**ΘΕΩΡΙΑ ΚΑΙ ΚΑΤΑΝΟΗΣΗ ΛΟΓΟΤΕΧΝΙΑΣ**

**Λογοτεχνία και ποίηση είναι όταν οι λέξεις κάνουν έρωτα μεταξύ τους.**

**Αντρε Μπρετόν**

# Η ΑΦΗΓΗΣΗ

**Ο ΑΦΗΓΗΤΗΣ**

**Η ΕΣΤΙΑΣΗ**

## ΑΦΗΓΗΣΗ

Αφήγηση ονομάζεται η **παρουσίαση μιας σειράς γεγονότων**, είτε πραγματικών είτε πλασματικών (επινοημένων). Καθώς αποτελεί μια **πράξη επικοινωνίας**, η αφήγηση προϋποθέτει έναν **πομπό** (τον αφηγητή) και ένα **δέκτη** (τον ακροατή / αναγνώστη). Ο αφηγητής φροντίζει να δώσει τις απαραίτητες πληροφορίες για τον τόπο, το χρόνο, τα πρόσωπα και τα πιθανά αίτια των γεγονότων. Η **έκταση** της **αφήγησης** **ποικίλει** από μια φράση (π.χ. «Πήγα, υπέγραψα και έφυγα») μέχρι ένα πολυσέλιδο / πολύωρο κείμενο (π.χ. η αφήγηση σε ένα μυθιστόρημα).

**Αφηγηματικό Περιεχόμενο και Αφηγηματική Πράξη**

* Τα γεγονότα και οι πράξεις των προσώπων που συνιστούν μια ιστορία αποτελούν το **αφηγηματικό περιεχόμενο**.
* Ο τρόπος με τον οποίο παρουσιάζονται τα γεγονότα μιας ιστορίας αποτελεί την **αφηγηματική πράξη**.

Το **ίδιο αφηγηματικό** **περιεχόμενο** (δηλαδή τα ίδια γεγονότα) μπορεί να παρουσιαστεί σε **διαφορετικές** **αφηγηματικές** **πράξεις** (δηλαδή με διαφορετικό τρόπο), ανάλογα με τις **επιδιώξεις** του **αφηγητή**. Για παράδειγμα, η διάσωση ενός ναυαγού θα αποδοθεί με διαφορετικό τρόπο από ένα ναυαγοσώστη στην υπηρεσιακή αναφορά, από ένα δημοσιογράφο που «καλύπτει» το γεγονός και από ένα συγγραφέα που εμπνεύστηκε από το ίδιο περιστατικό.

Ανάλογα με τους **δέκτες** της **αφήγησης**, η **γλώσσα** του **αφηγητή** **ποικίλει**. Παραδείγματος χάρη, ο ίδιος αφηγητής μιλάει διαφορετικά, όταν απευθύνεται σε παιδιά, και διαφορετικά, όταν απευθύνεται σε ενήλικες. Επίσης, η αφηγηματική γλώσσα παρουσιάζει ποικιλία ανάλογη με τον ίδιο τον αφηγητή (μορφωτικό επίπεδο, καταγωγή, κοινωνική τάξη, ηλικία, φύλο, επάγγελμα κ.ά.).

**- Ύφος και Σκοπός**

Κάθε αφηγηματικό είδος αποβλέπει σε έναν ιδιαίτερο σκοπό. Συγκεκριμένα: αφήγησης Εννοούμε κυρίως πεζά κείμενα, όχι μόνο λογοτεχνικά αλλά και χρηστικά, όπως είναι το ρεπορτάζ, η υπηρεσιακή αναφορά, Ιστοριογραφία, χρονικογράφημα, ημερολόγιο, απομνημονεύματα,⇒ (αυτο)βιογραφία, επιστολή, χρονογράφημα, μυθιστόρημα, διήγημα, παραμύθι κ.ά. Κάθε είδος αποβλέπει σε ορισμένο σκοπό (πληροφοριακό, διδακτικό, ψυχαγωγικό κτλ.) και γράφεται σε ανάλογο ύφος (επίσημο, οικείο, λογοτεχνικό, επιστημονικό κτλ.).

### Α. ΑΦΗΓΗΜΗΜΑΤΙΚΑ ΕΙΔΗ

1. Αφήγηση πραγματικών γεγονότων (ιστοριογραφία, επιστολή, ημερολόγιο, απομνημονεύματα, αυτοβιογραφία).
2. Αφήγηση πλασματικών γεγονότων [παραμύθι, μυθιστόρημα (= είδος πεζού με μεγάλη έκταση, ο μύθος εκτείνεται σε πολλά επεισόδια, σε δίαφορα χρονικά, τοπικά και νοηματικά επίπεδο), διήγημα (= σύντομο πεζό με πυκνότητα λόγου και νοήματος με περιεχόμενο που έχει κοινωνικά, ηθογραφικά, ιστορικά στοιχεία κλπ), νουβέλα (= ως προς την έκταση βρίσκεται ανάμεσα σε μυθιστόρημα και διήγημα με ΄δυσκολη τη διάκριση μυθιστορήματος και νουβέλας, αφου υπάργει κοινή θεματολογία. Πάντως η νουβέλα συνήθυως σχετίζεται με σύγχρονα θέματα και καταστάσεις που θα μπορούσαν να θεωρηθούν επίκαιρες και εστιάζει αρκετά στην περιγραφή των προσωπικοτήτων και του ήθους των προσώπων)].
3. Μικτή αφήγηση πραγματικών και πλασματικών γεγονότων (ιστορικό μυθιστόρημα, μυθιστορηματική βιογραφία).

### Β. ΑΦΗΓΗΜΑΤΙΚΟΙ ΤΡΟΠΟΙ:

-Αφήγηση (= διήγηση των γεγονότων από τον αφηγητή)

-Διάλογος

-Περιγραφή (= στατική περιγραφή τοπίων, τόπων και προσώπων)

-Σχόλια

-Ελεύθερος Πλάγιος Λόγος

(Ευθύς λόγος: Όταν τον συνάντησε του είπε λάμποντας: «Χαίρομαι που σε βλέπω.»

Πλάγιος λόγος: Όταν τον συνάντησε του είπε ότι ένοιωσε χαρά που τον είδε.

Ελεύθερος πλάγιος λόγος: Όταν τον συνάντησε έλαμψε. Χαίρονταν πολύ που τον είδε.)

-Εσωτερικός μονόλογος

-Εγκιβωτισμένη αφήγηση (μια δευτερεύουσα ιστορία που παρουσιάζεται στο πλαίσιο της κύριας αφήγησης)

Οι αφηγηματικοί τρόποι που θα εξετάσουμε στην πεζογραφία είναι κοινοί και για την αφηγηματική ποίηση.

Στη  **διήγηση (αφήγηση)** υπάρχει ένας αφηγητής που αφηγείται κάποια ιστορία με τη δική του φωνή. Στη μ**ίμηση** προσποιείται τη φωνή άλλου ή άλλων πλαστών προσώπων και αφηγείται με αυτή ή δημιουργεί ένα μεικτό τρόπο, όπου η βασική φωνή είναι του αφηγητή, αλλά κατά καιρούς παρεμβάλλονται άλλες φωνές που εισάγονται αυτολεξεί. Η μίμηση δημιουργεί στο δράμα ή στο διήγημα και το μυθιστόρημα το διάλογο και, αν πρόκειται να παρασταθεί μια μόνο φωνή, το δραματικό μονόλογο (όπως π.χ. οι μονόλογοι στο δράμα).

Ας εξετάσουμε τώρα πιο λεπτομερειακά τις περιπτώσεις όπου έχουμε διήγηση και μίμηση στην πεζογραφία.

**1)** **Διήγηση**.

Σ' αυτή ακούμε την ιστορία από μια απρόσωπη φωνή, δηλαδή από κάποιον αφηγητή που έχει αφομοιώσει στο λόγο του όλες τις άλλες φωνές που περιέχονται στην αφηγηματική του ύλη, αποκλείοντας την αυτολεξεί αναφορά στο λόγο των άλλων προσώπων· η φράση π.χ. «Ο Κώστας είπε: Θέλω...» θα πλαγιάσει στη διήγηση και θα γίνει: «Ο Κώστας είπε ότι θέλει...». Στην περίπτωση δηλαδή αυτή ο πεζογράφος αφηγείται την ιστορία σε τρίτο πρόσωπο από την οπτική γωνία **ενός παντογνώστη παρατηρητή**, που τα βλέπει όλα, ακόμη και τις σκέψεις των ανθρώπων. Η παράσταση της ιστορίας είναι υποκειμενική.

**2)** **Μίμηση**: Μίμηση έχουμε στις ακόλουθες τρεις περιπτώσεις:

α) Όταν αφηγείται ένα πλαστό πρόσωπο, δηλαδή φανταστικό, συνηθέστερα σε πρώτο πρόσωπο. Το πλεονέκτημα της αφήγησης σε πρώτο πρόσωπο είναι ότι χαρίζει στο λόγο του αφηγητή αμεσότητα. Ακόμη ο λόγος του έχει τη δύναμη της προσωπικής μαρτυρίας, προσδίδει *αμεσότητα, αληθοφάνεια και εξομολογητικό ύφος* στο κείμενο. Το μειονέκτημα όμως είναι ότι ο συγγραφέας με τον τρόπο αυτό μπορεί να μεταδώσει την περιορισμένη εμπειρία ενός μόνο προσώπου. Γιατί ένα πρόσωπο δεν μπορεί να τα ξέρει όλα.

Αφήγηση σε δεύτερο πρόσωπο Αποτελεί αποστροφή εις εαυτόν, μονόλογο. Το δεύτερο πρόσωπο ουσιαστικά υποκρύπτει ένα «εγώ» (όπως στο έργο του Στρ. Τσίρκα «Η Λέσχη»). Είναι πιθανόν να αποτελεί αποστροφή και προς τον αναγνώστη (όπως στα αφηγηματικά ποιήματα του Κ.Π. Καβάφη). Προσδίδει *δραματικότητα στην αφήγηση*.

Είναι δυνατόν όμως και στην περίπτωση αυτή η αφήγηση να γίνεται σε τρίτο πρόσωπο, από την οπτική γωνία ενός ήρωα. Και ο τρόπος αυτός έχει τους ίδιους περιορισμούς ως προς τη μετάδοση πείρας, τους οποίους επισημάναμε στην αφήγηση σε πρώτο πρόσωπο. . Εδώ αποδίδεται συνήθως με αυτήν η απόλυτη παντογνωσία ή η σχετική γνώση του αφηγητή. Δημιουργεί την *αίσθηση της αντικειμενικότητας*, της αποστασιοποίησης από τα δρώμενα

β) **Μεικτός τρόπος**· σ' αυτόν υπάρχει ένας αφηγητής (είτε απρόσωπος είτε πλαστός), αλλά η αφήγησή του διακόπτεται με την παρεμβολή άλλων προσώπων που διαλέγονται σε ευθύ λόγο. Έχουμε δηλαδή συνδυασμό αφήγησης και διαλόγου. Αυτό το βλέπουμε στα περισσότερα διηγήματα και στο μυθιστόρημα.

γ)**Διάλογος**: εδώ απουσιάζει εντελώς ο αφηγητής. Είναι μια τεχνική καθαρά θεατρική. Χρησιμοποιείται όμως κάποτε και στο σύγχρονο διήγημα (Διάβασε για παράδειγμα το διήγημα του Στρ. Τσίρκα, Μνήμη).

Ας ανακεφαλαιώσουμε τώρα σχηματικά τους τρόπους της αφήγησης:

Αφηγείται

|  |
| --- |
| 1) Ένας απρόσωπος αφηγητής με τη δική του φωνή - **Διήγηση** |
| 2) Ένα πλαστό πρόσωπο 3) Εναλάσσεται η αφήγηση με το διάλογο4) Υπάρχει μόνο διάλογος | image | **Μίμηση** |

Αν συγκρίνουμε τώρα προσεκτικά τους τέσσερις παραπάνω τύπους της αφήγησης, θα παρατηρήσουμε ότι στην πρώτη περίπτωση (1) έχουμε την υποκειμενικότερη παρουσίαση του μύθου, αφού την παρακολουθούμε μέσω ενός απρόσωπου αφηγητή. Στις άλλες περιπτώσεις (2-4) η ιστορία που παρουσιάζεται αντικειμενικοποιείται σταδιακά. Είναι σαν να στήνεται απέναντι στα μάτια του αναγνώστη, ο οποίος την παρακολουθεί, όπως θα παρακολουθούσε π.χ. οποιαδήποτε σκηνή στο δρόμο.

### Γ. ΤΥΠΟΣ ΑΦΗΓΗΤΗ

1. **Διάκριση συγγραφέα – αφηγητή**

Συγγραφέας και αφηγητής δεν πρέπει να συγχέονται, ακόμη και στην περίπτωση πρωτοπρόσωπης αφήγησης, όπου είναι δυνατόν να ανιχνεύονται αυτοβιογραφικά στοιχεία του συγγραφέα. **Συγγραφέας**: είναι πραγματικό πρόσωπο με αληθινή ζωή, υπάρχει έξω από το κείμενο.

**Αφηγητής**: επινοείται από τον συγγραφέα για να πει την ‘ιστορία’, είναι ο διαμεσολαβητής ανάμεσα στον συγγραφέα και στον αναγνώστη. Είναι πρόσωπο του κειμένου, υπάρχει μόνο στο πλαίσιο του πλασματικού λόγου, συνιστά ένα κατασκεύασμα από λέξεις. Πρόκειται για το υποκείμενο ή τον φορέα της αφήγησης, ο οποίος είναι δυνατόν να αφηγείται σε πρώτο /δεύτερο /τρίτο πρόσωπο (Βλ παραπάνω στους Αφηγηματικούς Τρόπους).

**2. Είδος αφηγητή ανάλογα με τη συμμετοχή του στα γεγονότα**:

**α) Ομοδιηγητικός αφηγητής (δραματοποιημένος)**: Ο αφηγητής αυτού του είδους αποτελεί ένα από τα πρόσωπα της ιστορίας. Μπορεί να είναι είτε ο πρωταγωνιστής της ιστορίας, ο βασικός, δηλαδή, ήρωας, είτε ένα από τα δευτερεύοντα πρόσωπα, είτε απλώς αυτόπτης μάρτυρας. Συνήθως αφηγείται σε πρώτο πρόσωπο. Σε περίπτωση που ο αφηγητής αυτός είναι ο πρωταγωνιστής της ιστορίας, τότε χαρακτηρίζεται **αυτοδιηγητικός**. Παράδειγμα αυτού του τύπου αφηγητή αποτελούν όλες οι αυτοβιογραφικές αφηγήσεις.

**β) Ετεροδιηγητικός αφηγητής (μη δραματοποιημένος, απρόσωπος)**: Ο αφηγητής αυτού του είδους αφηγείται μια ιστορία στην οποία δεν έχει καμία συμμετοχή. Αφηγείται συνήθως σε τρίτο πρόσωπο και συμπίπτει με τον «παντογνώστη αφηγητή» και αφηγείται σε τρίτο πρόσωπο. Παράδειγμα: ο Όμηρος (δηλαδή ο αφηγητής της *Ιλιάδας* και της *Οδύσσειας*).

**3. Είδος αφηγητή ανάλογα την οπτική του γωνία/εστίαση**

**α) Αφηγητής-Θεός, παντογνώστης**:  Είναι ο παντογνώστης αφηγητής που εποπτεύει τα πάντα, αλλά δεν μετέχει στη δράση, δεν είναι δηλαδή ένα από τα πρόσωπα της ιστορίας.

**β) Αφηγητής-άνθρωπος**: Ο αφηγητής αυτού του είδους έχει περιορισμένη γνώση των πραγμάτων, εφόσον γνωρίζει τόσα μόνο όσα μπορεί να γνωρίζει ένα από τα πρόσωπα της ιστορίας.

**4. Είδος αφηγητή ανάλογα με το αφηγηματικό επίπεδο στο οποίο ανήκει (δηλ ανάλογα με το ποιος μιλάει)**:

**Εξωδιηγητικός αφηγητής**: Εξωδιηγητικός ονομάζεται ο κύριος αφηγητής της ιστορίας -αφηγητής πρώτου βαθμού- ο οποίος είτε διηγείται μια ιστορία στην οποία δεν έχει συμμετοχή εξωδιηγητικός-ετεροδιηγητικός, είτε τη δική του ιστορία εξωδιηγητικός-ομοδιηγητικός. Πχ ο Όμηρος στην Ιλιάδα του είναι εξωδιηγητικός-ετεροδιηγητικός

**Ενδοδιηγητικός αφηγητής**: Ενδοδιηγητικός ονομάζεται ο αφηγητής, που αποτελεί πρόσωπο της κύριας ιστορίας και μέσα στο πλαίσιο αυτής διηγείται μια άλλη εγκιβωτισμένη (ένθετη) ιστορία, και κατ’ αυτό τον τρόπο γίνεται αφηγητής δεύτερου βαθμού. Η εγκιβωτισμένη αυτή ιστορία μπορεί να αφορά το ίδιο το πρόσωπο, οπότε να λειτουργεί ως **ομοδιηγητικός** αφηγητής, ή να αποτελεί μια ιστορία στην οποία δεν έχει καμία προσωπική συμμετοχή, οπότε να λειτουργεί ως **ετεροδιηγητικός** αφηγητής. ΠΧ Εγκιβωτισμού είναι στην Οδύσσεια, όπου ο Οδυσσέας αφηγείται ως ομοδιηγητικός αφηγητής, τις προηγούμενες περιπέτειές του, από την ραψωδία θ έως και την μ, όπου ο κύριος αφηγητής (Όμηρος) δεν είχε αφηγηθεί και στη συνέχεια μετά τη μ ραψωδία ο όμηροςαφηγείται τη συνέχεια και το τέλος του έργου του. Επομένως η αφήγηση του Οδυσσέα παρεμβάλλεται ανάμεσα σε αυτήν του Όμηρου. Αν θα θέλαμε, λοιπόν, να αναπαραστήσουμε το αφηγηματικό σχέδιο της Οδύσσειας με ένα απλό σχήμα, αυτό θα ήταν ως εξής:
**εγκιβωτισμος:**

αφήγηση Ομήρου (α-ι) [ αφήγηση Οδυσσέα (ι-μ) ]  αφήγηση Ομήρου (ν-ω)

**4. Οπτική γωνία/ΕΣΤΙΑΣΗ**

Η έννοια της οπτικής γωνίας αφορά το «ποιος βλέπει» την ιστορία, μέσα, δηλαδή, από τα μάτια ποιου προσώπου παρακολουθούμε τα γεγονότα.

**Εστίαση**

Η εστίαση σχετίζεται με την απόσταση που παίρνει ο αφηγητής από τα πρόσωπα της αφήγησης.

**α)Αφήγηση χωρίς εστίαση (μηδενική εστίαση)**: Σε μια τέτοια αφήγηση ο αναγνώστης έχει πρόσβαση σε κάθε πιθανή πληροφορία είτε αυτή αφορά τις σκέψεις των ηρώων είτε των γεγονότων. Ο αφηγητής είναι παντογνώστης και γνωρίζει περισσότερα από οποιοδήποτε πρόσωπο της ιστορίας.

**β)Αφήγηση με εσωτερική εστίαση**: Η θέαση της ιστορίας είναι περιορισμένη και ανήκει σε ένα από τα πρόσωπα του έργου. Η εστίαση αυτού του είδους μπορεί να είναι: «**σταθερή**», με το σύνολο του αφηγηματικού υλικού να δίνεται από ένα μόνο πρόσωπο, «**μεταβλητή**», με εναλλαγή των προσώπων που αφηγούνται, και «**πολλαπλή**», με το ίδιο γεγονός να παρουσιάζεται από διάφορα πρόσωπα της ιστορίας.

**γ)Αφήγηση με εξωτερική εστίαση**: Σε αυτού του είδους την αφήγηση ο αφηγητής «λέει» λιγότερα από όσα πιθανώς γνωρίζει κάποιο από τα αφηγηματικά πρόσωπα, ως εκ τούτου, οι ήρωες της ιστορίας δρουν χωρίς ο αναγνώστης να έχει πρόσβαση στις σκέψεις ή στις προθέσεις τους. Πρόκειται για ένα είδος αφήγησης που επιλέγεται σε αστυνομικά μυθιστορήματα και έργα μυστηρίου, τρόμου.

|  |
| --- |
| **ΤΥΠΟΙ ΑΦΗΓΗΤΗ** |
| **ΕΣΤΙΑΣΗ** | **ΕΙΔΟΣ ΑΦΗΓΗΤΗ** | **ΒΑΘΜΟΣ ΓΝΩΣΗΣ** |
| ΜΗΔΕΝΙΚΗ | ΑΦΗΓΗΤΗΣ –ΘΕΟΣ – ΠΑΝΤΟΓΝΩΣΤΗΣ(ΑΠΟΛΥΤΗ ΠΑΝΤΟΓΝΩΣΙΑ) | ΑΦΗΓΗΤΗΣ > ΠΡΟΣΩΠΑ |
| ΕΣΩΤΕΡΙΚΗ | ΑΦΗΓΗΤΗΣ – ΑΝΘΡΩΠΟΣ (ΣΧΕΤΙΚΗ ΓΝΩΣΗ) | ΑΦΗΓΗΤΗΣ = ΠΡΟΣΩΠΑ |
| ΕΞΩΤΕΡΙΚΗ | ΑΦΗΓΗΤΗΣ – ΠΡΑΓΜΑ(ΣΧΕΤΙΚΗ ΑΓΝΟΙΑ) | ΑΦΗΓΗΤΗΣ < ΠΡΟΣΩΠΑ |

ΑΣΚΗΣΕΙΣ ΓΙΑ ΤΗΝ ΑΦΗΓΗΣΗ ΚΑΙ ΑΦΗΓΗΤΗ

1. Να χαρακτηρίαετε το είδος του Αφηγητή στα παρακάτω αποσπάσματα :

*Α. Ἀπό μέρες, πού πέρασαν μέ φόβο, ἦρθε ἕνας ἀξιωματικός καί μᾶς παράλαβε, μέ σαράντα στρατιῶτες.*[*Μᾶςἔβγαλαν στήν αὐλή καί μᾶς χώρισαν ἀπ' τούς πολίτες*](http://ebooks.edu.gr/modules/ebook/show.php/DSGL-C132/635/4087%2C18636/) *τότε εἶδα καί τόν ἀδερφό μου. Μᾶς ἔβαλαν τετράδες καί μᾶς διέταξαν νά γονατίσουμε νά μᾶς μετρήσουν. Ὁ ἀξιωματικός πού μᾶς ἔβλεπε, καβάλα στό ἄλογό του, ἔλεγε*

*— Θά κοιτάξω νά μή μείνει οὔτε σπόρος ἀπό σᾶς. Κι ἔδωσε τό παράγγελμα νά κινήσουμε.*

*Θά ἤμαστε ὅλη ἡ φάλαγγα κάνα δυό χιλιάδες.Ὅπως βγήκαμε, μᾶς τραβήξανε ἴσια στήν ἀγορά. Ἐκεῖ, τό τουρκομάνι πού μᾶς περίμενε, σάν το* [*λεφούσι*](http://ebooks.edu.gr/modules/ebook/show.php/DSGL-C132/635/4087%2C18636/)*ἔπεσε ἀπάνω μας: τραπέζια, καρέκλες, ποτήρια, ὅ,τι ἔβρισκαν μπροστά τους μᾶς πετοῦσαν ἀπ' ὅλες τίς μεριές. Ἦταν καί ναῦτες*[*Φράγγοι*](http://ebooks.edu.gr/modules/ebook/show.php/DSGL-C132/635/4087%2C18636/)*μαζί τους στά καφενεῖα κι ἔκαναν χάζι μέ μᾶς. […]*

*Μεσημέρι, δώδεκα, φτάσαμε στό Χαλκά - Μπουνάρ. Ἐκεῖ μᾶς ἔκλεισαν στό σύρμα, κύκλο. Ἅμα βράδιασε, ἕνας τοῦρκος*[*ἐφές*](http://ebooks.edu.gr/modules/ebook/show.php/DSGL-C132/635/4087%2C18636/)*11 ἀπ' τό χωριό μας ἦρθε καί μᾶς καλοῦσε μέ τά ονόματά μας νά βγοῦμε, τάχα πώς θά μᾶς γλιτώσει, μέ σκοπό νά μᾶς χαλάσει. Κι ἐμεῖς στή γῆ πέσαμε νά μή δώσουμε γνωριμία.*

Ιστορία ενός αιχμαλώτου, Στρατής Δούκας

*Β. Μπαίνοντας στο δρόμο των ταμπάκικων, βρέθηκε μπροστά σ' ένα απ' τα κουτσούβελα τα δικά του. Το φώναξε κοντά, του 'δωσε κρυφά λεφτά να τα δώσει στη μάνα του, του 'δωσε και το ντουφέκι. Ντρεπότανε να πάει μονάχος του. Κι ούτε πήγε ως αργά τη νύχτα, όταν σιγουρεύτηκε πια πως εκείνη πλάγιασε και κοιμήθηκε. Έπεσε δίπλα της στο στρώμα, ούτε κείνη μίλησε, ούτε αυτός, ούτε σάλεψαν.*

*Πριν απ' το χάραμα σηκώθηκε. Πατώντας στα νύχια, πήρε πάλι το δίκαννο και κατέβηκε. Εκείνη ούτε σάλεψε πάλι. Αυτός μπήκε στο καραβούλι και τράβηξε για τη Μεγάλη Βαθειά —έτσι το λέγανε τ' ανοιχτό μέρος της λίμνης. Έλαμνε κατά τις καλαμιές, χώνοντας βαθιά τα κουπιά στο νερό— βιαζότανε.*

*Όταν γύρισε πίσω είχε φέξει πια για καλά. Μια κρύα φωτεινή χειμωνιάτικη μέρα. Στην πόρτα στ' αργαστήρι στάθηκε κι έβαλε μια φωνή. Τα παιδιά κατεβήκαν και θάμαζαν το πλούσιο κυνήγι. Ξεκρέμασε απ' την πλάτη του το δίκαννο και τους το 'δωσε, τους έδωσε και τρία παπιά.*

Ο Σιούλας, ο ταμπάκος, Δ. χατζής

Γ. — *Μή μοῦ φέρετε τίποτε, ἔλεγεν ἡ μήτηρ μου, ἐγώ δουλεύω καί τό θρέφω, σάν πώς ἔθρεψα καί σᾶς. Καί ὅταν ἔλθῃ ὁ Γιωργής μου ἀπ' τή ξενιτειά, θά τό προικίσῃ καί θά τό πανδρέψῃ. Ἀμ' τί θαρρεῖτε! Ἐμένα τό παιδί μου μέ τό ὑποσχέθηκε. — Ἐγώ, μάνα, θά σέ θρέψω καί σένα καί τό ψυχοπαῖδι σου. — Ναί! ἔτσι μέ τό εἶπε, πού νἄχῃ τήν εὐχή μου!*

*Ὁ Γιωργής ἤμην ἐγώ. Καί τήν ὑπόσχεσιν ταύτην την εἶχον δώσει ἀληθῶς, ἀλλά πολύ προτύτερα.*

*Ἦτο καθ' ἥν ἐποχήν ἡ μήτηρ μας εἰργάζετο διά να θρέψῃ τήν πρώτην μας θετήν ἀδελφήν καθώς καί ἡμᾶς. Ἐγώ τήν συνώδευον κατά τάς διακοπάς τῶν μαθημάτων, παίζων παρ' αὐτῇ ἐνῷ ἐκείνη ἔσκαπτεν ἤ ἐξεβοτάνιζεν. Μίαν ἡμέραν διακόψαντες τήν ἐργασίαν ἐπεστρέφομεν ἀπό τούς ἀγρούς φεύγοντες τόν ἀφόρητον καύσωνα, ὑφ' οὗ ὀλίγον ἔλειψε νά λιποθυμήσῃ ἡ μήτηρ μου. Καθ' ὁδόν κατελήφθημεν ὑπό ραγδαιοτάτης βροχῆς, ἐξ ἐκείνων, αἵτινες συμβαίνουσι παρ' ἡμῖν συνήθως, μετά προηγηθεῖσαν ὑπερβολικήν ζέστην ἤ λαύραν, καθώς τήν ὀνομάζουν οἱ συντοπῖταί μου. Δέν ἤμεθα πλέον πολύ μακράν τοῦ χωρίου, ἀλλ' ἔπρεπε νά διαβῶμεν ἕνα χείμαρρον, ὅστις πλημμυρήσας ἐκατέβαινεν ὁρμητικώτατος.*

*Ἡ μήτηρ μου ἠθέλησε νά μέ σηκώσῃ εἰς τόν ὦμόν της. Ἀλλ' ἐγώ* [*ἀπεποιήθην*](http://ebooks.edu.gr/modules/ebook/show.php/DSGL-C132/638/4103%2C18807/)*.*

*— Εἶσαι ἀδύνατη ἀπό τή λιποθυμία, τῇ εἶπον. Θά μέ ρίψῃς μέσ' στόν ποταμό.*

Το αμάρτημα της μητρός μου, Γιώργος Βιζυηνός

1. Τι είδους εστίαση εντοπίζεται στα παρακάτω αποσπάσματα

**Α**. *Καί εἰς όλα ταῦτα μέ παρηκολούθει ἡ πτωχή μου ἀδελφή μέ τήν ὠχράν καί μελαγχολικήν της όψιν, μέ τό ἀργόν καί ἀβέβαιον βῆμά της,*[*ἑλκύουσα*](http://ebooks.edu.gr/modules/ebook/show.php/DSGL-C132/635/4087%2C18634/)*47 τόν οἶκτον τῶν ἐκκλησιαζομένων καί προκαλοῦσα τάς εὐχάς αὐτῶν ὑπέρ ἀναρρώσεώς της· ἀναρρώσεως, ἥτις δυστυχῶς ἤργει νά ἐπέλθῃ.*

*Ἀπ' ἐναντίας, ἡ ὑυγρασία, τό ψῦχος, τό ἀσύνηθες καί, μά τό ναί, φρικαλέον τῶν ἐν τῷ ναῷ διανυκτερεύσεων δέν ἤργησαν νά ἐπιδράσουν βλαβερῶς ἐπί τῆς ἀσθενοῦς, τῆς ὁποίας ἡ κατάστασις ἤρχισε νά ἐμπνέῃ τώρα τούς ἐσχάτους φόβους.*

*Ἡ μήτηρ μου τό ἠννόησε, καί ἤρχισε, καί ἐν αὐτῇ τῇ εκκλησία, νά δεικνύῃ θλιβεράν ἀδιαφορίαν πρός πᾶν ὅ,τι δέν ἦτο αὐτή ἡ ἀσθενής. Δέν ἤνοιγε τά χείλη της πρός οὐδένα πλέον, εἰ μή πρός τήν Ἀννιώ καί πρός τούς ἁγίους, ὁσάκις ἐπροσηύχετο.*

*Μίαν ἡμέραν τήν ἐπλησίασα ἀπαρατήρητος, ἐνῷ ἔκλαιε γονυπετής πρό τῆς εἰκόνος τοῦ Σωτῆρος.*

*— Πάρε μου ὅποιο θέλεις, ἔλεγε, καί ἄφησέ μου τό κορίτσι. Τό βλέπω πώς εἶναι γιά νά γένῃ. Ἐνθυμήθηκες τήν ἁμαρτίαν μου καί ἐβάλθηκες νά μοῦ πάρῃς τό παιδί, γιά νά μέ τιμωρήσῃς. Εὐχαριστῶ σε, Κύριε!*

*Μετά τινας στιγμάς βαθείας σιγῆς, καθ' ἥν τά δάκρυά της ἠκούοντο στάζοντα ἐπί τῶν πλακῶν ἀνεστέναξεν ἐκ βάθους καρδίας, ἐδίστασεν ὀλίγον, καί ἔπειτα ἐπρόσθεσεν·*

*—  Σοῦ ἔφερα δύο παιδιά μου στά πόδια σου... χάρισέ μου τό κορίτσι!*

*Ὅταν ἤκουσα τάς λέξεις ταύτας, παγερά φρικίασις διέτρεξε τά νεῦρα μου καί ἤρχισαν τά αὐτία μου νά βοΐζουν. Δέν ἠδυνήθην ν' ἀκούσω περιπλέον.*

Το αμάρτημα της μητρός μου, Γιώργος Βιζυηνός

**Β.** *Ενθυμείτο τα πέντε παιδιά της, τα οποία είχε θάψει εις το αλώνι εκείνο του χάρου, εις τον κήπον εκείνον της φθοράς, το εν μετά το άλλο, προ χρόνων πολλών, όταν ήτο νέα ακόμη. Δύο κοράσια και τρία αγόρια, όλα εις μικράν ηλικίαν της είχε θερίσει ο χάρος ο αχόρταστος.*

*Τελευταίον επήρε και τον άνδρα της, και της είχον μείνει μόνον δύο υιοί, ξενιτευμένοι τώρα· ο εις είχεν υπάγει, της είπον, εις την Αυστραλίαν, και δεν είχε στείλει γράμμα από τριών ετών· αυτή δεν ήξευρε τι είχεν απογίνει· ο άλλος ο μικρότερος εταξίδευε με τα καράβια εντός της Μεσογείου, και κάποτε την ενθυμείτο ακόμη. Της είχε μείνει και μία κόρη, υπανδρευμένη τώρα, με μισήν δωδεκάδα παιδιά.*

*[…] παραπλεύρως του Κοιμητηρίου, είχε καθίσει νεαρός βοσκός, επιστρέφων με το μικρόν κοπάδι του από τους αγρούς, και, χωρίς ν' αναλογισθή το πένθιμον του τόπου, είχε βγάλει το σουραύλι από το*[*μαρσίπιόν\**](http://ebooks.edu.gr/modules/ebook/show.php/DSB106/544/3561%2C14822/)*του, και ήρχισε να μέλπη φαιδρόν ποιμενικόν άσμα*

Μοιρολόγι Φώκιας, Αλ. Παπαδιαμάντης

**Γ**. *Τούτο το πολεμικό είχε έρθει στη Ρόδο για επίσκεψη καλής θελήσεως — κάπως έτσι το λένε, θαρρώ. Το λιμάνι είχε τοιμαστεί για να καλοδεχτεί τους Αμερικάνους. Οι γυναίκες των αξιωματικών είχανε φτάσει απ’ την παραμονή, και νιαουρίζανε στα σαλόνια των ξενοδοχείων — αλλόκοτην αίσθηση που σου δίνουν οι Αμερικάνες, σα μαζευτούνε πολλές.*

*Τα μπαρ ήταν έτοιμα όλα — ο Μπαμπούλας, που γινότανε Black Cat για την περίσταση, το Rio Grande, το Long John και τ’ άλλα. Τα κορίτσια τους ήρθαν απ’ τον Πειραιά μαζί με τις γυναίκες των αξιωματικών, και περιμέναν στις πόρτες τα ναυτάκια που θα ξεμπαρκάραν.*

*Μόνο που πήρε σοροκάδα τ’ απόγιομα. Το λιμάνι άδειασε μονομιάς, οι βάρκες τραβηχτήκανε στη στεριά και τα καΐκια κρυφτήκανε στο φυλαγμένο κόρφο, το Μαντράκι. Δυο τρία βαπόρια που βρέθηκαν, λεβάραν τις άγκυρες και πήγανε στην Ψαροπούλα, από σταβέντο. Μόνο ο Αμερικάνος απόμεινε, φουνταρισμένος αρόδο, όξω απ’ το λιμάνι. Σαν κατάλαβαν απ’ το Λιμεναρχείο πως δεν το ‘χε σκοπό να κουνήσει, του μήνυσαν να φύγει, κι η σοροκάδα δε σήκωνε λεβεντιά.*

Ο καπετάνιος κούνησε τους ώμους σαν του τα ‘πανε.

Σοροκάδα, Ν. Κασδαγλης

**Δ**. *Φτάνω στο σημείο να πω πως ίσως θα ‘ταν καλύτερα να μην είχα πατήσει ποτέ μου σε κείνο τον τόπο τους ομαδικής εκτελέσεως. Κι τους φορές έτυχε βέβαια να επισκεφθώ τόπους μαρτυρίου ή ομαδικής ταφής· η γη τους πατρίδας τους είναι παραγεμισμένη με κόκαλα παλικαριών· μα ποτέ μου δεν ταράχτηκα και δεν έκλαψα τόσο, όσο αυτή τη φορά. Αυτό ασφαλώς έγινε, γιατί την ώρα που βρέθηκα εκεί, μια γυναίκα κι τους άντρας, αδέλφια, άνοιγαν τον τάφο του μικρότερου αδελφού τους, που είχε εκτελεστεί πριν από είκοσι χρόνια. Πλησίασα, κι όταν κατάλαβα τι συνέβαινε, σιγοκάθισα πάνω στα πόδια μου σε μιαν άκρη. Και τώρα, που η ψυχή μου έχει κολλήσει εκεί, μου φαίνεται πως θα μείνω για πάντα, σαν ένα αγριόχορτο, καθισμένος δίπλα σε κείνο τον τάφο. Και μακάρι να γινόταν έτσι.*

*Τότε που πρωτοζύγωσα, το σκάψιμο με την αξίνα είχε προχωρήσει. Εξάλλου δεν τον είχαν θαμμένο καθόλου βαθιά. Μάλλον γυναίκες θα είχαν φροντίσει για την ταφή του*

13-12-43, Γιώργος Ιωαννού

1. Ποιους αφηγηματικούς τρόπους/μέσα (εντοπίζεται στα παρακάτω αποσπάσματα; (Αφήγηση-Διάλογος,-Περιγραφή Σχόλια, Ελεύθερος Πλάγιος Λόγος, Εσωτερικός μονόλογος, Εγκιβωτισμένη αφήγηση )

**Α**. *Η μέρα είναι πρόωρα ανοιξιάτικη και το κορίτσι γύρω στα δέκα εφτά. Φοράει άσπρη, φαρδιά μπλούζα «κόλλετζ», ένα σορτ συντριπτικό και αθλητικά παπούτσια, κάλτσες κοντές, που έχουν το ευγενικό χρώμα της βέσπας, τόσο κοντές που μόλις ξεπερνάνε τον λεπτό αστράγαλο. Τα μαλλιά της είναι υγιώς καστανά με ξανθά ρεύματα, όλα πιασμένα πίσω, ενώ στα αυτάκια (που, εδώ που τα λέμε, είναι πάντα ένα σημείο αποκάλυψης) φοράει, αντί σκουλαρίκια, τ’ ακουστικά ενός «γουώκμαν» που κρέμεται στο λαιμό της σαν περίεργο φυλαχτό ή σαν μεγαλοπρεπές κόσμημα ρωμαϊκό — κι ακούει ροκ, κάποιο άγριο συγκρότημα που ουρλιάζει.*

*Ένθεν και ένθεν ταλαιπωρημένοι γιωταχήδες την κοιτάζουν ενεοί, σαν να πρόκειται για αιφνίδιο ροζ (όχι κόκκινο) απαγορευτικό φανάρι που άναψε ξαφνικά μπροστά τους, στον αέρα, χωρίς να στηρίζεται πουθενά, και δεν ξέρουν αν πρέπει να φρενάρουν ή όχι, αν είναι αυταπάτη ή νέο σύστημα, ηλεκτρονικό, με λέιζερ, ενώ πίσω τους ταξιτζήδες βιαστικοί κορνάρουν, γιατί δεν είδαν την ωραία αυτή κόρη πάνω στη βέσπα, που τώρα πια την οδηγεί με το ένα χέρι, ενώ με το άλλο ξεφλουδίζει μια τσίχλα αρωματική που ευωδιάζει σαν ματσάκι μαντζουράνας — καθώς ένας νεαρός ντυμένος με πέτσινα τσαπράζια, καβάλα σε χιλιάρα μηχανή, έρχεται από την αντίθετη κατεύθυνση και μόλις βλέπει την κοπελιά κάνει μια παρατεταμένη σούζα, κάτι σαν «όπλα παρουσιάσατε!» ή σαν «υποκλίνομαι», παρόλο το ότι η κίνηση ήταν αντίθετη της υπόκλισης κι ωστόσο σήμαινε αυτό ακριβώς: «υποκλίνομαι», ή έστω «δες με!»*

«Ροζ βέσπα με παρμπρίζ», Γιώργου Σκαμπαρδώνη,

**Β**. *Κάτω από τον κρημνόν, οπού βρέχουν τα κύματα, όπου κατέρχεται το μονοπάτι, το αρχίζον από τον ανεμόμυλον του Μαμογιάννη, οπού αντικρίζει τα Μνημούρια, και δυτικώς, δίπλα εις την χαμηλήν προεξοχήν του γιαλού, την οποίαν τα μαγκόπαιδα του χωρίου, οπού δεν παύουν από πρωίας μέχρις εσπέρας, όλον το θέρος, να κολυμβούν εκεί τριγύρω, ονομάζουν το Κοχύλι —φαίνεται να έχη τοιούτον σχήμα— κατέβαινε το βράδυ βράδυ η γρια-Λούκαινα, μία χαροκαμένη πτωχή γραία, κρατούσα υπό την μασχάλην μίαν*[*αβασταγήν,\**](http://ebooks.edu.gr/modules/ebook/show.php/DSB106/528/3494%2C14093/)*δια να πλύνη τα μάλλινα σινδόνιά της εις το κύμα το αλμυρόν, είτα να τα ξεγλυκάνη εις την μικράν βρύσιν, το Γλυφονέρι, οπού δακρύζει από τον βράχον του σχιστολίθου, και χύνεται ηρέμα εις τα κύματα. Κατέβαινε σιγά τον κατήφορον, το μονοπάτι, και με ψίθυρον φωνήν*[*έμελπεν\**](http://ebooks.edu.gr/modules/ebook/show.php/DSB106/528/3494%2C14093/)*εν πένθιμον βαθύ μοιρολόγι, φέρουσα άμα την παλάμην εις το μέτωπόν της, δια να σκεπάση τα όμματα από το θάμβος του ηλίου, οπού εβασίλευεν εις το βουνόν αντικρύ, κι αι ακτίνες του εθώπευον κατέναντί της τον μικρόν περίβολον και τα μνήματα των νεκρών, πάλλευκα, ασβεστωμένα, λάμποντα εις τας τελευταίας του ακτίνας*.

Μοιρολόγι Φώκιας, Αλ. Παπαδιαμάντης

**Γ**. *Ἡ ἱερότης τοῦ τόπου, ἡ θέα τῶν εἰκόνων, ἡ εὐωδία τοῦ θυμιάματος ἐπέδρασαν, φαίνεται, εὐνοϊκῶς ἐπί τοῦ μελαγχολικοῦ της πνεύματος. Διότι, εὐθύς μετά τάς πρώτας στιγμάς, ἐζωήρευσε καί ἤρχισε νά ἀστεΐζεται μέ ἡμᾶς.*

*— Ποῖον ἀπό τούς δύο θέλεις νά παίζετε μαζί; τήν ἠρώτησε τρυφερῶς ἡ μήτηρ μου - τόν Χρηστάκη, ἤ τό Γιωργί;*

*Ἡ ἀσθενής ἔρριψε πρός τήν*[*λαλοῦσαν*](http://ebooks.edu.gr/modules/ebook/show.php/DSGL-C132/635/4087%2C18634/)*35 πλάγιον ἀλλ' ἐκφραστικόν βλέμμα, καί, ὡς ἐάν ἐπέπληττεν αὐτήν διά τήν πρός ἡμᾶς ἀδιαφορίαν, τῇ ἀπήντησεν, ἀργά καί μετρημένα·*

*—  Ποῖον ἀπό τούς δύο θέλω; Κανένα δέν θέλω χωρίς τόν ἄλλο. Τά θέλω ὅλα τά ἀδέρφια μου, ὅσα καί ἄν ἔχω[…]*

*Τό ἀμυδρόν φῶς τῶν ἔμπροσθεν τοῦ εἰκονοστασίου λύχνων, μόλις*[*ἐξαρκοῦν*](http://ebooks.edu.gr/modules/ebook/show.php/DSGL-C132/635/4087%2C18634/)*36 νά φωτίζῃ αὐτό καί τάς πρό αὐτού*[*βαθμίδας,*](http://ebooks.edu.gr/modules/ebook/show.php/DSGL-C132/635/4087%2C18634/)*37 καθίστα τό περί ἡμᾶς σκότος ἔτι ὑποπτότερον καί φοβερώτερον, παρά ἐάν ἤμεθα ὅλως διόλου εἰς τά σκοτεινά.*

*Ὁσάκις τό φλογίδιον μιᾶς κανδήλας ἔτρεμε, μοι ἐφαίνετο, πώς ὁ Ἅγιος ἐπί τῆς ἀπέναντι εἰκόνος ἤρχιζε νά ζωντανεύῃ, καί ἐσάλευε, προσπαθῶν ν' ἀποσπασθῇ ἀπό τάς σανίδας, καί καταβῇ ἐπί τοῦ ἐδάφους, μέ τά φαρδυά καί κόκκινά του φορέματα, μέ τόν στέφανον περί τήν κεφαλήν, καί μέ τούς*[*ἀτενεῖς*](http://ebooks.edu.gr/modules/ebook/show.php/DSGL-C132/635/4087%2C18634/)*38 ὀφθαλμούς ἐπί τοῦ ὠχροῦ καί ἀπαθοῦς προσώπου του.*

*Ὁσάκις πάλιν ὁ ψυχρός ἄνεμος ἐσύριζε διά τῶν ὑψηλῶν παραθύρων, σείων θορυβωδῶς τάς μικράς αὐτῶν*[*ὑέλους,*](http://ebooks.edu.gr/modules/ebook/show.php/DSGL-C132/635/4087%2C18634/)*39ἐνόμιζον, ὅτι οἱ περί τήν ἐκκλησίαν νεκροί ἀνερριχῶντο τούς τοίχους καί προσεπάθουν νά εἰσδύσωσιν εἰς αὐτήν. Καί τρέμων ἐκ φρίκης, ἔβλεπον ἐνίοτε ἀντικρύ μου ἕνα σκελετόν, ὅστις ἥπλωνε νά θερμάνῃ τάς ἀσάρκους τοῦ χεῖρας ἐπί τοῦ*[*«μαγκαλίου»,*](http://ebooks.edu.gr/modules/ebook/show.php/DSGL-C132/635/4087%2C18634/)*40 τό ὁποῖον ἔκαιε πρό ἡμῶν.*

Το αμάρτημα της μητρός μου, Γιώργος Βιζυηνός

**Δ**. *Σ’ όλους τους ανθρώπους, ακόμα και στους πρωτόγονους, είναι γνωστή η αξία χρήσης των αντικειμένων. Στις προηγμένες εμπορευματικές κοινωνίες τα πράγματα φυσικά έχουν και μια άλλη αξία, την ανταλλακτική, όπως συνήθως τη λένε. Στην Ελλάδα εκτός απ’ αυτές τις δύο γνωστές και πολυσυζητημένες αξίες έχει ανακαλυφθεί και μια τρίτη: Η παραλλακτική, που παίζει σημαντικό ρόλο στις έκτακτες περιστάσεις που ζει τόσο συχνά αυτός ο τόπος. Είναι δε η παραλλακτική αξία ενός πράγματος απευθείας ανάλογη της εφευρετικότητας του παραλλάκτη και της αντίληψης του αστυνομικού οργάνου που επιχειρεί να παραπλανήσει. Δηλαδή, όσο πιο ατσίδας είναι ο αστυνομικός, τόσο πιο πειστικό πρέπει να είναι το αντικείμενο που κρατάει ο παραλλάκτης στα χέρια του, για να λειτουργήσει ο νόμος της παραλλαγής.*

*Στα Ιουλιανά, πηγαίνοντας ο άνθρωπός μας στις συγκεντρώσεις είναι αλήθεια, πάντα στα άκρα, κρατούσε κι ένα καρπούζι. (Αξία παραλλαγής). Αν γινόταν καμιά φασαρία, γλιστρούσε, δείχνοντας στους αστυνομικούς το καρπούζι: «Είμαι ένας φιλήσυχος άνθρωπος και πάω στο σπίτι μου»*.

Το ψαράκι της γυάλας, Μάριος Χάκκας

**Ε.** *Προσπαθώ να θυμηθώ πότε ήταν, όταν την πρωτοείδα. Μάλλον θα ήταν Νοέμβρης κοντά στην επέτειο του πολυτεχνείου. Στο τουρνουά στην μνήμη του φίλου μου του Άρη. Ποια μέρα όμως δεν θυμάμαι ακριβώς. Αν ήταν εδώ τώρα και με άκουγε θα γκρίνιαζε –ίσως με τα δίκια της- αλλά μετά από λίγο θα μου έριχνε αυτό το παιδιάστικο – ακαταμάχητο- χαμόγελό της και θα της το συγχωρούσα. Δεν ξέρω αν ήταν απλά θέμα τύχης ή κάποιο κάρμα που έδωσε τέρμα στην άσκοπη πορεία μου μέσα στο πλήθος. Μια μορφή λύτρωσης για μένα, μια γεύση δικαίωσης για την ηθική μου –όσο γίνεται να μιλώ εγώ για ηθική- στάση με τους ανθρώπους. Ίσως απλά να ήταν μια στιγμή αδυναμίας της και να στραβώθηκε, να μην είδε τα χάλια μου και τελικά τώρα την πληρώνει. Υπάρχουν φορές που αναρωτιέμαι μοναχός μου, όπως τώρα, για το θείο αυτό δώρο, που ο καλός θεός μου έκανε. Άραγε Θεέ μου το αξίζω αλήθεια ή θα μου το στερήσεις σε λιγο , τώρα που έχω εθιστεί στο χαμόγελό της και στον ασυμβατικά συνεννοήσιμο χαρακτήρα της;*

 *Έχει πολλά εθιστικά χαρακτηριστικά που μπορώ να σκεφτώ, αλλά αυτό ου με κάνει να πιστεύω ότι είναι ΑΥΤΟ το ξεχωριστό, εκείνη που σκέφτομαι να περνώ μαζί της χρόνο, χρόνια, χωρίς να βαριέμαι, είναι ότι έχει τόσα να πει που δεν την βαριέμαι. Είναι που άκομα και την ένταση ξέρει να τη διαχειριστεί και μετά από λίγο, ακόμα και όταν έσφαλέ, ξέρει να λειτουργεί πυροσβεστικά. Έχει έναν μηχανισμό αποσυμπίεσης της φόρτισης. Δεν θέλω να της το δείχνω για να μην καταλάβει ότι την καταλαβαίνω.*

 *Σε ευχαριστώ καλή μου Νεράιδα που μου έδωσες μια μικρή θνητή θεά δίπλα μου και τώρα έχει νόημα να προσπαθήσω να σταθώ επάξια της δίπλα της, αν και φαίνεται τόσο δύσκολο. Ουφ μεγάλο το βάρος αυτό, αλλά θα κάνω ό,τι μπορώ για το κορίτσι με τα μαύρα σπαστά μαλλία, με το όνομα που θα θελα να δώσω στην κόρη μου. Αν αξιωθώ ποτε να κάνω παιδί. Το όνομα της για μένα ηχεί μέσα μου τόσο δυνατα, όσο σε ένα κτήνος το ένστικτο του να κρατηθεί στη ζωή, όταν αυτό κινδυνεύει. Άραγε ‘ακούει’ αυτά που νίωθω;*

*Ένα παραμύθι για ένα κορίτσι και έναν νάνο, ΜΚ*

# Ο ΧΡΟΝΟΣ ΑΦΗΓΗΣΗΣ

**ΕΞΩΚΕΙΜΕΝΙΚΟΣ**

**ΕΣΩΚΕΙΜΕΝΙΚΟΣ**

1. **Ο ΧΡΟΝΟΣ**

## Α. ΕΞΩΚΕΙΜΕΝΙΚΟΣ (ΕΞΩΤΕΡΙΚΟΣ) – ΕΣΩΚΕΙΜΕΝΙΚΟΣ

Η έννοια του χρόνου αποτελεί θεμελιώδες στοιχείο της αφήγησης και απαντά πολύπλευρα σε όλες τις πτυχές της. Κατ’ αρχήν, εντοπίζονται δύο βασικά χρονικά επίπεδα: ο εξωκειμενικός / εξωτερικός χρόνος και ο εσωκειμενικός / εσωτερικός χρόνος.

α. ΕΞΩΚΕΙΜΕΝΙΚΟΣ: Ως επικοινωνιακή πράξη, η αφήγηση (μήνυμα) μεταδίδεται από τον αφηγητή (πομπό) και προσλαμβάνεται από κάποιον ακροατή ή αναγνώστη (δέκτη) σε χρόνο που δε σχετίζεται με αυτό καθ’ εαυτό το αφηγηματικό κείμενο **(εξωκειμενικός χρόνος)**. Καθένας από τους τρεις αυτούς παράγοντες της αφηγηματικής επικοινωνίας τοποθετείται σε ένα συγκεκριμένο χρονικό σημείο. Έτσι, ο **εξωκειμενικός** χρόνος της αφήγησης διακρίνεται σε τρία μέρη:

* **στο χρόνο των γεγονότων**: η εποχή / η χρονική στιγμή κατά την οποία διαδραματίζονται τα γεγονότα της αφήγησης.
* **στο χρόνο του πομπού**: η εποχή / η χρονική στιγμή κατά την οποία ο αφηγητής αφηγείται τα γεγονότα. [ΠΡΟΣΟΧΗ!!! Δεν πρέπει να συγχέεται ο χρόνος του αφηγητή με τον χρόνο του συγγραφέα, καθώς οι δυο τους ενδέχεται να ζουν σε διαφορετικές εποχές. Για παράδειγμα, ένας σύγχρονος συγγραφέας μπορεί να τοποθετεί τον αφηγητή του έργου του στην προ Χριστού εποχή. Συνεπώς, ορθότερο είναι να κάνουμε λόγο για πομπό-αφηγητή και πομπό-συγγραφέα.]
* **στο χρόνο του δέκτη**: η εποχή / η χρονική στιγμή κατά την οποία ο δέκτης (ακροατής / αναγνώστης) ακούει ή διαβάζει την αφήγηση.

Παραδείγματος χάρη, τα ομηρικά έπη γράφτηκαν τον 8ο-7ο αι. π.Χ. (χρόνος του πομπού-συγγραφέα), αναφέρονται στην εποχή του 12ου αι. π.Χ. (χρόνος των γεγονότων) και οι ραψωδίες τους ακούγονται ή διαβάζονται από την εποχή που γράφτηκαν μέχρι σήμερα (χρόνος του δέκτη).

|  |  |  |
| --- | --- | --- |
| **Χρόνος ΠΟΜΠΟΥ** | **Χρόνος ΓΕΓΟΝΟΤΩΝ** | **Χρόνος ΔΕΚΤΗ (αναγνώστη, θεατή, ακροατή)** |
| 8ος αι πχ (εποχή που έζησε ο Όμηρος) | 12ος αι πχ (εποχή άλωση της Τρόιας) | Κάθε εποχή |

Προφανώς, στην άμεση προφορική αφήγηση ο χρόνος του πομπού-αφηγητή ταυτίζεται με το χρόνο του δέκτη. Από την άλλη πλευρά, στη γραπτή αφήγηση ο χρόνος του δέκτη είναι πάντοτε μεταγενέστερος από αυτόν του πομπού.

Επιπρόσθετα, σε μια αφήγηση πραγματικών γεγονότων (π.χ. ιστορική αφήγηση) ο χρόνος του πομπού καθίσταται πάντα μεταγενέστερος από το χρόνο των γεγονότων. Αντίθετα, σε μια αφήγηση φανταστικών γεγονότων ο χρόνος του πομπού μπορεί να είναι μεταγενέστερος, σύγχρονος ή προγενέστερος του χρόνου των γεγονότων [προγενέστερος στην περίπτωση που τα γεγονότα τίθενται στο μέλλον (π.χ. σε περιπέτεια επιστημονικής φαντασίας)].

β. **ΕΣΩΚΕΙΜΕΝΙΚΟΣ**: Χρόνος της ιστορίας – Χρόνος της αφήγησης

Σε κάθε λογοτεχνικό κείμενο υπάρχουν δύο μορφές χρόνου: ο **χρόνος της ιστορίας**, που συνιστά τον πραγματικό χρόνο στο πλαίσιο του οποίου εκτυλίχθηκαν τα γεγονότα της αφήγησης και αντιστοιχεί στην πραγματική τους διάρκεια και την χρονολογική τους σειρά, και ο **χρόνος της αφήγησης** που περιλαμβάνει τη διάρκεια που αποκτούν τα ίδια γεγονότα και τη σειρά με την οποία οργανώνονται και παρουσιάζονται τα γεγονότα από τον αφηγητή. Άρα είναι πολύ πιθανό τα γεγονότα όπως αυτά παρουσιάζονται μέσα στην αφήγηση ΝΑ ΜΗΝ ΑΠΟΔΙΔΟΝΤΑΙ ΜΕ ΤΗΝ ΚΑΝΟΝΙΚΗ ΧΡΟΝΟΛΟΓΙΚΗ ΤΟΥΣ ΣΕΙΡΑ. Αυτός είναι ο **εσωκειμενικός / εσωτερικός** χρόνος και όπως είδαμε διαιρείται σε:

* **χρόνο της ιστορίας**: η χρονική σειρά, η διάρκεια και η συχνότητα των γεγονότων που συνιστούν την ιστορία μιας αφήγησης.
* **χρόνο της αφήγησης**: η χρονική σειρά, η διάρκεια και η συχνότητα, κατά τις οποίες ο αφηγητής διηγείται τα γεγονότα μιας αφήγησης.

. Το παράδειγμα της Οδύσσειας είναι κλασσικό της ΑΝΑΔΙΑΤΑΞΗΣ των γεγονότων από τον αφηγητή, με την εγκιβωτισμένη αφήγηση του ίδιου του Οδυσσέα (βλ παραπάνω τα είδη αφηγητή)

|  |  |
| --- | --- |
| ΧΡΟΝΟΣ ΙΣΤΟΡΙΑΣ (πραγματική σειρά γεγονότων) | ΧΡΟΝΟΣ ΑΦΗΓΗΣΗΣ(σειρά γεγονότων όπως μας τα παρουσιάζει ο αφηγητή) |
| 1 ΑΝΑΧΩΡΗΣΗ ΑΠΟ ΤΡΟΙΑ | 7 ΣΥΜΒΟΥΛΙΟ ΘΕΩΝ |
| 2 ΚΙΚΟΝΕΣ | 8 ΑΝΑΧΩΡΗΣΗ ΑΠΟ ΩΓΥΓΙΑ |
| 3 ΛΑΙΣΤΡΥΓΟΝΕΣ | 9 ΝΗΣΙ ΦΑΙΑΚΩΝ – ΕΞΙΣΤΟΡΗΣΗ ΣΤΟ ΒΑΣΙΛΙΑ ΑΛΚΙΝΟΟ ΑΠΟ ΤΟΝ ΟΔΥΣΣΕΑ ΤΩΝ ΠΡΟΗΓΟΥΜΕΝΩΝ ΣΤΑΘΜΩΝ ΤΟΥ ΤΑΞΙΔΙΟΥ ΤΟΥ: |
| 4 ΚΥΚΛΩΠΕΣ | 1 ΑΝΑΧΩΡΗΣΗ ΑΠΟ ΤΡΟΙΑ |
| 5 ΚΙΡΚΗ | 2 ΚΙΚΟΝΕΣ |
| 6 ΝΗΣΙ ΩΓΥΓΙΑΣ - ΚΑΛΥΨΩ | 3 ΛΑΙΣΤΡΥΓΟΝΕΣ |
| 7 ΣΥΜΒΟΥΛΙΟ ΘΕΩΝ | 4 ΚΥΚΛΩΠΕΣ |
| 8 ΑΝΑΧΩΡΗΣΗ ΑΠΟ ΩΓΥΓΙΑ | 5 ΚΙΡΚΗ |
| 9 ΝΗΣΙ ΦΑΙΑΚΩΝ | 6 ΝΗΣΙ ΩΓΥΓΙΑΣ - ΚΑΛΥΨΩ |
| 10 ΙΘΑΚΗ | 10 ΙΘΑΚΗ |

ΠΙΝΑΚΑΣ ΑΦΗΓΗΜΑΤΙΚΟΥ ΧΡΟΝΟΥ

|  |
| --- |
| **ΑΦΗΓΗΜΑΤΙΚΟΣ ΧΡΟΝΟΣ** |
| **ΕΞΩΚΕΙΜΕΝΙΚΟΣ/** ΕΞΩΤΕΡΙΚΟΣ | **ΕΣΩΚΕΙΜΕΝΙΚΟΣ/**ΕΣΩΤΕΡΙΚΟΣ |
| Χρόνος πομπού | Χρόνος γεγονότων | Χρόνος δέκτη | Χρόνος ιστορίας | Χρόνος αφήγησης |

 **2**. Διαίρεση του χρόνου ως προς τη **ΣΕΙΡΑ** παρουσίασης των γεγονότων

Α. **Ευθύγραμμη-γραμμική αφήγηση** :Τα γεγονότα παρουσιάζονται στην αφήγηση με τη σειρά που συνέβησαν. Πρόκειται για μια επιλογή που δεν είναι ιδιαίτερα συνηθισμένη, εφόσον καθιστά την αφήγηση μονότονη και λιγότερο ενδιαφέρουσα. Εδώ ο χρόνος της Ιστορίας (Χ.Ι.) ταυτίζεται με τον χρόνο Αφήγησης (Χ.Α.)

Β**. ΑΝΑΧΡΟΝΙΕΣ** Παρ’ όλο που τα γεγονότα εκτυλίσσονται με μια ορισμένη χρονική σειρά / τάξη, ο αφηγητής παραβιάζει συχνά τη χρονική ακολουθία και εξιστορεί τα γεγονότα με αναχρονίες:

* **αναδρομική αφήγηση (ανάληψη/ flashback)**: O αφηγητής προχωρά σε αναδρομική αφήγηση γεγονότων του παρελθόντος, διακόπτοντας την πορεία της αφήγησης (flashback).Δηλαδή ανακαλεί γεγονότα που χρονικά είναι από το σημείο που βρισκόμαστε στη συγκεκριμένη στιγμη, προφανώς για να φωτίσει γεγονότα και επιλογές και αντιδράσεις που έχουν τις ρίζες τους στο παρελθόν.
* **πρόδρομη αφήγηση (πρόληψη, flashforword)**: η πρόωρη αφήγηση ενός μελλοντικού γεγονότος, προικονομώντας τις εξελίξεις που πρόκειται να συμβούν.
* **In media res:** Εδώ ο αφηγητής ξεκινά την αφ) ηγησή του από το «μέσον» της ιστορίας (δηλαδή όχι από την αρχή της, όπως είδαμε στο πχ της Οδύσσειας όπου ο όμηορς δεν ξεκινά την αφήγηση του από την αναχώρηση του Οδυσσέα από την Τροία, αλλά από το συμβούλιο των θεών
	1. Διαίρεση του χρόνου ως προς τη **ΔΙΑΡΚΕΙΑ** παρουσίασης των γεγονότων

Αναπόφευκτα, η διάρκεια των γεγονότων σε πραγματικό χρόνο δε συμπίπτει απόλυτα με την έκταση της αφήγησης. Άλλοτε τα γεγονότα παρουσιάζονται συνοπτικά και άλλοτε με εξαντλητικές λεπτομέρειες. Συνεπώς, η αφήγηση εξελίσσεται είτε πιο γρήγορα από την ιστορία (επιτάχυνση) είτε πιο αργά (επιβράδυνση) ή με τον ίδιο ακριβώς ρυθμό.

**Α** Ο χρόνος της αφήγησης είναι **ίσος** με το χρόνο της ιστορίας**.(Χ.Ι. = Χ.Α.)**

**Ισοχρονία**: ο αφηγητής παρουσιάζει τα γεγονότα σε χρονική διάρκεια ίση με τον πραγματικό χρόνο της ιστορίας. Συνεπώς, ο χρόνος της αφήγησης και ο χρόνος της ιστορίας συμπίπτουν. Ισοχρονία εντοπίζεται κυρίως στους διαλόγους και στους εσωτερικούς μονολόγους **(*σκηνή*)**.

ΣΤΟΧΟΣ:Με αυτό τον τρόπο ο αφηγητής επιτυγχάνει να δραματοποιεί τα γεγονότα, δεν αφήνει κενά στο δέκτη και να δίνει αμεσότητα και ζωντάνια στο κείμενο κλπ

**Β.** Ο χρόνος της αφήγησης είναι **μικρότερος** από το χρόνο της ιστορίας. **(Χ.Ι. > Χ.Α.)**

Η συντόμευση του χρόνου της αφήγησης επιτυγχάνεται με τις ακόλουθες τεχνικές:

**Επιτάχυνση**: Ο χρόνος της αφήγησης διαρκεί λιγότερο από τον χρόνο της ιστορίας γιατί ο αφηγητής παρουσιάζει με συντομία γεγονότα που έχουν μεγάλη διάρκεια.

**Παράλειψη**: Κάποια γεγονότα ο αφηγητής επιλέγει να μην τα αναφέρει καθόλου, διότι δεν σχετίζονται κατά τρόπο άμεσο με την ιστορία.

**Περίληψη**: Ο αφηγητής παρουσιάζει συνοπτικά κάποια γεγονότα που μεσολαβούν ανάμεσα σε κρίσιμα σημεία της ιστορίας.

**Έλλειψη ή αφηγηματικό κενό**: Ο αφηγητής επιλέγει να παραλείψει ένα μέρος της ιστορίας ή κάποια γεγονότα, που είτε εννοούνται εύκολα είτε δεν συμβάλλουν ιδιαίτερα στην πλοκή

ΣΤΟΧΟΣ΅: Με όλες τις παραπάνω τεχνικές/μεταβολές ο συγγραφέας κρατά αμείωτο το ενδιαφέρον του δέκτη, αποφεύγει την κόπωση του, εστιάζει στα σημαντικά και έτσι το κείμενο γίνεται πιο Ζώντανο, Άμεσο και Παραστατικό.

**Γ.** Ο χρόνος της αφήγησης είναι **μεγαλύτερος** από το χρόνο της ιστορίας. **(Χ.Ι. < Χ.Α.)**

 Οι τεχνικές που σχετίζονται με τη διεύρυνση του χρόνου της αφήγησης είναι οι ακόλουθες:

**Επιβράδυνση**: Ο αφηγητής επιβραδύνει την αφήγηση των γεγονότων είτε παρεμβάλλοντας στοιχεία περιγραφής ή σχόλια, είτε παρουσιάζοντας διεξοδικά τις σκέψεις και τις αντιδράσεις των προσώπων σε ό,τι αφορά ένα γεγονός που πιθανώς διήρκεσε ελάχιστες μόλις στιγμές. Ειδικότερα, στο πλαίσιο της αφήγησης ενδέχεται να έχουμε «**παύση**» ή «**επιμήκυνση**».

**Παύση** έχουμε όταν ο αφηγηματικός χρόνος συνεχίζεται, ενώ ο χρόνος της ιστορίας έχει διακοπεί πλήρως. Ο αφηγητής, δηλαδή, διακόπτει την εξέλιξη της ιστορίας και συνεχίζει την αφήγηση με περιγραφές (τοπίων / προσώπων), με προσωπικές σκέψεις και σχόλια ή με παρεκβάσεις που δεν σχετίζονται με την εξέλιξη της ιστορίας.

**Επιμήκυνση** έχουμε όταν ο αφηγητής χωρίς να έχει διακόψει την αφήγηση της ιστορίας προχωρά ωστόσο στην αναλυτική παρουσίαση άλλων εσωτερικών κυρίως διαδικασιών που επεκτείνουν αρκετά το χρόνο της αφήγησης έναντι του χρόνου της ιστορίας.

 ΣΤΟΧΟΣ΅: Με όλες τις παραπάνω τεχνικές/μεταβολές ο συγγραφέας διεγείρει το ενδιαφέρον του συγγραφέα και αγωνιά για την εξέλιξη, ,σκιαγραφεί σε βάθος τον εσωτερικό κόσμο των πρόσωπων και τα βαθύτερα κίνητρα των επιλογών τους και φωτίζει πολύπλευρα γεγονότα κομβικά για την εξέλιξη της ιστορίας.

4. Διαίρεση του χρόνου ως προς τη **ΣΥΧΝΟΤΗΤΑ** παρουσίασης των γεγονότων

Η συχνότητα στην αφηγηματική οργάνωση σχετίζεται με την επανάληψη ενός γεγονότος μέσα στην ιστορία και μέσα στην αφήγηση. Διακρίνονται τέσσερεις βασικές περιπτώσεις:

* Ο αφηγητής διηγείται μια φορά αυτό που στην ιστορία συνέβη μια φορά (**μοναδική αφήγηση**). ΣΚΟΠΟΣ; Τονίζεται η μοναδικότητά και σπουδαιότητα ης ενέργειας, γεγονότος
* Ο αφηγητής διηγείται x φορές αυτό που στην ιστορία συνέβη x φορές (**πολυμοναδική αφήγηση**). ΣΚΟΠΟΣ: δίδεται έμφαση στα γεγονότα
* Ο αφηγητής διηγείται περισσότερες φορές αυτό που στην ιστορία συνέβη μια φορά (**επαναληπτική αφήγηση**). ΣΚΟΠΟΣ: ο συγγραφέας δίνει έμφαση στο γεγονός ,αλλά και δίνει διαφορετικές εκδοχής
* Ο αφηγητής διηγείται μια φορά -με χρήση κυρίως Παρατατικού- αυτό που στην ιστορία συνέβη περισσότερες φορές (**θαμιστική αφήγηση**). ΣΚΟΠΟΣ: Αποδίδεται περιληπτικά το γεγονός, αλλα μπορεί να αναδεικνύεται η διαρκεια του γεγονότος.

Στην επαναληπτική αφήγηση, το ίδιο γεγονός δεν παρουσιάζεται κάθε φορά πανομοιότυπα. Η εκάστοτε επανάληψη γίνεται με διαφορετικό τρόπο, ύφος και προοπτική, εξυπηρετώντας ανάλογα τις επιδιώξεις του αφηγητή.

ΑΣΚΗΣΕΙΣ ΓΙΑ ΤΟ ΧΡΟΝΟ ΑΦΗΓΗΣΗΣ

1. Να χαρακτηρίσετε τα παρακάτω αποσπάσματα ως προς την σειρά αφήγησης.

Α. *Στήν καταστροφή τῆς*[*Σμύρνης*](http://ebooks.edu.gr/modules/ebook/show.php/DSGL-C132/638/4103%2C18809/index_2_03.html)*, βρέθηκα μέ τούς γονιούς μου στό λιμάνι, στήν*[*Πούντα*](http://ebooks.edu.gr/modules/ebook/show.php/DSGL-C132/638/4103%2C18809/index_2_03.html)*. Μέσ' ἀπ' τά χέρια τους μέ πήρανε. Κι ἔμεινα στήν Τουρκία αἰχμάλωτος.*

*Μεσημέρι πιάστηκα μαζί μέ ἄλλους. Βράδιασε καί τά περίπολα ἀκόμα κουβαλοῦσαν τούς ἄντρες στούς στρατῶνες. Κοντά μεσάνυχτα, ὅπως ἤμαστε ὁ ἕνας κολλητά στόν ἄλλο, μπῆκε ἡ φρουρά κι ἄρχισαν νά μᾶς χτυποῦν, ὅπου ἔβρισκαν, μέ ξύλα, καί νά κλοτσοπατοῦν ὅσους κάθονταν χάμω, γόνα μέ γόνα. Τέλος πῆραν διαλέγοντας ὅσους ἤθελαν κι ἔφυγαν βλάστημώντας.
Ἐμείς φοβηθήκαμε πώς*[*θά μᾶς χαλάσουν ὅλους*](http://ebooks.edu.gr/modules/ebook/show.php/DSGL-C132/638/4103%2C18809/index_2_03.html)*.Ἕνας γραμματικός, πού 'χε τό γραφεῖο του πλάι στήν πόρτα, μᾶς ἄκουγε πού μιλούσαμε λυπητερά καί μᾶς ἔκανε νόημα νά τόν πλησιάσουμε:
— Σάν ἔρχονται, μᾶς λέει, καί σᾶς φωνάζουν, ἐσεῖς τραβηχτεῖτε μέσα. Καί τό λόγο μου φυλάχτε τον καλά, ἔξω μήν τόν δώσετε*

*Ἀπό κεῖνο τό βράδυ, κάθε νύχτα, ἔπαιρναν ἀπ' τούς θαλάμους.*[*Κι ἐμεῖς π' ἀκούγαμε πυροβολισμούς, ἀπ' τό Κατιφέ - Καλεσί, λέγαμε: «σκοποβολή κάνουνε».*](http://ebooks.edu.gr/modules/ebook/show.php/DSGL-C132/638/4103%2C18809/index_2_03.html)

*Ἀπό μέρες, πού πέρασαν μέ φόβο, ἦρθε ἕνας ἀξιωματικός καί μᾶς παράλαβε, μέ σαράντα στρατιῶτες.*[*Μᾶς ἔβγαλαν στήν αὐλή καί μᾶς χώρισαν ἀπ' τούς πολίτες*](http://ebooks.edu.gr/modules/ebook/show.php/DSGL-C132/638/4103%2C18809/index_2_03.html)*·τότε εἶδα καί τόν ἀδερφό μου. Μᾶς ἔβαλαν τετράδες καί μᾶς διέταξαν νά γονατίσουμε νά μᾶς μετρήσουν. Ὁ ἀξιωματικός πού μᾶς ἔβλεπε, καβάλα στό ἄλογό του, ἔλεγε:
— Θά κοιτάξω νά μή μείνει οὔτε σπόρος ἀπό σᾶς. Κι ἔδωσε τό παράγγελμα νά κινήσουμε…..*

Ιστορία ενός αιχμαλώτου, Στρατής Δούκας

Β. *Η διαταγή ήτανε ξεκάθαρη: Απαγορεύεται το μπάνιο στο ποτάμι, ακόμα και να πλησιάζει κανένας σε απόσταση λιγότερο από διακόσια μέτρα. Δε χώραγε λοιπόν καμιά παρανόηση. Όποιος την παρέβαινε τη διαταγή, θα πέρναγε στρατοδικείο.*

*Τους τη διάβασε τις προάλλες ο ίδιος ο ταγματάρχης. Διέταξε γενική συγκέντρωση, όλο το τάγμα, και τους διάβασε. Διαταγή της Μεραρχίας! Δεν ήτανε παίξε γέλασε.*

*Είχανε κάπου τρεις βδομάδες που είχαν αράξει δώθε από το ποτάμι. Κείθε από το ποτάμι ήταν ο εχθρός, οι Άλλοι όπως τους λέγανε πολλοί.*

*Τρεις βδομάδες απραξία. Σίγουρα δε θα βάσταγε πολύ τούτη η κατάσταση, για την ώρα όμως επικρατούσε ησυχία.*

*Και στις δυο όχθες του ποταμού, σε μεγάλο βάθος, ήτανε δάσος. Πυκνό δάσος. Μες στο δάσος είχανε στρατοπεδεύσει και οι μεν και οι δε.*

*Οι πληροφορίες τους ήτανε πως οι Άλλοι είχανε δυο τάγματα εκεί. Ωστόσο, δεν επιχειρούσαν επίθεση, ποιος ξέρει τι λογαριάζανε να κάνουν. Στο μεταξύ, τα φυλάκια, και από τις δυο μεριές, ήταν εδώ κι εκεί κρυμμένα στο δάσος, έτοιμα για παν ενδεχόμενο.*

*Τρεις βδομάδες! Πώς είχανε περάσει τρεις βδομάδες! Δε θυμόντουσαν σ' αυτόν τον πόλεμο, που είχε αρχίσει εδώ και δυόμισι χρόνια περίπου, άλλο τέτοιο διάλειμμα σαν και τούτο.*

*Όταν φτάσανε στο ποτάμι, έκανε ακόμα κρύο. Εδώ και μερικές μέρες, ο καιρός είχε στρώσει. Άνοιξη πια!*

Το ποτάμι, Αντ. Σαμαράκης

Γ. *Θά ἦτον ἴσως μεσάνυκτα ὅταν ἤρχισε νά πηγαινοέρχηται εἰς τό δωμάτιον. Ἐνόμιζον ὅτι ἔστρωνε νά κοιμηθῇ, ἀλλ' ἠπατώμην. Διότι μετ' ὀλίγον ἐκάθησε καί ἤρχισε νά μοιρολογῇ χαμηλοφώνως.*

*Ἦτο τό μοιρολόγι τοῦ πατρός μας. Πρίν ἀσθενήσῃ ἡ Ἀννιώ, τό ἔψαλλε πολύ συχνά, ἀλλ' ἀφ' ὅτου ἀσθένησε, τό ἤκουον διά πρώτην φοράν.*

*Τό μοιρολόγιον τοῦτο ἐσύνθεσεν ἐπί τῷ θανάτῳ τοῦ πατρός μου, κατά παραγγελίαν αὐτῆς, ἡλιοκαής ρακένδυτος «Γύφτος», γνωστός εἰς τά περίχωρά μας διά τήν δεξιότητα εἰς τό στιχουργεῖν αὐτοσχεδίως.*

*Moί φαίνεται, ὅτι βλέπω ἀκόμη τήν μαύρην καί λιγδεράν κόμην, τούς μικρούς καί φλογερούς ὀφθαλμούς καί τ' ἀνοιχτά καί τριχωμένα στήθη του*.

Το αμάρτημα της μητρός μου, Γ. Βιζυηνός

|  |
| --- |
| *Δ. Ἐκοίταα, κι ἤτανε μακριά ἀκόμη τ' ἀκρογιάλι·«Ἀστροπελέκι μου καλό, γιά ξαναφέξε πάλι!» Τρία ἀστροπελέκια ἐπέσανε, ἕνα ξοπίσω στ' ἄλλο Πολύ κοντά στήν κορασιά μέ βρόντημα μεγάλο·Τά πέλαγα στήν ἀστραπή κι ὁ οὐρανός*[*ἀντήχαν,*](http://ebooks.edu.gr/modules/ebook/show.php/DSGL-C132/638/4102%2C18785/)*1Οἱ ἀκρογιαλιές καί τά βουνά μ' ὅσες φωνές κι ἄν εἶχαν.* |

*2 [19.]*

|  |  |
| --- | --- |
|  | *Πιστέψετε π' ὅ,τι θά πῶ εἶν' ἀκριβή ἀλήθεια, Μά τές πολλές λαβωματιές πού μὄφαγαν τά στήθια, Μά τούς συντρόφους πὄπεσαν στήν Κρήτη πολεμώντας,*[*Μά τήν ψυχή πού μ' ἔκαψε τόν κόσμο ἀπαρατώντας.*](http://ebooks.edu.gr/modules/ebook/show.php/DSGL-C132/638/4102%2C18785/)*2* |
| *5* | [*(Λάλησε, Σάλπιγγα!*](http://ebooks.edu.gr/modules/ebook/show.php/DSGL-C132/638/4102%2C18785/)*3 κι ἐγώ τό σάβανο τινάζω,Καί σχίζω δρόμο καί τς*[*ἀχνούς ἀναστημένους*](http://ebooks.edu.gr/modules/ebook/show.php/DSGL-C132/638/4102%2C18785/)*4 κράζω: «Μήν εἴδετε τήν ὀμορφιά πού τήν*[*Κοιλάδα*](http://ebooks.edu.gr/modules/ebook/show.php/DSGL-C132/638/4102%2C18785/)*5 ἁγιάζει;Πέστε, νά ἰδεῖτε τό καλό ἐσεῖς κι*[*ὅ,τι σᾶς μοιάζει.*](http://ebooks.edu.gr/modules/ebook/show.php/DSGL-C132/638/4102%2C18785/)*6*[*Καπνός δέ μένει ἀπό τη γῆ·*](http://ebooks.edu.gr/modules/ebook/show.php/DSGL-C132/638/4102%2C18785/)[*νιός οὐρανός ἐγίνη·*](http://ebooks.edu.gr/modules/ebook/show.php/DSGL-C132/638/4102%2C18785/)*7* |
| *10* | *Σάν πρῶτα ἐγώ τήν ἀγαπῶ καί θά κριθῶ μ' αὐτήνη. — Ψηλά τήν εἴδαμε πρωί· τῆς τρέμαν τά*[*λουλούδια*](http://ebooks.edu.gr/modules/ebook/show.php/DSGL-C132/638/4102%2C18785/)*8*[*Στή θύρα τῆς Παράδεισος*](http://ebooks.edu.gr/modules/ebook/show.php/DSGL-C132/638/4102%2C18785/)*9 πού ἐβγῆκε μέ τραγούδια·Ἔψαλλε τήν Ἀνάσταση*[*χαροποιά*](http://ebooks.edu.gr/modules/ebook/show.php/DSGL-C132/638/4102%2C18785/)*10 ἡ φωνή της, Κι ἔδειχνεν ἀνυπομονιά γιά νά 'μπει*[*στό κορμί της·*](http://ebooks.edu.gr/modules/ebook/show.php/DSGL-C132/638/4102%2C18785/) |

Ο Κρητικός, Διον. Σολωμός

Ε. *Ἡ μήτηρ ἐμειδίασεν ἀκουσίως, διά τήν ἐπιβλητικήν στάσιν, ἥν ἔλαβον προφέρων τήν διαβεβαίωσιν ταύτην. Ἔπειτα διέκοψε τήν ὁμιλίαν ἐπειποῦσα·*

*—  Ἀμ' θρέψε δά πρῶτα τόν ἑαυτό σου καί ὕστερα βλέπουμε.*

*Δέν παρῆλθε πολύς καιρός καί ἀπηρχόμην εἰς τά ξένα.*

*Ἡ μήτηρ βεβαίως οὐδ' ἐσημείωσε κἄν τήν ὑπόσχεσιν ἐκείνην. Ἐγώ ὅμως ἐνθυμούμην πάντοτε, ὅτι ἡ αὐταπάρνησίς της μοί ἐχάρισε διά δευτέραν φοράν τήν ζωήν, τήν ὁποίαν τῇ ὤφειλον. Διά τοῦτο εἶχον τήν ὑπόσχεσιν ἐκείνην ἐπί τῆς καρδίας μου, καί ὅσον ἐμεγάλωνα, τόσῳ σπουδαιότερον ἐνόμιζα τόν ἑαυτόν μου ὑποχρεωμένον πρός ἐκπλήρωσίν της.*

*—  Μή κλαίγῃς μητέρα, τῇ εἶπον ἀναχωρῶν. Ἐγώ πηγαίνω πιά νά κάμω παράδες. Ἔννοια σου! Ἀπό τώρα καί νά πάγῃ θά σέ θρέφω καί σένα καί τό παραπαῖδί σου. Ἀλλά, ἀκούεις; Δέν θέλω πιά νά δουλεύῃς!*

*Δέν ἤξευρον ἀκόμη ὅτι δεκαετές παιδίον ὄχι τήν μητέρα, ἀλλ' οὐδέ τόν ἑαυτόν του δέν δύναται νά θρέψῃ. Καί δέν ἐφανταζόμην, ὁποῖαι φοβεραί περιπέτειαι μέ περιέμενον καί πόσας πικρίας ἔμελλον ἀκόμη νά ποτίσω τήν μητέρα μου διά τῆς ξενιτείας ἐκείνης, δι' ἧς ἤλπιζον νά τήν ἀνακουφίσω.*

*Ἐπί πολλά ἔτη ὄχι μόνον βοήθειαν, ἀλλ' οὐδέ μίαν ἐπιστολήν κατώρθωσα νά τῇ στείλω. Ἐπί πολλά ἔτη παρεμόνευεν εἰς τούς δρόμους, ἐρωτῶσα τούς διαβάτας μή μέ εἶδον πουθενά.*

*Πότε τῇ ἔλεγον, ὅτι ἐδυστύχησα ἐν Κωνσταντινουπόλει καί ἐτούρκευσα.
—  Νά φᾶνε τή γλῶσσά τους πού τὤβγαλαν! — ἀπεκρίνετο ἡ μήτηρ μου. Αὐτός πού λένε, δέν μπορεῖ νά ἦτον τό παιδί μου!*

 *— Ἀλλά μετ' ὀλίγον ἐκλείετο περίτρομος εἰς τό εἰκονοστάσιόν μας, καί προσηύχετο δακρυρροοῦσα πρός τόν Θεόν, διά νά μέ φωτίσῃ νά ἐπανέλθω εἰς τήν πίστιν τῶν πατέρων μου.*

Το αμάρτημα της μητρός μου, Γ. Βιζυηνός

ΣΤ. *Ο Νικ δεν μπορούσε να μη θαυμάσει τις κονσόλες και τις οθόνες που βρίσκονταν κοντά του. Παρόμοιες είχε και ο Τζόρτζ, όπψς και όλι οι συνάδελφοί του από το γραφείο. Όπως θα μάθαινε αργότερα ο Νικ, όλος ο όροφος του γραφείου ασχολούνταν με το ίδιο αντικείμενο, αλλά καταμερισμένο σε διαφορετικές περιοχές. Τα φωτάκια και ραβδογράμματα τρεμόπαιζαν μπροστά του*.

Χνότα στο τζάμι, ΒΑΣ. Παπαθεοδώρου

1. Να εντοπίσετε την μεταβολή της διάρκειας του χρόνου των γεγονότων, δηλαδή πότε έχουμε ευθύγραμμη, αναδρομική ή πρόληψη στην αφήγηση

Α. *Οἱ μικροί τῶν ἀδελφῶν μου μισθοί θά ἐξήρκουν πρός ἀνακούφισιν τῆς μητρός, ἐφ' ᾦ καί τῇ ἐδίδοντο. Ἀλλ' ἐκείνη, ἀντί νά τούς δαπανᾷ πρός ἀνάπαυσίν της, ἐπροίκιζε δι' αὐτῶν τήν θετήν της θυγατέρα καί ἐξηκολούθει ἐργαζομένη πρός διατροφήν της. Ἐγώ ἔλειπον μακράν, πολύ μακράν, καί ἐπί πολλά ἔτη ἠγνόουν τί συνέβαινεν εἰς τόν οἶκόν μας. Πρίν δέ κατορθώσω νά ἐπιστρέψω, τό ξένον κοράσιον ηὐξήθη, ἀνετράφη, ἐπροικίσθη καί ὑπανδρεύθη, ὡς ἐάν ἦτον ἀληθῶς μέλος τῆς οἰκογενείας μας*.

Το αμάρτημα της μητρός μου, Γ. Βιζυηνός

Β. *Γύριζε και ξαναγύριζε και ησυχία δεν είχε. Το ποτάμι ακουγότανε πέρα και δεν τον άφηνε να ησυχάσει.*

*Θα πήγαινε την άλλη μέρα, θα πήγαινε οπωσδήποτε. Στο διάολο η διαταγή της Μεραρχίας!*

*Οι άλλοι φαντάροι κοιμόντουσαν. Τέλος τον πήρε κι αυτόν ο ύπνος. Είδε ένα όνειρο, έναν εφιάλτη. Στην αρχή, το είδε όπως ήτανε: ποτάμι. Ήτανε μπροστά του αυτό το ποτάμι και τον περίμενε. Κι αυτός, γυμνός στην όχθη, δεν έπεφτε μέσα. Σα να τον βάσταγε ένα αόρατο χέρι (...)*

*Ξύπνησε βαλαντωμένος· δεν είχε ακόμα φέξει...*

*Φτάνοντας στην όχθη, στάθηκε και το κοίταζε. Το ποτάμι! Ώστε υπήρχε λοιπόν αυτό το ποτάμι; Ώρες ώρες, συλλογιζότανε μήπως δεν υπήρχε στ' αλήθεια. Μήπως ήτανε μια φαντασία τους, μια ομαδική ψευδαίσθηση.*

*Είχε βρει μια ευκαιρία και τράβηξε κατά το ποτάμι. Το πρωινό ήτανε θαύμα! Αν ήτανε τυχερός και δεν τον παίρνανε μυρουδιά... Να πρόφταινε μονάχα να βουτήξει στο ποτάμι, να μπει στα νερά του, τα παρακάτω δεν τον νοιάζανε*.

Το ποτάμι, Αντ. Σαμαράκης

Γ. *Το ασανσέρ ξεκίνησε με τράνταγμα, το αυτοκόλλητο του κλειδαρά χάθηκε από τα μάτια τους ακολούθησε μια σειρά άσπρα πλακάκια .Την κοίταξε λίγο καλύτερα. Ήταν γύρω στα σαράντα, το κόκκινο θάμπος στα μαλλιά ήταν προφανώς τα κομμώτριας. Φαινόταν σοβαρή και μετρημένη, ήταν άλλωστε και η αμηχανία του κλειστού χώρου του ασανσέρ με έναν άγνωστο. Φάνηκε η πόρτα του 1ου ορόφου και χάθηκε, τοπίο μηδαμινό με τους γνωστούς λεκέδες στην πόρτα που κάνει το μέταλλο όταν ξεβάφει. Ύστερα πάλι πλακάκια άσπρα, στο ένα – το ξεκολλημένο- ξεχώριζε η σάρκα του σοβά, άσπρη, μνήμες γενικά παλιού χειρουργείου ή μιας δημόσιας τουαλέτας.*

Στη σκιά της πεταλούδας, Ισίδωρος Ζούργος

Δ. -*Στο συγκροτήμα σου τι παίζεις;*

 *-Κιθάρα και δεύτερα φωνητικά*

 *- Ωραία, θα μου΄άρεσε να σε ακούσω μια μέρα*

 *- Πολύ καλά, μπορούμε να συνατηθούμε όποτε μπορείς, αρκεί να μπορεί και η υπόλοιπη μπάντα.*

 *-Μου αρκεί να ακούσω μόνο εσένα*

 *- Οκ, να το κανονίσουμε*

 *-Τι λές για αύριο το απόγευμα*

 *- Ναι αν είναι μετά τις 7, γιατί πρίν έχω υποχρεώσεις.*

 *- Κανένα πρόβλημα κατά τις 7.30 θα κατεβώ στην πλατεία εδώ κάτω..*

 *- Εντάξει θα τα πούμε αύριο*

*- - Ε!! Φέρε και την κιθάρα έ;;*

 *- Καλά αφού επιμένεις…*

1. Να ταιράξετε ένα στοιχείο της στήλης Α με μια επιλογή της στήλης Β

|  |  |  |
| --- | --- | --- |
|  | **ΣΤΗΛΗ Α** | **Στηλη Β** |
| Α | Χώρισαν με την εντύπωση ότι δεν θα ξαναβλέπονταν ποτέ και ο καθένας πήρε το δρόμο του. Θα συναντιόνταν ύστερα από δυο χρόνια τυχαία. Τότε, όμως δεν το γνώριζαν  | 1. ΓΡΑΜΜΙΚΗ ΑΦΗΓΗΣΗ
2. ΑΝΑΔΡΟΜΗ ΑΦΗΓΗΣΗ
3. ΠΡΟΛΗΨΗ (flashforward)
 |
| Β | Χώρισαν με την εντύπωση ότι δεν θα ξαναβλέπονταν ποτέ και ο καθένας πήρε το δρόμο του. Υστέρα από δυο χρόνια ξανασυναντήθηκαν τυχαία  |
| Γ | Θυμήθηκαν τότε την τελευταία τους συνάντηση στο μετρό, την μέρα του αποχωρισμού τους |

|  |  |  |
| --- | --- | --- |
|  | **ΣΤΗΛΗ Α** | **Στηλη Β** |
| Δ | Επικοινώνησαν το πρωί στο τηλέφωνο και κανόνισαν να συναντηθούν αργότερα. Στις 9 το βράδυ ήταν ο ένας απέναντι στον άλλο, στο συνηθισμένο τραπέζι στο συνηθισμένο τους στέκι  | 1. ΕΠΙΤΑΧΥΝΣΗ
2. ΕΠΙΒΡΑΝΔΥΝΣΗ
3. ΙΣΟΧΡΟΝΙΑ- ΣΚΗΝΗ
 |
| Ε | -«Θες να συναντηθούμε το βράδυ;»Η φωνή του δεν ήταν σταθερή, πίσω από μια προσποίηση άνεσης μπορούσες εύκολα να διακρίνεις μια αγωνία, μια αίσθηση προσμονής και αβεβαιότητας. Δεν ήθελε να της δείξει το πόσο το επιθυμούσε-«Δεν ξέρω, ίσως..» του απάντησε εκείνη για να παρατείνει την αγωνία του  |
| ΣΤ | -«Θες να συναντηθούμε το βράδυ;»-«Δεν ξέρω, ίσως…» |

|  |  |  |
| --- | --- | --- |
|  | **ΣΤΗΛΗ Α** | **Στηλη Β** |
| Ζ | Ο  άνθρωπος, με τη φραντζόλα υπομάλης, είναι ο ίδιος που πριν δυο χρόνια περίπου κρατούσε καρπούζι. Τότε ήταν  Ιούλιος και φυσικά υπήρχαν καρπούζια, ενώ τώρα Απρίλης και πήρε φρατζόλα. Βέβαια και καρπούζια να υπήρχανε, πράγμα αφύσικο για μήνα Απρίλη, αυτός πάλι για φρατζόλα στο φούρνο θα πήγαινε, όπως άλλωστε όλος ο κόσμος. | 1.ΓΡΑΜΜΙΚΗ ΑΦΗΓΗΣΗ2.ΑΝΑΔΡΟΜΗ ΑΦΗΓΗΣΗ3.ΠΡΟΛΗΨΗ (flashforward) |
| Η | Μεσημέρι, δώδεκα, φτάσαμε στό Χαλκά - Μπουνάρ. Ἐκεῖ μᾶς ἔκλεισαν στό σύρμα, κύκλο. Ἅμα βράδιασε, ἕνας τοῦρκος [ἐφές](http://ebooks.edu.gr/modules/ebook/show.php/DSGL-C132/638/4103%2C18809/index_2_03.html)11 ἀπ' τό χωριό μας ἦρθε καί μᾶς καλοῦσε μέ τά ονόματά μας νά βγοῦμε, τάχα πώς θά μᾶς γλιτώσει, μέ σκοπό νά μᾶς χαλάσει. Κι ἐμεῖς στή γῆ πέσαμε νά μή δώσουμε γνωριμία.Τά ξημερώματα ἦρθε ἀπό τή [Μαγνησία](http://ebooks.edu.gr/modules/ebook/show.php/DSGL-C132/638/4103%2C18809/index_2_03.html)12 ἄλλος ἀξιωματικός, καί μᾶς σήκωσαν. Ὧρες περπατούσαμε. Οὔτε ξέραμε ποῦ μᾶς πᾶν. Μονάχα ἀπό τόν τόπο καταλαβαίναμε πώς βαδίζαμε γιά τή Μαγνησία.Ἀντί νά μᾶς πηγαίνουν στό δημόσιο δρόμο μᾶς τραβούσανε ἀπ' τό βουνό.[…] Τέλος, ἕνα βράδυ, φτάσαμε ἔξω ἀπ' τή Μαγνησία. Ἐκεῖ ὁ κόσμος μᾶς περίμενε μέ ρόπαλα στό χέρι φωνάζοντας: —  Αἰχμάλωτοι ἔρχονται! Κι ἔτρεχαν κατά μᾶς. |

# ΧΑΡΑΚΤΗΡΕΣ - ΠΡΟΣΩΠΑ

**ΧΑΡΑΚΤΗΡΙΣΤΙΚΑ**

**ΕΙΔΗ**

**ΤΕΧΝΙΚΕΣ ΠΑΡΟΥΣΙΑΣΗΣ ΠΡΟΣΩΠΩΝ**

**3. Χαρακτήρας - Πρόσωπα**

Με τον όρο «χαρακτήρες» αναφερόμαστε συνήθως στα πλασματικά πρόσωπα που συναντάμε στα λογοτεχνικά έργα, κυρίως στα πεζογραφικά. Εναλλακτικά, πολλοί μελετητές χρησιμοποιούν και τους όρους «πρόσωπα» ή «δρώντα πρόσωπα» ή «ήρωες», καθώς και τον πολύ παλαιότερο «πρόσωπα του δράματος» (dramatis personae), δανεισμένο από το χώρο του θεάτρου.

Οι πρώτες απόπειρες μελέτης των χαρακτήρων χρονολογούνται από την αρχαιότητα και συνδέονται φυσικά με το δράμα, αφού η μυθοπλαστική πεζογραφία είναι ένα είδος πολύ μεταγενέστερο. Πρώτος ο Αριστοτέλης διακρίνει τους χαρακτήρες («ήθη») που συναντάμε στο αρχαίο δράμα, σε καλούς («σπουδαίους») και κακούς («φαύλους»).

Ένα από τα πρώτα ζητήματα που θα πρέπει να μας απασχολήσουν ως προς τους μυθοπλαστικούς αφηγηματικούς χαρακτήρες, είναι η σχέση τους με την πραγματικότητα και ειδικότερα με τα φυσικά, αληθινά πρόσωπα. Είναι χαρακτηριστικό ότι συχνά αναφερόμαστε σε μυθιστορηματικούς χαρακτήρες σα να επρόκειτο για πραγματικά πρόσωπα, με αυτόνομη ύπαρξη. Αυτού του είδους η συμπεριφορά συνιστά, βέβαια, κατάλοιπο ορισμένων παλαιότερων απόψεων που έχουν κυριολεκτικά παγιωθεί στο μυαλό όλων μας κι είναι πολύ δύσκολο να τις αποβάλλουμε.

Σύμφωνα με μιαν απ' αυτές τις απόψεις, οι χαρακτήρες δείχνουν τόσο φυσικοί και ζωντανοί, επειδή πράγματι αποτελούν αντανακλάσεις υπαρκτών προσώπων, (είναι, μάλιστα, πολύ πιθανό ένας χαρακτήρας να συνιστά αντανάκλαση του ίδιου του δημιουργού του)· άρα, μια προσεκτική έρευνα θα αποκαλύψει ίσως τα πραγματικά πρόσωπα τα οποία κρύβονται πίσω από τους πλασματικούς χαρακτήρες, προσφέροντάς μας και πολύτιμες ενδείξεις για την κατανόηση του έργου και του κοινωνικού κλίματος μια εποχής. Στην εποχή μας, βέβαια, τέτοιου είδους απόψεις θεωρούνται μάλλον απλοϊκές. Σε γενικές γραμμές, οι σύγχρονοι μελετητές δέχονται ότι οι ήρωες των λογοτεχνικών κειμένων δεν υπάρχουν έξω από τον κόσμο των λέξεων, δεν είναι σε καμία περίπτωση πραγματικοί· απλά αναπαριστούν αληθινά πρόσωπα, με βάση συγκεκριμένα μυθοπλαστικά τεχνάσματα και μοιάζουν μ' αυτά λιγότερο ή περισσότερο, ανάλογα με τις προθέσεις του δημιουργού τους. Για παράδειγμα, στα κείμενα που συνήθως ονομάζουμε ρεαλιστικά, ο συγγραφέας προσπαθεί να τονίσει με κάθε τρόπο την ομοιότητα των ηρώων του με τα αληθινά πρόσωπα (πχ ένας ήρωας που χαρακτηρίζεται από μαγκιά, την προπολεμική εποχή· στην Ελλάδα, πιθανότατά θα έχει χαρακτηρίστηκα που προσομοιάζουν με ρεμπέτες και κουτσαβάκηδες της ίδιας εποχής ). Αντίθετα, σε άλλα λογοτεχνικά είδη (π.χ. στα παραμύθια ή τις αλληγορίες), οι χαρακτήρες δεν παρουσιάζονται σε βάθος: απλά σκιαγραφούνται, και συνήθως διαθέτουν μια συγκεκριμένη ιδιότητα (π.χ. ομορφιά, ασχήμια, κακία) στον υψηλότερο δυνατό βαθμό

## Α. ΧΑΡΑΚΤΗΡΙΣΤΙΚΑ ΧΑΡΑΚΤΗΡΩΝ – ΠΡΟΣΩΠΩΝ

Σε ό,τι αφορά τα γνωρίσματα που αποδίδονται στους χαρακτήρες, το πιο βασικό στοιχείο είναι χωρίς αμφιβολία το **όνομα,** το οποίο λειτουργεί και ερμηνευτικά (π.χ. αλληγορικά ή συμβολικά ονόματα, προσωνύμια, ανώνυμοι ήρωες κτλ.). Πέρα από το όνομα, άλλα σημαντικά **γνωρίσματα για έναν ήρωα** είναι η εξωτερική του εμφάνιση, οι κινήσεις ή οι χειρονομίες του, η ηλικία, η εθνικότητα, το θρήσκευμα, η κοινωνική και οικονομική κατάσταση, η ιδεολογία που τον διακατέχει, καθώς και οι χώροι ή το περιβάλλον στο οποίο κινείται·. Ακόμη κάθε πλασματικός ήρωας χαρακτηρίζεται έμμεσα από τις σκέψεις του, τις πράξεις του, την συμπεριφορά του ή τις σχέσεις που αναπτύσσει στη διάρκεια της αφήγησης, και πολύ πιο άμεσα από τους άλλους χαρακτήρες Στην ουσία, κάθε μυθοπλαστικός χαρακτήρας εξατομικεύει και ταυτόχρονα αντιπροσωπεύει ορισμένα τυπικά γνωρίσματα: διαθέτει, δηλαδή, κάποια ιδιαίτερα γνωρίσματα που τον κάνουν να ξεχωρίζει και, παράλληλα, εκπροσωπεί κάτι πολύ ευρύτερο από τον εαυτό του. Τα παραπάνω μάς οδηγούν σε ένα ευρύτερο ζήτημα: την ταξινόμηση των χαρακτήρων που συναντάμε σε όλα τα λογοτεχνικά έργα.

## Β. ΚΑΤΗΓΟΡΙΟΠΟΙΗΣΗ ΧΑΡΑΚΤΗΡΩΝ – ΕΙΔΗ ΧΑΡΑΚΤΗΡΩΝ

Η απλούστερη ίσως κατηγοριοποίηση είναι η διάκριση των μυθοπλαστικών προσώπων σε κύρια και δευτερεύοντα, ανάλογα με τη **σπουδαιότητα του ρόλου τους** στην πλοκή του έργου. **Οι σημαντικοί χαρακτήρες αποκαλούνται συχνά και «ήρωες» ή «πρωταγωνιστές»**. Πως όμως ξεχωρίζουμε τον ήρωα και γενικά τον πρωταγωνιστή μιας αφήγησης; Το ερώτημα μπορεί να φαίνεται απλοϊκό αλλά πολλές φορές είναι δύσκολο να απαντηθεί, ειδικά όταν πρόκειται για κείμενα σύγχρονα, που δεν εμπεριέχουν την κλασική μορφή του ήρωα (χωρίς αυτό να σημαίνει ότι δεν έχουν κάποιο κεντρικό πρόσωπο). Ορισμένοι θεωρητικοί προτείνουν σήμερα μια δέσμη πέντε κριτηρίων ή προϋποθέσεων, τις οποίες πρέπει να πληρεί ένα αφηγηματικό πρόσωπο, προκειμένου να θεωρηθεί πρωταγωνιστικό. Αυτά τα κριτήρια είναι:

α) ο προσδιορισμός: το κεντρικό πρόσωπο μας παρουσιάζεται με όσο το δυνατόν περισσότερες πληροφορίες (π.χ. εμφάνιση, συναισθήματα και ψυχολογία, κίνητρα, παρελθόν κτλ.)

β) η κατανομή: επανέρχεται στην ιστορία πολλές φορές και είναι παρόν σε όλες τις κρίσιμες στιγμές

γ) η ανεξαρτησία: είναι πρόσωπο αυθύπαρκτο μέσα στην ιστορία

δ) η λειτουργία: προβαίνει σε πράξεις αποκλειστικά δικές του

ε) η σχέση: διατηρεί κάποια σχέση με όλα σχεδόν τα πρόσωπα της ιστορίας.

## Γ. ΤΕΧΝΙΚΕΣ ΠΑΡΟΥΣΙΑΣΗΣ ΠΡΟΣΩΠΩΝ

Έπειτα από αυτά τα μοντέλα, ένα τελευταίο ζήτημα που πρέπει να θίξουμε, είναι ο τρόπος με τον οποίο παρουσιάζονται οι χαρακτήρες μιας αφήγησης. Πώς, δηλαδή, φτάνουν ως εμάς όλα τα στοιχεία και οι πληροφορίες που τους αφορούν, ώστε να σχηματίσουμε μια γνώμη γι' αυτούς; Πρόκειται, μ' άλλα λόγια, γι' αυτό που θα ονομάζαμε «χαρακτηρισμό».

Δύο είναι οι βασικοί τρόποι χαρακτηρισμού: **ο άμεσος και ο έμμεσος**.:

**Άμεσος τρόπος**, το αφηγηματικό πρόσωπο προσδιορίζεται απευθείας, συνήθως με κάποιο επίθετο που δηλώνει ιδιότητα, είτε από τον αφηγητή, είτε από κάποιον άλλο χαρακτήρα είτε από τον ίδιο του τον εαυτό, δηλαδή υπάρχει ένα σχόλιο για τον ήρωα. Η αξιοπιστία αυτού του χαρακτηρισμού εξαρτάται απ' την προέλευσή του και αναμφίβολα θα πρέπει να ελεγχθεί.

**Έμμεσος τρόπος:**  πολλοί τρόποι για να παρουσιαστεί με έμμεσο τρόπο ένας χαρακτήρας. Για παράδειγμα, μπορεί να γίνει μέσα από τη δράση του, το λόγο του, τις σκέψεις, τις επιλογές του, την συμπεριφορά του απέναντι σε άλλα πρόσωπα την εξωτερική του εμφάνιση ή το περιβάλλον —φυσικό, τεχνητό, ανθρώπινο— μέσα στο οποίο κινείται..

**ΑΣΚΗΣΕΙΣ ΓΙΑ ΤΑ ΠΡΟΣΩΠΑ**

1. Να εντοπίσετε τα βασικά και τα δευτερεύοντα πρόσωπα των παρακάτω ιστοριών και να αιτιολογήσετε την απάντησή σας

**Α.** Η Λένα

*…Είχε δυο παιδιά. Και τα 2 έγιναν αντάρτες, πήραν τα βουνά και στην κατοχή και στον εμφύλιο. Δυστυχώς υπήρχε πιο πολύ μίσος στον εμφύλιο. Όταν έφτασε στα μέρη της Λένας, η ορεινή ταξιαρχία του επισήμου στρατού, αμέσως ο Δημοκρατικός Στρατός έδωσε εντολή να ανέβουν όλοι οι αντάρτες πιο βόρεια. Τα παιδιά της έσπευσαν να φύγουν, να γλιτώσουν, κίνησαν για την Καστόρια, στο Βίτσι. Εκεί έγινε η τελευταία μεγάλη μάχη του εμφυλίου, ίσως η φονικότερη. Σκοτώθηκαν και τα 2 παιδιά της. Έτσι είπαν, μα η μάνα έτρεξε και βρήκε έναν συγχωριανό της αστυφύλακα, για να τον παρακαλέσει, να την πληροφορήσει, να βεβαιωθεί , να ξέρει αν πρέπει να βάλει τα μαύρα. Αυτός την έδιωξε, την έσπρωξε εκτός του τμήματος, χωρίς να της πει τίποτα, παρά μόνο στο τέλος την απείλησε, να την στείλει ‘διακοπές’ σε κανένα μπουντρούμι, που έθρεψε γιούς αντάρτες. Μετά παρακάλεσε έναν ξάδελφο του άνδρα της να πάει στο υπουργείο στην Αθήνα να μάθει, αλλά και αυτός φοβόταν.. Έτσι απλά έβαλε τα μαύρα, τα φόραγε χρόνια πολλά*…..

**Β. Δυο ώρες Δρόμος**

*Ούτε ναι, ούτε όχι έλεγαν τότε τα κορίτσια στον πατέρα τους, έσκυβαν τὸ κεφάλι. Την Κυριακή, ποὺ κλείνει δεκαεννιά, ἡ Ρήνα πάει νύφη στὸν Ταΰγετο, δυὸ ώρες δρόμος. Θα ’ρθει να την πάρει ὁ γαμπρός μὲ το λόγο στο σπίτι του, το δίπατο, να στεφανώ­σουν.*

*Τη στόλισαν, την τραγούδησαν, την ἔντυσαν το νυφικό, το βέλο. Κάλτσες, παπούτσια απ το γαμπρό, ώρα την ώρα.*

 *Τον εἶδε να δένει στην αὐλή τους το άλογο, στολισμένο. Φουρφούρισε ἡ καρδιά από ταραχή. Όμορφος, νιός, ασίκης!*

*Της φόρεσε τον κάλτσα τη μεταξωτή, το γοβάκι το άσπρο. Μάτι δε σήκωσε να την κοιτάξει. Εἶχε πάνω-κάτω τὰ χρόνια της, στα δάχτυλα ποὺ ἔτρεμαν, είδε την ταραχή του.*

*Την ἔβαλε πίσω στο λόγο. Αὐτὲς οἱ πλάτες οἱ γερές, τοῦτο τὸ σγουρὸ κεφάλι ἦταν ἀπὸ ἐδῶ καὶ μπρὸς τὸ ριζικό της. Δυὸ ὧρες δρόμος μὲ τὸ ἄλογο, ὁ ἀχὸς μονάχα τοῦ βουνοῦ μέσα στὰ πεῦ­κα, τὰ πέταλα τοῦ ἀλόγου, καὶ ἡ καρδιά της ποὺ ἔδωσε μιὰ καὶ ἄνθισε ἀπὸ κατάκλειστο μπουμπούκι.*

*Δυὸ ὧρες δρόμο κράτησε γιὰ τὴ Ρήνα ὁ ἔρωτας στὴν ἄχαρη ζωή της. Ὁ γαμπρὸς τὴν περίμενε στὸ σπίτι του τὸ δίπατο μὲ τὰ βιολιά. Εἶχε τριπλᾶ τὰ χρόνια της. Μὲ τὸν μπραζέρη\*, ποὺ ἔστειλε μὲ τὸ ἄλογο νὰ τὴν ποδέσει τὸ γοβάκι, ἔκοψε τὰ πολλὰ-πολλά. Τὸ εἶδε στὰ μάγουλά του τὸ ζεμάτισμα, τὴ συννεφιὰ ποὺ σκέπασε τὴ δικιά της ὄψη.*

*\*μπραζέρης: κοντινός φίλος*

Γ. Αργυροπούλου, Δυο ώρες δρόμος, Ηλ περιοδικό Πλανόδιον

**2.** Στο κείμενο «Δυο ώρες δρόμος», η συγγραφέας ονομάζει μόνο την Ρήνα, ενώ όλα τα άλλα προσωπα είναι ανώνυμα. Τι στοχεύει με αυτήν την επιλογή και τι πληροφορίες αντλούμε για τον μπραζέρη και τον γαμπρό;

**3.** Με ποια μέσα/κριτήρια/τεχνικές παρουσιάζονται τα χαρακτηριστικά των προσώπων στα παρακάτω αποσπάσματα;

**Α.** *Πολύ ιδιαίτερη η παρέα τους. Ο Μάκης ο δάσκαλος, πολύ απλός, όχι απλοϊκός όμως, θύμιζε σύγχρονο χίπη, με το σπίτι του ανοικτό, καλόβολος, χωρίς τυπικότητες, αλλά και παράλληλα με αρχές, ίσως πιο συντηρητικές από τον τρόπο ζωής του, στη δουλεία τηρούσε ευλαβικά τα προσχήματα, στον ιδιωτικό βίο όμως, ήταν χύμα! Ο Μήτσος, «φυλάκας» για τους φίλους, το στέλεχος πολυεθνικής, εκτός του γραφείου του απλός, οριζόντιος, με ξεκάθαρες θέσεις ίσως και λίγο απόλυτες, αλλά δίπλα στους φίλους του, στο πόστο του, χωρίς να κοιτά τις κοινωνικές και οικονομικές διαφορές τους*.

**Β.** *Του είπε κοφτά ο πατέρας του να γυρίσει πίσω.*

*-«Θέλω να έρθω και εγώ» ύψωσε τη φωνή ο γιός.*

*-«Ρε μπόμπιρα είσαι μικρός για πόλεμο εσύ» είπε λίγο πιο στοργικά ο πατέρας.*

*-«Δεν είμαι μικρός, θέλω να έρθω μαζί, μπορώ και θέλω»*

*-«Δεν θα ξαναμιλήσω κα΄τσε στα αυγά σου, μην σου ρίξω καμιά ανάποδη»*

*-«Είμαι πλέον μεγάλος, με ορίζω και θα έρθω, θα έρθω θες δεν θες»*

*-«Θα στις βρέξω»*

*-«Χτυπάμε! Εγώ θα έρθω»*

**Γ.** *Για μερικά λεπτά, και οι δυο τους στέκονταν ακίνητοι στα νερά. Τη σιωπή διέκοψε ένα φτάρνισμα. Ήταν αυτός που φταρνίστηκε, και κατά τη συνήθειά του βλαστήμησε δυνατά. Τότε εκείνος αντίκρυ του άρχισε να κολυμπάει γρήγορα προς την αντίπερα όχθη. Κι αυτός όμως δεν έχασε καιρό. Κολύμπησε προς την όχθη του μ' όλη του τη δύναμη. Βγήκε πρώτος. Έτρεξε στο δέντρο που είχε αφήσει το τουφέκι του, το άρπαξε. Ο Άλλος, ό,τι έβγαινε από το νερό. Έτρεχε τώρα κι εκείνος να πάρει το τουφέκι του.*

*Σήκωσε το τουφέκι του αυτός, σημάδεψε. Του ήτανε πάρα πολύ εύκολο να του φυτέψει μια σφαίρα στο κεφάλι. Ο Άλλος ήτανε σπουδαίος στόχος έτσι καθώς έτρεχε ολόγυμνος, κάπου είκοσι μέτρα μονάχα μακριά.*

*Όχι, δεν τράβηξε τη σκανδάλη. Ο Άλλος ήταν εκεί, γυμνός όπως είχε έρθει στον κόσμο. Κι αυτός ήταν εδώ, γυμνός όπως είχε έρθει στον κόσμο.*

*Δεν μπορούσε να τραβήξει. Ήτανε και οι δυο γυμνοί. Δυο άνθρωποι γυμνοί. Γυμνοί από ρούχα. Γυμνοί από ονόματα. Γυμνοί από εθνικότητα. Γυμνοί από τον χακί εαυτό τους.*

*Δεν μπορούσε να τραβήξει. Το ποτάμι δεν τους χώριζε τώρα, αντίθετα τους ένωνε*.

Το ποτάμι, Αντ. Σαμαράκης

**Δ.** *Ήταν παραμονές της Παναγίας. Μεθαύριο το σπίτι είχε διπλογιόρτι —Μαρία έλεγαν τη Βιολάνταινα— και τι καλά αν μπορούσε να γίνει καμιά οικονομία, να έλθει η συμφιλίωση, να κατεβεί και η Στέλλα, να καθίσει στο τραπέζι, να φανεί στον κόσμο...*

*— Ήλθα να σου πω δυο λόγια, της είπε η Βιολάνταινα χαρούμενη.*

*Η Στέλλα, καθώς κρατούσε το μέτωπο με τα δύο χέρια, εσήκωσε τα μάτια κι εκοίταξε τη μητέρα της έκπληκτη. Δεν ήταν συνηθισμένη σε τέτοιο ύφος.*

*— Ακούς;*

*— Τι είναι; ψιθύρισε η Στέλλα.*

*Με λίγα λόγια η Βιολάνταινα διατύπωσε την πρότασή της: Να πέσει στα πόδια του πατέρα της και να του γυρέψει συχώρεση· να του πει πως μετανόησε για το κίνημά της· να του υποσχεθεί πως στο εξής δε θα έκανε τίποτα χωρίς το θέλημά του· να τον βεβαιώσει πως έπαυσε πια να συλλογίζεται το Χρηστάκη, κι εκείνος ήταν πρόθυμος να τη συχωρέσει, και μέρα που ξημέρωνε μεθαύριο, να τη δεχθεί στην αγκαλιά του, και γρήγορα να φροντίσει να την παντρέψει, όπως της πρέπει, μ' ένα καλό και άξιο... αμή τι;*

*Η Στέλλα την άκουσε χωρίς να την διακόψει, με το ίδιο ύφος που έπαιρνε και όταν την εκτυπούσαν. Έπειτα κατέβασε τα χέρια από το κεφάλι, κοίταξε τη μητέρα της κατάματα, και με όλη την ηρεμία, με όλη τη γαλήνη της σταθερότητας, επρόφερε:*

*— Όχι!*

**4.** Να χαρακτηρίσετε τους πρωταγωνιστές όπως παρουσιάζονται στα παρακάτω αποσπάσματα και να εντοπίσετε τους τρόπους/μέσα που παρουσιάζονται τα χαρακτηριστικά τους.

*Ο λάκκος ήταν παγίδα πλάι στο σκοτεινό δρόμο. Ήτανε, βλέπεις, κι η συσκότιση, κι αυτοί οι*[*«πεταλάδες»\**](http://ebooks.edu.gr/modules/ebook/show.php/DSGL-C131/594/3924%2C17180/)*που μόλις βράδιαζε κάνανε περιπολία κι άμα βλέπανε καμιά φωτεινή χαραμάδα στο παράθυρο στήνονταν από κάτω και φώναζαν «φως φως» με τις αγριοφωνάρες τους, όσο να ταιριάσεις την κουβέρτα και να μη φέγγει καθόλου. Έτσι τη νύχτα η γειτονιά ήτανε θεοσκότεινη, κι άμα δεν ήξερες τους δρόμους και προπάντων άμα ήσουνα μεθυσμένος μπορούσες να βρεθείς*[*σούμπιτος\**](http://ebooks.edu.gr/modules/ebook/show.php/DSGL-C131/594/3924%2C17180/)*οχτώ μέτρα μες στο λάκκο.*

*Έτσι επικίνδυνος ήταν ο λάκκος κι εμείς τον κάναμε ακόμη πιο επικίνδυνο με τ' ακροβατικά μας στην άκρα του και το ψαχτήρι μας μες στο σκουπιδαριό που πέταγαν οι Γερμανοί απ' το Φρουραρχείο. Εκεί μες στο βουνό απ' τα σκουπίδια βρίσκαμε καμιά φορά πράγματα χρήσιμα για το σπίτι, κι ακόμα σφαίρες και βλήματα αχρηστεμένα*

*Εκεί στο λάκκο έφερνε την πελατεία της τα βράδια κι η «Μοναξιά», έτσι τη φωνάζαμε μια και δεν ξέραμε τίποτα γι' αυτήν. Ούτε τ' όνομά της. Μονάχα ξέραμε πως είχε νταβατζή τον Αλέκο τον ταγματαλήτη με τη μοτοσυκλέτα. Αυτός, ο Αλέκος, έφερνε τους πελάτες, όλοι των*[*ταγμάτων ασφαλείας\**](http://ebooks.edu.gr/modules/ebook/show.php/DSGL-C131/594/3924%2C17180/)*, κι η Μοναξιά έστρωνε μια κουρελού στην πιο σκοτεινή γωνιά του λάκκου και περνιόταν νουμεράδα από δέκα δώδεκα νοματαίους.[…]*

 *Ήτανε ένα «κάθαρμα», όπως έλεγε ο πατέρας μου. Γύριζε με τη μοτοσυκλέτα και δε λογάριαζε κανένα. Πείραζε με χοντράδες τα κορίτσια, άστραφτε μπάτσους σ' όσους τόλμαγαν να τον κοιτάξουν κι έκανε «ντου» στα μαγαζιά, κι άρπαζε ό,τι έφτανε. Μόνον ο Κώστας τα 'βαλε μαζί του. Και τι κατάλαβε; Ο Κώστας δούλευε εργάτης στο ΦΙΞ μαζί με τον πατέρα του, τον κυρ-Αναστάση. Το σπίτι το κράταγε η αδερφή του η Δαφνούλα, προκομμένο κι όμορφο κορίτσι. Μια Κυριακή απόγευμα κατέβαιναν ο Κώστας κι η Δαφνούλα βόλτα για την παραλία. Από κάτω ερχόταν ο Αλέκος με τη μηχανή. Όταν έφτασε μπροστά τους φρενάρησε, τι είπε τι δεν είπε της Δαφνούλας, κι ο Κώστας τ' ανέβηκε το αίμα στο κεφάλι κι άστραψε δυο χαστούκια, μα τι χαστούκια του Αλέκου, που για μια στιγμή έμεινε σύξυλος. Ύστερα ψαχούλεψε το πιστόλι του, μα το άφησε κι έπιασε να γελάει, ένα γέλιο αφύσικο, μαρσάρησε και χάθηκε κατά το Ιπποδρόμιο. Τρεις μέρες μετά βρήκανε τον Κώστα σκοτωμένο μες στο λάκκο, τρεις σφαίρες, οι δυο στο στήθος, η άλλη στην κοιλιά κι όλοι το φόρτωσαν στον Αλέκο. Γιατί, ποιος ήθελε το κακό του Κώστα;*

Ο λάκκος, Τόλης Καζάντζης

**5.** Ποια η ψυχική κατάσταση του ήρωα στα παρακάτω ποιήματα;

‘**Επί Ασπαλάθων ’ του Γιώργου Σεφέρη**

*Ήταν ωραίο το Σούνιο τη μέρα εκείνη του Ευαγγελισμού*

*Πάλι με την άνοιξη.*

*Λιγοστά πράσινα φύλλα γύρω από τις σκουριασμένες πέτρες*

 *το κόκκινο χώμα κι ασπάλαθοι*

*δείχνοντας έτοιμα τα μεγάλα τους βελόνια (5)*

*και τους κίτρινους ανθούς.*

*Απόμακρα οι αρχαίες κολόνες, χορδές μιας άρπας αντηχούν ακόμα...*

*Γαλήνη,*

*-Τι μπορεί να μου θύμισε τον Αρδιαίο εκείνον;*

*Μια λέξη στον Πλάτωνα θαρρώ, χαμένη στου μυαλού τ’ αυλάκια (10)*

*τ’ όνομα του κίτρινου θάμνου*

*δεν άλλαξε από εκείνους τους καιρούς.*

*Το βράδυ βρήκα την περικοπή:*

*«τον έδεσαν χειροπόδαρα», μας λέει*

*«τον έριξαν χάμω και τον έγδαραν (15)*

*Τον έσυραν παράμερα τον καταξέσκισαν*

*απάνω στους αγκαθερούς ασπάλαθους*

*και πήγαν και τον πέταξαν στον Τάρταρο, κουρέλι».*

*Έτσι στον κάτω κόσμο πλέρωνε τα κρίματά του*

*Ο Παμφύλιος Αρδιαίος ο πανάθλιος Τύραννος*.

31 του Μάρτη 1971

**‘Κεριά’ του Κων. Καβάφη**

*Του μέλλοντος οι μέρες στέκοντ’ εμπροστά μας*

*σα μια σειρά κεράκια αναμμένα —*

*χρυσά, ζεστά, και ζωηρά κεράκια.*

*Οι περασμένες μέρες πίσω μένουν,*

*μια θλιβερή γραμμή κεριών σβησμένων· 5*

*τα πιο κοντά βγάζουν καπνόν ακόμη,*

*κρύα κεριά, λιωμένα, και κυρτά.*

*Δεν θέλω να τα βλέπω· με λυπεί η μορφή των,*

*και με λυπεί το πρώτο φως των να θυμούμαι.*

*Εμπρός κοιτάζω τ’ αναμμένα μου κεριά. 10*

*Δεν θέλω να γυρίσω να μη διω και φρίξω*

*τί γρήγορα που η σκοτεινή γραμμή μακραίνει,*

*τί γρήγορα που τα σβηστά κεριά πληθαίνουν.*

# ΚΟΙΝΩΝΙΚΟ ΠΛΑΙΣΙΟ - ΑΞΙΕΣ

**ΠΡΟΒΛΗΜΑΤΙΣΜΟΙ**

**ΗΘΗ**

1. ΚΟΙΝΩΝΙΚΟ ΠΛΑΙΣΙΟ, ΑΞΙΕΣ, ΜΗΝΥΜΑ

Η στάση των προσώπων μέσα σε ένα έργο και οι επιλογές τους καθορίζονται και από τις οικονομικές συνθήκες, την κοινωνική τους θέση και από την γενικότερη ατμόσφαιρα της εποχής και του τόπου, στον οποίο δρουν και μεγαλώνουν τα πρόσωπα μιας ιστορίας και σχηματίζουν το ήθος, τις απόψεις και εν τέλει και το χαρακτήρα τους. Όλα τα παραπάνω αποτελούν το κοινωνικό πλαίσιο του έργου. Πιο αναλυτικά:

##  Α. ΣΤΟΙΧΕΙΑ ΤΟΥ ΚΟΙΝΩΝΙΚΟ ΠΛΑΙΣΙΟΥ

 1. η οικογενειακή κατάσταση (πχ ένας γονιός, δρα διαφορετικά από έναν ελεύθερο ή άκληρο)

 2. η κοινωνική διαστρωμάτωση και η κοινωνική τάξη ενός προσώπου, που σχετίζονται άμεσα με το επάγγελμα (πχ διαφορετική συμπεριφορά και έκφραση ίσως να έχει ένας λιμενεργάτης και αλλιώς ένα στέλεχος μεγάλης εταιρίας)

 3. οι οικονομικές συνθήκες μέσα στις οποίες ζουν και δρουν τα πρόσωπα ενός έργου (πχ σε περιόδους κρίσης υπάρχουν μεγαλύτερες εντάσεις, γκρίνια, ενώ σε εποχές χλιδής υπάρχουν σπατάλες και υπερβολές)

 4. οι προκαταλήψεις, στερεότυπα μια εποχής και ενός τόπου

 5. Το γενικότερο μορφωτικό επίπεδο των προσώπων της αφήγησης.

 6. η πολιτική κατάσταση της εποχής και του τόπου εκτύλιξης της ιστορίας (πχ σε περίοδους αυταρχικών και σκοτεινών καθεστώτων, υπάρχει διάχυτος φόβος, οι σχέσεις είναι καχύποπτες, η ανελεύθερη κατάσταση καταπιέζει τα πρόσωπα, υπάρχει ενας μυστικισμός στην επικοινωνία, αλλά και σε κάποια πρόσωπα γεννιέται το αίσθημα της αντίδρασης, της επανάστασης, που επηρεάζει την στάση τους)

 7. η θέση και τα δικαιώματα της γυναίκας είναι ενδεικτικό του κοινωνικού κλίματος

 8. η επιρροή που έχει η θρησκεία μέσα στο χωροχρόνο του έργου (πχ ένας πραγματικά θρησκευόμενος πιστός, θα είναι άτομο αρχών, που σέβεται , ενώ ένας τυπολάτρης θρησκόληπτος πιθανώς να έχει στάση υποκριτική και άκαμπτη, όπως ένας φανατικός)

 9. η ιδεολογική τοποθέτηση ενός πρόσώπου καθορίζει τις επιλογές του, το ήθος του και εν τέλει τον χαρακτήρα του (όπως ακριβώς ισχύει και με τη θρησκεία)

 10. ο τόπος και η εποχή που εκτυλίσσεται το έργο δημιουργεί ένα κοινωνικό πλαίσιο ( πχ μια επαρχιακή και ορεινή τοποθεσία προδιαθέτει για μια πιο κλειστή κοινωνία, με αργά βήματα ανανέωσης αντιλήψεων κλπ. Αντίστοιχα αν ο συγγραφέας τοποθετεί το έργο του σε μια παλιότερη εποχή, όπως για πχ ο Μεσαίωνας, τότε καταλαβαίνουμε ότι εκεί υπάρχει έλλειψη ανεκτικότητας, σκοταδισμός, Ιερά Εξέταση, κυνήγι μαγισσών, δεισιδαιμονία κλπ )

##  Β. ΙΔΕΕΣ ΚΑΙ ΠΡΟΒΛΗΜΑΤΙΣΜΟΙ ΣΥΓΓΡΑΦΕΑ ΚΑΙ ΠΡΟΒΑΛΟΜΕΝΕΣ ΑΞΙΕΣ

Κάθε ιστορία και το ‘χτίσιμο’ των προσώπων οικοδομείται πάνω σε ένα βασικό θέμα, μέσα σε ένα δομημένο κλίμα χωροχρονικό για να παρουσιαστούν κάποιες ιδέες και προβληματισμοί και έτσι άμεσα ή έμμεσα προβάλλονται αξίες. Για το σκοπό αυτό ο συγγραφέας χρησιμοποιεί εκφραστικά μέσα και μέσω αυτών εμφανίζεται η κοσμοθεωρία που θέλει να προβάλλει.

**ΑΣΚΗΣΕΙΣ ΓΙΑ ΤΟΝ ΚΑΘΟΡΙΣΜΟ ΤΟΥ ΚΟΙΝΩΝΙΚΟΥ ΚΛΙΜΑΤΟΣ ΚΑΙ ΤΩΝ ΗΘΩΝ ΑΥΤΟΥ**

**1**. Να περιγράψετε σε παραγράφους 70 λέξεων το κοινωνικό πλαίσιο/κλίμα και τις αξίες που εκπέμπει κάθε ένα από τα παρακάτω αποσπάσματα

Α. ΚΑΤΑΝΑΛΩΤΙΚΗ ΥΣΤΕΡΙΑ

ΑΘΗΝΑ, – Πρωτοφανής καταναλωτική υστερία κατέλαβε τους Αθηναίους προκειμένου να προμηθευτούν γαλακτοκομικά προϊόντα, εμφιαλωμένο νερό και τρόφιμα, που είχαν παραχθεί πριν από το Πάσχα. Η αναταραχή που επικράτησε ήταν τόση, ώστε χρησιμοποιήθηκε και αστυνομική δύναμη, για να καθησυχάσει τους πανικόβλητους πολίτες.

Από τις 6 το πρωί ατέλειωτες ουρές καταναλωτών είχαν παραταχθεί έξω από τα «σούπερ μάρκετ». Είχαν φέρει ακόμα και φορτηγάκια κι ό,τι μεταφορικό μέσο διέθεταν για να φορτώνουν τις προμήθειες!

Όταν στις 8 άνοιξαν οι πόρτες, τα πλήθη έκαναν κυριολεκτικά έφοδο και μέσα σε λίγα λεπτά άδειασαν τα ράφια με παστεριωμένο και κονσερβοποιημένο γάλα και εμφιαλωμένο νερό, δυσπιστώντας, όπως φαίνεται, στις δηλώσεις των αρμοδίων ότι το γάλα που εισάγεται ελέγχεται δειγματοληπτικά, και δεν υπάρχει κανένας κίνδυνος από το νερό της εταιρείας ύδρευσης. 'Αλλοι αγόραζαν κονσέρβες με κηπευτικά και κομπόστες, τυριά, βούτυρα και κατεψυγμένα λαχανικά.

Ο συνωστισμός και η αναταραχή που δημιουργήθηκε ήταν τέτοια, που σε ορισμένα «σούπερ μάρκετ» δόθηκε εντολή να κλείσουν οι πόρτες! Σημειώθηκαν και μικροεπεισόδια μεταξύ καταναλωτών για την προτεραιότητα στην «ουρά» και μεταξύ καταναλωτών και υπευθύνων των «σούπερ μάρκετ».

Σε λίγες ώρες είχαν εξαντληθεί τα αποθέματα στα ράφια και τις αποθήκες των «σούπερ μάρκετ». Στις 11.30 το πρωί δεν υπήρχε ούτε ένα κουτί με γάλα σε κανένα «σούπερ μάρκετ» της Αθήνας!

Στο μεταξύ έφτασαν φορτηγά με τα αποθέματα από κεντρικές αποθήκες των πολυκαταστημάτων τα οποία περικύκλωσαν οι αγοραστές και άρχισαν να κατεβάζουν με τις κούτες τα γάλατα και τα νερά και να τα φορτώνουν. Σ' ένα «σούπερ μάρκετ» βιαστικός αγοραστής έπεσε πάνω στην εξωτερική τζαμαρία του «σούπερ -μάρκετ», με αποτέλεσμα εκείνη να γίνει θρύψαλα, χωρίς, ευτυχώς, ο ίδιος να τραυματιστεί.

Όπως δήλωσε χαρακτηριστικά ο ιδιοκτήτης των γνωστών «σούπερ μάρκετ» Σ..., σημειώθηκε σ' όλα τα υποκαταστήματα πρωτοφανής κίνηση, εξαπλάσια απ' ό,τι συνήθως.

– Είναι αδικαιολόγητη αυτή η υστερία, τόνισε, αφού τα τρόφιμα που υπάρχουν στις αποθήκες κι αυτά που περιμένουμε να εκτελωνιστούν επαρκούν τουλάχιστον για ένα τρίμηνο.

Η ίδια κατάσταση επικράτησε και στα καταστήματα γαλακτοκομικών προϊόντων. Μέχρι το μεσημέρι είχαν πουληθεί όλα τα αποθέματα των ψυγείων σε νωπό γάλα, βούτυρο, τυριά και γιαούρτια παραγωγής των τελευταίων ημερών πριν από το Πάσχα. Οι πωλήσεις των προϊόντων αυτών σημείωσαν κατακόρυφη άνοδο, που έφτασε σε ορισμένες περιπτώσεις το 90% στο κέντρο της Αθήνας.

Αντίθετα, στην κεντρική λαχαναγορά η κίνηση ήταν ελάχιστη. Οι μικρές ποσότητες φρούτων και λαχανικών παρέμειναν απούλητες. Οι καταναλωτές περιδιάβαιναν τους πάγκους δύσπιστοι και διστακτικοί και δεν αγόραζαν, παρόλο που σε μερικά προϊόντα υπήρχαν ταμπέλες που έγραφαν ότι συλλέχθηκαν πριν από το Πάσχα. Για πρώτη φορά εξάλλου, έπειτα από πολλά χρόνια δεν υπήρχαν στην Αθήνα πλανόδιοι οπωροπώλες.

**Β.** *Είµαι στο εξοχικό µου, στη θάλασσα, µε παρέα. Μόλις γυρίσαµε από το απογευµατινό µπάνιο. Χαλαρά. Το καλοκαιράκι τελειώνει. Συζητώ µε τους φίλους µου για τη Θράκη, για τα παιδιά που έχω αρχίσει να αποθυµώ, για τη νέα σχολική χρονιά και τα σχέδιά µου. Θα ξαναπάρω τη Γ’ Γυµνασίου. Είναι µεγάλα παιδιά και µπορείς να συνεννοηθείς εύκολα. Έχουν πια ξεπεράσει τις αρχικές δυσκολίες της πολυγλωσσίας τους και κάνουν όνειρα για το µέλλον. Μου αρέσει πολύ που γίνοµαι κοινωνός αυτών των ονείρων. Ελπίζω και αρωγός στην επιτυχία τους.*

*Ξαφνικά έχω µήνυµα στο κινητό. Το ανοίγω χαρούµενη. Μια από τις καλύτερές µου µαθήτριες. Πόσο µε συγκινεί που µε θυµούνται και το καλοκαίρι. Το µήνυµα λέει: «Κυρία, η µαµά µου δε µ’ αφήνει τελικά να πάω στο Λύκειο. Έκλαψα, παρακάλεσα, τίποτα. Ο µπαµπάς µου άλλαξε γνώµη και τώρα συµφωνεί µε τη µαµά που ζητάει βοήθεια στο σπίτι και το χωράφι. Κυρία, τι να την κάνω τη ζωή έτσι; ∆εν µπορώ να φανταστώ τη ζωή µου µακριά απ’ το σχολείο».*

*Παγώνω. Το ήξερα το πρόβληµα της µαθήτριας, αλλά θεώρησα ότι το είχαµε λύσει. Είχα φροντίσει στη διάρκεια της περσινής σχολικής χρονιάς να συναντήσω τη µητέρα της. Ήταν µια δύσκολη συνάντηση, είναι αλήθεια. Χρειάστηκε να επιστρατεύσω όλες µου τις «επικοινωνιακές δεξιότητες» για να τη µετακινήσω από την αρχική της παντελή άρνηση. Γιατί σίγουρα δεν είναι εύκολο να βρεις επιχειρήµατα απέναντι σε ένα γονιό που σου λέει: «Τι να τα κάνει τα γράµµατα; Κορίτσι είναι…». Μεγάλωσα µε το αυτονόητο ότι τα γράµµατα είναι καλά για έναν άνθρωπο ανεξαρτήτως φύλου. Πώς να συνοµιλήσω τώρα µε έναν κόσµο που µου φαίνεται τόσο µακρινός; Κι όµως νόµιζα πως τα είχα καταφέρει. Προσπάθησα να της εκθέσω όλες τις πιθανές δυσκολίες που µπορεί να αντιµετώπιζε το παιδί αργότερα. Να της µιλήσω για το πόσο σηµαντικός είναι ο κόσµος του σχολείου για το παιδί της. Για το πόσο περήφανη µπορεί να ένιωθε αργότερα µε µια µορφωµένη κόρη. Για το πόσο γρήγορα αλλάζουν τα πράγµατα και πόσο απαραίτητο είναι τώρα πια ένα «χαρτί». Ήταν σαν να µη µε άκουγε όµως. Σε κάποια στιγµή ψέλλισε κάτι σαν «θα τη χάσω». Ξεπρόβαλε ξαφνικά µπροστά µου µια απειλή που ένιωθε η µητέρα και που δεν είχα καν υποπτευθεί*. …

Κλειδιά και Αντικλείδια, ΥΠΕΠΘ, Εκπαίδευση Μουσουλμανοπαίδων

**Γ**. *ΤΗΝ ΑΝΟΙΞΗ ΤΟΥ ΜΑΚΡΙΝΟΥ 1964, προκειμένου νὰ ἑορτα­σθοῦν τὰ τετρακόσια χρόνια ἀπὸ τὴν γέννηση τοῦ Σαίξπηρ, τὸ Βρετανικὸ Συμβούλιο τῆς Ἀθήνας προκήρυξε διαγωνισμὸ ζωγρα­φικῆς, στὸν ὁποῖο μποροῦσαν νὰ συμμετέχουν οἱ μαθητὲς τῆς δευτεροβαθμίου ἀπὸ σύμπασα τὴν Ἐπικράτεια. Τὰ ἔργα ποὺ θὰ ὑ­πεβάλλοντο, ἐλευθέρας τεχνικῆς ἀλλὰ ὄχι μεγαλύτερα ἀπὸ τριά­ντα ἐπὶ πενήντα ἑκατοστά, θὰ ἔπρεπε ἀπαραιτήτως νὰ εἶναι ἐμ­πνευσμένα ἀπὸ τὸ ἐξαίσιο δράμα Ρωμαῖος καὶ Ἰουλιέτα τοῦ κορυ­φαίου Ἄγγλου δραματουργοῦ.*

*Ἔσπασα τὸ κεφάλι μου γιὰ νὰ βρῶ κάποιο πρωτότυπο θέμα συμμετοχῆς. Ἀπ’ τὴν ἀρχή, ἡ φιλόλογος, κυρία Μαρία Ἀλεξοπού­λου, εἶχε καταστήσει σαφὲς ὅτι ὁ συναγωνισμὸς θὰ ἦταν ἰδιαίτε­ρα σκληρός, λόγῳ τοῦ μεγάλου ἀριθμοῦ συμμετεχόντων καί, ὁ­πωσδήποτε, μιᾶς «πληρέστερης προετοιμασίας, θεωρητικῆς καὶ τεχνικῆς, τῶν συμμαθητῶν μας τῆς πρωτεύουσας».*

 *Μέρες δὲν μποροῦσα νὰ κοιμηθῶ, θεωρώντας ὅτι στὴν πρωτοτυπία τοῦ θέματος κρυβόταν τὸ κλειδὶ τῆς ἐπιτυχίας.*

*Μετὰ ἀπὸ δέκα ἡμέρες, σχεδόν, δύσκολων νυχτῶν (καὶ ἀκό­μη δυσκολοτέρων ἡμερῶν), πάνω σε ἕνα δημιουργικὸ παροξυσμό, ἀποφάσισα νὰ ζωγραφίσω τὴ συμμαθήτριά μου Καρυστινάκη, ποὺ καθόταν πάντα στὸ πρῶτο θρανίο καὶ ἦταν ἡ καλύτερη μα­θήτρια στὴν τάξη, ντυμένη Ἰουλιέτα.*

*Τὴν ζωγράφισα «ὁλόρθη καὶ ἀγέρωχη μέσ’ στὴ νύχτα, ἐπά­νω στὸν πύργο της, μὲ φόντο τὸν οὐρανό, μὲ τὸ φουστάνι της ποὺ κυμάτιζε ἐλαφριὰ στὸ φύσημα τοῦ ζεφύρου, μὲ πάνω της κάτι τὸ ἐξωτικό».*

*Τὸ τρίμηνο τοῦ καλοκαιριοῦ, ποὺ μεσολάβησε μέχρι τὴν ἀ­νακοίνωση τῶν ἀποτελεσμάτων, τὴν ἔβλεπα ποὺ καὶ ποὺ ἀπὸ μα­κριά, στὴν παραλία. Ἤθελα νὰ κερδίσω πιὸ πολὺ γιὰ ἐκείνη, γιὰ νὰ δείξω σὲ ὅλον τὸν κόσμο πόσο ὄμορφη ἦταν.*

*Το ἐργάκι μου τελικὰ δὲν προκρίθηκε.*

*Ὅμως λίγο πρὶν τὰ Χριστούγεννα, μπόρεσα νὰ δῶ στὸ Φιλο­λογικὸ Σύλλογο Παρνασσό, ὅπου ἐκτέθηκαν τὰ διακριθέντα ἔρ­γα, τὸν ἑαυ­τό μου ντυμένο Ρωμαῖο, στὸ βραβευμένο ἔργο τῆς συμμαθήτριάς μου. Στὴ γωνία, κάτω δεξιά, εἶχε γράψει «Ἄνδρος» (τὸ νησί της) καὶ δίπλα ἀκριβῶς εἶχε βάλει τὴν ὑπογραφή της: Νί­κη Κ.*

Μιὰ νίκη σὲ διαγωνισμὸ ζωγραφικῆς, Γιῶργος Λυκοτραφίτης

**Δ.** *Μάνα με τους εννιά σου γιους και με τη μια σου κόρη,*

*την κόρη τη μονάκριβη την πολυαγαπημένη,*

*την είχες δώδεκα χρονώ κι ήλιος δε σου την είδε!*

*Στα σκοτεινά την έλουζε, στ’ άφεγγα τη χτενίζει,*

*στ’ άστρι και τον αυγερινό έπλεκε τα μαλλιά της.*

*Προξενητάδες ήρθανε από τη Βαβυλώνα,*

*να πάρουνε την Αρετή πολύ μακριά στα ξένα.*

*Οι οχτώ αδερφοί δε θέλουνε κι ο Κωσταντίνος θέλει.*

*«Μάνα μου, κι ας τη δώσομε την Αρετή στα ξένα,*

*στα ξένα κει που περπατώ, στα ξένα που πηγαίνω,*

*αν πάμ’ εμείς στην ξενιτιά, ξένοι να μην περνούμε.*

*- Φρόνιμος είσαι, Κωσταντή, μ’ άσκημα απιλογήθης.*

*Κι α μόρτει, γιε μου, θάνατος, κι α μόρτει, γιε μου, αρρώστια,*

*κι αν τύχει πίκρα γή χαρά, ποιος πάει να μου τη φέρει;*

*- Βάλλω τον ουρανό κριτή και τους αγιούς μαρτύρους,*

*αν τύχει κι έρτει θάνατος, αν τύχει κι έρτει αρρώστια,*

*αν τύχει πίκρα γή χαρά, εγώ να σου τη φέρω».*

*Και σαν την επαντρέψανε την Αρετή στα ξένα,*

*κι εμπήκε χρόνος δίσεχτος και μήνες οργισμένοι*

*κι έπεσε το θανατικό, κι οι εννιά αδερφοί πεθάναν,*

*βρέθηκε η μάνα μοναχή σαν καλαμιά στον κάμπο*.

1. Στο παραπάνω αφήγημα «Μιὰ νίκη σὲ διαγωνισμὸ ζωγραφικῆς» του Γιώργου Λυκοτραφίτη (αφήγημα Γ ) αφου παρουσιάσετε με δικά σας λόγια σε 70 λέξεις το βασικό θέμα του, μετά να σχολιάσετε τον τίτλο του σε σχέση με το περιεχόμενο του.
2. Στο παρακάτω απόσπασμα του Ξενόπουλου α) να καθορίσετε ποιο το κοινωνικό πλαίσιο της εποχής β) να περιγράψετε την θέση της γυναίκας γ) σε μια παράγραφο 80 λέξεων να παρουσιάσετε τις αντιθέσεις των 2 γυναικών που πρωταγωνιστούν.

*Ήταν παραμονές της Παναγίας. Μεθαύριο το σπίτι είχε διπλογιόρτι —Μαρία έλεγαν τη Βιολάνταινα— και τι καλά αν μπορούσε να γίνει καμιά οικονομία, να έλθει η συμφιλίωση, να κατεβεί και η Στέλλα, να καθίσει στο τραπέζι, να φανεί στον κόσμο...*

*— Ήλθα να σου πω δυο λόγια, της είπε η Βιολάνταινα χαρούμενη.*

*Η Στέλλα, καθώς κρατούσε το μέτωπο με τα δύο χέρια, εσήκωσε τα μάτια κι εκοίταξε τη μητέρα της έκπληκτη. Δεν ήταν συνηθισμένη σε τέτοιο ύφος.*

*— Ακούς;*

*— Τι είναι; ψιθύρισε η Στέλλα.*

*Με λίγα λόγια η Βιολάνταινα διατύπωσε την πρότασή της: Να πέσει στα πόδια του πατέρα της και να του γυρέψει συχώρεση· να του πει πως μετανόησε για το κίνημά της· να του υποσχεθεί πως στο εξής δε θα έκανε τίποτα χωρίς το θέλημά του· να τον βεβαιώσει πως έπαυσε πια να συλλογίζεται το Χρηστάκη, κι εκείνος ήταν πρόθυμος να τη συχωρέσει, και μέρα που ξημέρωνε μεθαύριο, να τη δεχθεί στην αγκαλιά του, και γρήγορα να φροντίσει να την παντρέψει, όπως της πρέπει, μ' ένα καλό και άξιο... αμή τι;*

*Η Στέλλα την άκουσε χωρίς να την διακόψει, με το ίδιο ύφος που έπαιρνε και όταν την εκτυπούσαν. Έπειτα κατέβασε τα χέρια από το κεφάλι, κοίταξε τη μητέρα της κατάματα, και με όλη την ηρεμία, με όλη τη γαλήνη της σταθερότητας, επρόφερε:*

*— Όχι!*

*Η Βιολάνταινα εσκίρτησε τρομαγμένη· έπλεξε τα χέρια, και με φωνή υπόκωφη, σε τόνο μομφής υπέρτατης, το ξαναείπε:*

*— Όχι!*

*— Όχι! είπε η Στέλλα· και τη φορά αυτή ένα κύμα ετάραξε την πρώτη γαλήνη, και η άρνηση εβγήκε από τα χείλη της με πείσμα μαζί και περιφρόνηση.*

*— Μα, παιδί μου, συλλογίζεσαι τι λες; συλλογίζεσαι τι κάνεις; ερώτησε η Βιολάνταινα· κι εγύρισε πίσω της, κι εκλείδωσε από φόβο τη θύρα.*

*— Όχι! είπε η Στέλλα και εκ τρίτου· και τώρα ήταν ολόκληρη τρικυμία αγανακτήσεως, και μαζί με τη φωνή, εσηκώθη και αυτή ορθή, υψηλή, αγέρωχη.*

*Κι εμίλησε:*

*— Όχι, χίλιες φορές όχι! Ό,τι έκαμα ήταν κακό, το ξέρω· μα το έκαμα τώρα. Του έγραψα «είμαι δική σου», και θα είμαι για πάντα. Ναι, να πέσω στα πόδια του πατέρα μου, και να του φιλήσω τα χέρια, και να του γυρέψω συχώρεση γι' αυτό που έκαμα, έτσι χωρίς να θέλω, σε μια στιγμή τρέλας, αδυναμίας... Μα να με συχωρέσει κι εκείνος και να μου δώσει το Χρηστάκη... Α, μη σου κακοφαίνεται και σώπα! Καλός, κακός, αυτός είναι τώρα για μένα. Ακούστηκα μαζί του, και αυτό μου φθάνει. Έπειτα, τι σας μέλει εσάς; Εγώ θα είμαι ευτυχισμένη, εμένα μ' αρέσει. Πως είναι φτωχός; Πφ! βλέπω τι ευτυχία που έχετε οι πλούσιοι στα σπίτια σας... Επιτέλους αλλιώτικα δε γίνεται· άλλον εγώ δεν παίρνω!*

*— Μα ορίζεις εσύ τον εαυτό σου; επρόλαβε να ρωτήσει η Βιολάνταινα.*

*— Τον ορίζω!*

*— Όχι· ο πατέρας σου σε ορίζει· ο πατέρας σου ορίζει και μένα και το Νταντή, και τη Νιόνια και όλους.*

*— Δεν ξέρω για σας, μα εμένα δε με ορίζει. Εγώ, εγώ ορίζω τον εαυτό μου· να, κοίταξε, τον ορίζω!... τον ορίζω!...*

*Κι έκαμψε το δάχτυλό της, και το εδάγκασε στον κόμπο με λύσσα, καθώς μιλούσε. Και ο πόνος έδωσε στη φωνή της κάτι το απείρως τραγικό· και η Βιολάνταινα, και αυτή ακόμη, αισθάνθη ότι ήταν μεγάλη η στιγμή εκείνη.*

*— Τι θέλεις να πεις μ' αυτό; ρώτησε με τρόμο.*

*— Να, ότι τον εαυτό μου τον κάνω ό,τι θέλω... Μπορώ να κόψω τώρα το χέρι μου και να το πετάξω από το παράθυρο; Ε, ορίζω τον εαυτό μου. Ο πατέρας μου τίποτα δεν μπορεί να κάμει· πως θα με δείρει; πως θα με κλείσει; πως θα με σκοτώσει; Τι με τούτο; Πάλι εγώ κάνω ό,τι θέλω —τον εαυτό μου— και σα δε θέλω εγώ, άλλον άνθρωπο δεν παίρνω. Όχι· ποτέ δε θα με δώσει σε όποιον θέλει εκείνος. Σας το λέω για να το ξέρετε μια για πάντα, γιατί δεν θα το ξαναπώ: Ή το Χρηστάκη ή κανέναν. Εγώ είμαι η Στέλλα του Βιολάντη!*

Στέλλα Βιολάντη, ΓΡ. Ξενόπουλος

1. Να παρουσιάσετε με δικά σας λόγια σε μια παράγραφο 80 λέξεων τον προβληματισμό που προβάλλεται στο παρακάτω ποίημα

*ΕΚΘΕΣΗ ΙΔΕΩΝ*

*Κυρία,*

*Στις μεγαλουπόλεις –μπορεί και αλλού-*

*οι άνθρωποι δεν αγγίζονται.*

*Έχουν τα χεριά βαθειά χωμένα στις τσέπες τους. Για να πάνε στο κοντινότερο σώμα χάνουν πολύ καιρό στον δισταγμο.*

*Έτσι κάνουν μόνο τις απαραίτητες διαδρομές από τον νου στο σώμα τους και πίσω πάλι.*

*Κι η εθνική οδός της ένωσης έρημη μένει.*

*Μαμά,*

*στις μεγαλουπόλεις –μπορεί και αλλού- ποιότητα αφής*

*δεν υπάρχει*

Μαρία Χαραλαμπίδη, Γενναιολογικό δέντρο

# ΥΦΟΣ - ΛΕΞΙΛΟΓΙΟ

**ΣΧΗΜΑΤΑ ΛΟΓΟΥ**

1. **ΎΦΟΣ, ΕΚΦΡΑΣΤΙΚΑ ΜΕΣΑ**

Ο κάθε δημιουργός δεν περιορίζεται μόνο από την ιστορία και τον τρόπο πλοκής της για να πετύχει τους στόχους του, αλλά επιλέγει και διάφορα εκφραστικά και λεξιλογικά μέσα από τα οποία θέλει να βοηθήσει την επίτευξη αυτών. Για να εντοπίσουμε το ύφος ενός κειμένου ψάχνουμε κυρίως: α)το ύφος του λεξιλογίου – λέξεων (απλό ή εξειζητημένο, καθημερινό ή επιστημονικό/επίσημο), β) τη σύνταξη (ενεργητική ή παθητική, παρατακτική ή υποτακτική σύνδεση προτάσεων, γ) αν έχουμε μικροπερίοδο ή μακροπερίοδο λόγο, δ) κυριολεκτική – μεταφορική λειυτουργία της γλώσσας ε) επίσης τα ρηματικά πρόσωπα για να δούμε αν έχει προσωπικό ή απρόσωπο/επίσημο/ αντικειμενικό ύφος ε) αν χρησιμοποιούνται σχήματα λόγου.

Οι πιο συνηθισμένες επιλογές ύφους είναι 1. Απλο – φυσικό – διαλογικό, 2. Απροσωπο – αντικειμενικό – επίσημο, 3. Προσωπικό – βιωματικό – εξομολογητικό, 4. Διδακτικό – συμβουλευτικό, 5. Φορτισμένο συναισθηματικά (δραματικό, ειρωνικό, καυστικό, εύθυμο)

### Α. ΥΦΟΣ ΩΣ ΠΡΟΣ ΤΑ ΕΚΦΡΑΣΤΙΚΑ ΜΕΣΑ

### ΑΠΛΟ – ΛΙΤΟ – ΦΥΣΙΚΟ

ΧΑΡΑΚΤΗΡΙΣΤΙΚΑ

 ·         απλό   λεξιλόγιο

·         μικροπερίοδος  λόγος

·         κυριαρχία παρατακτικής  σύνταξης

·         κυριαρχία  ρημάτων

·         ενεργητική  σύνταξη

ΠΑΡΑΔΕΙΓΜΑ : Παλιότερα η κοινωνία προστάτευε τα αγόρια σε κάποιο βαθμό από τις συνέ­πειες της αποτυχίας με το μύθο ότι τα αγόρια είναι εξυπνότερα από τα κορίτσια. Τα αγόρια έπρεπε vα ανταγωνίζονται μεταξύ τους αλλά δεν είχαν vα ανταγωνίζονται και τα κορίτσια. Κάθε φύλο ήταν προορισμένο για διαφορετικούς ρόλους και διαφορετικό τρόπο ζωής.

### ΣΥΝΘΕΤΟ – ΠΕΡΙΠΛΟΚΟ – ΠΕΡΙΤΕΧΝΟ

ΧΑΡΑΚΤΗΡΙΣΤΙΚΑ

·         αφηρημένες  έννοιες

·         επιστημονικοί  όροι

·         παθητική  σύνταξη

·         κυριαρχία   ουσιαστικών και  επιθέτων

·         υποτακτική  σύνταξη -  διαδοχική  υπόταξη

·         μακροπερίοδος  λόγος

ΠΑΡΑΔΕΙΓΜΑ : Όσον αφορά την πολιτιστική δημιουργία, επισημαίνεται η απώλεια του νοήματος, η οποία συμβαδίζει με την εγκατάλει­ψη της αναζήτησης της φόρμας -μιας φόρμας που είναι πάντα κάτι περισσότερο από απλή φόρμα, διότι, όπως έλεγε ο Ουγκό, αυτή είναι το «πραγματικό νόημα» που ανεβαίνει στην επιφάνεια.

### ΓΛΑΦΥΡΟ – ΛΟΓΟΤΕΧΝΙΚΟ – ΛΥΡΙΚΟ

ΧΑΡΑΚΤΡΙΣΤΙΚΑ

·         ποιητική   γλώσσα

·         εικονοπλαστικός  λόγος

·         χρήση  εκφραστικών  μέσων

·         σημεία  στίξης

ΠΑΡΑΔΕΙΓΜΑ : Με τη ζωή λοιπόν στο Σύμπαν είναι αδύνατο να επικοινωνήσουμε, η ζωή όμως γύρω μας ανθίζει. Η ζωή εδώ, σ’ έναν μικρό και πανέμορφο πλανήτη, ανέδειξε ύστερα από σιωπηλές διεργασίες που διήρκεσαν δισεκατομμύρια χρόνια μια θαυμαστή ποικιλία έμβιων όντων. Οι θάλασσες και τα δάση της Γης, τα βουνά και οι πεδιάδες της αποκαλύπτουν κάθε στιγμή τη γοητεία που κρύβουν τα χιλιάδες όμοια ή ανόμοια δημιουργήματα της εξελίξεως. Η ανεμώνη και το δελφίνι, ο αίλουρος αλλά και ο γυπαετός, τα ανθρώπινα όντα στις πολλαπλές φυλετικές τους παραλλαγές, είναι δίπλα μας, συμμέτοχα του ίδιου πλανήτη και του μέλλοντός του.

### ΖΩΗΡΟ – ΠΡΟΦΟΡΙΚΟ

ΧΑΡΑΚΤΗΡΙΣΤΙΚΑ

         μικροπερίοδος  λόγος

         ασύνδετο   σχήμα

         παρατακτική  σύνταξη

         καθημερινές  λέξεις και  φράσεις

         σημεία  στίξης

         επιφωνήματα

ΠΑΡΑΔΕΙΓΜΑ  :     Αλλά οι διακοπές τελειώνουν  και επιστρέφεις στην Αθήνα  χαρούμενος  που είσαι  σπίτι σου  , που ποτίζεις τα λουλούδια σου  , ταίζεις  τα γατιά σου και βλέπεις  τους φίλους σου  και τους γείτονες . Τότε κάνεις  το θανάσιμο σφάλμα  , ανοίγεις την τηλεόραση να ακούσεις  και να δεις τις ειδήσεις  των οκτώ. Την οθόνη σου γεμίζουν ένας  κύριος που φαίνεται  να σιδερώθηκε μαζί με τα ρούχα  του και μια κυρία στολισμένη σαν λατέρνα  και σε βομβαρδίζουν εναλλάξ  , αλλά με την ίδια σφοδρότητα  , με νούμερα φρικτά : τόσοι νεκροί στη Βοσνία , τόσοι πρόσφυγες , τόσοι  άστεγοι

### ΕΠΙΣΗΜΟ – ΤΥΠΙΚΟ – ΑΝΤΙΚΕΙΜΕΝΙΚΟ – ΟΥΔΕΤΕΡΟ

ΧΑΡΑΚΤΗΡΙΣΤΙΚΑ

·         αφηρημένες  έννοιες και  επιστημονικοί  όροι

·         παθητική  σύνταξη

·         υποτακτική  σύνταξη  -διαδοχή  υπόταξη

·         γ΄ πρόσωπο

ΠΑΡΑΔΕΙΓΜΑ : Όσον αφορά την πολιτιστική δημιουργία, επισημαίνεται η απώλεια του νοήματος, η οποία συμβαδίζει με την εγκατάλει­ψη της αναζήτησης της φόρμας -μιας φόρμας που είναι πάντα κάτι περισσότερο από απλή φόρμα, διότι, όπως έλεγε ο Ουγκό, αυτή είναι το «πραγματικό νόημα» που ανεβαίνει στην επιφάνεια.

#### ΕΥΘΥΜΟ – ΧΙΟΥΜΟΡΙΣΤΙΚΟ

ΧΑΡΑΚΤΗΡΙΣΤΙΚΑ

Περιγραφή κωμικών, αστείων καταστάσεων και χρήση σημείων στίξης για αυτό.

ΠΑΡΑΔΕΙΓΜΑ  :  Σκέψου πόσα  πολλά  θα  χάσεις   , αν δε φροντίσεις  να  συνεχίσεις  την εκμάθηση των  αγγλικών . Και μόνο το γεγονός  ότι δε θα μπορείς  , αν και  κάτοικος  τουριστικής περιοχής , να συνεννοηθείς  με τις  δίμετρες  Σουηδέζες  , είναι  μεγάλο κακό!

### ΕΙΡΩΝΙΚΟ ΣΑΡΚΑΣΤΙΚΟ

ΧΑΡΑΚΤΗΡΙΣΤΙΚΑ

Εμμεσα και αμεσα σχολια, ρητορικες ερωτησεις, καυστικος λογος, στηλιτευση καταστασεων.

ΠΑΡΑΔΕΙΓΜΑ: Στις στοχαστικές τους δηλώσεις οι ηγέτες δεν παρέλειψαν να προσδιορίσουν και την ουσία των διαδηλωτών, πράγμα που δηλώνει, τουλάχιστον, τη φιλοσοφική ευαισθησία των ηγετών. Οι διαδηλωτές λοιπόν είναι, σύμφωνα με τα λεγόμενα των ευρωπαίων ηγετών, «εξτρεμιστές», «αναρχικοί», «εγκληματίες», «χούλιγκανς», «αλήτες», «διεστραμμένοι», «τρελοί», «περιφερόμενο τσίρκο» και άλλα παρόμοια, τα οποία δηλώνουν μάλλον ότι αυτήν τη φορά οι πολιτικοί ιθύ­νοντες φοβήθηκαν και έχασαν την ψυχραιμία τους, μπροστά στον κίνδυνο να απολέσουν την εικόνα των ανθρώπων που ξέρουν τι κάνουν, όταν χαμογελούν **ευδαίμονες**στην καθιερωμένη φωτογραφία που σφραγίζει το τέλος των Δια­σκέψεων Κορυφή

### ΔΙΔΑΚΤΙΚΟ – ΣΥΜΒΟΥΛΕΥΤΙΚΟ – ΠΑΡΑΙΝΕΤΙΚΟ

ΧΑΡΑΚΤΗΡΙΣΤΙΚΑ

·   ο  συγγραφέας   συμβουλεύει  ή  παρακινεί   τον  δεκτη

·   χρήση   β’   προσώπου

· χρήση  προστακτικής  ή  προτρεπτικής-αποτρεπτική   υποτακτικής

ΠΑΡΑΔΕΙΓΜΑ : Αν ισχύει αυτό, πρέπει οπωσδήποτε να αναρωτηθείτε για κάποια θέματα. Σκεφτείτε, αρχικά, αν παραμελείτε τα μαθήματά σας, για να μπείτε στο διαδίκτυο. Επίσης, να σας απασχολήσει αν μένετε ξύπνιοι ως αργά, επειδή περιηγείστε στο διαδίκτυο, ενώ την άλλη μέρα έχετε σχολείο. Ένα άλλο κύριο ερώτημα είναι αν έχετε χάσει την επαφή με τους φίλους σας στον πραγματικό κόσμο, επειδή προτιμάτε να είστε στο διαδίκτυο. Από την άλλη, αισθάνεστε θυμωμένοι, απογοητευμένοι ή ευέξαπτοι**,**όταν δε βρίσκεστε στον υπολογιστή σας; Τέλος, είστε μυστικοπαθείς σχετικά με το χρόνο που περνάτε στο διαδίκτυο και λέτε ψέματα, όταν σας ρωτάνε γι' αυτό;

### ΠΡΟΣΩΠΙΚΟ - ΑΠΟΛΟΓΗΤΙΚΟ – ΕΞΟΜΟΛΟΓΗΤΙΚΟ

ΧΑΡΑΚΤΗΡΙΣΤΙΚΑ

* Ο συγγραφέας παραθέει προσωπικά βιώματα και εμπειρίες
* Χρήση α ενικού προσώπου
* Απολογείται για λάθη
* Εξομολογείται αμαρτίες, σκοπούς, βλέψεις

ΠΑΡΑΔΕΙΓΜΑ : Σας παρακαλώ να με συγχωρήσετε που μνημονεύω εδώ προσωπικές εμπειρίες- δεν έχω άλλο πειραματόζωο από εμένα. Και η προσωπική μου εμπειρία μου δείχνει πως το πράγμα που με βοήθησε, περισσότερο από κάθε άλλο, δεν ήταν οι αφηρημένοι στοχασμοί ενός διανοουμένου, αλλά η πίστη και η προσήλωσή μου σ' έναν κόσμο ζωντανών και περασμένων ανθρώπων- στα έργα τους, στις φωνές τους, στο ρυθμό τους, στη δροσιά τους. Αυτός ο κόσμος, όλος μαζί, μου έδωσε το συναίσθημα πως δεν είμαι μια αδέσποτη μονάδα, ένα άχερο στ' αλώνι.

**ΠΙΝΑΚΑΣ ΒΑΣΙΚΩΝ ΥΦΩΝ ΛΟΓΟΥ**

|  |  |  |
| --- | --- | --- |
| **ΥΦΟΣ** | **ΣΚΟΠΟΣ** | **ΑΝΑΜΕΝΟΜΕΝΟΙ ΔΕΙΚΤΕΣ**  |
| ΑΠΡΟΣΩΠΟ-ΑΝΤΙΚΕΙΜΕΝΙΚΟ (ενίοτε και επιστημονικό) | Ενημερώσει, να πείσει | γ πρόσωπο, οριστική, αναφορική χρήση γλώσσας, παθητική σύνταξη, απρόσωπες εκφράσεις, περιγραφικός λόγος, αφηρημένες έννοιες, επιστημονικοί όροι, ειδικό λεξιλογιο, μακροπερίοδος λόγος, καθ’υπόταξη σύνταξη |
| ΟΥΔΕΤΕΡΟ – ΔΙΔΑΚΤΙΚΟ (βλ και πάνω)  | Ενημερώσει, προβληματίσει, συμβουλέψει, προβληματίσει | Συνδυασμός ρηματικών προσώπων (στο διδακτικό συνήθως υπάρχει και β πρόσωπο) , οριστική αλλά και προτρεπτική – αποτρεπτική υποτακτική, ρήματα σε παροντικούς χρόνους. |
| ΠΡΟΣΩΠΙΚΟ – ΕΞΟΛΜΟΛΟΗΤΙΚΟ - ΑΠΟΛΟΓΙΤΙΚΟ | Κατάθεση συναισθημάτων, εξομολόγηθει, επικοινωνήσει προβληματισμούς. | α πρόσωπο, καθημερινό – οικείο λεξιλόγιο, φορτισμένες λέξεις, ενεργητική σύνταξη, κυιαρχεία ρημάτων και ουσιαστικών, μικροπερίοδος λόγος, έντονη στίξη, επιφωνήματα |
| ΖΩΗΡΟ – ΠΡΟΦΟΡΙΚΟ – ΓΛΑΦΥΡΟ – ΧΙΟΥΜΟΡΙΣΤΙΚΟ - ΚΑΥΣΤΙΚΟ | να συγκινήσει, να σαρκαστεί, αστειευτεί, θίξει | Ειρωνεία, επίκληση στο συναίσθημα, επίθεση στον αντίπαλο, ρητορικές ερωτήσεις, β πρόσωπο, επίθετα, μεταοχές, λεκτικά σχόλια, έντονη στίξη |

##  Β. ΕΠΙΛΟΓΗ ΛΕΞΙΛΟΓΙΟΥ

Η διάλεκτος και το ιδίωμα είναι δύο όροι που χαρακτηρίζουν τη γεωγραφική διαφοροποίηση μιας γλώσσας. Συγκεκριμένα, **διάλεκτος ονομάζεται η μορφή μιας γλώσσας που παρουσιάζει μεγάλες αποκλίσεις από την κοινή ως προς την προφορά, τη γραμματικοσυντακτική δομή και το λεξιλόγιο**.

#### ****Ιδιωματισμός – Ιδιωτισμός****

Οι δύο αυτοί όροι ταυτίζονται συχνότατα εξ αιτίας της ομοιότητάς τους. **ΠΡΟΣΟΧΗ**: έχουν διαφορετική σημασία.

* **Ιδιωματισμός είναι μια ιδιωματική λέξη / τύπος που δε συνηθίζεται στην κοινή γλώσσα**. Π.χ., με λέει [= μου λέει (συντακτικός ιδιωματισμός των βορείων ιδιωμάτων)], αφορδακός [= βάτραχος (λεξιλογικό ιδίωμα των κρητικών)] και πιδί [= παιδί (φωνολογικός ιδιωματισμός)].
* **Ιδιωτισμός ονομάζεται η έκφραση που λέγεται μόνο σε μια συγκεκριμένη γλώσσα** και έχει λάβει ξεχωριστή, συνήθως μεταφορική, σημασία (π.χ. τρώει ξύλο, τό ‘βαλε στα πόδια, κλείνω τα δεκαπέντε).

**Παρατήρηση**

Οι διάλεκτοι και τα ιδιώματα οφείλονται στην περιορισμένη επικοινωνία ανθρώπων από διαφορετικές περιοχές. Σήμερα, το φαινόμενο αυτό τείνει να εκλείψει λόγω των εξελιγμένων μέσων μεταφοράς και επικοινωνίας. Παράλληλα, τα μέσα μαζικής ενημέρωσης προβάλλουν την κοινή γλώσσα, με αποτέλεσμα να λειτουργούν ανασταλτικά στη δημιουργία και διατήρηση των διαλέκτων – ιδιωμάτων.

### ****Η ωφελιμότητα των ιδιωμάτων****

* Εμπλουτίζουν τη γλώσσα.
* Αποτρέπουν την πολιτιστική ισοπέδωση και την ομοιομορφία που τείνει να επιβάλει η μαζική κουλτούρα.
* Αναδεικνύουν την πολιτιστική ιδιαιτερότητα μιας περιοχής και διασφαλίζουν τον πολιτιστικό πλουραλισμό.
* Βοηθούν στην κατανόηση της ιστορικής προέλευσης και εξέλιξης της γλώσσας, καθώς σε πολλά ιδιώματα διασώζονται γλωσσικά στοιχεία από παλαιότερες μορφές της.
* Αποτελούν το κύριο στοιχείο που συνδέει μεταξύ τους τα μέλη μιας κοινότητας.

#### Κοινωνικές Γλωσσικές Ποικιλίες

Γλωσσικές ποικιλίες εντοπίζονται ακόμη στο πλαίσιο της κοινωνίας. Διάφοροι παράγοντες, όπως είναι **η ηλικία, η μόρφωση, η κοινωνική τάξη, το φύλο, η ιδεολογία, το επάγγελμα, η καταγωγή ενός ατόμου και οι περιστάσεις της δράσης του**, διαμορφώνουν τη ζωή μέσα στην κοινότητα και συνθέτουν ποικίλα κοινωνικά χαρακτηριστικά. Η γλώσσα, ως κοινωνικό προϊόν, αντικατοπτρίζει την ποικιλία αυτή.

Έτσι εν γένει το είδος του λεξιλογίου (ιδιωματικό ή τυπικό, φτωχό ή πλούσιο, εξεζητημένο ή απλό, επίσημο ή καθημερινό) που χρησιμοποιείται τόσο στην αφήγηση, όσο και στον λόγο των προσώπων δειχνεί ότι ο δημιουργός στοχεύει:

1. Να αποδώσει έναν ιδιαίτερο χαρακτηριστικό σε έναν ήρωα του πχ μια ιδιαίτερη ντοπιολαλιά ώστε ο χαρακήρας του να είναι πιο ρεαλιστικός, πειστικός, και αληθοφανής: πχ ένας απλοϊκός λαϊκός χαρακτήρας της ελληνικής υπαίθρου προφανώς θα μιλά την γλώσσα του τόπου του (Βλ στον Καραγκιόζη, τον Μπάρμπα - Γιώργο ή τον Νίονιο από την Ζάκυνθο) Αναλόγως ένας εφηβικός χαρακτήρας θα χρησιμοποιεί μια νεανική διάλεκτο πχ «Είσαι ένας ξενέρωτος, πουθενάς, νουμπάς σε όλα σου, αλλά σε κάνω παρέα γιατί υπάρχουν στιγμές που έχεις απίστευτη φάση…»
2. Ό ίδιο ο λογοτέχνης επιθυμεί να με το ιδιαίτερο λεξιλόγιο του να χτίσει μια δική του γλωσσική ιδιοτυπία, ως ένα από τα σήματα κατατεθέν της γραφής του. Πχ η γλώσσα του Παπαδιαμάντη, του Παλαμά έχου στοιχεία από την γλώσσα της ιδιαίτερης τους πατρίδας (Σκίαθος και Πόλη αντιζτοίχως), όπως και ο Καζαντζάκης ή ο Παλαμάς έφτιαχναν δικές του λέξεις – εικόνες

## Γ. ΓΡΑΜΜΑΤΙΚΑ ΠΡΟΣΩΠΑ, ΧΡΟΝΟΙ ΚΑΙ ΕΓΚΛΙΣΕΙΣ

### ΡΗΜΑΤΙΚΑ – ΓΡΑΜΜΑΤΙΚΑ ΠΡΟΣΩΠΑ

* **α' ενικό**: προσδίδει προσωπικό – εξομολογητικό τόνο στο κείμενο, αμεσότητα, ζωντάνια, οικειότητα. Συνήθως υποδηλώνει τη βιωματική αφετηρία του προβληματισμού του συγγραφέα, και αποτελεί προσωπική κατάθεση ιδεών.
* **β' ενικό**: προσδίδει οικειότητα και αμεσότητα στο λόγο καθώς δημιουργεί την αίσθηση διαλόγου και διασφαλίζει καλύτερα την επικοινωνία με το δέκτη. Συνδέεται με το προτρεπτικό – συμβουλευτικό ύφος.
* **α' πληθυντικό**: ο συγγραφέας εντάσσει τον εαυτό του στο υπόλοιπο κοινωνικό σύνολο, θέλοντας να δείξει αφενός τη καθολικότητα του προβλήματος και αφετέρου την ανάγκη συλλογικής αντιμετώπισης και εγρήγορσης. Στοχεύει κυρίως στην ευαισθητοποίηση των δεκτών και εκφράζει τη συλλογική αποδοχή ενός προβλήματος ή της αξίας μιας πρότασης, το αίσθημα ευθύνης και συνευθύνης. Καθώς μειώνεται ο βαθμός της απόστασης μεταξύ συγγραφέα και αναγνώστη, το κείμενο αποκτά αμεσότητα και οικειότητα.
* **β' πληθυντικό**: προσδίδει προτρεπτικό / συμβουλευτικό τόνο. Στοχεύει στην όξυνση της κρίσης και του προβληματισμού του δέκτη. Δίνει παραστατικότητα και αμεσότητα στο κείμενο.
* **γ' ενικό / πληθυντικό**: προσδίδει αντικειμενικότητα στο κείμενο και χρησιμοποιείται στην παρουσίαση και ρεαλιστική παράθεση σημαντικών προβλημάτων, πολλά από τα οποία έχουν διαχρονική ισχύ. Στόχος του συγγραφέα είναι η πληροφόρηση του κοινού, ώστε να συνειδητοποιήσει τη κρισιμότητα και σοβαρότητα του προβλήματος.

**Παρατήρηση:**Η εναλλαγή των ρηματικών προσώπων προσδίδει στο κείμενο ζωντάνια και εκφραστική ποικιλία. Το κείμενο γίνεται πιο ευχάριστο, εύληπτο και πειστικό.

### ΓΡΑΜΜΑΤΙΚΟΙ ΧΡΟΝΟΙ

**Ενεστώτας**

Ο ενεστώτας φανερώνει αυτό που γίνεται στο παρόν και βρίσκεται στην εξέλιξή του∙ είναι, επομένως, χρόνο εξακολουθητικός.

Ο ενεστώτας χρησιμοποιείται ακόμη:

α) Αντί για μέλλοντα και δηλώνει κάτι που, για κείνον που μιλά, θα γίνει οπωσδήποτε: Αύριο **φεύγω** για τη Σάμο.

β) Αντί για αόριστο και δίνει ζωντάνια στην αφήγηση (ιστορικός ή δραματικός ενεστώτας): Καθώς περπατούσα χθες στον δρόμο **βλέπω** ξαφνικά την Αθηνά.

γ) Αντί για παρατατικό και δίνει παραστατικότητα στην αφήγηση: Στα σκοτεινά την έλουζε, στ’ άφεγγα τη **χτενίζει** (= τη χτένιζε).

δ) Αντί για παρακείμενο και δηλώνει ότι το αποτέλεσμα συνεχίζει να υπάρχει: **Στέκομαι** και κοιτάζω (= έχω σταθεί και εξακολουθώ να είμαι όρθιος).

**Παρατατικός**

Ο παρατατικός φανερώνει πως εκείνο που σημαίνει το ρήμα γινόταν στο παρελθόν εξακολουθητικά∙ είναι, επομένως, χρόνο εξακολουθητικός.

Κάθε πρωί **ξυπνούσε** στις εφτά.

**Αόριστος**

Ο αόριστος φανερώνει πως αυτό που σημαίνει το ρήμα έγινε στο παρελθόν και παρουσιάζεται συνοπτικά (συνοπτικός τρόπος ή στιγμιαίος), αδιάφορο αν κράτησε πολύ ή λίγο.

Όλα τα χρόνια τα **έζησε** στο νησί.

Ο αόριστος είναι χρόνος συνοπτικός (στιγμιαίος). Ο αόριστος χρησιμοποιείται κάποτε:

α) Αντί για ενεστώτα και φανερώνει κάτι που συνήθως συμβαίνει (= γνωμικός αόριστος). Τον βρίσκουμε συνήθως σε γνωμικά και σε παροιμίες:

Σαν ποιο χωράφι **σπάρθηκε** και δε θα το θερίσουν (= σπέρνεται).

β) Αντί για μέλλοντα και φανερώνει κάτι που είναι τόσο βέβαιο, για κείνον που μιλά, ώστε να το παρουσιάζει ότι έγινε κιόλας. Η χρήση αυτή αφορά συνήθως τον άτυπο προφορικό λόγο:

Πήγαινε κι **έφτασα** (= θα φτάσω).

- Ο παρατατικός και ο αόριστος αναφέρονται και οι δύο στο παρελθόν∙ ο παρατατικός όμως παρουσιάζει μια ενέργεια ή μια κατάσταση στη διάρκειά της (εξακολουθητικά), ενώ ο αόριστος παρουσιάζει την ενέργεια ή την κατάσταση στο σύνολό της (συνοπτικά).

**Παρακείμενος**

Ο παρακείμενος φανερώνει ότι αυτό που σημαίνει το ρήμα έχει γίνει στο παρελθόν, εξακολουθεί όμως να υπάρχει αποτελειωμένο (συντελεσμένο) και στο παρόν. Έτσι ο παρακείμενος ανήκει και στους παροντικούς και στους παρελθοντικούς χρόνους.

Τα νερά **έχουν παγώσει** (= τα νερά πάγωσαν και εξακολουθούν και τώρα, στο παρόν, να είναι παγωμένα).

**Υπερσυντέλικος**

Ο υπερσυντέλικος φανερώνει πως εκείνο που σημαίνει το ρήμα ήταν τελειωμένο πριν από μια χρονική στιγμή του παρελθόντος είτε δηλώνεται αυτή είτε εννοείται.

Ο ήλιος **είχε ανατείλει**, όταν φτάσαμε στο βουνό.

**Συνοπτικός (στιγμιαίος) μέλλοντας**

Ο στιγμιαίος μέλλοντας φανερώνει πως εκείνο που σημαίνει το ρήμα θα γίνει στο μέλλον και παρουσιάζεται συνοπτικά, αδιάφορο αν θα κρατήσει λίγο ή πολύ.

**Θα δουλέψω** σκληρά όλο το καλοκαίρι.

**Εξακολουθητικός μέλλοντας**

Ο εξακολουθητικός μέλλοντας φανερώνει πως αυτό που σημαίνει το ρήμα θα γίνεται στο μέλλον συνεχώς∙ εξακολουθητικά.

**Θα έρχομαι** στις έξι το πρωί και **θα φεύγω** στις οχτώ το βράδυ.

**Συντελεσμένος μέλλοντας**

Ο συντελεσμένος μέλλοντας φανερώνει πως εκείνο που σημαίνει το ρήμα θα έχει γίνει πριν από μια χρονική στιγμή του μέλλοντος είτε δηλώνεται αυτή είτε εννοείται.

Θα έχω τελειώσει τις δουλειές μου, όταν έρθεις.

### ΕΓΚΛΙΣΕΙΣ ΡΗΓΜΑΤΟΣ

**Η σημασία των εγκλίσεων**

**Οριστική**

Η οριστική φανερώνει το πραγματικό και το βέβαιο (απλή οριστική). Ή το δυνατό και λέγεται δυνητική οριστική ή το πιθανό και λέγεται πιθανολογική οριστική.

Απλή οριστική: Το νερό της θάλασσας **δεν πίνεται**.

Δυνητική οριστική: **Θα έδινα** τα πάντα, για να πετύχω (= θα μπορούσα να δώσω).

Πιθανολογική οριστική: Δε θέλει να ακολουθήσει∙ **θα κουράστηκε**.

Η οριστική μπορεί να δηλώσει επίσης παράκληση: **Δεν έρχεσαι** αύριο μαζί μου στη δουλειά;

**Επιπλέον χρήσεις**:

1. Η οριστική του ενεστώτα χρησιμοποιείται πολλές φορές αντί για προστακτική σε εκδηλώσεις επιθυμίας που γίνονται με λεπτότητα.

Αν τύχει και αργήσω, με **περιμένεις** λίγο (= περίμενέ με).

2. Το να με οριστική παρατατικού χρησιμοποιείται συχνά αντί για προστακτική, για να δηλωθεί παράκληση.

**Να πήγαινες** μια στιγμή να δεις τι κάνει το παιδί (= πήγαινε, σε παρακαλώ).

3. Οριστική παρατατικού, με το θα μπροστά της, χρησιμοποιείται συχνά αντί για οριστική ενεστώτα σε εκφράσεις που γίνονται με λεπτότητα.

**Θα σε συμβούλευα** να δεις το έργο αυτό (αντί: σε συμβουλεύω).

**Υποτακτική**

Η υποτακτική φανερώνει κυρίως το ενδεχόμενο και το επιθυμητό. Αυτή είναι κυρίως η σημασία της. Μέσα στο λόγο όμως παίρνει και άλλες σημασίες συγγενικές. Έτσι φανερώνει: προτροπή, παραχώρηση, ευχή, το δυνατό, απορία, το πιθανό, προσταγή ή απαγόρευση.

Ενδεχόμενο: **Αν βρω** λίγο χρόνο, θα ζωγραφίσω.

Επιθυμητό: **Ας γίνω** πρώτα καλά, και βλέπουμε ύστερα.

Παραχώρηση: **Ας έρθει** κι αυτός, αφού το θέλει.

Απορία: **Να το πω**; **Να μην το πω**;

Προσταγή: **Μη μου ξαναμιλήσεις**.

Η υποτακτική συνοδεύεται από τα μόρια *να*, *ας* καθώς και από τους συνδέσμους: αν, εάν, σαν, όταν, πριν, πριν να, μόλις, προτού, άμα, να, για να, μη, μήπως.

**Προστακτική**

Η προστακτική φανερώνει την επιθυμία ως προσταγή. Ανάλογα όμως με το πρόσωπο προς το οποίο απευθύνεται εκείνος που μιλά, η προσταγή μπορεί να γίνει: προτροπή, απαγόρευση, παράκληση, ευχή, έντονη ενέργεια.

**Ανοίξτε** τα παράθυρα.

Έντονη ενέργεια: **Λέγε λέγε**, πέτυχες το σκοπό σου.

Ευχή: **Σύρε**, παιδί μου, στο καλό.

Παράκληση: **Λυπήσου με**, Θεέ μου, στο δρόμο που πήρα.

##  Δ. ΧΡΗΣΗ ΕΙΚΟΝΩΝ

Ο συγγραφέας για να κοσμήσει το έργο του προσθέτει περιγραφές ενός τοπίου, ενός προσώπου ή αντικειμένου. Περιγραφές είτε στατικές είτε δυναμικές με εξέλιξη στον χωροχρόνο.

ΣΤΟΧΟΙ: Να αισθητοποιεί έναν χώρο, μια περίσταση, ένα πρόσωπα και ένα πράγμα. Να μεταφέρει τα συναισθήματα των προσώπων του έργου ή και τα δικά του. Συχνά η εικόνα αναλαμβάνει το ρόλο του συμβόλου, με το οποίο μεταφέρει έμμεσα μηνύματα, νοήματα και συναισθήματα. Να κάνει πιο απολαυστικό, συγκινητικό και εν τέλει πιο ενδιαφέρον το έργο του στον αναγνώστη.

**Εικόνα οπτική:** «Κύματα κόσμου το ένα πίσω απ’το άλλο, κύματα χωρίς στεφάνι αφρού στην κορυφή τους, στεφανωμένα ωστόσο με τεράστια υφασμάτινα λευκά πανό πάνω σε ξύλινα χονδρά καδρόνια, που τα κρατούσαν άντρες με μπράτσα και θυμό»

**Η** άκρα ταπείνωση, Ρέα Γαλανάκη

**Εικόνα ακουστική:** «Σμήνη τα κουνούπια βούιζαν και το βουητό τους ανακατωνόταν με τα κλάματα του μωρού»

Στη σκιά τα πεταλούδας, Ισίδωρος Ζουργός

**Εικόνα οσφρητική:** «… τα πληγωμένα πεύκαν έχυναν το ρετσίνι τους κι ο αγέρας μοσχοβολούσε. Μύριζα όλος σαν πεύκο, είχα γίνει πεύκο.»

Αναφορά στον Γκρέκο, ΝΙΚ. Καζαντζάκης

##  Ε. ΤΑ ΣΧΗΜΑΤΑ ΛΟΓΟΥ

 Μερικές φορές ο λόγος (προφορικός ή γραπτός) παρουσιάζει ιδιορρυθμίες· χρησιμοποιούνται δηλαδή κάποιοι εκφραστικοί τρόποι διαφορετικοί από τους κανονικούς, ως προς τη θέση των λέξεων (αλλάζει η κανονική σειρά που έχουν στο λόγο), ως προς τη σημασία τους (λέγονται με διαφορετική σημασία) κτλ. Αυτές οι παρεκκλίσεις ονομάζονται σχήματα λόγου και έχουν διάφορες ονομασίες (παρομοιώσεις, μεταφορές κτλ.). Με τα σχήματα λόγου ο ποιητής (και όποιος άλλος χειρίζεται το λόγο: πεζογράφος, ρήτορας κ.ά.) πετυχαίνει να γίνει ο λόγος του πιο εκφραστικός και παραστατικός, πιο ζωντανός, και έτσι να προσελκύσει περισσότερο την προσοχή μας, να τυπωθεί στην ψυχή μας πιο ζωηρά, πιο εντυπωσιακά (ειδικά ο λογοτέχνης πετυχαίνει επιπλέον τον καλλωπισμό του λόγου του).

**Σχετικά με τη θέση των λέξεων**

**1. υπερβατό**

Το σχήμα υπερβατό  δημιουργείται, όταν παρεμβάλλονται μία ή περισσότερες λέξεις ανάμεσα σε δύο λέξεις που έχουν στενή λογική και συντακτική σχέση μεταξύ τους, π.χ.

α) Η νίκη των συμμαχικών δυνάμεων παρά το μεγάλο αριθμό των νεκρών ήταν σπουδαία.

(αντί: Η νίκη των συμμαχικών δυνάμεων ήταν σπουδαία παρά το μεγάλο αριθμό των νεκρών.)

β) Κάποια χρυσή, λεπτότατη στους δρόμους ευωδιά

(αντί: Κάποια χρυσή, λεπτότατη ευωδιά στους δρόμους)

γ) Είναι συχνά δύσκολο για τον Αγγλοσάξονα ταξιδευτή να καταλάβει πώς μία χώρα που μοιάζει ποτισμένη ως το μεδούλι από τη βυζαντινή παράδοση της ορθοδοξίας, παράδοση καταφανέστατη στις εκκλησίες και των μικρότερων χωριών ή στα μοναστήρια που στεφανώνουν τις πιο απόμερες βουνοπλαγιές, μπορεί να αφήνεται με τέτοια εγκατάλειψη στις γήινες απολαύσεις, στο φαΐ, στο κρασί, στα παιχνίδια του έρωτα που φουντώνουν μόλις οι Έλληνες ξεκλέψουν λίγο χρόνο από τις δύσκολες υποχρεώσεις της καθημερινότητάς τους.

**2. πρωθύστερο**

Το σχήμα πρωθύστερο δημιουργείται όταν τοποθετείται πρώτο αυτό που χρονικά είναι δεύτερο, π.χ.

α) Χτενίστηκε, ελούστηκε και στο σεργιάνι βγήκε

(αντί: Ελούστηκε, χτενίστηκε,  και στο σεργιάνι βγήκε)

β) Τέλος κι αρχήν η μνήμη εδώ δεν έχει.

(αντί: αρχήν και τέλος η μνήμη εδώ δεν έχει.)

**3. χιαστό**

Το σχήμα **χιαστό** δημιουργείται όταν προφέρονται δύο όροι με αντίστροφη σειρά, π.χ.

|  |  |
| --- | --- |
| α | β |
| β1 | α1 |

α) Όταν σε βλέπω χαίρομαι, λυπούμαι όταν σε χάσω

|  |  |
| --- | --- |
| αΌταν σε βλέπω | βχαίρομαι |
| β1λυπούμαι | α1όταν σε χάσω |

β) σίγμα πλάι σε γιώτα, γιώτα κοντά στο σίγμα

|  |  |
| --- | --- |
| ασίγμα | βπλάι σε γιώτα, |
| β1γιώτα | α1κοντά στο σίγμα |

Κική Δημουλά: «Τα Πάθη της Βροχής»

**4. κύκλος**

Το σχήμα κύκλος δημιουργείται, όταν μια πρόταση ή μια περίοδος ή ένα ποίημα αρχίζει και τελειώνει με την ίδια λέξη, π.χ.

α) Δεν τραγουδώ παρά γιατί μ' αγάπησες

στα περασμένα χρόνια.

Και σε ήλιο, σε καλοκαιριού προμάντεμα

και σε βροχή, σε χιόνια,

δεν τραγουδώ παρά γιατί μ' αγάπησες.

β) Μόνο γιατί με κράτησες στα χέρια σου

μια νύχτα και με φίλησες στο στόμα,

μόνο γι' αυτό είμαι ωραία σαν κρίνο ολάνοιχτο

κι έχω ένα ρίγος στην ψυχή μου ακόμα,

μόνο γιατί με κράτησες στα χέρια σου.

**5. παρονομασία ή παρήχηση**

Το σχήμα παρονομασία ή παρήχηση δημιουργείται, όταν γράμματα ή συλλαβές ή λέξεις ομόηχες τοποθετούνται η μια κοντά στην άλλη, π.χ.

α) Ήχος συρτός, συλλογιστός, συνέρημος...

Κική Δημουλά: «Τα Πάθη της Βροχής»

β) Πήραν την Πόλη, πήραν την, πήραν τη Σαλονίκη...

Δημοτικό: «Πήραν την Πόλη»

γ) Τρανή λαλιά, τρόμου λαλιά...

Διονύσιος Σολωμός: «Ελεύθεροι Πολιορκημένοι»

**6. ομοιοτέλευτο ή ομοιοκατάληκτο**

Το σχήμα ομοιοτέλευτο ή ομοιοκατάληκτο δημιουργείται, όταν δύο διαδοχικές προτάσεις ή στίχοι τελειώνουν με λέξεις που έχουν την ίδια κατάληξη, π.χ.

α) Γιε μ', πού 'σουν χτες, πού 'σουν προχτές...

β)Άκρα του τάφου σιωπή στον κάμπο βασιλεύει·

λαλεί πουλί, παίρνει σπυρί, κι η μάνα το ζηλεύει.

Διονύσιος Σολωμός: «Ελεύθεροι Πολιορκημένοι»

γ)Ένα φεγγάρι πράσινο, μεγάλο,

που λάμπει μες στη νύχτα, – τίποτ' άλλο.

Μια φωνή, που γρικιέται μες στο σάλο

και που σε λίγο παύει, – τίποτ' άλλο.

Πέρα, μακριά, κάποιο στερνό σινιάλο

του βαποριού που φεύγει, – τίποτ' άλλο.

Και μόνο ένα παράπονο μεγάλο,

στα βάθη του μυαλού μου. – Τίποτ' άλλο.

Ναπολέων Λαπαθιώτης: «Νυχτερινό»

**7. ασύνδετο**

Το σχήμα ασύνδετο δημιουργείται, όταν παραθέτουμε όμοιους όρους μιας πρότασης ή όμοιες προτάσεις, χωρίς να βάζουμε ανάμεσά τους κάποιο σύνδεσμο, αλλά τα ενώνουμε με κόμμα, π.χ.

α) Ήχος συρτός, συλλογιστός, συνέρημος...

Κική Δημουλά: «Τα Πάθη της Βροχής»

β) Σηκώθηκε, πλύθηκε, ντύθηκε έφαγε.

γ) Ο πολιτισμός της Ελλάδας είναι τα λαμπρά έργα της στην τέχνη, την αρχιτεκτονική, την ποίηση, το δράμα, τη φιλοσοφία, την επιστήμη.

δ) Αργά ντυθεί, αργά αλλαχτεί, αργά να πάει το γιόμα

Δημοτικό: «Του Γιοφυριού της Άρτας»

ε) καταλαβαίνω από μέταλλα, βρίσκω φιλόνια, ανοίγω γαλαρίες, κατεβαίνω στα πηγάδια, δε φοβούμαι

Νίκος Καζαντζάκης: «Βίος και Πολιτεία του Αλέξη Ζορμπά»

**8. πολυσύνδετο / έμφαση**

Το σχήμα πολυσύνδετο δημιουργείται, όταν περισσότεροι από δύο όροι ή όμοιες προτάσεις συνδέονται με συμπλεκτικούς ή διαχωριστικούς συνδέσμους, π.χ.

α) Έφερε και βιβλία και τετράδια και στυλό και μολύβια και σβήστρες κι όλα τα καλά.

β) Δεν έβλεπα μήτε το κάστρο, μήτε το στρατόπεδο, μήτε τη λίμνη, μήτε τη θάλασσα, μήτε τη γη, μήτε τον ουρανό.

Διονύσιος Σολωμός: «Ελεύθεροι Πολιορκημένοι»

γ) Εμείς· οι Αλεξανδρείς, οι Αντιοχείς,

οι Σελευκείς, κι οι πολυάριθμοι

επίλοιποι Έλληνες Αιγύπτου και Συρίας,

κι οι εν Μηδία, κι οι εν Περσίδι, κι όσοι άλλοι.

Κ. Π. Καβάφης: «Στα 200 π.Χ.»

Συγγενικό σχήμα με το πολυσύνδετο είναι και η **έμφαση**, π.χ.

α) Θέλει και την πίτα ολάκερη και τον σκύλο χορτάτο.

β) Και όμορφος και γεροδεμένος και πλουσιόπαιδο.

**Ως προς συμφωνία των λέξεων**

**1. κατά το νοούμενο**

Το σχήμα κατά το νοούμενο δημιουργείται, όταν η σύνταξη δεν ακολουθεί το γραμματικό τύπο των λέξεων αλλά το νόημα, π.χ.

α) Ο κόσμος χτίζουν εκκλησιές.

(αντί: Ο κόσμος χτίζει εκκλησιές.

Το ρήμα μπήκε στον πληθυντικό αριθμό αντί στον ενικό που είναι και το υποκείμενο).

β) το ζευγάρι αποφάσισαν να ξεκινήσουν τη νέα τους ζωή μαζί.

(αντί: το ζευγάρι αποφάσισε να ξεκινήσει τη νέα του ζωή μαζί.

Τα ρήματα και η αντωνυμία μπήκαν στον πληθυντικό αριθμό αντί στον ενικό που είναι και το υποκείμενο).

**2. σύμφυρση**

Το σχήμα της σύμφυρσης δημιουργείται, όταν αναμειγνύονται δύο συντάξεις, π.χ.

α) Ο Πέτρος με τον Παύλο τραγουδούν.

(Κανονικά ο Πέτρος και ο Παύλος είναι τα δύο υποκείμενα του ρήματος τραγουδούν και θα έπρεπε και τα δύο να βρίσκονται σε ονομαστική. Το υπκ. τον Παύλο, όμως, μπήκε στη αιτιατική. Αυτό οφείλεται στο ότι ενώθηκαν οι δύο συντάξεις: 1. Ο Πέτρος και ο Παύλος τραγουδούν, 2. Ο Πέτρος τραγουδά με τον Παύλο.

**3. ανακόλουθο**

Το σχήμα ανακόλουθο δημιουργείται, όταν οι λέξεις που ακολουθούν δε βρίσκονται σε συντακτική συμφωνία με τις προηγούμενες, έτσι υπάρχει περίπτωση α) ο λόγος να αρχίζει με ονομαστική και να τελειώνει με πλάγια πτώση ή β) να αρχίζει με πλάγια πτώση και να τελειώνει με ονομαστική, π.χ.

α) Η κυρα-Ρήνη του Κριτού, του Δούκα η θυγατέρα, χρόνους της γράφουν τα προικιά

Η κυρα-Ρήνη σε ονομαστική, της γράφουν σε γενική αντί: της κυρα-Ρήνης της γράφουν

β) τρεις βίγλες θα του βάλω, τρεις βίγλες, τρεις βιγλάτορες, κι οι τρεις αντρειωμένοι.

βίγλες, βιγλάτορες: αντ. σε αιτιατική, // οι τρεις αντρειωμένοι: σε ονομαστική αντί τους τρεις αντρειωμένους.

**4. καθολικό-μερικό**

Το σχήμα καθολικό-μερικό δημιουργείται, όταν δηλώνεται ένα διαιρεμένο σύνολο που όμως δεν εκφράζεται με γενική διαιρετική ή με εμπρόθετο αλλά ομοιόπτωτα με το όνομα που προσδιορίζει, π.χ.

α) παίρνει τον κατήφορο, την άκρη το ποτάμι, αντί: την άκρη του ποταμιού.

β) έρχεται τη μέση μέση το γιαλό, αντί: τη μέση του γιαλού.

**5. έλξη**

Το σχήμα έλξη δημιουργείται, όταν ένας όρος παρασύρεται από άλλο επικρατέστερο και συμφωνεί μ' αυτόν και όχι μ' εκείνον που απαιτεί το νόημα και η σειρά του λόγου. Έχουμε δύο περιπτώσεις:

α) έλξη σε ρήματα:

Τα Γιάννενα, η όμορφη πόλη της Ηπείρου, κοιμάται.

Κανονικά το ρήμα θα έπρεπε να είναι κοιμούνται, παρασύρεται όμως από τη λέξη πόλη.

β) έλξη σε ονόματα και αντωνυμίες:

1. Θα σε σκοτώσουν· αυτός είναι ο σκοπός τους.

Κανονικά η αντωνυμία θα έπρεπε να είναι αυτό, δηλ. το να σε σκοτώσουν, παρασύρεται όμως από το ο σκοπός τους.

2. Τιμούμε όλους όσους αγωνίστηκαν.

Κανονικά η αντωνυμία θα έπρεπε να είναι όσοι, γιατί είναι υποκείμενο του ρ. αγωνίστηκαν.

**6. υπαλλαγή**

Το σχήμα υπαλλαγή δημιουργείται, όταν ένας επιθετικός προσδιορισμός αντί να προσδιορίζει μια γενική κτητική -και συνεπώς να βρίσκεται σε γενική- προσδιορίζει το ουσιαστικό που προσδιορίζει η γενική -οπότε μπαίνει σε ονομαστική.

α) Τ' αντρειωμένα κόκαλα ξεθάψτε του γονιού σας.

(αντί: τα ξεθάψτε τα κόκαλα του αντρειωμένου γονιού σας.)

β) θερμοί δακρύων σταλαγμοί

(αντί: θερμών δακρύων σταλαγμοί)

**7. πρόληψη**

Το σχήμα πρόληψη δημιουργείται, όταν το υποκείμενο της εξαρτημένης πρότασης μπαίνει προληπτικά ως αντικείμενο στην κύρια, π.χ.

α) Δεν έλπιζα τον ουρανό στη γη να βρέξει αίμα

(αντί: δεν έλπιζα ο ουρανός στη γη να βρέξει αίμα)

β) για δέστε τον αμάραντο σε τι βουνό φυτρώνει

(αντί: για δέστε σε τι βουνό φυτρώνει ο αμάραντος)

γ) ξέρεις τους φίλους σου πόσο μελετηροί είναι

(αντί: ξέρεις πόσο μελετηροί είναι οι φίλοι σου)

δ) είδες την Ελένη τι όμορφα ντύνεται

(αντί: είδες τι όμορφα ντύνεται η Ελένη)

**Σχετικά με την πληρότητα του λόγου**

**Α. Έλλειψη ή βραχυλογία**: όταν μερικές φορές, χάρη συντομίας, παραλείπονται μια ή περισσότερες λέξεις από μια φράση, που μπορούν να εννοηθούν από τα συμφραζόμενα.

-Κι αν είν' η αγάπη μάγισσα / μάνα η λατρεία κοντά της. / Ο φόβος και το θάμασμα / τα δίδυμα παιδιά της.

-Τι νέα;

Το σχήμα της έλλειψης ή βραχυλογίας παρουσιάζεται και με τις μορφές:

**1. Σχήμα από κοινού**: όταν μια λέξη ή πρόταση που παραλείπεται εννοείται από τα προηγούμενα όπως ακριβώς συναντάται εκεί, χωρίς να μεταβληθεί.

-Ο Παύλος είναι ψηλός, ο Γιάννης δεν είναι (ενν. ψηλός).

-Ήθελα να διαβάσω, αλλά δεν πρόλαβα (ενν. να διαβάσω).

**2. Σχήμα εξ αναλόγου**: όταν μια λέξη ή πρόταση που παραλείπεται εννοείται από τα προηγούμενα, αλλά κάπως αλλαγμένη (σε πτώση, αριθμό κτλ.).

-Την επόμενη μέρα δεν τηλεφώνησα, όπως είχα σκοπό (ενν. να τηλεφωνήσω).

**3. Σχήμα εξ αντιθέτου**: το ίδιο συμβαίνει και στο σχήμα αυτό, αλλά εδώ δε λαμβάνεται η αναλογία, αλλά η αντίθεση.

-Στο έμπα μπήκε σαν αϊτός, στο ξέβγα σαν πετρίτης (ενν. βγήκε).

**4. Ζεύγμα**: όταν δύο ομοειδείς προσδιορισμοί (συνήθως αντικείμενα) αποδίδονται σε ένα ρήμα, ενώ λογικά ο ένας δεν του ταιριάζει αλλά ταιριάζει σε ένα άλλο ρήμα που εννοείται.

-Ακούει ντουφέκια και βροντούν, σπαθιά λαμποκοπάνε. (Ακούει ντουφέκια -βλέπει σπαθιά.)

-Τρώνε παχιά πρόβατα και κρασί εξαίσιο. (Τρώνε πρόβατα - πίνουν κρασί.)

**5. Αποσιώπηση**: όταν ο ομιλητής ή ο γράφων διακόπτει την ομαλή ροή του λόγου, αποφεύγοντας να πει κάτι για διάφορους λόγους, και στη θέση των φράσεων που παραλείπονται μπαίνουν αποσιωπητικά.

-Περνά από το δάσος το υγρό που τραγουδάει ο γκιόνης / και σαν εσέ πεντάμορφη...

-Αγάπη μου, θυμώνεις,…

**Β. Πλεονασμός**: ένα νόημα εκφράζεται με περισσότερες λέξεις από όσες χρειάζονται.

-Να μην το ξανακάνεις πάλι.

Στο σχήμα αυτό ανήκουν και τα εξής:

**1. Εκ παραλλήλου**: όταν μια έννοια εκφράζεται συγχρόνως και καταφατικά και αρνητικά.

-Είναι καλός, όχι παλιάνθρωπος.

**2. Περίφραση**: όταν μια έννοια εκφράζεται με δύο ή περισσότερες λέξεις αντί μιας.

-Το άστρο της ημέρας (αντί: ο ήλιος).

-Κάνω χαρά ( αντί: χαίρομαι).

**3. Ένα με δύο (εν δια δυοίν)**: όταν μια έννοια εκφράζεται με δύο λέξεις που συνδέονται με το «και», ενώ σύμφωνα με το νόημα η β' έπρεπε να προσδιορίζει την πρώτη.

-Γυναίκες, πού είν' οι άντροι σας κι οι καπεταναραίοι;

-Αστροπελέκι και φωτιά να πέσει στις αυλές σου.

**4. Επανάληψη**: όταν η ίδια λέξη ή έκφραση επαναλαμβάνεται αυτούσια ή ελαφρά αλλαγμένη, για να δώσει στο λόγο δύναμη και χάρη και έμφαση στο συναίσθημα.

-Του τα 'πα σταράτα, μα πολύ σταράτα, πίστεψε με.

-Εκεί καίγονται κόκαλα, κόκαλα ανδρειωμένων.

**5. Αναδίπλωση**: όταν η τελευταία λέξη ή φράση μιας πρότασης επαναλαμβάνεται στην αρχή της επόμενης.

-Αν πέσουνε στον ποταμό, ο ποταμός θα στύψει,

-ήμουν έξω, ήμουν έξω από το χρόνο.

**6. Επαναφορά**: όταν δύο ή περισσότερες προτάσεις αρχίζουν με την ίδια λέξη.

-Ακούω κούφια τα τουφέκια, / ακούω σμίξιμο σπαθιών, / ακούω ξύλα,  ακούω πελέκια, / ακούω τρίξιμο δοντιών.

-Πάψε κόρη τον αργαλειό, πάψε και το τραγούδι.

**7. Υποφορά και ανθυποφορά**: όταν η ερώτηση (υποφορά) ακολουθείται από απάντηση (ανθυποφορά). Το σχήμα παρουσιάζεται με τις εξής μορφές:

**α)** Προηγείται ερώτηση, ακολουθεί πιθανή εξήγηση με τη μορφή ερώτησης, και έπειτα αναιρείται η πιθανή εξήγηση και δηλώνεται το τι πραγματικά συμβαίνει.

Τι έχουν της Μάνης τα βουνά και στέκουν βουρκωμένα;

Μην ο βοριάς τα βάρεσε, μην η νοτιά τα πήρε;

-Μήδ' ο βοριάς τα βάρεσε, μηδ' η νοτιά τα πήρε.

Παλεύει ο Καπετάν πασάς με τον Κολοκοτρώνη.

**β)** Η απάντηση ακολουθεί αμέσως την ερώτηση.

Κυράδες, τι λογιάζετε, κυράδες, τι τηράτε;

-Εμείς είμαστε κλέφτισες, γυναίκες των Λαζαίων.

 **8. Άρση και θέση**: όταν πρώτα λέγεται τι δεν είναι κάτι ή τι δε συμβαίνει και αμέσως μετά τι είναι ή τι συμβαίνει.

-Εγώ δεν είμαι Τούρκος ουδέ Κόνιαρος, / είμαι καλογεράκι απ' ασκηταριό.

**9. Αναφώνηση**: είναι μια λέξη ή φράση επιφωνηματική, που φανερώνει τη συναισθηματική κατάσταση αυτού που μιλάει ή γράφει.

-Συμφορά! σε θυμούμαι εκαθόσουν στο πλευρό μου με πρόσωπο αχνό.

-Μάνα μου, σκιάζομαι πολύ!

**Σχετικά με τη σημασία λέξεων ή φράσεων**

**1. Μεταφορά**: όταν μεταφέρεται μια λέξη από την κύρια σημασία της σε άλλη σημασία από μια ιδιότητα που βρίσκει όμοια αυτός που μιλάει ή γράφει κάνοντας μια νοηματική σύγκριση ανάμεσα σε δύο πρόσωπα ή πράγματα (αφηρημένες έννοιες, πράξεις κτλ.)

-το βάρος των ετών

-ο χειμώνας της ζωής

-τα γελαστά λιβάδια

-τα πρόσχαρα ακρογιάλια.

**2. Κατεξοχήν**: όταν η σημασία μιας λέξης «στενεύει», περιορίζεται και εκφράζει κάτι συγκεκριμένο.

-η Πόλη (ενν. μόνο η Κωνσταντινούπολη)

-ο ποιητής (ενν. μόνο ο Όμηρος)

-ο κυβερνήτης ( ενν. μόνο ο Καποδίστριας)

**3. Συνεκδοχή**: όταν μια λέξη δε σημαίνει κυριολεκτικά εκείνο που κατά πρώτο λόγο φαίνεται, αλλά κάτι άλλο σχετικό. Οι κυριότερες περιπτώσεις της συνεκδοχής είναι:

**α)** το μέρος αντί για το όλο:

-Κάθε βρύση και φλάμπουρο, κάθε κλαδί και κλέφτης (αντί: κάθε δέντρο).

**β)** το ένα αντί για τα πολλά:

-Τούρκος το τριγυρίζει χρόνους δώδεκα (αντί: Τούρκοι).

**γ)** η ύλη αντί για εκείνο που έχει κατασκευαστεί από την ύλη:

-Να τρώει η σκουριά το σίδερο κι η γης τον ανδρειωμένο (αντί: τα σιδερένια όπλα)

**δ)** το όργανο αντί για την ενέργεια που παράγεται από αυτό:

-Πάρε το μάτι του αϊτού και τα' αλαφιού το πόδι (αντί: την εξυπνάδα και την ταχύτητα)

**ε)** Το εικονιζόμενο πρόσωπο αντί για την εικόνα του:

-Φλωριά ρίχνουν στην Παναγιά, φλωριά ρίχνουν στους άγιους (αντί: στην εικόνα της Παναγιάς και στις εικόνες των αγίων).

**4. Μετωνυμία**: όταν το όνομα του δημιουργού χρησιμοποιείται αντί για το δημιούργημα, αυτό που περιέχει κάτι αντί για το περιεχόμενο κτλ. Στη μετωνυμία χρησιμοποιείται:

**α)** η αιτία αντί για το αποτέλεσμα και κατ' ακολουθία ο δημιουργός αντί για το δημιούργημα, ο συγγραφέας αντί για το έργο, ο εφευρέτης αντί για την εφεύρεση κτλ.

-ο Ήφαιστος (αντί: η φωτιά)

-ο Όμηρος (αντί: η Ιλιάδα και Οδύσσεια)

-ο Μαρκόνι (αντί: ο ασύρματος τηλέγραφος)

**β)** το αποτέλεσμα αντί για την αιτία:

-Η αδικία τιμωρείται ( αντί: ο άδικος).

**γ)** το περιεχόμενο αντί γι' αυτό που περιέχει κάτι και αντίστροφα:

-Οι Κορίνθιοι καταστράφηκαν από το σεισμό (αντί: η Κόρινθος).

-Η Αθήνα γλεντάει (αντί: οι Αθηναίοι).

**δ)** το αφηρημένο αντί για το συγκεκριμένο και αντίστροφα:

-το δίκαιο (αντί: οι δικαστές).

-Οι καλλιτέχνες προάγουν τη ζωή (αντί: η καλλιτεχνία).

**5. Λιτότητα**: όταν μια λέξη εκφράζεται από την αντίθετη της συνοδευόμενη από άρνηση.

-Σήμερα ξόδεψα όχι λίγα (αντί: πάρα πολλά).

-Όχι αδύνατος (αντί: παχύς),

**6. Ειρωνεία**: όταν αστειεύεται ή χλευάζει κάποιος χρησιμοποιώντας σκόπιμα λέξεις η φράσεις που έχουν διαφορετική σημασία απ' ό,τι έχει στο νου του.

-Τι ωραία συμπεριφορά! (αντί: άσχημη συμπεριφορά).

**7. Ευφημισμός**: όταν μια λέξη ή φράση με καλή σημασία χρησιμοποιείται για την ονομασία κακού ή δυσάρεστου πράγματος.

-γλυκάδι ( αντί: ξίδι)

-Εύξεινος ( =φιλόξενος) Πόντος [αντί Άξενος (=αφιλόξενος) Πόντος].

**8. Υπερβολή**: όταν μια κατάσταση μεγαλοποιείται για να προκαλέσει μεγαλύτερη εντύπωση.

-Στο έμπα χίλιους έκοψε, στο έβγα δυο χιλιάδες.

-Ο βοριάς ξύριζε και σπανούς.

**9. Αλληγορία**: είναι μια μεταφορική φράση που κρύβει διαφορετικό νόημα από αυτό που δηλώνουν οι λέξεις της. Διαφέρει από τη μεταφορά γιατί δεν περιορίζεται σε μια λέξη, αλλά αποτελεί συνεχές όλο.

-Τ' άσπρισε τα γένια του ο Αϊ-Νικόλας (αντί: χιόνισε του Αγίου Νικολάου).

**10. Αντονομασία**: όταν αντί για τα προσηγορικά ονόματα βάζουμε κύρια και αντί για τα κύρια προσηγορικά ή αντί για κύρια και προσηγορικά άλλες σχετικές λέξεις.

**α)** Κύρια, αντί για προσηγορικά:

-Μαικήνας (αντί: προστάτης των γραμμάτων)

-Κροίσος (αντί: παρά πολύ πλούσιος)

-Ούννοι (αντί: επιδρομείς)

**β)** Προσηγορικά, αντί για κύρια:

-Ο πορθητής (αντί: Μωάμεθ)

-Ο εθνικός ποιητής (αντί: Σολωμός)

-Ο γέρος του Μωριά (αντί: Κολοκοτρώνης)

**11. Παρομοίωση**: όταν συγκρίνουμε δύο πρόσωπα ή πράγματα ή φαινόμενα που έχουν ομοιότητα μεταξύ τους, προκειμένου να τονιστεί η ιδιότητα του ενός.

**12. Έμφαση**: όταν τοποθετούμε ορισμένες λέξεις, στις οποίες πέφτει το μεγαλύτερο βάρος του λόγου, σε τέτοια θέση, ώστε η προσοχή του αναγνώστη να εστιάζεται σ' αυτές.

-Ω, κακό που με βρήκε μεγάλο! / Το παιδί μου, γιατρέ, το παιδί μου!

**13. Αντίθεση**:  όταν παρατίθενται και συσχετίζονται δύο έννοιες που έχουν ολότελα διαφορετική σημασία.

-Είναι από μαύρη πέτρα κι είναι απ' όνειρο κι έχει λοστρόμο αθώο, ναύτη πονηρά

**14. Οξύμωρο**: όταν συνεκφέρονται δύο έννοιες αντιφατικές, οι οποίες στην πραγματικότητα είναι ασυμβίβαστες και ασυνδύαστες, ώστε η μία ν' αποκλείει την άλλη.

-Σπεύδε βραδέως.

-Δώρον άδωρον.

**15. Κλιμακωτό**: η κλιμάκωση της έντασης σε μια σειρά ενεργειών.

-Ακούω κούφια τα τουφέκια / ακούω σμίξιμο σπαθιών / ακούω ξύλα, ακούω πελέκια / ακούω τρίξιμο δοντιών.

**16. Προσωποποίηση**: όταν αποδίδονται ανθρώπινες ιδιότητες σε ζώα, σε αντικείμενα ή αφηρημένες έννοιες.

-Ο Όλυμπος και ο Κίσαβος, τα δυο βουνά μαλώνουν.

**Τα συνηθέστερα σχήματα λόγου**

Από τα παραπάνω σχήματα λόγου, τα ακόλουθα εμφανίζονται με μεγαλύτερη συχνότητα και έχουν ιδιαίτερη λειτουργία σε ένα αφηγηματικό κείμενο:

**Κύκλος / Κυκλικό σχήμα**

Κατά το σχήμα του κύκλου μια φράση αρχίζει και τελειώνει με την ίδια λέξη, είναι δυνατό όμως και ένα ολόκληρο αφήγημα να αρχίζει και να τελειώνει με την ίδια φράση. Σε αυτή την περίπτωση μιλάμε για κυκλική δομή του αφηγήματος.

 - Μοναχή τον δρόμο πήρες, εξανάλθες μοναχή

**Αποσιώπηση**

Κατά την αποσιώπηση παραλείπουμε μια λέξη ή συνήθως μια ολόκληρη φράση από φόβο, οργή, αγανάκτηση, ντροπή κτλ. Η αποσιώπηση συχνά φανερώνει ζωηρή συγκίνηση και αποβλέπει στον προβληματισμό του αναγνώστη ή στη δημιουργία εντυπώσεων.

 - Μην το ξανακάνεις γιατί θα θυμώσω και θα….

**Επανάληψη**

Σε ένα κείμενο μπορούμε να εντοπίσουμε λέξεις ή φράσεις που επανέρχονται αυτούσιες ή ελαφρά παραλλαγμένες, για να δώσουν έμφαση σε μια έννοια ή κατάσταση .Δημιουργεί συναισθηματική φόρτιση.

 - Είμαι άτρωτος, εγώ είμαι ο Τόνυ Μοντάνα. Είμαι αθάνατος. Τόνυ ο αθάνατος, το ακούτε όλοι, δεν θα πεθάνω ποτέ μου, ούτε καν θα γεράσω.

**Μεταφορά (μεταφορική χρήση γλώσσας)**

Στη λογοτεχνία, μια λέξη μπορεί να χρησιμοποιείται κυριολεκτικά ή μεταφορικά, δηλαδή η σημασία της διευρύνεται και μεταφέρεται σε μια άλλη έννοια. Η μεταφορά μοιάζει με την παρομοίωση, απουσιάζει όμως το «σαν» ή το «όπως». Η μεταφορική χρήση των λέξεων προσδίδει πλούτο, βάθος και δύναμη στο λόγο, ζωντάνια και εκφραστικότητα., φωτίζει ένα στοιχείο, διευρύνει τη σημασία της φράσης, που πλέον δημιουργεί μια νέα πραγματικότητα. Η μεταφορά αισθητοποιεί εννοιες, καταστάσεις κάνει πιο ανάγλυφο – γλαφυρό το ύφος., αλλά και πιο ευληπτο το νόημα/μήνυμα και ασφαλώς δίνει και μια πιο δραματική νότα, κάνωντας εν τέλει το κείμενο πιο Ζωντανό Οικείο και Άμεσο

-Εγώ ανοίγομαι σπάνια μπροστά σε κόσμο, είμαι πολύ επιλεκτικός.

- Η αγκαλιά του φωλιά για όλους μας, η παλάμη του κομπρέσα στο μέτωπο της, έτσι και αυτή λύθηκε για πρώτη φορά στα δάκρυα…

**Παρομοίωση**

Είναι ο παραλληλισμός ή η σύγκριση δύο προσώπων, πραγμάτων ή αφηρημένων εννοιών, που γίνεται για να φωτιστεί η σημασία του πρώτου συγκρινόμενου στοιχείου μέσω της αντιπαραβολής του με κάτι πιο συγκεκριμένο και σαφές. Συχνά ο σκοπός της παρομοίωσης είναι συνθετότερος: χρησιμοποιείται για να προβληθούν οι βαθύτερες σχέσεις μεταξύ των πραγμάτων ή για να αποκαλυφθεί μια νέα διάσταση ανάμεσα σε δύο συγκρινόμενες καταστάσεις. Η παρομοίωση μοιάζει με τη μεταφορά, αλλά, κατά τον Αριστοτέλη, είναι αισθητικά αμεσότερη και ελκυστικότερη και έχει μεγαλύτερη πυκνότητα. Η παρομοίωση αρχίζει με τις λέξεις σαν, καθώς, όπως και με το σαν να, όταν έχουμε υποθετική παρομοίωση. Η παρομοίωση αισθητοποιεί εννοιες, καταστάσεις κάνει πιο ανάγλυφο – γλαφυρό το ύφος., αλλά και πιο ευληπτο το νόημα/μήνυμα και ασφαλώς δίνει και μια πιο δραματική νότα, κάνωντας εν τέλει το κείμενο πιο Ζωντανό Οικείο και Άμεσο

-Μια θάλασσα μέσα μου σα λίμνη γλυκόστρωτη / και σαν ωκεανός ανοιχτή και μεγάλη.

- Ο ουρανός του δειλινού γυαλίζει σαν μαρμελέδα βερύκοκο

**Προσωποποίηση**

Η προσωποποίηση χαρίζει ζωντάνια και κίνηση σε άψυχα αντικείμενα ή αφηρημένες έννοιες και κάνει το λόγο ζωντανό, παραστατικό και πρωτότυπο, ενώ μπορεί παράλληλα να προβάλει την αξια του κύρος ενός ζώου, αντικειμένου, φαινομένου, ή ενός συμβολισμού. Η προσωποποίηση αισθητοποιεί εννοιες, καταστάσεις κάνει πιο ανάγλυφο – γλαφυρό το ύφος., αλλά και πιο ευληπτο το νόημα/μήνυμα και ασφαλώς δίνει και μια πιο δραματική νότα, κάνωντας εν τέλει το κείμενο πιο Ζωντανό Οικείο και Άμεσο

-Κάπου μακριά στο βάθος είδα τη πέτρινη Σφίγγα να χαμογελάει με το γνωστό της μισοχαμόγελο.

**Υπερβολή**

Με την υπερβολή διογκώνεται ένα χαρακτηριστικό έμψυχου που αποκτά υπερβολικές και εξωπραγραματικές διαστάσεις. Έτσι μεγεθύνεται μια κατάσταση ή μεγαλοποιείται ένα συναίσθημα. Στόχος της υπερβολής είναι να προβληθεί εντονότερα μια κατάσταση, να αποκτήσει έμφαση και ζωντάνια το κείμενο και να δημιουργηθούν ισχυρές εντυπώσεις.

- Στο έμπα χίλιους έκοψε, στο έβγα δυο χιλιάδες και στο καλό το γύρισμα κανέναν δεν αφήνει.

- Άσε , εκατό ασκήσεις μας έβαλε για αύριο ο Αποστολάκης

**Αντίθεση**

Με την αντίθεση συσχετίζονται ή συνδυάζονται δύο έννοιες, πράγματα ή καταστάσεις ανόμοιες, με στόχο την έκφραση ζωηρών συναισθημάτων. Η αντίθεση είναι ένα αριστοτεχνικό μέσο για την αντιπαραβολή δύο λέξεων ή φαινομένων, τα οποία μέσα από την αντιδιαστολή τους φωτίζουν τις αντίπαλες δυνάμεις που συχνά συνυφαίνονται και εναρμονίζονται στην ανθρώπινη ζωή. Επίσης, με την αντίθεση ο συγγραφέας κάνει αισθητές τις ακραίες και δραματικές καταστάσεις που διέπουν την ανθρώπινη ύπαρξη (αντίφαση) . Η αντίθεση μπορεί να εκφράζεται είτε με δύο λέξεις ή δύο φράσεις είτε και με δύο μεγάλα τμήματα του λόγου (προτάσεις, περιόδους παραγράφους).

**Ειρωνεία**

Η ειρωνεία ως σχήμα λόγου είναι η συνειδητή χρήση μιας διφορούμενης γλώσσας από τον ομιλητή, όταν δηλαδή ο αφηγητής εννοεί κάτι διαφορετικό από αυτό που εκφράζουν οι λέξεις. Η έννοια της ειρωνείας χρησιμοποιείται συχνά με κάποια σημασιολογική κλιμάκωση: χαριεντισμός, αστεϊσμός, ειρωνεία, σαρκασμός, χλευασμός. Με τον όρο «ειρωνεία» μπορεί να εννοείται και η τραγική ειρωνεία, όταν ο ήρωας αγνοεί μια πραγματικότητα ή μια αλήθεια που γνωρίζουν οι αναγνώστες και έτσι διεγείρεται η αγωνία του θεατή.

Στην πεζογραφία συναντάμε και την «ειρωνεία της τύχης», όταν η αιφνίδια μεταβολή μιας κατάστασης ανατρέπει την πορεία ενός ανθρώπου. Η ειρωνεία προσδίδει συχνά μια κωμική νότα στο λόγο, συνήθως όμως αποκαλύπτει την απογοήτευση και την αγανάκτηση ενός ανθρώπου για μια συγκεκριμένη πραγματικότητα. Χρωματίζει θετικά ή αρνητικά τους πρωταγωνιστές ΠΧ

 - Η μητέρα μου είναι μοδίστρα. Κάθεται στο δωματιάκι της όλη μέρα – ζωή και αυτή- και έρχονται όλες οι τροφαντές –μην πω χοντρές- κυράδες της γειτονιάς που νομίζουν ότι ακόμα έχουν το σώμα που έιχαν στα 20 τους και ότι ακόμα είναι μοντέλα… Και το χειρότερο φωνάζουν στην μάνα μου ότι το ρούχο τους παχαίνει!

**Ασύνδετο σχήμα (το αντίθετο είναι το πολυσύνδετο)**

Όμοιες προτάσεις ή όροι που παρατίθενται στη σειρρά με κόμμα, χωρίς συνδέσμους. Το σχήμα αυτό κάνει πιο πυκνό το λόγο, αφού υπάρχουν σε μια περίοδο πολλά μηνύματα, νοήματα και έτσι δημιουργεί μια γρήγορη – κινηματογραφική εξέλιξη και έναν καταιγιστικό ή και αγχωτικό ρυθμό.. ΆΡΑ ΖΑΠ

 - Οι γονείς κάθε αρχή του σχολικού έτους σπέυδουν να αγοράσουν τσάντες, τετράδια, ξύστρες, μολύβια, στυλό, μαρκαδόρους, χάρακες, κόλλες….

-Ποιοι, πώς, πότε ανέβηκαν την άβυσσο;

Ποιες, ποιων, πόσων οι στρατιές;

Οδυσσέας Ελύτης: «Το Άξιον Εστί, Τα Πάθη»

**Οξύμωρο**

Δυο λέξεις που αλληλοαναιρούνται ως προς το νόημα είναι δίπλα – δίπλα και έτσι δημιουργείται μια αντίφαση, που αναδεικνύει τις πολλές και αντιφατικές πτυχές/νοήματα του ίδου πράγματος, πολλές φορές η αντίφαση αίρεται

 - Ζωντανοί Νεκροί (ζωντανοί σωματικά, ή βιολογικά, αλλά ‘νεκρόι’ ως προς την προοπτική, τον ψυχισμό ή την ενεργητικότητα, τη διάθεση

 - Ελεύθεροι Πολιορκημένοι (Πολιορκημένοι τυπικά, σε χωροχρόνο, αλλά ηθικά και ψυχικά ‘ελεύθεροι’)

# ΛΟΓΟΤΕΧΝΙΚΑ ΚΙΝΗΜΑΤΑ ΚΑΙ ΡΕΥΜΑΤΑ

1. **ΛΟΓΟΤΕΧΝΙΚΑ ΡΕΥΜΑΤΑ – ΚΙΝΗΜΑΤΑ - ΣΧΟΛΕΣ**

## Α. Ηθογραφία - Χαρακτηριστικά

Η αναπαράσταση με αληθοφανή τρόπο των ηθών, των εθίμων, της συμπεριφοράς, της ιδεολογίας και εν γένει του συλλογικού τρόπου ζωής μιας ορισμένης (αστικής ή αγροτικής) κοινωνίας.

Η ηθογραφική μυθοπλασία έλκεται από το σύνολο του κοινωνικού σώματος, αναζητά μέσους όρους και ζωγραφίζει αντιπροσωπευτικούς χαρακτήρες.

Στη νεοελληνική πεζογραφία του 19ου αιώνα εκδηλώνονται από το 1840 περίπου και εξής ποικίλες ηθογραφικές εκδοχές, οι οποίες εμφανίζουν πολλά κοινά θεματικά γνωρίσματα και αφηγηματικές τεχνικές όπως:

α) η προσγείωση της αφήγησης στο παρόν και σε χώρους λίγο ή πολύ γνωστούς και οικείους,

β) η προγραμματική πρόθεση απεικόνισης των ηθών, της εθιμικής συμπεριφοράς και του συλλογικού εν γένει τρόπου ζωής,

γ) η απεικόνιση χαρακτηριστικών ανθρώπινων τύπων,

δ) η σκηνοθετημένη αληθοφάνεια της αφήγησης, η οποία στηρίζεται συνήθως στη συστηματική χρήση του πρώτου αφηγηματικού προσώπου (τεχνική που σκοπεύει στην εξίσωση της αφήγησης με τη μαρτυρική κατάθεση) και στην εκτεταμένη χρήση των διαλόγων στους οποίους αποτυπώνεται η ιδιωματική έκφραση των ηρώων (τεχνική που σκοπεύει στη δημιουργία εντύπωσης φωνογραφικής πιστότητας). […]

Διακρίνουμε την ηθογραφία όχι τόσο χρονολογικά όσο από την άποψη του τρόπου αναπαράστασης— **σε δυο κατηγορίες**:

α) ωραιοποιημένη, ειδυλλιακή αναπαράσταση, με έντονο λαογραφικό χαρακτήρα, των ηθών της ελληνικής υπαίθρου,

β) η ρεαλιστική ή νατουραλιστική ηθογραφική πεζογραφία, η οποία ασχολείται βέβαια με τις μικρές, κλειστές κοινωνίες της υπαίθρου, αλλά με τρόπο που να προβάλλονται και οι σκοτεινές πλευρές τους

## Β. Ρεαλισμός - Χαρακτηριστικά

Επιλογή ενός θέματος από τη σύγχρονη πραγματικότητα. Είναι θέμα κοινό, από την καθημερινή εμπειρία που ο μυθιστοριογράφος προσπαθεί να το παρουσιάσει με πληρότητα , ζωντάνια , πειστικότητα

Η πραγματικότητα παρουσιάζεται αντικειμενικά, χωρίς εξιδανίκευση ή εξωραϊσμό, και τις περισσότερες φορές με κριτική διάθεση.

Παρουσίαση ανθρώπινων τύπων συνηθισμένων και καθημερινών, χωρίς τίποτα το ηρωικό.

Προσπάθεια για αποκάλυψη της ψυχολογίας του ήρωα, κυρίως μέσω των πράξεών του, και για ερμηνεία της συμπεριφοράς.

## Γ. Νατουραλισμός - Χαρακτηριστικά

Οι νατουραλιστές διάλεγαν για κύριο θέμα τη φτώχεια, την αποστέρηση και τη βρωμιά ,

Τόνισαν υπερβολικά την αθλιότητα της ζωής, καταλήγοντας έτσι στο αντίθετο άκρο της ρομαντικής εξύμνησης του κάλλους

Οι ήρωες είναι πλάσματα καθοριζόμενα από την κληρονομικότητα, το περιβάλλον και τις πιέσεις της στιγμής., ‘’δέσμιοι εξωτερικών δυνάμεων και εσωτερικών παρορμήσεων’’ Το άτομο τείνει να παραμεριστεί, καθώς οι νατουραλιστές συγκεντρώνουν την προσοχή τους στον άνθρωπο μέσα στο περιβάλλον του. Ο άνθρωπος σύμφωνα με τις φυσικές επιστήμες, τις οποίες αποδέχονται οι νατουραλιστές, είναι αποτέλεσμα της κληρονομικότητάς και του φυσικού και κοινωνικού του περίγυρου.

Για τον λόγο αυτό, η περιγραφή του περιβάλλοντος κατέχει μεγάλο μέρος στα νατουραλιστικά έργα, και για τον ίδιο λόγο συνήθως δεν υπάρχει πραγματικός “ήρωας”. Το ηρωικό στοιχείο είναι ξένο στην επιστημονική αντίληψη του ανθρώπου: ελευθερία εκλογής και ευθύνη για τις πράξεις του δεν αναγνωρίζονται σ’ ένα πλαίσιο καθορισμένο από ανεξέλεγκτες δυνάμεις..

Η παρομοίωση του συγγραφέα με τον ανατόμο ή τον χειρουργό αποδίδει το ιδεώδες της απόλυτης αντικειμενικότητας για τους νατουραλιστές

Λεπτομερής και ακριβής απόδοση της εξωτερικής πραγματικότητας με πιστότητα και αληθοφάνεια. Αυτό επιτυγχάνεται με εκτενείς περιγραφές χώρων, αντικειμένων, ανθρώπων.

Διάλεγαν σύγχρονα θέματα, για τα οποία μπορούσαν να έχουν άμεση αντίληψη Συλλέγανε “ντοκουμέντα” με φροντίδα και περιγράφανε το περιβάλλον με κάθε λεπτομέρεια, φορτώνοντας μερικές φορές τα μυθιστορήματά τους με τεχνικά στοιχεία Επικρατεί το ύφος αυθεντικού ρεπορτάζ, όπου τα πράγματα είναι πιο σημαντικά από τις σκέψεις, κι οι χαρακτήρες και τα γεγονότα εξετάζονται εξωτερικά

## Δ. Συμβολισμός - Χαρακτηριστικά

Η τέχνη που εκφράζει ιδέες και συναισθήματα όχι με άμεσο τρόπο αλλά με τρόπο υποβλητικό , όχι με την άμεση περιγραφή τους αλλά με σύμβολα που δεν επεξηγούνται

Το εννοιολογικό περιεχόμενο του ποιήματος περιορίζεται στο ελάχιστο. ΄΄Καθαρίζεται ΄΄ η ποίηση από κάθε περιστατικό, ηθική, διδασκαλία , φιλοσοφία , χοντρορητορεία , από κάθε διανοητικό στοιχείο

Τον χαρακτηρίζει υποβλητικότητα και μουσικότητα. Ενδιαφέρεται για την τρυφερή μελωδία , την υποβολή εσωτερικών καταστάσεων

Για να εξασφαλιστεί η μουσικότητα έπρεπε να περιοριστεί στο ελάχιστο το εννοιολογικό περιεχόμενο Ο μουσικός τόνος ποικίλλεται από την ιδιαίτερη φροντίδα στην ομοιοκαταληξία , το μέτρο, τους διασκελισμούς , τον συνδυασμό των λέξεων , τη χρήση της σπάνιας λέξης ,τον υπερτονισμό τους , την επανάληψη στίχων , τα ημιστίχια που ομοιοκαταληκτούν

Υπάρχει συσχέτιση αντικειμένων και ψυχικών καταστάσεων. Τα αντικείμενα εκφράζουν ψυχικές καταστάσεις , γίνονται σύμβολά τους

Με τη χρήση των συμβόλων ο νεκρός κόσμος των αισθητών αντικειμένων διαποτίζεται από ψυχικό περιεχόμενο. Προσπαθεί να συλλάβει τις πιο μύχιες , ρευστές και ακαθόριστες ψυχικές καταστάσεις , συσχετίζει αυτές τις καταστάσεις με τα αντικείμενα που τις εκφράζουν μέσω των λεκτικών τους συμβόλων

**Έλληνες συμβολιστές του Μεσοπολέμου ή Γενιά του ΄20**

Η ποίηση της γενιάς αυτής είναι ποίηση του μοναχικού ατόμου

Ο ποιητής βρίσκεται σε ρήξη με την πραγματικότητα , βρίσκει καταφύγιο στο παρελθόν και στον παράδεισο της παιδικής του ηλικίας

Τον διακρίνει μια τάση φυγής ,η πλήξη , η απαισιοδοξία , η ροπή προς τα ατομικά πάθη, ο έρωτας ,

Τα μεγάλα γεγονότα δεν τον απασχολούν , ασκούν όμως τη διαλυτική τους επίδραση

**Αγαπημένα θέματα και εκφραστικά μέσα των συμβολιστών**:

α) Η απαισιοδοξία, η μελαγχολία και η θλίψη, το ανεκπλήρωτο του έρωτα, η απώλεια και η νοσταλγία.

β) Εικόνες, παρομοιώσεις και μεταφορές από τις εποχές της φύσης, ιδιαίτερα το φθινόπωρο, τα λουλούδια, η ομίχλη, οι φεγγαρόφωτες βραδιές, η τρικυμισμένη θάλασσα, κ.ά

## Ε. Υπερρεαλισμός

1924 Το μανιφέστο του υπερρεαλισμού από τον Αντρέ Μπρετόν

Πιστεύουν στη συγχώνευση δύο κατ’επίφαση αντιφατικών καταστάσεων , του ονείρου και της πραγματικότητας , για την επίτευξη του σκοπού αυτού θα χρησιμοποιήσουν ως:

**Μέσα** : α) Αυτόματη γραφή

β) Καταγραφή ονείρων

γ) Ύπνωση

Εκμεταλλεύονται τις θεωρίες του Φρόυντ για να απελευθερώσουν τη φαντασία

Επιδιώκουν να συλλάβουν την υπερπραγματικότητα με την μεσολάβηση της φαντασίας και όχι της διάνοιας

Στηρίζεται στην τύχη και ενδιαφέρεται για την απελευθέρωση του ασυνείδητου πνεύματος

Αφήνει απόλυτη ελευθερία στη μορφή , αδιαφορεί για το θέμα ,παραμερίζει το λογικό έλεγχο και ειρμό, ευνοεί τους πιο παράτολμους συνδυασμούς λέξεων και εικόνων που βασίζονται συχνά στην αυθαιρεσία ή την τύχη

Για τους υπερρεαλιστές ή καλύτερη ποιητική εικόνα είναι εκείνη που αποτελείται από τη σύζευξη ή την ταύτιση δύο στοιχείων με τον μεγαλύτερο δυνατό βαθμό αυθαιρεσίας.

Έχει ανατρεπτικό και επαναστατικό χαραχτήρα, πολέμησε τη συμβατική ποίηση και την κωδικοποιημένη ζωή και αξιοποίησε τα διδάγματα του συμβολισμού για την σε βάθος διερεύνηση της πραγματικότητας και την ανίχνευση του εσωτερικού μας χώρου.

# ΧΑΡΑΚΤΗΡΙΣΤΙΚΑ ΜΟΝΤΕΡΝΑΣ ΠΟΙΗΣΗΣ

**7. Τα χαρακτηριστικά της μοντέρνας ποίησης**

α. Χαλάρωση της λογικής αλληλουχίας, της λογικής διατύπωσης των νοημάτων . Η μη χρησιμοποίηση των κλασικών συντακτικών τρόπων δημιουργεί μια περίεργη πεζολογία με ανορθόδοξη και απροσδόκητη χρήση των λέξεων. Έτσι δημιουργείται η αφαίρεση , η ελλειπτικότητα , η συμπύκνωση του νοήματος. Ο ποιητής για να δώσει έμφαση ή ένταση , που μπορεί να εκφράζει την ένταση της ψυχής του , χρησιμοποιεί μικρές ,κοφτές εκφράσεις , προτάσεις γεμάτες παύσεις χωρίς παρατακτικούς ή υποτακτικούς συνδέσμους , επαναλαμβάνει λέξεις.

β. Ο στίχος είναι ελεύθερος: καταργείται η ισοσυλλαβία των στίχων, η στροφή , η συγκεκριμένη στιχουργική μορφή , το μέτρο , η ομοιοκαταληξία . Το κέντρο βάρους το κατέχει η εικόνα , μια εικόνα παράτολμη , παρθενική ,ονειρική , αφύσικη . Οι εικόνες συνδέονται συνειρμικά και όχι λογικά.

γ. Η αποδιοργάνωση της παραδοσιακής ποιητικής μορφής , η κυριαρχία του ελεύθερου στίχου , ο άμεσος λόγος προσθέτουν ένα πεζολογικό χαραχτήρα . Η συχνή όμως χρήση των ποιητικών εκφραστικών μέσων (μεταφορά , εικόνα , αλληγορία , παρομοίωση , μετωνυμία , εσωτερικοί μονόλογοι …) διαφοροποιούν το λόγο και του προσθέτουν ποιητική χροιά.

δ. Ο λόγος αποκτά υπαινικτικό χαραχτήρα εξαιτίας της χρήσης των αλληγοριών , συμβόλων , μύθων , της αστιξίας.

ε. Από τα σχήματα λόγου χρησιμοποιείται περισσότερο η μεταφορά που αποβλέπει στον συναισθηματικό ερεθισμό με σκοπό να συγκινήσει τον αναγνώστη.

στ. Η ανανέωση της ποιητικής γλώσσας με τολμηρούς συνδυασμούς και τολμηρές συνδέσεις λέξεων συντελεί ώστε να δημιουργούνται πρωτότυπες εικόνες , που μας ξαφνιάζουν με την πρωτοτυπία τους , γι’αυτό και η σύγχρονη ποίηση είναι κυρίως εικονοπλαστική.

ζ. Χρησιμοποιεί τον άστικτο λόγο και πολλές φορές τον επιφωνηματικό . Σπουδαίο ρόλο παίζουν οι ήχοι των λέξεων με αυτόνομη αξία. Γι’αυτό και η ποίηση γίνεται πιο προσωπική και εξομολογητική και ο λόγος αποκτά ένα χρησμολογικό και υπαινικτικό χαρακτήρα και γίνεται αφαιρετικός , πυκνός , στοχαστικός , πολύσημος .

η. Εκφράζει μια καινούρια αντίληψη για τον κόσμο και τον άνθρωπο, επηρεασμένη από την ψυχολογία του βάθους του Φρόυντ.

ΣΥΓΚΡΙΣΗ ΠΑΡΑΔΟΣΙΑΚΗΣ ΚΑΙ ΜΟΝΤΕΡΝΑΣ ΠΟΙΗΣΗΣ

|  |  |
| --- | --- |
| **ΠΑΡΑΔΟΣΙΑΚΗ ποίηση** | **ΜΟΝΤΕΡΝΑ ποίηση** |
| Έμμετρος στίχος | Ελεύθερος στίχος |
| Ομοιοκαταληξία | Απουσία ομοιοκαταληξίας |
| Χωρισμός σε στροφές, με ίσο αριθμό στίχων & συλλαβών | Ανομοιομορφία στροφών, στίχων & συλλαβών |
| Στίχος προσεγμένος & στολισμένος, «ποιητικές» λέξεις | Στίχος λιτός, «καθημερινές/ αντιποιητικές» λέξεις |
| Στίξη κανονική | Απουσία στίξης ή ακανόνιστη στίξη |
| Διατήρηση νοήματος των λέξεων | Πολυσημία των λέξεων |
| Λογική ανάπτυξη του θέματος/ αλληλουχία νοημάτων | Υποδήλωση ή απόκρυψη του θεματικού κέντρου/ υπαινικτικός λόγος |

**ΑΣΚΗΣΕΙΣ ΓΙΑ ΤΗΝ ΜΟΝΤΕΡΝΑ ΚΑΙ ΤΗΝ ΠΑΡΑΔΟΣΙΑΚΗ ΠΟΙΗΣΗ**.

* 1. Να κατατάξετε τα παρακάτω ποιήματα είτε στην παραδοσιακή είτε στην μοντέρνα ποίηση, ανάλογα με τα χαρακτηριστικά τους και να αιτιολογήσετε την επιλογή σας.

**Α**. **Λορέντζος Μαβίλης:   «Μούχρωμα»**

*Φυσάει τ' αεράκι μ' ανάλαφρη φόρα
και τες τριανταφυλλιές αργά σαλεύει·
στες καρδιές και στην πλάση βασιλεύει
ρόδινο σούρουπο, ώρα μυροφόρα,*

*χρυσή θυμητικών ονείρων ώρα,
που η ψυχή τη γαλήνη προμαντεύει,
την αιώνια γαλήνη, και αγναντεύει
σα για στερνή φορά κάθε της γνώρα*

*αξέχαστη· ξανθές κρινοτραχήλες
αγάπες, γαλανά βασιλεμένα
μάτια ογρά και φιλιά και ανατριχίλες*

*και δάκρυα· πλάνα δώρα ζηλεμένα
της ζήσης, που αχνοσβιέται και τελειώνει
σαν το θαμπό γιουλί που ολοένα λιώνει*.

**Β. Γιάννης Ρίτσος: «Ο τόπος μας»**

*Ανεβήκαμε πάνω στο λόφο να δούμε τον τόπο μας
φτωχικά, μετρημένα χωράφια, πέτρες, λιόδεντρα.
Αμπέλια τραβάν κατά τη θάλασσα. Δίπλα στ' αλέτρι
καπνίζει μια μικρή φωτιά. Του παππουλή τα ρούχα*

*τα σιάξαμε σκιάχτρο για τις κάργιες. Οι μέρες μας
παίρνουν το δρόμο τους για λίγο ψωμί και μεγάλες λιακάδες.
Κάτω απ' τις λεύκες φέγγει ένα ψάθινο καπέλο.
Ο πετεινός στο φράχτη. Η αγελάδα στο κίτρινο.
Πώς έγινε και μ' ένα πέτρινο χέρι συγυρίσαμε*

*το σπίτι μας και τη ζωή μας; Πάνω στ’ ανώφλια*

*είναι η καπνιά, χρόνο με το χρόνο, απ’ τα κεριά του Πάσχα*

*μικροί μικροί σταυροί που χάραξαν οι πεθαμένοι*

*γυρίζοντας από την Ανάσταση. Πολύ αγαπίεται αυτός ο τόπος*

*με υπομονή και περηφάνια. Κάθε νύχτα απ’ το ξερό πηγάδι βγαίνουν προσεχτικά τα’ αγάλματα και ανεβαίνουν*

*στα δένδρα*

**Γ. Οδυσσέας Ελύτης «Οι Κλεψύδρες του Αγνώστου»** (Ενότητα 6η, απόσπασμα)

*Νυχτερινό υφαντούργημα*

*Των κρίνων φλοίσβος που γυμνώνει τ’ αυτιά και διασκορπίζεται*

*Νιώθω στους ώμους της ζωής το σκίρτημα που βιάζεται ν’ αδράξει*

*το έργο*

*Νιότη που θέλει άλλη μια ευκαιρία αιωνιότητας*

*Και στην εύνοια των ανέμων ρίχνει το κεφάλι της αδιαφορώντας*

*Υπάρχει ένα στήθος που χωράει τα πάντα, μουσική που κυριεύει*

*στόμα που ανοίγει*

*Σ’ άλλο στόμα - κόκκινο παιγνίδι κλαδεμένο απ’ τον ίλιγγο*

*Ακόμα ένα φιλί και θα σου πω για ποιο σκοπό τις σιωπές μου μάτωσα*

*έτσι*

*Ακόμα ένα χιλιόμετρο και θα σου δείξω γιατί βγήκα σ’ ένα τέτοιο*

*αγνάντεμα*

*Όπου παθαίνεται ο λυγμός ζητώντας άλλ’ αστέρια*

*Ψάχνοντας με φθαρτές χειρονομίες την άμμο που άφησαν*

*ανασκαμμένη των ερώτων οι σπασμοί*…

**Δ. Κωστής Παλαμάς «Πατρίδες» (8ο σονέτο)**

*Από το Δούναβη ως την άκρη του Ταινάρου*

*κι από τ’ Ακροκεραύνια στη Χαλκηδόνα*

*διαβαίνεις, πότε σαν της θάλασσας Γοργόνα,*

*πότε σαν άγαλμ’ από μάρμαρο της Πάρου.*

*Πότε κρατάς τη δάφνη από τον Ελικώνα*

*και πότε ορμάς με τη ρομφαία του βαρβάρου,*

*και μέσ’ στο πλάτος του μεγάλου σου λαβάρου*

*βλέπω διπρόσωπη ζωγραφισμέν’ εικόνα.*

*Εδώ ιερός ο Βράχος φέγγει σαν τοπάζι*

*κι ο λευκοπάρθενος χορός των Κανηφόρων*

*προβαίνει και τον πέπλο της θεάς ταράζει∙*

*και πέρ’ αστράφτουν τα ζαφείρια των Βοσπόρων,*

*κι απ’ τη Χρυσόπορτα περνώντας αλαλάζει*

*ο θρίαμβος των νικητών Αυτοκρατόρων!*

**Ε Μίλτος Σαχτούρης «Η αποκριά»**

*Μακριά σ’ έν’ άλλο κόσμο γίνηκε αυτή*

*η αποκριά*

*το γαϊδουράκι γύριζε μες στους έρημους δρόμους*

*όπου δεν ανέπνεε κανείς*

*πεθαμένα παιδιά ανέβαιναν ολοένα στον ουρανό*

*κατέβαιναν μια στιγμή να πάρουν τους αετούς τους*

*που τους είχαν ξεχάσει*

*έπεφτε χιόνι*

*γυάλινος χαρτοπόλεμος*

*μάτωνε τις καρδιές*

*μια γυναίκα γονατισμένη*

*ανάστρεφε τα μάτια της σα νεκρή*

*μόνο περνούσαν φάλαγγες στρατιώτες εν δυο*

*εν δυο παγωμένα δόντια*

*Το βράδυ βγήκε το φεγγάρι*

*αποκριάτικο*

*γεμάτο μίσος*

*το δέσαν και το πέταξαν στη θάλασσα*

*μαχαιρωμένο*

*Μακριά σ’ έν’ άλλο κόσμο γίνηκε αυτή*

*η αποκριά.*

* 1. Ένα μέρος του ποιήματος «Καισαρίων» του Καβάφη αυτονομείται ποιητικά· να το εντοπίσετε και να σχολιάσετε τα δύο διαφορετικά υφολογικά επίπεδα που χαρακτηρίζουν συνολικά το ποίημα. (Τι επιτυγχάνεται με την αλλαγή της ποιητικής ατμόσφαιρας;)

 [**Καισαρίων**](http://ebooks.edu.gr/modules/ebook/show.php/DSGL-C132/638/4102%2C18788/)\*

|  |  |
| --- | --- |
|   | *Ἐν μέρει γιά νά ἐξακριβώσω μιά ἐποχή,ἐν μέρει καί τήν ὥρα νά περάσω,τήν νύχτα χθές πῆρα μιά συλλογήἐπιγραφῶν τῶν Πτολεμαίων νά διαβάσω.* |
| 5 | *Οἱ ἄφθονοι ἔπαινοι κ'*[*ἡ*](http://ebooks.edu.gr/modules/ebook/show.php/DSGL-C132/638/4102%2C18788/)*1 κολακεῖεςεἰς ὅλους μοιάζουν. Ὅλοι εἶναι λαμπροί,ἔνδοξοι, κραταιοί, ἀγαθοεργοί·κάθ' ἐπιχείρησίς των σοφοτάτη.Ἄν πεῖς γιά τές γυναῖκες τῆς γενιᾶς, κι αὐτές,* |
| 10 | *ὅλες ἡ*[*Βερενίκες*](http://ebooks.edu.gr/modules/ebook/show.php/DSGL-C132/638/4102%2C18788/)*2 κ' ἡ Κλεοπάτρες θαυμαστές.Ὅταν κατόρθωσα τήν ἐποχή νά ἐξακριβώσω θ' ἄφινα τό βιβλίο ἄν μιά μνεία μικρή, κι ἀσήμαντη,*[*τοῦ βασιλέως Καισαρίωνος*](http://ebooks.edu.gr/modules/ebook/show.php/DSGL-C132/638/4102%2C18788/)*3δέν εἵλκυε τήν προσοχή μου ἀμέσως...* |
|  | *Ἄ, νά, ἦρθες σύ μέ τήν ἀόριστη γοητεία σου. Στήν ἱστορία λίγεςγραμμές μονάχα βρίσκονται γιά σένα,κ' ἔτσι πιό ἐλεύθερα σ' ἔπλασα μές στόν νοῦ μου.Σ' ἔπλασα ὡραῖο κ' αἰσθηματικό.* |
| 20 | *Ἡ τέχνη μου στό πρόσωπό σου δίνειμιάν ὀνειρώδη συμπαθητική ἐμορφιά.Καί τόσο πλήρως σέ φαντάσθηκα,πού χθές τήν νύχτα ἀργά, σάν ἔσβυνενἡ*[*λάμπα*](http://ebooks.edu.gr/modules/ebook/show.php/DSGL-C132/638/4102%2C18788/)*4 μου —ἄφισα ἐπίτηδες νά σβύνει—* |
| 25 | *ἐθάρεψα πού μπῆκες μές στήν κάμαρά μου,μέ φάνηκε πού ἐμπρός μου στάθηκες· ὡς θά ἤσουνμές στήν κατακτημένην Ἀλεξάνδρεια,χλωμός καί κουρασμένος, ἰδεώδης ἐν τῇ λύπῃ σου,ἐλπίζοντας ἀκόμη νά σέ σπλαχνισθοῦν* |
| 30 | *οἱ φαῦλοι — πού ψιθύριζαν το «*[*Πολυκαισαρίη*](http://ebooks.edu.gr/modules/ebook/show.php/DSGL-C132/638/4102%2C18788/)*5».**(1918)* |

   \* Καισαρίων· ο πρεσβύτερος γιος της Κλεοπάτρας. Μετά την ήττα του Αντωνίου, ο Καίσαρ Οκτάβιος τον θανάτωσε (30 π.Χ.) γιατί οι σύμβουλοι του τού υπέδειξαν ότι δεν είναι σκόπιμο να υπάρχουν πολλοί Καίσαρες. (Βλ. Κ.Π. Καβάφη, Ποιήματα, Ίκαρος, φιλολογική επιμέλεια Γ.Π. Σαββίδη, τόμ. Α', σ. 122).

1. ἡ· οι. Πρόκειται για μία από τις χαρακτηριστικές ορθογραφικές ιδιοτυπίες του Καβάφη, τις οποίες διατηρήσαμε και στα τρία ποιήματά του, που ανθολογούνται εδώ.
2. Βερενίκη· σύζυγος του βασιλιά Πτολεμαίου του Α'.
3. Αυτόν τον είπαν πιότερο απ' τους μικρούς,αυτόν τον είπαν βασιλέα των Βασιλέων.
(βλ. Κ.Π. Καβάφης, Αλεξανδρινοί βασιλείς)
4. Πρόκειται για λάμπα πετρελαίου.
5. Πολυκαισαρίη· η ύπαρξη περισσοτέρων του ενός ηγεμόνων (Καισάρων). (Βλ. Ομήρου Ιλιάδα, Β 204, οὐκ ἀγαθόν πολυκοιρανίη· δεν είναι καλό πράγμα η πολυαρχία).
Η αναγόρευση του Καισαρίωνα σε Καίσαρα είχε γίνει από τους Αλεξανδρινούς το 34 π.Χ. Το γεγονός, στο οποίο αναφέρεται ο Πλούταρχος στον [*Βίο του Αντωνίου*](http://ebooks.edu.gr/modules/ebook/show.php/DSGL-C132/638/4102%2C18788/extras/texts/index_1_04_ploutarchos.html), αποτέλεσε την αφετηρία του καβαφικού ποιήματος Αλεξανδρινοί βασιλείς. Όταν τέσσερα χρόνια αργότερα (30 π.Χ.), οι ρωμαϊκές λεγεώνες εισβάλλουν στην Αλεξάνδρεια, ο Καισαρίων είναι περίπου δεκαεφτά ετών. Ο Καισαρίων δηλ. θανατώνεται σε ηλικία ίδια με εκείνη του ανώνυμου νέου, του οποίου παρακολουθούμε τον μαρτυρικό θάνατο στο ποίημα [27 Ιουνίου 1906, 2 μ.μ.](http://www.kavafis.gr/poems/content.asp?id=194&cat=4) (βλ. K.N.Λ. Γ' Γυμνασίου). Και στα δύο ποιήματα ο Καβάφης αποκαθιστά μέσω της ποίησης την ιστορική αδικία.
	1. Να διαβάσετε το παρακάτω ποίημα του Καφάβη και να απαντήσετε στα εξης: α) Η ειρωνία είναι από τα χαρακτηριστικά της ποίησης του Καφάβη. Να εντοπίσετε τα σημεία που εμφανίζεται στο συγκεκριμένο ποίημα. β) σε μια παραάγραφο 80 λέξεων να σχολιάσετε την στάση των Αλεξανδρινών απέναντι στην τελετή και να ερευνήσετε αν αυτή αποτελεί δείγμα ενεργού και υπεύθυνου πολίτη γ) με ποίον τρόπο παρουσιασεται ο Καισαρίων δ) ποια η διαφορά ανάμεσα σε αυτό το ποίημα και το ‘Καισαρίων’ ως προς την παρουσία του αφηγητή – ποιητή.

**Αλεξανδρινοί βασιλείς**

**ΤΟ ΠΟΙΗΜΑ**έχει την αφετηρία του στο Βίο Αντωνίου τον Πλουτάρχου. Εκεί ο ιστορικός διηγείται πως ο Αντώνιος και η Κλεοπάτρα οργάνωσαν μια μεγαλοπρεπή γιορτή στο στάδιο της Αλεξάνδρειας και καθισμένοι πάνω σε χρυσούς θρόνους μοίρασαν βασιλικούς τίτλους στα παιδιά της Κλεοπάτρας. Σκοπός του Πλουτάρχου είναι να δείξει πόσο ο Αντώνιος είχε υποδουλωθεί όχι μονάχα στην Κλεοπάτρα, αλλά και στο πνεύμα της ανατολίτικης χλιδής, πράγματα ανάρμοστα για ένα Ρωμαίο στρατηγό.

Ο Καβάφης γράφει το ποίημα το 1912. Να προσέξετε κυρίως πώς ο ποιητής μεταπλάθει το ιστορικό γεγονός, ποια στοιχεία προβάλλει ιδιαίτερα και πού μετατοπίζει το βάρος του νοήματος.

|  |  |
| --- | --- |
| 5 | *Μαζεύθηκαν οι Αλεξανδρινοίνα δουν της Κλεοπάτρας τα παιδιά,τον*[*Καισαρίωνα*](http://digitalschool.minedu.gov.gr/modules/ebook/show.php/DSGL-A111/251/1851%2C6061/)*,και τα μικρά του αδέρφια,*[*Αλέξανδρο*](http://digitalschool.minedu.gov.gr/modules/ebook/show.php/DSGL-A111/251/1851%2C6061/)*και*[*Πτολεμαίο*](http://digitalschool.minedu.gov.gr/modules/ebook/show.php/DSGL-A111/251/1851%2C6061/)*, που πρώτηφορά τα βγάζαν έξω στο*[*Γυμνάσιο*](http://digitalschool.minedu.gov.gr/modules/ebook/show.php/DSGL-A111/251/1851%2C6061/)*,* |
| 10 | *εκεί να τα κηρύξουν βασιλείς,μες στη λαμπρή παράταξη των στρατιωτών.Ο Αλέξανδρος - τον είπαν\* βασιλέατης Αρμενίας, της Μηδίας, και των Πάρθων.Ο Πτολεμαίος -*[*τον είπαν*](http://digitalschool.minedu.gov.gr/modules/ebook/show.php/DSGL-A111/251/1851%2C6061/)*βασιλέα* |
| 15 | *της Κιλικίας, της Συρίας, και της Φοινίκης.Ο Καισαρίων στέκονταν πιο εμπροστά,ντυμένος σε μετάξι τριανταφυλλί,στο στήθος του ανθοδέσμη από υακίνθους, η ζώνη του διπλή σειρά σαπφείρων κι αμέθυστων,* |
| 20 | *δεμένα τα ποδήματά του μ' άσπρεςκορδέλες κεντημένες με ροδόχροα μαργαριτάρια.Αυτόν τον είπαν πιότερο από τους μικρούς, αυτόν τον είπαν Βασιλέα των Βασιλέων.**Οι Αλεξανδρινοί ένιωθαν βέβαια* |
| 25 | *που ήσαν λόγια αυτά και θεατρικά.**Αλλά η μέρα ήτανε ζεστή και ποιητική,ο ουρανός ένα γαλάζιο ανοιχτό,**το Αλεξανδρινό Γυμνάσιον έναθριαμβικό κατόρθωμα της τέχνης,* |
| 30 | *των αυλικών η πολυτέλεια έκτακτη,ο Καισαρίων όλο χάρις κι εμορφιά(της Κλεοπάτρας υιός,*[*αίμα των Λαγιδών*](http://digitalschool.minedu.gov.gr/modules/ebook/show.php/DSGL-A111/251/1851%2C6061/)*)·κι οι Αλεξανδρινοί έτρεχαν πια στην εορτή,κι ενθουσιάζονταν, κι επευφημούσαν* |
|   | *ελληνικά, κι αιγυπτιακά, και ποιοι εβραίικα,γοητευμένοι με τ' ωραίο θέαμα -μόλο που βέβαια ήξευραν τι άξιζαν αυτά,τι κούφια λόγια ήσανε αυτές οι βασιλείες.* |

**Καισαρίων:** γιος της Κλεοπάτρας και του Ιουλίου Καίσαρα. Θανατώθηκε σε ηλικία δεκαεφτά χρονών από τον Οκταβιανό στην Αλεξάνδρεια, το 30 π.Χ.

**Αλέξανδρος και Πτολεμαίος:** παιδιά της Κλεοπάτρας από τον Αντώνιο.

**Γυμνάσιο:** γυμναστήριο, το στάδιο της Αλεξάνδρειας.

 **τον είπαν:** τον ανακήρυξαν.

**αίμα των Λαγιδών:**φυσικά από τη μητέρα του μόνο. Η δυναστεία της Κλεοπάτρας (Λαγίδες) είχε γενάρχη της τον Πτολεμαίο τον Λάγου, στρατηγό και έναν από τους διαδόχους του Μ. Αλεξάνδρου, ιδρυτή του βασιλείου της Αιγύπτου.

* 1. Διαβάστε τα παρακάτω 3 ποίηματα που πραγματεύονται τη φρίκη του πολέμου και ιδιαίτερα του εμφυλίου και απαντήστε: α) ποια είναι σύμφωνα με τονΕγγονόπουλο ο ρόλος της ποίησης και η ευθύνη του ποιητή ειδικά σε περιόδους σκοτεινές, όπως ο πόλεμος; β) Να εξεταστούν συγκριτικά τα 2 πρώτα ποίηματα και να εξηγήσετε ποία η επιλογή του Εγγονόπουλου και ποια του Αναγνωστάκη απέναντι στηνευθύνη τους ως ποιητές; γ) Και ο Τίτος Πατρίκιος βίωσε την φρίκη του εμφυλίου. Ποίες εφιαλτικές μνήμες εμφανίζονται και στα 3 αυτά ποίηματα; δ) ποια η θέση σας απέναντι στην ευθύνη των ανθρώπων των Τεχνών και των Γραμμάτων στις δύσκολες στιγμές ενός έθνους;

|  |
| --- |
| **Α. Ποίηση 1948** |
| *τούτη ἡ ἐποχήτοῦ ἐμφυλίου σπαραγμοῦδέν εἶναι ἐποχήγιά ποίηση*[*κι ἄλλα παρόμοια:*](http://ebooks.edu.gr/modules/ebook/show.php/DSGL-C132/638/4102%2C18796/)*σάν πάει κάτινάγραφεῖ εἶναιὡς ἄννά γράφονταν ἀπό τήν ἄλλη μεριά ἀγγελτηρίων θανάτου* |
| *γι' αὐτό καίτά ποιήματά μουεἶν' τόσο πικραμένα(καί πότε —ἄλλωστε— δέν ἦσαν;)κι εἶναι—πρό πάντων—και τόσο λίγα* |

Νίκος Εγγονοπουλός

|  |
| --- |
| **Β . Στόν Νίκο Ε... 1949** |
| *ΦίλοιΠού φεύγουνΠού χάνονται μιά μέραΦωνέςΤή νύχταΜακρινές φωνέςΜάνας τρελῆς στούς ἔρημους δρόμους Κλάμα παιδιοῦ χωρίς ἀπάντηση ἘρείπιαΣάν τρυπημένες σάπιες σημαῖες* |
| [*Ἐφιάλτες1*](http://ebooks.edu.gr/modules/ebook/show.php/DSGL-C132/638/4102%2C18796/)*Στά σιδερένια κρεβάτια Ὅταν τό φῶς λιγοστεύει Τά ξημερώματα.* |
| *(Μά ποιός μέ πόνο*[*θά μιλήσει2*](http://ebooks.edu.gr/modules/ebook/show.php/DSGL-C132/638/4102%2C18796/)*γιά ὅλα αὐτά;).* |
|  |

Μανόλης Αναγνωστάκης

**Γ. «Οι φίλοι»**

*Δεν είναι η θύμηση των σκοτωμένων φίλων
που μου σκίζει τώρα τα σωθικά.
Είναι ο θρήνος για τους χιλιάδες άγνωστους
που αφήσανε στα ράμφη των πουλιών
τα σβησμένα μάτια τους
που σφίγγουνε στα παγωμένα χέρια τους
μια φούχτα κάλυκες κι αγκάθια.
Τους άγνωστους περαστικούς διαβάτες
που ποτέ δε μιλήσαμε
που μόνο κάποτε για λίγο κοιταχτήκαμε
όταν μας έδωσαν τη φωτιά του τσιγάρου τους
στο βραδινό δρόμο.
Τους χιλιάδες άγνωστους φίλους
που έδωσαν τη ζωή τους
για μένα.*

Τίτος Πατρίκιος

* 1. α) Στο παρακάτω ποίημα ‘Νύχτες’ οτυ σπουδαίου Κύπριου δημιουργού να εντοπίσετε που υπάρχει ειρωνεία, ασύνδετο σχήμα και σχήμα κύκλου και προσωποποίηση, β) Το ποίημα είναι γραμμένο σε β ενικό. Σε ποίον απευθύνεται ο ποιητής; γ) ποιον προβληματισμό προβάλλει ο ποιητής;

Νύχτες

Απο τη Συλλογη Τα τραγούδια της ταπεινής ζωής (*Λευκωσία 1954*).

|  |
| --- |
| *Καλά, θ' απορροφήσουν κάτι από την έγνοια σουη μέρα, η κίνηση, η δουλειά σου, οι φίλοι,και θα μπορέσεις ύστερα να παςσε κάνα θέατρο ή κέντρον ή όπου αλλού.Όμως όταν τελειώσουν όλατα θέατρα και τα κέντρα κλείσουν,και πουν οι φίλοι καληνύχτα,και πρέπει να γυρίσεις πια στο σπίτι, τι θα γίνει;Το ξέρεις πως σκληρή, αδυσώπητησε περιμένει στο κρεβάτι σου η έγνοια.Θα 'σαι μονάχος.Και τότες θα λογαριαστείτε.Θες ή δε θες θα μπουν κάτω όλα, να λογαριαστείτε.Θα 'σαι μονάχοςκι ανυπεράσπιστος απ' τα θέατρα και τα κέντρα,κι απ' τη δουλειά σου και τους φίλους.Σε περιμένει στο κρεβάτι σου η έγνοια.Θά 'ρθεις, δεν γίνεται. Είν' τόσο σίγουρη γι' αυτό, και περιμένει.Είναι στο σπίτι και σε περιμένει.* |

Κώστας Μόντης

* 1. Να εντοπίσετε τις εικόνες και τις μεταφορές που χρησιμοποιεί ο Τίνος Σινόπουλος και να εξηγήσετε τι πετυχαίνει με αυτές.

# ΦΙΛΙΠΠΟΣ

*Εδώ στοχάζομαι, δε θα ξανάρθει ο Φίλιππος .*

*σε τούτη την ακίνητη κοιλάδα.*

*Πολλά του τάξαμε από λάφυρα κι από σειρήνες.*

*Μα κείνος ήτανε στραμμένος σ’ άλλα οράματα.*

*Μια απέραντη πατρίδα ονειρευότανε. Πού είναι το πρόσωπό σας (5)*

*το αληθινό σας πρόσωπο; μου φώναξε.*

*Έφυγε κλαίγοντας ανέβηκε στα λαμπερά βουνά.*

*Ύστερα τα καράβια εφράξανε τη θάλασσα.*

*Μαύρισε η γή την πήρε ένας κακός χειμώνας.*

*Μαύρισε το μυαλό ΄ένα μακρύ ποτάμι το αίμα. (10)*

*Δε θα ξανάρθει ο Φίλιππος. Φυσάει απόψε δυνατά.*

*Μεσάνυχτα στη Λάρισα το έρημο καφενείο.*

*Η φάτσα του συναχωμένου γκαρσονιού κι η νύχτα σαρωμένη*

*φωτιές παντού και πυροβολισμοί*

*μια πολιτεία φανταστική κι ασάλευτη (15)*

*δένδρα πεσμένα στις οικοδομές.*

*Ποιο το δίκαιο του πολεμιστή*

*ο αγώνας που πάει σ’ άλλον αγώνα;*

*Δεν θα ξανάρθει ο Φίλιππος. Αμετανόητος πάντα πείσμωνε.*

*Οι σκοτεινές μέρες του’ φταίγαν τα ερειπωμένα πρόσωπα. (20)*

*Το αίμα του ακούγοντας ανέβηκε τα λαμπερά βουνά.*

*Κι απόμεινα*

*μονάχος περπατώντας και σφυρίζοντας*

*μέσα στη κούφια Λάρισα. Και τότε*

*ως τη Μακεδονία βαθιά σαλεύοντας ημίκλειστη (25)*

*μες στο πλατύ φεγγάρι του χειμώνα*

*μιλώντας μόνο περί σώματος η χηρευάμενη*

*κυρία Πανδώρα. Πέθανε*

*χτικιάρης ο άντρας της τις μέρες του σαράντα τέσσερα*.

## Τάκης Σινόπουλος,

* 1. Στο ποίημα του Μιλτου Σαχτούρη να εξηγήσετε γιατί : α) ο ποιητής επιλέγει να επαναλαμβάνει κάποιους στίχους β) ο δημιουργός όπως σε πολλα΄του ποιήματα έχει επιλέξει ένα απλο και περιορισμένο λεξιλόγιο γ) επέλεξε τον τίτλο αυτό

**Ο Στρατιώτης ποιητής**

*Δεν έχω γράψει ποιήματα*

*μέσα σε κρότους*

*μέσα σε κρότους*

*κύλησε η ζωή μου*

*Τη μιαν ημέρα έτρεμα*

*την άλλην ανατρίχιαζα*

*μέσα στο φόβο*

*μέσα στο φόβο*

*πέρασε η ζωή μου*

*Δεν έχω γράψει ποιήματα*

*δεν έχω γράψει ποιήματα*

*μόνο σταυρούς*

*σε μνήματα*

*καρφώνω*

# ΕΡΜΗΝΕΥΤΙΚΟ ΣΧΟΛΙΟ - ΚΕΙΜΕΝΙΚΟΙ ΔΕΙΚΤΕΣ

* 1. **ΚΕΙΜΕΝΙΚΟΙ ΔΕΙΚΤΕΣ ΚΑΙ ΕΡΜΗΝΕΥΤΙΚΟ ΣΧΟΛΙΟ**

## Α) Ερμηνευτικό Σχόλιο

Είναι ένα γραπτό σχόλιο, περιορισμένης έκτασης, που περιλαμβάνει την ανάπτυξη αφενός του βασικού, για τους/τις μαθητές/-τριες, ερωτήματος/θέματος του κειμένου και αφετέρου της ανταπόκρισής τους σε αυτό. Στο ερμηνευτικό σχόλιο, ο/η μαθητής/-τρια δεν περιορίζεται στο «τι λέει το κείμενο» αλλά επεκτείνεται στο «τι σημαίνει για τον/την ίδιον/-α». Δηλαδή στο ερμηνευτικό σχόλιο δουλεύουμε σε 2 επίπεδα:

1) στο να κατανοήσουμε και να αναδείξουμε την σκοπία του δημιουργού και τους στόχους που έθεσε δημιουργώντας το κείμενο του (ή απόσπασμα αυτού), «να μπούμε στα παπούτσια» και στους προβληματισμους που το κείμενο προβάλει. Εδώ για να επιτύχουμε την ερμηνευτική προσέγγιση χρησιμοποιούμε και τα τεχνικά χαρακτηριστικά γνωρίσματα και τεχνικές του δημιουργού (κειμενικοί δείκτες) **ΑΛΓΟΡΙΘΜΟΣ ΕΡΜ ΣΧΟΛΙΟΥ:** α) Αναφερόμαστε στο θέμα – νόημα του κειμένου χωρίου β) Παραθέτουμε το αντίστοιχο χωρίο του κειμένου γ) Αναδεικνύουμε τον κειμενικό δείκτη που υπάρχει στο παραπάνω χωρίο δ) τονίζουμε τα οφέλη – χαρακτηριστικά που ο συγκεκριμένος δείκτης προσδίδει στο συγκεκριμένο κείμενο ή χωρίο του.

2) Να φέρουμε το μήνυμα του κειμένου κοντά στα δικά μας μέτρα, να δείξουμε κατά πόσο μας αγγίζει, αποτελεί μέρος των προβληματισμών μας, αν είναι κάτι που χρονικά εφάπτεται με το δικό μας παρόν, με τις σημερινές μας ανάγκες, σκέψεις και βλέψεις.

**Β**.**Ερώτημα/Θέμα**

Είναι το ερώτημα που προκαλείται στον αναγνώστη/στην αναγνώστρια, όταν διαβάζει ένα λογοτεχνικό κείμενο και απορρέει από αυτό που ο καθένας πιστεύει ότι είναι το πιο κρίσιμο θέμα συζήτησης που θέτει το κείμενο. Το «ερώτημα» δεν είναι μια οποιαδήποτε ερώτηση, διευκρινιστικού, λ.χ., τύπου· η απάντησή του δεν περιέχεται συνήθως ούτε αποκλειστικά στο κείμενο. Αντίθετα, το «ερώτημα» παράγεται από έναν βαθύ πυρήνα σιωπής μέσα στο κείμενο και επιδέχεται πολλές απαντήσεις. Ερώτημα, λ.χ., για το ποίημα Περιμένοντας τους βαρβάρους του Κ.Π. Καβάφη θα μπορούσε να είναι το «Ποιοι είναι οι βάρβαροι; Τι συμβολίζουν;» ή «Γιατί εκείνοι που τους περιμένουν δείχνουν να τους έχουν τόση ανάγκη;»· όχι, όμως, «τι ήταν οι ύπατοι και οι συγκλητικοί;». Οι τοποθετήσεις των αναγνωστών/-τριών στο ερώτημα συνθέτουν σταδιακά μια πολλαπλή ερμηνεία. Για παράδειγμα, στο δεύτερο ερώτημα για το ποίημα Περιμένοντας τους βαρβάρους θα μπορούσαν να ακουστούν απόψεις, όπως: «για να τους βγάλουν από την αποχαύνωση του πολιτισμού» ή «για να αποτινάξουν τις ευθύνες τους για το αδιέξοδο στο οποίο περιήλθαν» κ.ά. Επειδή το θέμα συνδέεται με την οπτική και τα επίπεδα ανάγνωσης του καθενός και της καθεμιάς, τα θέματα είναι ρευστά και ποικίλλουν.

##  Γ. Κειμενικοί Δείκτες

Είναι τα μορφικά στοιχεία του κειμένου που συνιστούν το εξωτερικό περίβλημα αλλά και το σκελετό του. Περιλαμβάνουν το λογοτεχνικό γένος/είδος, τις γλωσσικές επιλογές, τους αφηγηματικούς τρόπους, τις αφηγηματικές τεχνικές, τη δομή, την πλοκή, τους χαρακτήρες κ.ά. Η συνδυαστική ερμηνεία των κειμενικών δεικτών μας βοηθά να διερευνήσουμε τις ανταποκρίσεις μας στο κείμενο και να του αποδώσουμε νόημα.

#### ****Τι είναι οι κειμενικοί δείκτες;****

Είναι όλοι εκείνοι **οι εκφραστικοί τρόποι**που χρησιμοποιεί ένας πεζογράφος ή ένας ποιητής στο κείμενό του για να δώσει **μορφή** στο περιεχόμενο.

Στις εκφωνήσεις **οι κειμενικοί δείκτες** μπορεί να ορίζονται **εναλλακτικά**ως:

* **αναφορές στο κείμενο**
* **μηχανισμοί του κειμένου**
* **στοιχεία του κειμένου**
* **εκφραστικά μέσα**
* **γλωσσικές/ σημειωτικές επιλογές**

αλλά ακόμη και το ρήμα **τεκμηριώστε/ να τεκμηριώσετε**ή η φράση**ερμηνευτικό σχόλιο** παραπέμπουν στους κειμενικούς δείκτες.

Όσον αφορά το περιεχόμενο, έχουμε:

* Τίτλος

**Πώς σχολιάζουμε έναν τίτλο**

1. Γράφουμε αν ο τίτλος είναι δηλωτικός του περιεχομένου ή όχι, δηλαδή αν υποδηλώνει ή σχετίζεται με το θέμα του κειμένου ή αν είναι σε αναντιστοιχία με αυτό.

2. Γράφουμε αν ο τίτλος έχει κάποιο σχόλιο, με το οποίο φαίνεται η άποψη του συγγραφέα.

3. Γράφουμε αν ο τίτλος έχει κυριολεκτική ή μεταφορική λειτουργία γλώσσας και σχολιάζουμε την εκάστοτε λειτουργία.

4. Γράφουμε αν ο τίτλος κινείται στο ίδιο υφολογικό επίπεδο με το περιεχόμενο του κειμένου και σχολιάζουμε το ύφος αυτό (χιουμοριστικό, επίσημο, απλό, κτλ.).

5. Εάν έχει ρήμα, γράφουμε το ρηματικό πρόσωπο (α, β, γ), τη σύνταξη (ενεργητική ή παθητική) και την έγκλισή του (οριστική, υποτακτική, προστακτική) και τον χρόνο και σχολιάζουμε την εκάστοτε λειτουργία. Εάν δεν έχει ρήμα, γράφουμε ότι ο συγγραφέας μεταδίδει άμεσα το μήνυμα χωρίς χρήση ρήματος.

6. Σχολιάζουμε τη σειρά των λέξεων, δηλαδή με ποια λέξη αρχίζει και πού δίνει έμφαση. Για παράδειγμα, αν αρχίζει με το υποκείμενο δίνει έμφαση στο πρόσωπο, ενώ αν αρχίζει με χρονικό προσδιορισμό δίνει έμφαση στον χρόνο.

7. Εάν έχει σημεία στίξης, τα σχολιάζουμε:
αποσιωπητικά (...) -> υπαινιγμό, ειρωνεία, αμφιβολία
ερωτηματικό (;) -> απορία, ειρωνεία
θαυμαστικό (!) -> θαυμασμό, έκπληξη, έμφαση, ειρωνεία
εισαγωγικά (« ») -> μεταφορική χρήση του λόγου, έμφαση, ειρωνεία

8. Γράφουμε αν ο τίτλος είναι σύντομος, εύστοχος κι αν προσελκύει το ενδιαφέρον του αναγνώστη.

* Πρόσωπα/Χαρακτήρες.
* Συγκρούσεις.
* Συνειρμοί.
* Αξίες.
* Ιδέες, αντιλήψεις.
* Σκοποί.
* Στάσεις.
* Συμπεριφορές.
* Κοινωνικο-πολιτισμικές συνθήκες.
* Ανθρώπινες σχέσεις.
* Κοινωνικά προβλήματα.
* Συναισθηματικό κλίμα.
* Το συγκείμενο.[1]
* Διακειμενικότητα. [2]

Όσον αφορά τα μορφικά στοιχεία:

* Οι γλωσσικές/λεξιλογικές επιλογές (στίξη, γραμματικοί χρόνοι, εγκλίσεις, ρηματικά πρόσωπα, ονοματοποίηση, σχήματα λόγου, σύνταξη, γλωσσικές ποικιλίες, είδος λεξιλογίου, ευθύς – πλάγιος λόγος, χρήση προσωπικής – απρόσωπης σύνταξης κτλ)
* Το λογοτεχνικό γένος (π.χ. ποίηση, πεζογραφία) και το λογοτεχνικό είδος (π.χ. ιστορικό μυθιστόρημα)[3].
* Οι αφηγηματικές τεχνικές.
* Οι αφηγηματικοί τρόποι.
* Τα εκφραστικά μέσα (π.χ. σχήματα λόγου).
* Η δομή.
* Η πλοκή.
* Το ύφος/υφολογικά γνωρίσματα.
* Επιλογή ενός λογοτεχνικού ρεύματος.
* Εικονοποιία.
* Στίξη.
* Στιχουργική.
* Θεατρικά στοιχεία.
* Τεχνική γραφής.
* Μέτρο, ομοιοκαταληξία.
* Λέξεις- φράσεις που συνδέουν τα νοήματα.
* Επιλογή λεξιλογίου (ιδιοτυπίες, ιδίωμα, νεολογισμοί, ιδιόλεκτος…).

Η συνδυαστική ερμηνεία των κειμενικών δεικτών μάς βοηθά να διερευνήσουμε τις ανταποκρίσεις μας στο κείμενο και να το νοηματοδοτήσουμε.

1. **Είδη κειμενικών δεικτών στη λογοτεχνία:**
* Σύνδεση προτάσεων (παρατακτική, υποτακτική σύνδεση, ασύνδετο σχήμα)
* Μικροπερίοδος ή Μακροπερίοδος λόγος
* Εγκλίσεις και [Ερωτήσεις](https://filologika.gr/lykio/g-lykiou/genikis-pedias/neoelliniki-glossa/eytheies-erotiseis-sto-logo-analytiki-theoria/) (εκφράζουν τη στάση του ομιλητή απέναντι στο λογικό νόημα[[i]](https://filologika.gr/lykio/g-lykiou/genikis-pedias/neoelliniki-logotechnia/keimenikoi-deiktes-ermineytiko-scholio/#_edn1))
* [Σημεία στίξης](https://filologika.gr/lykio/g-lykiou/genikis-pedias/neoelliniki-glossa/simeia-stixis/)
* [Ρηματικά πρόσωπα](https://filologika.gr/lykio/g-lykiou/genikis-pedias/neoelliniki-glossa/rhmatika-proswpa/)
* Σχήματα λόγου (επαναλήψεις, αντιθέσεις, μεταφορές, προσωποποιήσεις, υπερβολές, κ.ο.κ.)
* Εικόνες
* Αφηγηματικές τεχνικές [[αφήγηση](https://filologika.gr/lykio/a-lykiou-2/neoelliniki-glossa/afigisi/), [περιγραφή](https://filologika.gr/lykio/a-lykiou-2/neoelliniki-glossa/perigrafi-a-lykeiou/)[[ii]](https://filologika.gr/lykio/g-lykiou/genikis-pedias/neoelliniki-logotechnia/keimenikoi-deiktes-ermineytiko-scholio/%22%20%5Cl%20%22_edn2), (εσωτερικός) μονόλογος, (εσωτερικός) διάλογος]

## ΕΝΔΕΙΚΤΙΚΕΣ ΑΣΚΗΣΕΙΣ ΓΙΑ ΕΡΜΗΝΕΥΤΙΚΟ ΣΧΟΛΙΟ ΒΑΣΙΣΜΕΝΟ ΣΕ ΚΕΙΜΕΝΙΚΟΥΣ ΔΕΙΚΤΕΣ

* 1. **Τίτος Πατρίκιος «Τέλος του καλοκαιριού»**

***VI***

*Εγώ δεν είμαι μόνο αυτό που βλέπεις, αυτός που ξέρεις*

*δεν είμαι μόνο αυτός που θά ‘πρεπε να μάθεις.*

*Κάθε επιφάνεια της σάρκας μου κάπου τη χρωστάω,*

*αν σ’ αγγίξω με την άκρη του δαχτύλου μου*

*σ’ αγγίζουν εκατομμύρια άνθρωποι,*

*αν σου μιλήσει μια λέξη μου*

*σου μιλάνε εκατομμύρια άνθρωποι –*

*θ’ αναγνωρίσεις τ’ άλλα κορμιά που πλάθουν το δικό μου;*

*θα βρεις τις πατημασιές μου μες σε μυριάδες χνάρια;*

*θα ξεχωρίσεις την κίνησή μου μες στη ροή του πλήθους;*

*Είμαι κι ό,τι έχω υπάρξει και πια δεν είμαι –*

*τα πεθαμένα κύτταρά μου, οι πεθαμένες*

*πράξεις, οι πεθαμένες σκέψεις*

*γυρνάν τα βράδια να ξεδιψάσουν στο αίμα μου.*

*Είμαι ό,τι δεν έχω γίνει ακόμα –*

*μέσα μου σφυροκοπάει η σκαλωσιά του μέλλοντος,*

*Είμαι ό,τι πρέπει να γίνω –*

*γύρω μου οι φίλοι απαιτούν οι εχθροί απαγορεύουν.*

*Μη με γυρέψεις αλλού*

*μονάχα εδώ να με γυρέψεις*

*μόνο σε μένα.*

Τίτος Πατρίκιος, Λυσιμελής πόθος, Εκδόσεις Κίχλη, 2015

**Ερμηνευτικό σχόλιο**

**Ποιο είναι, κατά τη γνώμη σας, το κύριο θέμα του κειμένου**; **Να το παρουσιάσετε αξιοποιώντας τους κατάλληλους κειμενικούς δείκτες**. (150-200 λέξεις)

Κύριο, κατά τη γνώμη μου, θέμα του κειμένου είναι η δυσκολία να γνωρίσει κανείς πλήρως ένα άλλο άτομο, καθώς σε αυτό συνυπάρχουν όχι μόνο η τωρινή και παρελθοντική του ταυτότητα, αλλά κι η μελλοντική, όπως κι η επίδραση που έχει δεχτεί από πολλούς άλλους. Σε α΄ πρόσωπο, το ποιητικό υποκείμενο τονίζει τη δυσκολία αυτή στην ερωτική του σύντροφο (δεν είμαι μόνο αυτό που βλέπεις), επισημαίνοντας εξαρχής το πλήθος των επιρροών που έχει δεχτεί με σχήματα επανάληψης και υπερβολής (αν σ’ αγγίξω… σ’ αγγίζουν εκατομμύρια άνθρωποι / αν σου μιλήσει μια λέξη μου σου μιλάνε εκατομμύρια άνθρωποι). Με μια σειρά ρητορικών ερωτημάτων αναρωτιέται για τη δυνατότητά της να διακρίνει αφενός το πλήθος αυτών των επιρροών (θ’ αναγνωρίσεις τ’ άλλα κορμιά που πλάθουν το δικό μου;) κι αφετέρου τη διαμορφωμένη πια μοναδικότητά του (θα ξεχωρίσεις την κίνησή μου μες στη ροή του πλήθους;). Με τη χρήση επανάληψης τονίζει πως μέρος της ταυτότητάς του είναι κι ό,τι είχε υπάρξει κάποτε (τα πεθαμένα κύτταρά μου, οι πεθαμένες πράξεις, οι πεθαμένες σκέψεις), ενώ με μια μεταφορική εικόνα αναφέρεται και στην πιθανή μελλοντική του εξέλιξη (μέσα μου σφυροκοπάει η σκαλωσιά του μέλλοντος). Κομμάτι, άλλωστε, του εαυτού του είναι κι η ταυτότητα που οφείλει να αποκτήσει (Είμαι ό,τι πρέπει να γίνω).

[Λέξεις: 204]

* 1. **Μαργκερίτ Γιουρσενάρ «Κλυταιμνήστρα ή Το έγκλημα» (απόσπασμα)**

[Εισαγωγικό σημείωμα από το Wikipedia: Η **Κλυταιμνήστρα** ήταν κόρη του [Τυνδάρεω](https://el.wikipedia.org/wiki/%CE%A4%CF%85%CE%BD%CE%B4%CE%AC%CF%81%CE%B5%CF%89%CF%82) και της [Λήδας](https://el.wikipedia.org/wiki/%CE%9B%CE%AE%CE%B4%CE%B1), αδελφή της [ωραίας Ελένης](https://el.wikipedia.org/wiki/%CE%A9%CF%81%CE%B1%CE%AF%CE%B1_%CE%95%CE%BB%CE%AD%CE%BD%CE%B7) και των [Διόσκουρων](https://el.wikipedia.org/wiki/%CE%94%CE%B9%CF%8C%CF%83%CE%BA%CE%BF%CF%85%CF%81%CE%BF%CE%B9), γυναίκα του [Αγαμέμνονα](https://el.wikipedia.org/wiki/%CE%91%CE%B3%CE%B1%CE%BC%CE%AD%CE%BC%CE%BD%CE%BF%CE%BD%CE%B1%CF%82). Πρώτος της άντρας ήταν ο [Τάνταλος](https://el.wikipedia.org/wiki/%CE%A4%CE%AC%CE%BD%CF%84%CE%B1%CE%BB%CE%BF%CF%82_%CF%84%CE%BF%CF%85_%CE%98%CF%85%CE%AD%CF%83%CF%84%CE%B7) και είχε εξ αυτού ένα μωρό, που το σκότωσε ο Αγαμέμνονας. Όταν οι Αχαιοί είχαν μαζευτεί με τα πλοία τους στην Αυλίδα για να επιτεθούν στην Τροία, ο Αγαμέμνονας φέρεται να αναγκάστηκε από το χρησμό να θυσιάσει την κόρη του, [Ιφιγένεια](https://el.wikipedia.org/wiki/%CE%99%CF%86%CE%B9%CE%B3%CE%AD%CE%BD%CE%B5%CE%B9%CE%B1). Η Κλυταιμνήστρα δεν μπόρεσε να του συγχωρήσει το γεγονός ότι θυσίασε το ίδιο τους το παιδί για την εκστρατεία του. Κατά τη διάρκεια του Τρωικού Πολέμου, απάτησε τον Αγαμέμνονα με τον ξάδερφό του, τον [Αίγισθο](https://el.wikipedia.org/wiki/%CE%91%CE%AF%CE%B3%CE%B9%CF%83%CE%B8%CE%BF%CF%82).

Όταν ο Αγαμέμνονας επέστρεψε στις [Μυκήνες](https://el.wikipedia.org/wiki/%CE%9C%CF%85%CE%BA%CE%AE%CE%BD%CE%B5%CF%82), οι δυο εραστές τον δολοφόνησαν και ανέβηκαν στο θρόνο. Ο [Ορέστης](https://el.wikipedia.org/wiki/%CE%9F%CF%81%CE%AD%CF%83%CF%84%CE%B7%CF%82), όμως, γιος της Κλυταιμνήστρας, εκδικήθηκε για το φόνο του πατέρα του σκοτώνοντας και τη μητέρα του και τον εραστή της.]

*Ο καιρός που περνούσε μακρυά του κυλούσε χωρίς χρησιμότητα, σταγόνα σταγόνα ή σε κύματα, σα χαμένο αίμα, αφήνοντάς με κάθε μέρα πιο φτωχή από μέλλον. Μεθυσμένοι μαντατοφόροι μού διηγούνταν τη ζωή του στα στρατόπεδα: ο στρατός της Ανατολής κυριαρχούνταν από γυναίκες: Ιουδαίες της Θεσσαλονίκης, Αρμένιες απ’ την Τυφλίδα, που τα μπλε μάτια τους κάτω από σκούρα βλέφαρα σ’ έκαναν να σκέφτεσαι τις πηγές σε βαθιές σκοτεινές σπηλιές, Τουρκάλες βαριές και γλυκιές, όπως τα γλυκίσματά τους τα φορτωμένα μέλι. Έπαιρνα γράμματα τις μέρες των γιορτών· η ζωή μου περνούσε παραφυλώντας στο δρόμο το κουτσό βήμα του ταχυδρόμου. Τη μέρα πάλευα ενάντια στην απελπισία, τη νύχτα ενάντια στην επιθυμία, χωρίς σταματημό ενάντια στο κενό, αυτή τη θαμπή μορφή της δυστυχίας. Τα χρόνια διαδέχονταν το ’να τ’ άλλο στη σειρά, σαν πομπή μοναχικών γυναικών· το χωριό ήταν μαύρο από γυναίκες σε πένθος. Ζήλευα αυτές τις δυστυχισμένες που είχαν σαν αντίζηλο τη γη μονάχα και που ήξεραν τουλάχιστον ότι ο άντρας τους κοιμάται μόνος. Επέβλεπα εκ μέρους του τις εργασίες στους αγρούς και τους θαλάσσιους δρόμους· συγκέντρωνα τις συγκομιδές· διέταζα να καρφώνουν τα κεφάλια των ληστών στον πάσσαλο της αγοράς· χρησιμοποιούσα τ’ όπλο του για να ρίχνω στις κουρούνες· χτυπούσα τα πλευρά της κυνηγετικής του φοράδας με τις γκέττες μου από σκούρο μουσαμά. Λίγο-λίγο αντικαθιστούσα τον άντρα που μου έλειπε και που τον είχα συνηθίσει. Έφτανα να κοιτώ με το δικό του βλέμμα το λευκό περιλαίμιο των υπηρετών.*

*Ο Αίγισθος κάλπαζε δίπλα μου στη χέρσα γη· η εφηβεία του συνέπεσε με τον καιρό της δικιάς μου χηρείας· βρισκόταν σχεδόν σε ηλικία να ενωθεί με τους άλλους άντρες· με πήγε πίσω, στην εποχή των φιλημάτων που ανταλλάσσαμε με τα ξαδέλφια μες στο δάσος τον καιρό των μεγάλων διακοπών. Τον έβλεπα λιγότερο σαν εραστή και περισσότερο σαν ένα παιδί, που μου έλειπε· πλήρωνα τους λογαριασμούς του για σαμάρια και γι’ αγορές αλόγων. Δεν ήμουν μόνο άπιστη στον άλλο άντρα, τον αντέγραφα επιπλέον: ο Αίγισθος δεν ήταν για μένα παρά τ’ αντίστοιχο των γυναικών της Ασίας. Κύριοι δικαστές, δεν υπάρχει παρά ένας άντρας στον κόσμο: οι άλλοι για κάθε γυναίκα δεν είναι παρά ένα λάθος ή ένα θλιβερό υποκατάστατο. Κι η μοιχεία δεν είναι συχνά παρά η απελπισμένη μορφή της πίστης. Αν εξαπάτησα κάποιον, αυτός είναι βέβαια ο φτωχός Αίγισθος. Τον είχα ανάγκη για να ξέρω ως ποιο σημείο αυτός που αγαπούσα ήταν αναντικατάστατος. Κουρασμένη να τον χαϊδεύω, ανέβαινα στον πύργο να μοιραστώ την αϋπνία του παρατηρητή*.

Γιουρσενάρ, M. (1981). Κλυταιμνήστρα ή Το έγκλημα, μτφ. Μαρία Θ. Φωστιέρη, Η Λέξη 5: 362-367΄

**Ερμηνευτικό σχόλιο**

**Ποια είναι η συναισθηματική κατάσταση της ηρωίδας**; **Να την παρουσιάσετε αξιοποιώντας κειμενικούς δείκτες και στοιχεία του κειμένου**. (150-200 λέξεις)

Η Κλυταιμνήστρα βιώνει την απουσία του Αγαμέμνονα ως πηγή μεγάλης δυστυχίας, αφού μακριά του ο χρόνος μοιάζει να μην έχει χρησιμότητα. Όπως τονίζει με μια παρομοίωση ο καιρός περνούσε «σα χαμένο αίμα», αφήνοντάς τη ολοένα και πιο «φτωχή από μέλλον». Η δυστυχία της, μάλιστα, επιτείνεται από τα νέα που λαμβάνει πως το στρατόπεδο των Ελλήνων είναι γεμάτο θελκτικές γυναίκες, καθιστώντας βέβαιη την απιστία από τη μεριά του. Η ηρωίδα φτάνει, έτσι, στο σημείο να ζηλεύει τις χήρες, αφού εκείνες έχουν μόνο αντίζηλό τους της γη και γνωρίζουν πως «ο άντρας τους κοιμάται μόνος». Η συναίσθηση πως τα χρόνια της περνούν μέσα στη θλίψη «σαν πομπή μοναχικών γυναικών» την εξωθεί στο να εντείνει τη δραστηριότητά της, μιμούμενη εκείνον και υιοθετώντας τις δικές του συνήθειες, σε μια προσπάθεια να καλύψει την απουσία του (Λίγο-λίγο αντικαθιστούσα τον άντρα που μου έλειπε). Η αντιγραφή των δικών του υποχρεώσεων και συνηθειών την οδηγεί ακόμη παραπέρα, καθώς στο πρόσωπο του Αίγισθου, που ήταν ακόμη στην εφηβική ηλικία, βρίσκει το «αντίστοιχο των γυναικών της Ασίας». Για την Κλυταιμνήστρα, ωστόσο, ο Αίγισθος δεν αποτελεί προσπάθεια αντικατάστασης του απόντος συζύγου της, όπως, άλλωστε, το τονίζει με τη χρήση παρομοιώσεων, τον έβλεπε «λιγότερο σαν εραστή» και περισσότερο «σαν ένα παιδί» που της έλειπε. Μέσω εκείνου επιχειρεί να συνειδητοποιήσει ακόμη ασφαλέστερα πόσο «αναντικατάστατος» ήταν εκείνος που πραγματικά αγαπούσε.

[Λέξεις: 217]

**Θεώνη Κοτίνη «Μπάμιες»**

*Σήμερα στο μεσημεριανό έχουνε μπάμιες. Δεν του αρέσανε ποτέ. Σκαλίζει το πιάτο ξεφλουδίζοντας με το πιρούνι τη σάρκα, αποκαλύπτει τα σπόρια γυμνά. Μέσα σαρδόνια οδοντοστοιχία, σαν τη γκριμάτσα της συνάθροισης γύρω από το τραπέζι. Σκυθρωποί, μαλωμένοι ή έτοιμοι να μαλώσουν σε λίγο, μάνα πατέρας παιδιά.*

*Λαδερές με φρέσκια ντομάτα, κόκκινη όπως η αιματοχυσία γύρω απ’ το στρωμένο τραπέζι. Πράγματι, δεσμοί αίματος. Τόσο που σου ’ρχεται να πάρεις το μαχαίρι του ψωμιού και να διαρρήξεις όλα ετούτα τα δεσμά, να το βυθίσεις στην καρδιά αυτού του λάκκου που είναι γεμάτος γεύματα κυριακάτικα και αιτιάσεις και παράπονα και ξεχασμένες τώρα ήδη εκδρομές στη θάλασσα.*

*Η μάνα του τις φτιάχνει με κοτόπουλο. Ανάμεσα στα ξεδοντιάρικα ούλα του λαχανικού η μυρωδιά εκείνη. Σφαγμένου ζώου όπως της μάνας του τα μάτια, όταν για όλα μετανιώνει, σαν του πατέρα του τα μάτια, όταν στριμώχνεται να αρθρώσει κάποια αλήθεια. Όπως τα μάτια τα δικά του, όταν σηκώνει το κεφάλι από το πιάτο να απαντήσει γιατί δεν του αρέσει το φαΐ, τι διάβολος τον πιάνει κάθε μέρα και δεν μιλάει κι όλο θυμώνει και κλειδώνεται.*

*Σκαλίζει αμίλητος τις μπάμιες. Μέσα όχι δόντια μα σπυριά, πολλά πολλά σπυριά, όπως εκείνα που στα δώδεκα του αυλάκωναν το πρόσωπο, κι όποτε γύριζε να δει κατά τον κόσμο, άνθιζαν σαν ντροπή που αδέξιος υπήρχε. Μπάμιες όπως η γλίτσα της στοργής που για να σου δοθεί, πρέπει να καταπιείς όλο το σάλιο της υποταγής, της ενοχής που είσαι εσύ και δεν τους μοιάζεις, που θες αλλού να πας, να είσαι γυμνός και να πεινάς δική σου πείνα. Μπάμιες, κουμπωμένος καρπός του θυμού που δεν ωριμάζει μα σαπίζει σε μαλακή γλοιώδη αυτολύπηση*.

[https://bonsaistoriesflashfiction.wordpress.com/2018/02/11/theoni-kotini-mpamies/]

σαρδόνια (μόνο στην έκφραση σαρδόνιο γέλιο): εκφράζει μια διάθεση χλευαστική και χαιρέκακη.

γλίτσα: στρώμα λιπαρής βρομιάς.

ΑΣΚΗΣΕΙΣ:

1. Ποιο το θέμα του κειμένου;

Η συγγραφέας με αφορμή ένα οικογενειακό τραπέζι με μπάμιες και κοτόπουλο αναδεικνύει τα προβλήματα που ταλανίζουν μια οικογένεια.  Η υποταγμένη μητέρα, ο πατέρας που δυσκολεύεται να αντιμετωπίσει την αλήθεια και κυρίως ο έφηβος γιος με τα προβλήματα της εφηβείας κεντρίζουν το ενδιαφέρον της συγγραφέως αποδομώντας την ειδυλλιακή εικόνα που μπορεί να έχει κάποιος για ένα οικογενειακό τραπέζι

1. Τι είδους αφηγητή έχουμε και τι στάση κρατά απέναντι στα γεγονότα και στα πρόσωπα

Ο αφηγητής είναι παντογνώστης, αφού γνωρίζει τα προβλήματα της οικογένειας, τα συναισθήματα και τις σκέψεις του ήρωα.  Παρόλο που δεν συμμετέχει στα γεγονότα, είναι φανερή η συναισθηματική ταύτισή του με τον νεαρό ήρωα και η συμπάθεια προς αυτόν.

1. Ποια τα προβλήματα του ήρωα;; Τεκμηριώστε με αναφορές στο κείμενο

Ο ήρωας αντιμετωπίζει τα κλασικά προβλήματα της εφηβείας.  Αρχικά, αισθάνεται πως δεν ανήκει στο οικογενειακό σύνολο και πως με τους γονείς του τον συνδέουν πραγματικά «δεσμοί αίματος».  Ο ήρωας αισθάνεται την ανάγκη να αποκοπεί από το οικογενειακό σύνολο, ακόμη και βίαια, αφού τον πλημμυρίζουν παράπονα και κατηγορίες, ενώ έχει ξεχάσει πια τις ωραίες στιγμές, όπως είναι οι εκδρομές στη θάλασσα.  Δεν μπορεί να αντιμετωπίσει την απογοήτευση και τα αδιέξοδα της ζωής των δικών του.  Για τον λόγο αυτό δυσκολεύεται να μιλήσει με τους δικούς του.  Αισθάνεται πως η αγάπη και το ενδιαφέρον που του δείχνουν απαιτεί για αντάλλαγμα τη δική του υποταγή και την ενοχή που δεν ταιριάζει μαζί τους – πράγμα που τον κάνει να θυμώνει περισσότερο, χωρίς να εκτονώνεται και καταλήγει να λυπάται τον εαυτό του

1. Να αναγνωρίσετε τα εκφραστικά μέσα (παρομοιώσεις, προσωποποίσεις, μεταφορές) του κειμένου και να εντοπισετε το ρόλο τους.

κόκκινη όπως η αιματοχυσία γύρω απ’ το στρωμένο τραπέζι = παρομοίωση

Πράγματι, δεσμοί αίματος = μεταφορά

σαρδόνια οδοντοστοιχία = μεταφορά

σαν τη γκριμάτσα της συνάθροισης = προσωποποίηση

ξεδοντιάρικα ούλα του λαχανικού = προσωποποίηση

Σφαγμένου ζώου όπως της μάνας του τα μάτια = παρομοίωση

η γλίτσα της στοργής = μεταφορά

το σάλιο της υποταγής= μεταφορά

μαλακή γλοιώδη αυτολύπηση = μεταφορά

Με τη χρήση των εκφραστικών μέσων η συγγραφέας πετυχαίνει:

Να προσφέρει αισθητική απόλαυση στους αναγνώστες της.

Να «αισθητοποιήσει» αφηρημένες έννοιες και συναισθήματα, ώστε να τα αντιλαμβάνεται ο αναγνώστης εναργέστερα.

1. Να σχολιάσετε τον τίτλο του κειμένου. Πώς ένα ποταπό αντικείμενό/τρόφημα γίνεται σύμβολο;

Ο τίτλος του κειμένου είναι μονολεκτικός.   Η συγγραφέας εκκινεί το κείμενό της από ένα φαγητό που γενικά δεν αγαπιέται ιδιαίτερα, όπως ακριβώς και η εφηβεία προκαλεί καταστάσεις δύσκολες.  Τα ιδιαίτερα χαρακτηριστικά του λαχανικού αυτού χρησιμοποιούνται για να συμβολίσουν τα προβλήματα και τα αισθήματα του έφηβου ήρωα:

1. Να σχολιάσετε το παρακάτω απόσπασμα σε παράγραφο 100 λέξεων «*Μπάμιες όπως η γλίτσα της στοργής που για να σου δοθεί, πρέπει να καταπιείς όλο το σάλιο της υποταγής, της ενοχής που είσαι εσύ και δεν τους μοιάζεις, που θες αλλού να πας, να είσαι γυμνός και να πεινάς δική σου πείνα. Μπάμιες, κουμπωμένος καρπός του θυμού που δεν ωριμάζει μα σαπίζει σε μαλακή γλοιώδη αυτολύπηση»*.

Με τρόπο παραστατικό η συγγραφέας δίνει μια εικόνα των οικογενειακών σχέσεων που βιώνει ο έφηβος ήρωάς της.  Έχει την αίσθηση ότι η στοργή που δέχεται από την οικογένειά του δεν είναι ανιδιοτελής, αλλά πρέπει να την «πληρώσει» με τη δική του υποταγή στη βούληση των δικών του.  Παράλληλα η στοργή των δικών του τού γεννά αισθήματα ενοχής, γιατί νιώθει ότι είναι πολύ διαφορετικός απ’ αυτούς και θέλει να απομακρυνθεί και να αποδεσμευτεί απ’ αυτούς.  Η συνειδητοποίηση ότι δεν μπορεί να ανταποκριθεί στα συναισθήματα και τις προσδοκίες των δικών του γεμίζει τον ήρωα θυμό.  Δεν πρόκειται όμως για έναν υγιή και δημιουργικό θυμό, για έναν θυμό που δεν εκτονώνεται και για αυτό καταλήγει σε αυτολύπηση.  Ο ήρωας δεν εκφράζει τα συναισθήματά του, δεν συζητά με τους γονείς του, αλλά, όπως οι περισσότεροι έφηβοι, περιορίζεται σε μια παθητική στάση,  αναμασώντας ξανά και ξανά τα παράπονά του.

1. Να σχολιάσετε τη χρήση των ρηματικών προσώπων

Η αφήγηση γίνεται σε γ΄ενικό πρόσωπο.  Ωστόσο, ο αφηγητής δεν είναι αντικειμενικός.  Είναι φανερή η συναισθηματική εμπλοκή του και η ταύτιση του με τον ήρωα του κειμένου.

Περιστασιακά, ο αφηγητής χρησιμοποιεί β΄ ενικό πρόσωπο: «Τόσο που σου ’ρχεται να πάρεις το μαχαίρι του ψωμιού και να διαρρήξεις όλα ετούτα τα δεσμά, να το βυθίσεις στην καρδιά αυτού του λάκκου που είναι γεμάτος γεύματα κυριακάτικα και αιτιάσεις και παράπονα και ξεχασμένες τώρα ήδη εκδρομές στη θάλασσα.  «Μπάμιες όπως η γλίτσα της στοργής που για να σου δοθεί, πρέπει να καταπιείς όλο το σάλιο της υποταγής, της ενοχής που είσαι εσύ και δεν τους μοιάζεις, που θες αλλού να πας, να είσαι γυμνός και να πεινάς δική σου πείνα. »  Με το β’ ενικό η συγγραφέας παρουσιάζει τις κρυφές σκέψεις του ήρωά της, ανοίγοντας διάλογο με τον αναγνώστη.  Με την επιλογή αυτή η συγγραφέας εμπλέκει συναισθηματικά τον αναγνώστη στα προβλήματα του ήρωά της και δίνει στο κείμενο ζωντάνια, αμεσότητα και παραστατικότητα.

* 1. Γιώργος Χ. Θεοχάρης, **Ελεγεία** για τα κορίτσια των κομμωτηρίων

***Ω!*** *Τα καημένα τα κορίτσια των κομμωτηρίων· έτσι καθώς αμήχανα τις επιδέξιες κινήσεις της κομμώτριας κοιτάζουν, παίρνουνε τόση απογοήτευση αδυνατώντας απ’ την κούραση, τα μυστικά της τέχνης να διακρίνουν.* ***Ω!*** *Τα θλιμμένα μου κορίτσια των κομμωτηρίων. γέρνει τόσο νωρίς η ράχη τους απ’ την ορθοστασία. Αλλάζουν πόδι κάθε τόσο, βάζουν το χέρι κόντρα στη μεσούλα τους να ξεκουράσουν τ' άγουρο κορμί τους. Μπορούν ν' ακούνε μόνο κι όχι να συνομιλούν. Δεν επιτρέπεται να κάθονται, δεν έχουν τα προνόμια του πελάτη. Τα προσφωνεί η κομμώτρια πάντοτε με το «δεσποινίς» –ποτέ με τ' όνομά τους κατευθείαν. Μετά από κάθε κούρεμα μαζεύουνε τις τρίχες απ’ το πάτωμα. Τις τρίχες που εξάγνισαν πιο πριν με τα λεπτά τους δάκτυλα. Σαν ολοκληρωθεί το χτένισμα κρατούν έναν καθρέφτη πίσω από το κεφάλι της κυρίας ώστε να επιδειχθεί ολοσκοπικά το έργο της κομμώτριας. το ξένο έργο.* ***Ω!*** *Τα γλυκά κορίτσια των κομμωτηρίων. Αποχωρούν και στέκονται στην άκρη του καθρέφτη, σαν τ' άλλα χρηστικά αντικείμενα. Παρατηρούν μηχανικά το κούρεμα, το στέγνωμα, το χτένισμα, το βάψιμο. Δεν εμπεδώνουν τίποτα. Κλεφτά τα γλαρωμένα μάτια τους κοιτούν του τοίχου το ρολόι. Αδημονούν να τελειώσει το ωράριο, να φύγουνε, να ξεκουράσουν το κορμάκι τους σ' ένα δωμάτιο χωρίς καθρέφτες. χωρίς τους καταδότες της αμηχανίας και της θλίψης τους. Στο δρόμο για το σπίτι ψαύουνε στις τσέπες τους το φιλοδώρημα που μάζεψαν και τα μισούν αυτά τα χρήματα. Νιώθουν βαθιά μες στις ψυχούλες τους το βλέμμα της πελάτισσας να λέει: Πάρτε και σεις από ’να κατοστάρικο κακόμοιρα, αφού δεν παίρνατε τα γράμματα.*

*Θεοχάρης, Γ. (2014). Πιστοποιητικά θνητότητας, Αθήνα: Σύγχρονη Έκφραση.*

Αξιοποιώντας του κειμενικούς δείκτες (ύφος, γλωσσικές επιλογές κ.ά.) να παρουσιάσετε το θέμα του κειμένου. Ποια είναι η δική σας άποψη σχετικά με αυτό; (100 – 200 λέξεις)

ΑΠΑΝΤΗΣΗ: Το κείμενο, όπως μάς προϊδεάζει ο τίτλος του, αποτελεί μια «ελεγεία», έναν «θρήνο», υπό μία έννοια, για τη γεμάτη μόχθο ζωή των νέων κοριτσιών που εργάζονται ως μαθητευόμενες στα κομμωτήρια. Νέες κοπέλες που καλούνται να επιτελέσουν με απόλυτη τυπικότητα τα άχαρα καθήκοντά τους, χωρίς να τους δίνεται η πραγματική δυνατότητα να αποκομίσουν γνώσεις ή τουλάχιστον να αισθανθούν πως τις εκτιμούν και τις σέβονται στο χώρο της εργασίας τους. Με τη συνεχή χρήση του επιφωνήματος «Ω!» που εκφράζει τη συμπόνια του αφηγητή, με υποκοριστικά (στη μεσούλα τους, το κορμάκι τους, στις ψυχούλες τους) που υπενθυμίζουν το νεαρό της ηλικίας τους, καθώς και με επιθετικούς προσδιορισμούς (Τα καημένα τα κορίτσια, Τα θλιμμένα μου κορίτσια, Τα γλυκά κορίτσια) που φανερώνουν τη θλίψη που βιώνουν οι κοπέλες αυτές, αλλά και τη βαθιά συμπάθεια του αφηγητή απέναντί τους γίνεται σαφέστερα εμφανής η πεποίθηση του αφηγητή πως η εργασία αυτή συνιστά ένα διαρκές μαρτύριο για τις νεαρές κοπέλες. Όπως, άλλωστε, τονίζεται «μισούν» ακόμη και το φιλοδώρημα που έλαβαν από τις πελάτισσες, εφόσον το αντικρίζουν περισσότερο ως έκφραση οίκτου, διότι «κατέληξαν» να εργάζονται σ’ ένα κομμωτήριο μη έχοντας τη δυνατότητα να σπουδάσουν και να διεκδικήσουν μια καλύτερη θέση εργασίας. Κατά τη γνώμη μου, αν και ορθώς στηλιτεύονται από τον αφηγητή οι συνθήκες εκμετάλλευσης που συνοδεύουν τη θέση μαθητείας, οφείλει συνάμα να γίνεται αντιληπτό πως πρόκειται για μια προσωρινή κατάσταση, για ένα αναγκαίο μεταβατικό στάδιο, μέχρι να έχουν τη δυνατότητα οι κοπέλες αυτές να ασκήσουν πλήρως και πιθανώς αυτόνομα το επάγγελμά τους. Υπ’ αυτό το πρίσμα θεωρώ πως η παρουσίαση των δυσκολιών που βιώνουν εμπεριέχει στοιχεία υπερβολής, αφού δεν λαμβάνεται υπόψη πως μέσω αυτής της διαδικασίας οδηγούνται στην επίτευξη ενός προσωπικού τους στόχου.

## ΚΕΙΜΕΝΑ ΓΙΑ ΕΞΑΣΚΗΣΗ

### ****Η τρίπλα των ονείρων****

##### [Ο Μίμης Αρούκατος, άσημος και ξεπεσμένος παλιός ποδοσφαιριστής, παρακολουθώντας στην τηλεόραση το παγκόσμιο πρωτάθλημα του 1998, είδε το όνειρό του να γίνεται πραγματικότητα μέσα από την τρίπλα του Μεξικανού ποδοσφαιριστή Μπλάνκο. Το διήγημα του Δ. Μίγγα συνδυάζει τον παλιό, ερασιτεχνικό, με τον σύγχρονο, επαγγελματικό, χαρακτήρα του ποδοσφαίρου και περιλαμβάνεται στο βιβλίο του Της Σαλονίκης μοναχά…(2003)]

*Ο Μίμης Αρούκατος, ο επονομαζόμενος από φίλους και γνωστούς αέρινος, στο τέλος της ζωής του ζύγιζε εκατόν είκοσι κιλά, στα νιάτα του ωστόσο, όταν δεν ξεπερνούσε τα εβδομήντα, υπήρξε ποδοσφαιριστής – αριστερό εξτρέμ – στον Οδυσσέα Κορδελιού. Μέχρι να πεθάνει στα πενήντα από έμφραγμα, περιέγραφε στα καφενεία της συνοικίας μία, δικής του επινόησης, αέρινη τρίπλα όπως τη χαρακτήριζε – εξ ου και το προσωνύμιο. Την είχε στο μυαλό από μικρός, μελέτησε κατά καιρούς όλες τις εκδοχές και την εμπλούτισε με παραλλαγές, όμως σύμφωνα με μαρτυρίες συμπαιχτών του και φιλάθλων του Οδυσσέα ουδέποτε κατάφερε να την υλοποιήσει μες στα γήπεδα.*

*Πάσχιζε στις προπονήσεις, παιδευόταν χρόνια, προσπάθησε σε επίσημους και φιλικούς αγώνες δίχως αποτέλεσμα. Μπέρδευε τα μπούτια του, έφαγε τα μούτρα του, έχασε τη θέση του στην εντεκάδα, την εκτίμηση των φιλάθλων κι έγινε περίγελος της συνοικίας.*

*Η ποδοσφαιρική καριέρα του τελείωσε άδοξα και αποσύρθηκε πριν την ώρα του απ’ τα γήπεδα. Κανένας πια δεν ασχολήθηκε μ’ αυτόν κι η τρίπλα του ξεχάστηκε αλλά εκείνος δε λησμόνησε.*

*Κι όταν ύστερα από χρόνια, στο παγκόσμιο πρωτάθλημα του ΄98, είδε στην τηλεόραση σε κάποιο γήπεδο της Γαλλίας τον Μπλάνκο της εθνικής ομάδας του Μεξικό να σηκώνει με τα πόδια την μπάλα και να φεύγει μαζί της ανάμεσα από δύο αντιπάλους, έμεινε ακίνητος με ένα ποτήρι τσίπουρο στο χέρι. Μετά τη δεύτερη επανάληψη της φάσης – την έδειχναν οι Γάλλοι συνεχώς – πετάχτηκε από την καρέκλα και έκανε τον γύρο του θριάμβου μες στο μπαρ πανηγυρίζοντας με υψωμένες γροθιές, καταπώς συνήθιζε παλιά ύστερα από κάθε τέρμα που σημείωνε. Οι νεαροί θαμώνες κοίταζαν απορημένοι, κάποιοι ανάγωγοι γιουχάρισαν, όμως οι μεγαλύτεροι, κατανοώντας την αιτία του ενθουσιασμού, χειροκροτούσαν. Ξανάπεσε λαχανιασμένος στην καρέκλα του ο Μίμης. Τελικά ένας μικροκαμωμένος Μεξικάνος πραγματοποίησε την τρίπλα των ονείρων του Αρούκατου*.

Δ. Μίγγας, Της Σαλονίκης μοναχά…,

Μεταίχμιο

**Α. Να σχολιάσετε εκείνο το θέμα, από όσα θέτει το κείμενο, που κρίνετε το πιο σημαντικό. Να τεκμηριώσετε τη θέση σας.**

**Β. Πώς θα χαρακτηρίζατε το ύφος του διηγήματος; Για την τεκμηρίωση της απάντησής σας να αναφερθείτε σε τέσσερις κειμενικούς δείκτες.**

<https://filologika.gr/lykio/g-lykiou/genikis-pedias/neoelliniki-logotechnia/keimenikoi-deiktes-ermineytiko-scholio/>

* 1. Η ΦΑΜΠΡΙΚΑ (τραγουδι του Γ Μαρκόπουλου) Π 7

*Η φάμπρικα δε σταματά δουλεύει νύχτα μέρα και πώς τον λεν το διπλανό και τον τρελό τον Ιταλό να τους ρωτήσω δεν μπορώ ούτε να πάρω αέρα*

*Δουλεύω μπρος στη μηχανή στη βάρδια δύο δέκα κι από την πρώτη τη στιγμή μου στείλανε τον ελεγκτή να μου πετάξει στο αυτί δυο λόγια νέτα σκέτα*

*Άκουσε φίλε εμιγκρέ ο χρόνος είναι χρήμα με τους εργάτες μη μιλάς την ώρα σου να την κρατάς το γιο σου μην το λησμονάς πεινάει κι είναι κρίμα*

 *Κι εκεί στο πόστο μου σκυφτός ξεχνάω τη μιλιά μου είμαι το νούμερο οχτώ με ξέρουν όλοι με αυτό κι εγώ κρατάω μυστικό ποιο είναι τ' όνομά μου*

Α. ΠΟΙΑ Η ΙΣΤΟΡΙΑ ΤΟΥ ΚΟΜΜΑΤΙΟΥ Κ ΠΟΙΟ ΖΗΤΗΜΑ ΠΡΟΒΑΛΛΕΙ;

Β. ΤΟ ΚΟΜΜΑΤΙ ΕΙΝΑΙ ΤΟΥ 1970 ΣΗΜΕΡΑ ΕΙΝΑΙ ΕΠΙΚΑΙΡΟ;

Γ. ΠΟΙΟΣ/-ΟΙ ΕΙΝΑΙ Ο/ΟΙ ΑΦΗΓΗΤΗΣ/ΤΕΣ ΤΗΣ ΙΣΤΟΡΙΑΣ;; Η ΕΝΑΛΛΑΓΗ ΤΟΥΣ ΤΙ ΠΡΟΣΦΕΡΕΙ ΣΤΟ ΚΕΙΜΕΝΟ;;

Δ. Η ΕΝΑΛΛΑΓΗ ΤΩΝ ΕΓΚΛΙΣΕΩΝ ΤΩΝ ΡΗΜΑΤΩΝ ΣΤΗΝ 3 ΣΤΡΟΦΗ ΤΙ ΠΡΟΣΦΕΡΕΙ;;

Ε. ΝΑ ΧΑΡΑΚΤΗΡΙΣΕΤΕ ΤΟ ΥΦΟΣ ΤΗΣ ΓΛΩΣΣΑΣ Κ ΝΑ ΚΑΝΕΤΕ ΤΟ ΚΟΙΝΩΝΙΚΟ ΠΡΟΦΙΛ ΤΟΥ ΠΡΩΤΑΓΩΝΙΣΤΗ

### ΑΛΚΙΝΝΟΣ ΠΑΤΡΙΔΑ (JOLLY ROGER)

*Λοιπóν, αγρίεψε ο κóσμος σαν καζάνι που βράζει
σαν το αίμα που στάζει, σαν ιδρώτας θολóς
Πóτε πóτε γελάμε, πóτε κάνουμε χάζι
και στα γέλια μας μοιάζει να γλυκαίνει ο καιρóς*

*Μα óταν κοιτάζω τις νύχτες τις ειδήσεις να τρέχουν
ξέρω óτι δεν έχουν νέα για να μου πουν
Ήμουν εγώ στη φωτιά, ήμουν εγώ η φωτιά
είδα το τέλος με τα μάτια ανοικτά*

*Είδα τον πóλεμο φάτσα, τη φυλή και τη ράτσα
προδομένη απó μέσα, απ' τους πιο πατριώτες
Να χουν τη μάνα μου αιχμάλωτη με τ' óπλο στο στóμα
Τα παιδιά τους στολίζουν σήμερα τη Βουλή*

*Κάτω απó ένα τραπέζι, το θυμάμαι σαν τώρα
με μια κούπα σταφύλι στου βομβαρδισμού την ώρα
είδα αλεξίπτωτα χίλια στον ουρανó σαν λεκέδες
Μου μιλούσε ο πατέρας μου να μη φοβηθώ*

*Κοίταξε τι ωραία που πέφτουν!
Τι ωραία που πέφτουν...*

*Είδα γονείς ορφανούς, ο ένας παππούς απ' τη Σμύρνη
στη Δράμα πρóσφυγας πήγε να βρει βουλγάρικη σφαίρα
κι ο άλλος, Κύπριος φυγάς στο μαύρο τóτε Λονδίνο
στα είκοσι επτά του στα δύο τον κóψανε οι Ναζί*

*Είδα μισή Λευκωσία, βουλιαγμένη Σερβία
στο Βελιγράδι ένα φάντασμα σ' άδειο ξενοδοχείο
Αμερικάνικες βóμβες και εγώ να κοιμάμαι
αύριο θα τραγουδάμε στης πλατείας τη γιορτή*

*Είδα κομμάτια το κρέας μες στα μπάζα μιας πóλης
είδα τα χέρια, τα πóδια πεταμένα στη γη
είδα να τρέχουν στο δρóμο με τα παιδιά τους στον ώμο
κι εγώ τουρίστας με βίντεο και φωτογραφική*

*Εδώ στην άσχημη πóλη που απ' την ανάγκη κρατιέται
ένας λαóς ρημαγμένος μετάλλια ντóπας ζητάει
Ολυμπιάδες κι η χώρα ένα γραφείο τελετών
θα σου ζητήσω συγνώμη που σε μεγάλωσα εδώ*

*Τους είχα δει να γελάνε οι μπάτσοι κι απ' την Ομóνοια
να πετάν δακρυγóνα στο πυροσβεστικó
Στο παράθυρο εικóνισμα, άνθρωποι σαν λαμπάδες
και τα κανάλια αλλού να γυρνούν το φακó*

*Και είδα ξεριζωμένους να περνούν τη Γραμμή
για μια πóρνη φτηνή ή για καζίνο και πούρα
Έτσι κι αλλιώς μπερδεμένη η πίστη μας η καημένη
ο Σολωμóς με Armani και την καρδιά ανοιχτή.*

*Δε θέλω ο εαυτóς μου να 'ναι τóπος δικóς μου
ξέρω πως óλα αν μου μοιάζαν θα ταν αγέννητη η γη
Δε με τρομάζει το τέρας, ούτε κι ο άγγελóς μου
ούτε το τέλος του κóσμου, με τρομάζεις εσύ*

*Με τρομάζεις ακóμα, οπαδέ της ομάδας
του κóμματος σκύλε, της οργάνωσης μάγκα
διερμηνέα του Θεού, ρασοφóρε γκουρού
τσολιαδάκι φτιαγμένο, προσκοπάκι χαμένο*

*Προσεύχεσαι και σκοτώνεις, τραυλίζεις ύμνους οργής
έχεις πατρίδα το φóβο, γυρεύεις να βρεις γονείς
μισείς τον μέσα σου ξένο κι óχι, δεν καταλαβαίνω
δεν ξέρω πού πατώ και πού πηγαίνω*

ΑΣΚΗΣΕΙΣ

Α. Ποια δεινα εγχωρια κ διεθνη περιγραφονται στο τραγουδι

Β. Σε ποιους συγκεκριμενα απευθυνεται ο αφηγητης – τραγουδιστης εκτος απο τον ακροατη;;

### Απολείπειν ο Θεός Αντώνιον[[i]](https://filologika.gr/lykio/g-lykiou/genikis-pedias/neoelliniki-logotechnia/keimenikoi-deiktes-ermineytiko-scholio/%22%20%5Cl%20%22_edn1)

Σαν έξαφνα, ώρα μεσάνυχτ’, ακουσθεί

αόρατος θίασος να περνά

με μουσικές εξαίσιες, με φωνές –

την τύχη σου που ενδίδει πια, τα έργα σου

που απέτυχαν, τα σχέδια της ζωής σου

που βγήκαν όλα πλάνες, μη ανωφέλετα θρηνήσεις.

Σαν έτοιμος από καιρό, σα θαρραλέος,

αποχαιρέτα την, την Αλεξάνδρεια που φεύγει.

Προ πάντων να μη γελασθείς, μην πεις πως ήταν

ένα όνειρο, πως απατήθηκεν η ακοή σουֺ

μάταιες ελπίδες τέτοιες μην καταδεχθείς.

Σαν έτοιμος από καιρό, σα θαρραλέος,

σαν που ταιριάζει σε που αξιώθηκες μια τέτοια πόλι,

πλησίασε σταθερά προς το παράθυρο,

κι άκουσε με συγκίνησιν, αλλ’ όχι

με των δειλών τα παρακάλια και παράπονα,

ως τελευταία απόλαυσι τους ήχους,

τα εξαίσια όργανα του μυστικού θιάσου,

κι αποχαιρέτα την, την Αλεξάνδρεια που χάνεις.

**Κ. Π. Καβάφης**

**Α. Να διατυπώσετε το ερμηνευτικό σας σχόλιο για το ποίημα.**

**Β. Να παρουσιάσετε τη συναισθηματική κατάσταση του Αντωνίου, όπως αυτή εμφανίζεται στο συγκεκριμένο ποίημα. Εννοείται ότι η γνώμη σας είναι ανάγκη να στηριχθεί σε δείκτες του κειμένου.**

### ΑΝΤΙΣΤΑΘΕΙΤΕ ΜΙΧ ΚΑΤΣΑΡΟΣ

*ΑΝΤΙΣΤΑΘΕΙΤΕ σ’ αυτόν που χαιρετάει απ’ την εξέδρα ώρες
ατελείωτες τις παρελάσεις
σ’ αυτή την άγονη κυρία που μοιράζει
έντυπα αγίων, λίβανον και σμύρναν
σε μένα ακόμα που σας ιστορώ.*

[***Αντισταθείτε***](https://www.youtube.com/watch?v=gtDamb3dYW4)*πάλι σ’ όλους αυτούς που λέγονται μεγάλοι
στον πρόεδρο του Εφετείου αντισταθείτε
στις μουσικές τα τούμπανα και τις παράτες
σ’ όλα τ’ ανώτερα συνέδρια που φλυαρούνε
πίνουν καφέδες σύνεδροι συμβουλατόροι
σ’ όλους που γράφουν λόγους για την εποχή
δίπλα στη χειμωνιάτικη θερμάστρα
στις κολακείες τις ευχές στις τόσες υποκλίσεις
από γραφιάδες και δειλούς για το σοφό αρχηγό τους.*

[***Αντισταθείτε***](https://www.youtube.com/watch?v=bMyrZc4xhU8)*στις υπηρεσίες των αλλοδαπών
και διαβατηρίων
στις φοβερές σημαίες των κρατών και τη διπλωματία
στα εργοστάσια πολεμικών υλών
σ’ αυτούς που λένε λυρισμό τα ωραία λόγια
στα θούρια
στα γλυκερά τραγούδια με τους θρήνους
στους θεατές
στον άνεμο
σ’ όλους τους αδιάφορους και τους σοφούς
στους άλλους που κάνουνε το φίλο σας
ως και σε μένα, σε μένα ακόμα που σας ιστορώ
αντισταθείτε.
Τότε μπορεί βέβαιοι να περάσουμε προς την
Ελευθερία.*

Α. Ποιο είναι, κατά τη γνώμη σας, το κύριο θέμα που θέτει το ποίημα ; Να γράψετε τις σκέψεις σας σε ένα ερμηνευτικό σχόλιο 100-200 λέξεων, αξιοποιώντας δύο τουλάχιστον κειμενικούς δείκτες του ποιήματος (γλωσσικές επιλογές, αφηγηματικούς τρόπους, αφηγηματικές τεχνικές, δομή, πλοκή, χα ρακτήρες κ.ά.). Με δεδομένο ότι το ποίημα γράφτηκε το 1950, νομίζετε ότι δια τηρεί την επικαιρότητά του στην εποχή μας;

### ΚΩΣΤΑΣ ΚΑΡΥΩΤΑΚΗΣ: «ΣΤΑΔΙΟΔΡΟΜΙΑ» Π8

*Τη σάρκα, το αίμα θα βάλω
σε σχήμα βιβλίου μεγάλο.

«Οι στίχοι παρέχουν ελπίδες»
θα γράψουν οι εφημερίδες.

«Κλεαρέτη Δίπλα – Μαλάμου»
και δίπλα σ’ αυτό τ’ όνομά μου.

Την ψυχή και το σώμα πάλι
στη δουλειά θα δίνω, στην πάλη.

Αλλά, με τη δύση του ηλίου,
θα πηγαίνω στου Βασιλείου.

Εκεί θα βρίσκω όλους τους άλλους
λογίους και τους διδασκάλους.

Τα λόγια μου θα’ χουν ουσία,
η σιωπή μου μια σημασία.*

 *Θηρεύοντας πράγματα αιώνια,
θ’ αφήσω να φύγουν τα χρόνια.

Θα φύγουν, και θα ‘ναι η καρδιά μου
σα ρόδο που επάτησα χάμου*.

ΚΩΣΤΑΣ ΚΑΡΥΩΤΑΚΗΣ(1896-1928) Π8

Α. Αξιοποιώντας τους κειμενικούς δείκτες του ποιήματος, να σχολιάσετε το κύριο θέμα που πιστεύετε ότι τίθεται σε αυτό. Να τεκμηριώσετε την απάντησή σας γράφοντας ένα σχόλιο 200 περίπου λέξεων, το οποίο θα ερμηνεύει το θέμα αυτό, το πώς το αντιλαμβάνεται ο ποιητής αλλά και τη δική σας άποψη.

### 7. Μιχάλης Πασιαρδής «Η Ποίηση»

Η ποίηση είναι σαν το πρωί της άλλης

μέρας – πάντα ένα κύκλο πιο μπροστά

απ’ τον κόσμο, σαν το πρωί της άλλης

μέρας, όπου μες σε παρθένους κελαϊδησμούς

μαστορεύεται ο ήλιος του μέλλοντος.

Μιχάλης Πασιαρδής, Ο δρόμος της ποίησης: Ποιήματα 1959-1969, Κύπρος, 1970

**Ερμηνευτικό σχόλιο**

**Α. Να διατυπώσετε το ερμηνευτικό σας σχόλιο για το ποίημα**. (100-150 λέξεις)

### ΜΠΕΡΤΟΛΤ ΜΠΡΕΧΤ Ερωτήσεις ενός εργάτη που διαβάζει

*Ποιος έχτισε τη Θήβα την εφτάπυλη;****Στα βιβλία δεν βρίσκεις παρά των βασιλιάδων τα ονόματα.
Οι βασιλιάδες κουβάλησαν τ’ αγκωνάρια;*** *Και τη χιλιοκαταστραμμένη Βαβυλώνα, ποιος την ξανάχτισε τόσες φορές;
Σε τι χαμόσπιτα της Λίμας της χρυσόλαμπρης ζούσαν οι οικοδόμοι;*

***Τη νύχτα που το Σινικό τείχος αποτέλειωσαν
που πήγανε οι χτίστες;****Η μεγάλη Ρώμη είναι γεμάτη αψίδες θριάμβου. Ποιος τις έστησε;
Πάνω σε ποιους θριαμβεύσανε οι Καίσαρες;
Το Βυζάντιο το χιλιοτραγουδισμένο
μόνο παλάτια είχε για τους κατοίκους του;
Ακόμα και στη μυθική Ατλαντίδα,
τη νύχτα που την ρούφηξε η θάλασσα,
τ’ αφεντικά βουλιάζοντας, με ουρλιαχτά τους σκλάβους τους καλούσαν.****Ο νεαρός Αλέξανδρος υπόταξε τις Ινδίες.*** *Μοναχός του;****Ο Καίσαρας νίκησε τους Γαλάτες.
Δεν είχε ούτε ένα μάγειρα μαζί του;
Ο Φίλιππος της Ισπανίας έκλαψε όταν η Αρμάδα του
βυθίστηκε. Δεν έκλαψε, τάχα, άλλος κανένας;*** *Ο Μέγας Φρειδερίκος κέρδισε τον Εφτάχρονο τον Πόλεμο.
Ποιος άλλος τόνε κέρδισε;
Κάθε σελίδα και μια νίκη.****Ποιος μαγείρεψε τα νικητήρια συμπόσια;****Κάθε δέκα χρόνια κι ένας μεγάλος άνδρας.
Ποιος πλήρωσε τα έξοδα;****Πόσες και πόσες ιστορίες.
Πόσες και πόσες απορίες*.**

**Ερώτηση ερμηνευτικού σχολίου**

Α. Ποιος είναι ο προβληματισμός  που θέτει το ποίημα του Μπρεχτ και με ποιον τρόπο συμβάλλουν στην ανάδειξη του τα αναπάντητα ερωτήματα του εργάτη; Θεωρείτε ότι είναι διαχρονικός ο προβληματισμός αυτός; Να αναπτύξετε την απάντηση σας σε ένα κείμενο 200 λέξεων χρησιμοποιώντας και 3 κειμενικούς δείκτες.

### Γιώργης Παυλόπουλος, Το τέλειο έγκλημα

*Αποφάσισε  τότε –μη ρωτήσεις ποτέ το γιατί-*

*αποφάσισε τότε να σκοτώσει το Ποίημα.*

*Πήρε κάθε προφύλαξη έκρυψε το μαχαίρι*

*και παραμόνευε.*

*Το ποίημα βεβαίως δεν ήταν ανύποπτο.*

*Ήξερε τις προθέσεις του ποιητή από καιρό*

*αλλά μήτε το απόφευγε μήτε τον προκαλούσε*

*και κάπου-κάπου έκλαιγε κρυφά.*

*Ώσπου έγινε το τέλειο έγκλημα.*

*Μαχαιρωμένο το Ποίημα*

*μέσα στην καρδιά του Ποιητή*

*έμεινα άγνωστο για πάντα*

Παυλόπουλος, Γ. (2017). Ποιήματα 1943 – 2008, Αθήνα: Κίχλη. 28 Κριτήρια Ενιαίας εξέτασης 25

Α. Ποιος είναι ο θύτης και ποιο το θύμα στο παραπάνω ποίημα Ποιο το νοήμα του; Σχόλιο 150 λέξεων

###  10. Θεόδωρος Γρηγοριάδης, Μικρού μήκους

*Η πύλη άνοιξε αργά. Μπορεί κι αυτουνού να του φάνηκε ότι όλα γίνονταν σε αργή κίνηση. Είχε συνηθίσει να βλέπει τον κόσμο με κινηματογραφική ματιά, το είχε σπουδάσει, μόνο που δεν είχε καταφέρει ακόμη να γυρίσει την πρώτη του ταινία. Μια ταινιούλα μικρού μήκους είχε κατορθώσει να φτιάξει, κι εκείνη δεν έφτασε ούτε στο φεστιβάλ νέων δημιουργών της Δράμας. Μπα, δεν ήταν γκαντεμιά τωρινή, αυτή την κουβάλαγε χρόνια, από τότε. Από κείνον που θα έβγαινε σε λίγο από την πύλη των φυλακών. Οι Αγροτικές Φυλακές. Επίτηδες, λες, φτιαγμένες έξω από την πόλη, σε μια στεπώδη ανοιχτωσιά. Γκρίζο χώμα, ακαλλιέργητο, κάτι παλιά εργοστάσια επεξεργασίας μετάλλων είχαν αφήσει πίσω τους ερείπια και μολυσμένα υπεδάφη. Οι κτιριακές εγκαταστάσεις μοναχικές, στο πουθενά, σαν να τελείωνε κάπου εκεί η ζωή και αμέσως παραπέρα ν’ άρχιζε το τίποτε. Πως να ’ταν άραγε αυτός που είχε αρνηθεί να τον δει είκοσι ολόκληρα χρόνια; Και γιατί έπρεπε να τον δει; Να τον φορτωθεί; Να φορτωθεί τις δικές του τύψεις; Πιο λογικό ακουγόταν να μην τον συναντήσει ποτέ. Τα γράμματά του λίγα. Επίσκεψη καμιά, και ας επέμενε η γιαγιά Ντρούσκα, λίγο πριν πεθάνει, ότι έπρεπε να τον συγχωρέσει και να τον δει από κοντά. Δικός της γιος ήταν ο δολοφόνος, αν ήταν μάνα της νύφης, ποιος ξέρει αν θα αντιδρούσε έτσι για τον φονιά. Η δοκιμασία, μέχρι να αποφασίσει να συναντήσει τον αποφυλακισμένο πατέρα του,*

*Τελικά το αποδέχτηκε και ήρθε. Τουλάχιστον ας τον κατέβαζε μέχρι την πόλη κι ας τον άφηνε στην καινούρια του ζωή, όση του απέμενε. Η πύλη άνοιγε. Η κάμερα στα χέρια του. Ο άνθρωπος που έβγαινε κρατούσε ένα σακ βουαγιάζ. Το συννεφόκαμα του έφερνε πρόσκαιρη τύφλωση στα μάτια – εκεί μέσα δεν χρειάζονταν γυαλιά. «Καλημέρα» του είπε.*

*«Καλημέρα, παλικάρι μου» είπε ο αποφυλακισμένος, ζαρωμένος, ευνουχισμένος. Τελειωμένος.*

*«Τι κρατάς στα χέρια σου, γιέ μου;»*

*«Μια κάμερα. Θέλω να γράψω τη ζωή σου, αρχίζοντας από τη μέρα που βγήκες».*

*«Τι τη θέλεις τη ζωή μου» αναρωτήθηκε χωρίς να περιμένει απάντηση.*

*«Την έφαγα. Μαζί μ’ εκείνη». Ο γιος τραβούσε συνεχώς υλικό.*

*«Γι’ αυτό ήρθες να με υποδεχτείς, Τάσο; Για να με κάνεις ταινία;» «Αυτό σπούδασα, πατέρα».*

 *«Σπούδασες πώς να προδίνεις τη ζωή των άλλων;»*

*Ο αποφυλακισμένος προχωρούσε προς τη στάση των λεωφορείων. Κάθε μία ώρα περνούσε ένα λεωφορείο του ΚΤΕΛ. Δεν έβλεπε στα μάτια τον γιο του, γιατί δεν μπορούσε, ο άλλος είχε φροντίσει να φορέσει τα μάτια του φακού.*

*«Γιατί τη σκότωσες;»*

 *«Αυτό ήρθες να μάθεις από μένα; Είκοσι χρόνια έμεινα εκεί μέσα στους γ... τοίχους για να το ξεχάσω».*

*« Έχεις δίκιο. Η μάνα δεν ξεχνιέται».*

*«Σωστά. Σταμάτα να με φωτογραφίζεις!»*

*«Σε κινηματογραφώ».*

*«Θες να μάθεις γιατί τη σκότωσα; Δεν σου είπε η γιαγιά σου, η κοινωνία η σωστή δεν σου το πρόλαβε το μυστικό;»*

*«Τί να προλάβει;»*

 *«Γιατί τη σκότωσα».*

*«Γιατί είσαι παρανοϊκός και τη ζήλευες».*

*Ο αποφυλακισμένος άντρας σταμάτησε ξαφνικά και στάθηκε μπροστά στον άνθρωπο-κάμερα.*

*«Δεν θα σου τη σπάσω τη μηχανή, μπάσταρδε. Εξαιτίας σου τη σκότωσα. Γράψ’ το αυτό. Για την τιμή μου. Και, αν τολμάς, δείξε την ταινία σου και στην τηλεόραση. Και ύστερα ψάξε να βρεις ποιανού παιδί είσαι».*

 *Το πλάνο άδειαζε καθώς ο άντρας έφευγε από τη μέση και στη θέση του φανερωνόταν το κενό, πίσω από τα ερείπια, πίσω από τα φυλαγμένα κτίρια, το πιο ακατοίκητο κενό*.

Γρηγοριάδης, Θ. (2007). Χάρτες. Εβδομήντα ιστορίες, Αθήνα: Πατάκης.

Να παρουσιάσετε το θέμα του κειμένου (150 – 200 λέξεις), όπως το αντιλαμβάνεστε εσείς, λαμβάνοντας υπόψη τους σχετικούς κειμενικούς δείκτες (χαρακτήρες, πλοκή).

### 11 Τάσου Λειβαδίτη, «Αν θέλεις να λέγεσαι άνθρωπος» Π 10

*Αν θέλεις να λέγεσαι άνθρωπος
δεν θα πάψεις ούτε στιγμή ν’ αγωνίζεσαι για την ειρήνη και για το δίκιο.
Θα βγεις στους δρόμους, θα φωνάξεις, τα χείλια σου θα
ματώσουν απ’ τις φωνές
το πρόσωπό σου θα ματώσει από τις σφαίρες — μα ούτε βήμα πίσω.
Κάθε κραυγή σου μια πετριά στα τζάμια των πολεμοκάπηλων
Κάθε χειρονομία σου σα να γκρεμίζεις την αδικία.
Και πρόσεξε: μη ξεχαστείς ούτε στιγμή.
Έτσι λίγο να θυμηθείς τα παιδικά σου χρόνια
αφίνεις χιλιάδες παιδιά να κομματιάζονται την ώρα που παίζουν ανύποπτα στις πολιτείες
μια στιγμή αν κοιτάξεις το ηλιοβασίλεμα
αύριο οι άνθρωποι θα χάνουνται στη νύχτα του πολέμου
έτσι και σταματήσεις μια στιγμή να ονειρευτείς
εκατομμύρια ανθρώπινα όνειρα θα γίνουν στάχτη κάτω απ' τις οβίδες.
Δεν έχεις καιρό
δεν έχεις καιρό για τον εαυτό σου
αν θέλεις να λέγεσαι άνθρωπος.*

*Αν θέλεις να λέγεσαι άνθρωπος
μπορεί να χρειαστεί ν’ αφίσεις τη μάνα σου, την αγαπημένη
ή το παιδί σου.
Δε θα διστάσεις.
Θ’ απαρνηθείς τη λάμπα σου και το ψωμί σου
θ’ απαρνηθείς τη βραδινή ξεκούραση στο σπιτικό κατώφλι
για τον τραχύ δρόμο που πάει στο αύριο.
Μπροστά σε τίποτα δε θα δειλιάσεις κι ούτε θα φοβηθείς.
Το ξέρω, είναι όμορφο ν’ ακούς μια φυσαρμόνικα το βράδι,
να κοιτάς έν’ άστρο, να ονειρεύεσαι
είναι όμορφο σκυμένος πάνω απ’ το κόκκινο στόμα της αγάπης σου
να την ακούς να σου λέει τα όνειρά της για το μέλλον.
Μα εσύ πρέπει να τ’ αποχαιρετήσεις όλ’ αυτά και να ξεκινήσεις
γιατί εσύ είσαι υπεύθυνος για όλες τις φυσαρμόνικες του κόσμου, για όλα τ’ άστρα, για όλες τις λάμπες και για όλα τα όνειρα
αν θέλεις να λέγεσαι άνθρωπος.*

*Αν θέλεις να λέγεσαι άνθρωπος
μπορεί να χρειαστεί να σε κλείσουν φυλακή για είκοσι ή και περισσότερα χρόνια
μα εσύ και μες στη φυλακή θα θυμάσαι πάντοτε την άνοιξη,
τη μάνα σου και τον κόσμο.
Εσύ και μες απ’ το τετραγωνικό μέτρο του κελλιού σου
θα συνεχίζεις τον δρόμο σου πάνω στη γη.
Κι’ όταν μες στην απέραντη σιωπή, τη νύχτα
θα χτυπάς τον τοίχο του κελλιού σου με το δάχτυλο
απ’ τ’ άλλο μέρος του τοίχου θα σου απαντάει η Ισπανία.
Εσύ, κι ας βλέπεις να περνάν τα χρόνια σου και ν’ ασπρίζουν τα μαλλιά σου
δε θα γερνάς.
Εσύ και μες στη φυλακή κάθε πρωί θα ξημερώνεσαι πιο νέος
Αφού όλο και νέοι αγώνες θ’ αρχίζουνε στον κόσμο
αν θέλεις να λέγεσαι άνθρωπος.*

*Αν θέλεις να λέγεσαι άνθρωπος
θα πρέπει να μπορείς να πεθάνεις ένα οποιοδήποτε πρωινό.
Αποβραδίς στην απομόνωση θα γράψεις ένα μεγάλο τρυφερό γράμμα στη μάνα σου
θα γράψεις στον τοίχο την ημερομηνία, τ’ αρχικά του ονόματός σου και μια λέξη: Ειρήνη
σα να ’γραφες όλη την ιστορία της ζωής σου.
Να μπορείς να πεθάνεις ένα οποιοδήποτε πρωινό
να μπορείς να σταθείς μπροστά στα έξη ντουφέκια
σα να στεκόσουνα μπροστά σ’ ολάκαιρο το μέλλον.
Να μπορείς, απάνω απ’ την ομοβροντία που σε σκοτώνει
εσύ ν’ ακούς τα εκατομμύρια των απλών ανθρώπων που τραγουδώντας πολεμάνε για την ειρήνη.
Αν θέλεις να λέγεσαι άνθρωπος*.

Ποιο το βασικό ερώτημα το οποίο σας δημιουργεί η ανάγνωση της ιστο ρίας του ποιήματος ; Πώς προκύπτει το ερώτημα αυτό από το ποίημα; Θεωρείτε ότι ανταποκρίνεται στη σημερινή εποχή; Η απάντησή σας να έχει τη μορφή ερμηνευτικού σχολίου 100-200 λέξεων.

### 12. Κική Δημουλά «Το κοριτσάκι με τα σπίρτα» Π 20

**Το κοριτσάκι με τα σπίρτα**

*Απόγευμα πρωτοχρονιάς*

*ψυχή στους δρόμους.*

*Μονάχα κάτι γκρίζο παλαιό*

*καινούργιου χρόνου.*

*Τρέμουν από το κρύο*

*τα σταυροδρόμια και οι γωνίες*

*σφίγγονται κολλάνε να ζεσταθούν*

*επάνω σε αλλότριας*

*πατρίδας*

*πλανόδιους ανθοπώλες*

*μπουκέτα φασκιωμένα*

*με αγριωπό χαρτί*

*και η φτηνή ποιότητα*

*με τρύπες διανθισμένη γύρω γύρω*

*από αυτοδίδακτο ψαλίδι καμωμένες*

*όπως κι εμείς όταν παιδιά*

*για σχέδια πεινασμένα*

*σ’ εφημερίδα διπλωμένη ομοιόμορφα*

*μικρά τετραγωνάκια ψαλιδίζαμε*

*κι όπως ξεδιπλωνόταν το χαρτί*

*τι χαρούμενα τι αλλεπάλληλα, τι συμμετρικά*

*παραθυράκια διάπλατα μάς άνοιγε το μέλλον.*

*Απόγευμα πρωτοχρονιάς*

*ψυχή στους δρόμους*

*μόνο κλειστά μεγάλα γκρίζα παράθυρα*

*κι ένα φτωχό χιονόνερο που ζητιανεύει χιόνι.*

(Μεταφερθήκαμε παραπλεύρως, 2007)

αλλότριας: από άλλο τόπο, ξένης

**ΕΡΩΤΗΣΕΙΣ**

**α.1**. **Το ποίημα εντάσσεται κατά τη γνώμη σας στην παραδοσιακή ή στη μοντέρνα ποίηση**;

**α.2**. **Να εντοπίσετε τέσσερα (4) χαρακτηριστικά της μορφής του που επαληθεύουν**

**την προηγούμενη απάντησή σας**.

**β.1**. **Να επισημάνετε στο ποίημα δύο (2) προσωποποιήσεις, δύο (2) εικόνες και μία (1) μεταφορά**.

**β.2**. τι χαρούμενα τι αλλεπάλληλα, τι συμμετρικά/παραθυράκια διάπλατα μάς άνοιγε το μέλλον.....μόνο κλειστά μεγάλα γκρίζα παράθυρα/κι ένα φτωχό χιονόνερο που ζητιανεύει χιόνι. **Ποιες αντιθέσεις μπορείτε να εντοπίσετε σ’ αυτούς τους στίχους**;

**Ποια συναισθήματα δημιουργούν, κατά τη γνώμη σας, αυτές οι αντιθέσεις στον αναγνώστη**; **Στην απάντησή σας, να λάβετε υπόψη και την αλλαγή του χρόνου στα ρήματα άνοιγε και ζητιανεύει**.

**β.3**. **Η ποίηση της Κικής Δημουλά χαρακτηρίζεται από πολλούς απροσδόκητους (μη αναμενόμενους, ασυνήθιστους) συνδυασμούς λέξεων ή φράσεων και λεκτικά παιχνίδια**. **Να εντοπίσετε πέντε (5) τέτοια παραδείγματα στο ποίημα**.

**β.4**. ... μπουκέτα φασκιωμένα/ με αγριωπό χαρτί/ και η φτηνή ποιότητα/ με τρύπες διανθισμένη γύρω γύρω/ από αυτοδίδακτο ψαλίδι καμωμένες/ όπως κι εμείς όταν παιδιά για σχέδια πεινασμένα/ σ’ εφημερίδα διπλωμένη ομοιόμορφα/ μικρά τετραγωνάκια ψαλιδίζαμε...

**Να βρείτε την παρομοίωση που υπάρχει σ’ αυτούς τους στίχους και να την αποδώσετε με δικά σας λόγια**.

### 13. Κική Δημουλά «Υπέρβαση»

Πόσο έχω επιθυμήσει

δεμένη στο ένα έστω φτερό

κάποιου μεγάλου ταξιδιάρικου πουλιού

ξαπλωτή όχι ανάσκελα

γιατί τα υπεράνω μου

όλα σχεδόν τα έχω δει

μπρούμυτα δεμένη στο ένα φτερό

να φωτογραφίσω

αν είναι από το ίδιο υλικό φτιαγμένες

οι σκεπές μας

και συ με ταπεινώνεις, μου λες

ότι κανένα πουλί

με αχρηστευμένο το ένα φτερό του

από το βάρος μου

δε διακινδυνεύει τέτοιο ταξίδι

λάθος κάνεις

έχω πολλές φορές ψηλά πετάξει

στο βάρος μου δεμένη.

Δημουλά, Κ. (2010). Τα εύρετρα, Αθήνα: Ίκαρος.

Ποιες ερμηνείες λαμβάνει η «υπέρβαση» του τίτλου στο πλαίσιο του ποιήματος; Να βασίσετε την απάντησή σας σε στοιχεία του κειμένου. (150 – 200 λέξεις)

### **14. Η ΦΥΣΗ ΤΩΝ ΠΡΑΓΜΑΤΩΝ Π30**

*Το δείπνο κύλησε ήσυχα, χωρίς απρόοπτα.*

*Όπως ήταν φυσικό*

*αντάλλαξαν μεταξύ τους ελάχιστες κουβέντες.*

*Σήκωναν τα κεφάλια τους,*

*αραιά και που,*

*μόνο για να δοκιμάσουν*

*το σούσι που είχαν παραγγείλει*

*και για να πιουν λίγο λευκό κρασί.*

*Αντί να μιλάνε,*

*προτιμούσαν να κοιτάζουν φωτογραφίες,*

*δικές τους ή άλλων, στο Instagram.*

*H πραγματικότητα είναι προφανώς πολύ πληκτική*

*-προβλέψιμη θα διόρθωνε*

*ο «διανοούμενος» της παρέας-*

*όταν γίνεται υπερβολικά απτή.*

*Καλύτερα να κρατάς κάποιες αποστάσεις*

*(Αποτρέπουν ως γνωστόν τις ματαιώσεις.)*

*Εξάλλου τι ακριβώς σημαίνει «φίλος»;*

*Μπορείς να εμπιστευτείς περισσότερο*

*αυτόν που κάθεται τώρα απέναντί σου*

*και τρώει ωμό σολομό*

*επειδή υπήρξατε κάποτε συμμαθητές,*

*από τον άγνωστο μυώδη άντρα*

*που σου στέλνει «καυτά φιλιά»*

*από την Κίμωλο;*

*(Ή μήπως είπε Αμοργό;)*

*Το νόημα επιστρέφει σπίτι*

*σκοντάφτοντας πάνω στις κοφτερές*

*πέτρες του καλντεριμιού,*

*αδιαφορώντας για την εξέλιξη της βραδιάs.*

*Θέλει απλώς να φτάσει πριν νυχτώσει.*

*Αύριο ποιος αλήθεια θα θυμάται  πόσα like*

*απέσπασε η γνωστή ατάκα του Oυάιλντ*

*που ανέβασες λίγο πριν κλείσεις τα μάτια στο προφίλ σου*

*(ήταν του Τσέστερτον για την ακρίβεια)*

*όταν μια νέα μέρα*

*γεμάτη απαστράπτοντα δόντια*

*και ηλιοκαμένα κορμιά,*

*θ’ ανατείλει στον ορίζοντα της οθόνης*

*εκατοντάδων, χιλιάδων υπολογιστών;*

*Θα ήθελα να σε ρωτήσω*

*πότε ήταν η τελευταία φορά*

*που έγειρες στον ώμο ενός δειλινού*

*και το άφησες να σε οδηγήσει*

*στο δεντρόσπιτο των παιδικών σου χρόνων,*

*αλλά ξέρω την απάντηση.*

*Το μαγιώ σου πάντως έχει αρχίσει*

*να ξεχειλώνει στο πλάι*

*και δεν σε κολακεύει*

*στη selfie που μας έστειλες.*

*Σα φίλος σ’ το λέω*.

 Χ. ΒΛΑΒΙΑΝΟΣ Η ΦΥΣΗ ΤΩΝ ΠΡΑΓΜΑΤΩΝ Π30

Γ. Ποια σκηνή από την ανάγνωση της ιστορίας του κειμένου νομίζετε ότι θα θυμάστε μετά από καιρό; Γιατί; Στο ερμηνευτικό σχόλιο που θα αναπτύξετε σε 200 περίπου λέξεις να γράψετε τις σκέψεις και τα συναισθήματα που σας προκαλεί η σκηνή αυτή.

### 15. Η πόλις ΚΑΒΑΦΗΣ Π 21

*Είπες· «Θα πάγω σ' άλλη γη, θα πάγω σ' άλλη θάλασσα.
Μια πόλις άλλη θα βρεθεί καλλίτερη απ' αυτή.
Κάθε προσπάθεια μου μια καταδίκη είναι γραφτή·
κ' είν' η καρδιά μου -σαν νεκρός- θαμένη.
Ο νους μου ως πότε μες στον μαρασμόν αυτόν θα μένει.
Οπου το μάτι μου γυρίσω, όπου κι αν δω
ερείπια μαύρα της ζωής μου βλέπω εδώ,
που τόσα χρόνια πέρασα και ρήμαξα και χάλασα.»*

*Καινούργιους τόπους δεν θα βρεις, δεν θάβρεις άλλες θάλασσες.
Η πόλις θα σε ακολουθεί. Στους δρόμους θα γυρνάς
τους ίδιους. Και στες γειτονιές τες ίδιες θα γερνάς·
και μες στα ίδια σπίτια αυτά θ' ασπρίζεις.
Πάντα στην πόλι αυτή θα φθάνεις. Για τα αλλού -μη ελπίζεις-
δεν έχει πλοίο για σε, δεν έχει οδό.
Ετσι που τη ζωή σου ρήμαξες εδώ
στην κώχη τούτη την μικρή, σ' όλην την γη την χάλασες.*
*Κωνσταντίνος Π. Καβάφης*

Γ. Ποιο είναι, κατά τη γνώμη σας, το κύριο θέμα που θίγεται στο ποίημα που σας δόθηκε; Λαμβάνοντας υπόψη σας τον συμβολικό/ αλληγορικό χαρακτήρα του ποιήματος, να γράψετε την άποψή σας σε ένα κείμενο 100-200 λέξεων.

### 16. ΔΑΣΚΑΛΕ ΜΑΘΑΙΝΕ.. ΜΠ. ΜΠΡΕΧΤ Π24

Δάσκαλε, μάθαινε!

Μην λες πολύ συχνά, πως έχεις δίκιο, δάσκαλε!

Άσε τον μαθητή σου να το νιώσει!

Όλη την ώρα την αλήθεια μην την καταπονείς: Δεν το αντέχει.

Να ακούς όταν μιλάς!

Μπέρτολτ Μπρεχτ, Ποιήματα, μτφρ.: Νάντια Βαλαβάνη Π 24

**Γ**. Συσχετίζοντας τον τίτλο με το περιεχόμενο του ποιήματος, να σχολιάσετε το θέμα που πιστεύετε ότι τίθεται στο ποίημα. Τεκμηριώστε την απάντησή σας με κειμενικές ενδείξεις

### 17. Το ψωμί Μίλτος Σαχτούρης

ΕΙΣΑΓΩΓΙΚΟ ΣΗΜΕΙΩΜΑ Ο Μίλτος Σαχτούρης (1919-2005) ήταν Έλληνας ποιητής της πρώτης μεταπολεμικής γενιάς. Το ποίημα ανήκει στη συλλογή «Τα φάσματα ή η χαρά στον άλλο δρόμο» του 1958.

*Ένα τεράστιο καρβέλι, μια πελώρια φραντζόλα ζεστό ψωμί,*

 *είχε πέσει στο δρόμο από τον ουρανό,*

 *ένα παιδί με πράσινο κοντό βρακάκι και με μαχαίρι*

*έκοβε και μοίραζε στον κόσμο γύρω,*

 *όμως και μια μικρή, ένας μικρός άσπρος άγγελος.*

 *κι αυτή μ᾿ ένα μαχαίρι έκοβε και μοίραζε*

*κομμάτια γνήσιο ο υ ρ α ν ό*

*κι όλοι τώρα τρέχαν σ᾿ αυτή, λίγοι πηγαίναν στο ψωμί,*

*όλοι τρέχανε στον μικρόν άγγελο που μοίραζε ο υ ρ α ν ό!*

*Ας μην το κρύβουμε. Διψάμε για ουρανό*

ΑΣΚΗΣΕΙΣ

* 1. Να αποδειξετε οτι το ποιημα ειναι μοντερνο και εχει πολλες αντιθεσεις
	2. Ο Σαχτουρης δημιουργει χρησιμοποιωντας συμβολα. Εδω τι συμβολιζουν το ψωμι κ τι ο ουρανος;
	3. Πως αντιλαμβανεστε τον τελευταιο στιχο – προτροπη;; Απαντηστε σε παραγραφο 100 λεξεων

### **18. TΩΝ ΔΗΛΗΤΗΡΙΑΣΜΕΝΩΝ Π28**

*Εξαλείφθησαν οι δηλητηριάσεις ως μέσον δολοφονίας.*

*Σύνηθες στις αυτοκρατορικές αυλές*

*μα και στα φτωχόσπιτα*

*όπου επιδέξιες μαγείρισσες φαρμάκωναν συζύγους*

*γαμπρούς και πεθερούς καταπιεστές.*

*Στο εδώλιο μαυροφορούσες τους πενθούσαν*

*δηλώνοντας αθώες και θύματα πλεκτάνης*

*με σκυμμένο κεφάλι απορούσαν πόση δόση*

*τάχα χρειαζόταν για να μην ανακαλυφθούν.*

*Παραμένουν απτόητες οι εξ αμελείας δηλητηριάσεις.*

*Ιδίως των πάμπτωχων που τρώνε από τα πεταμένα*

*σκουληκιασμένα τρόφιμα και μουχλιασμένα*

*ή πίνουν βρόμικο νερό στις ξηρασίες.*

*Αν και το αίμα τους αποκτά αντισώματα*

*με καθημερινές μικρές δόσεις δηλητηρίου.*

*Ωστόσο να προσέχουμε τα σκουπίδια που πετάμε,*

*από τους κάδους τρώνε άνθρωποι*.

Β. ΛΑΔΑΣ Π 28

**Γ**. Αξιοποιώντας κειμενικούς δείκτες (εικόνες, αντιθέσεις κτλ.) του ποιήματος , να σχολιάσετε το θέμα/ ερώτημα που πιστεύετε ότι τίθεται σε αυτό. Να τεκμηριώσετε την απάντησή σας σε ένα κείμενο 200 περίπου λέξεων

### 19. ΟΤΑΝ ΜΕΓΑΠΩΣΩ ΘΕΛΩ ΝΑ ΓΙΝΩ ΣΠΟΤ Π29

*Γιατί οι γυναίκες στη διαφήμιση είναι καλύτερες από μένα; ανεξαιρέτως ­ σε όλα ανεξαιρέτως ­ μου βάζουν τα γυαλιά. Πιο όμορφες. Πιο ικανές. Πιο γελαστές. Πιο κομψές. Πιο αποτελεσματικές. Πιο πετυχημένες. Πιο καλές σύζυγοι. Πιο καλές μαμάδες. Πιο καλές νοικοκυρές.*

*Αυτές οι βιονικές γυναίκες ζουν ευτυχείς στη Χώρα του Υπέρλαμπρου Σποτ. Ποτέ δεν έχουν κανένα πρόβλημα. Κι όταν έχουν, το «σωστό» προϊόν το λύνει αυτομάτως. Η απάντηση, στο κατάλληλο ράφι του σούπερ μάρκετ. Σαπούνι, οδοντόκρεμα, ρολό υγείας, κονσέρβα, αναψυκτικό. Η απάντηση. Μοναξιά, αδιέξοδο, στρες, η δύσπνοια που σε πιάνει όταν δεν μπορείς να τα βγάλεις πέρα, το παιδί, η δουλειά, το μαγείρεμα, οι λογαριασμοί, η βρύση που στάζει, η ζωή που στάζει...*

*Γιατί της οι γυναίκες στη διαφήμιση είναι καλύτερες από μένα; Με παραμονεύουν κρυμμένες στη συσκευή της τηλεόρασης. Ελλοχεύουν, πάνοπλες, να μου σπάσουν τα νεύρα. Μόλις πατήσω το τηλεκοντρόλ, κάνουν έφοδο στην κρεβατοκάμαρά μου. Χαράματα, μακιγιαρισμένες, κραγιόν, πούδρα, μάσκαρα, το τέλειο συνολάκι, γόβα δέκα πόντους μέσα στην κουζίνα. Μια κουζίνα ασορτί. Απαστράπτουσα. Χωρίς φλιτζάνια λερωμένα, πετσέτες στο πάτωμα, σκουπίδια στο πλακάκι. Όλα γυαλιστερά σαν εξώφυλλο λάιφσταϊλ.*

*΄ Ετσι τη θέλω τη ζωή μου. Γυαλιστερή σαν εξώφυλλο λάιφτσταϊλ. Κουράστηκα.Βαρέθηκα. Και εργαζόμενη και μητέρα και νοικοκυρά και ανεπαρκής. Βαρέθηκα της μαύρους κύκλους στα μάτια. Βαρέθηκα την κόκκινη ρόμπα σαν τη χήρα Μήτση. Βαρέθηκα να σέρνομαι σε καπιτονέ παντόφλες. Θέλω να φύγω από αυτό το σπίτι. Θέλω να φύγω από αυτή την πόλη. Θέλω να γίνω πολίτης στη Χώρα του Υπέρλαμπρου Σποτ.*

*Εκεί όλα τα σπίτια έχουν κήπο. Όλοι οι κήποι έχουν γκαζόν. Όλα τα γκαζόν είναι φρεσκοκουρεμένα. Τα λουλούδια ολάνθιστα. Οι καιρικές συνθήκες αναλλοίωτες. Το κλίμα εύκρατο. Λιακάδα, δέντρα, ζωάκια, πουλάκια ­ σαν έκθεση ιδεών στην Τετάρτη Δημοτικού.*

*Οι άντρες ψηλοί, γοητευτικοί, χαμογελαστοί. Τα παιδιά ευγενικά, υπάκουα, πανέμορφα. Τα χαμόγελα πλατιά χωρίς τερηδόνα και ουλίτιδα. Ένα κόκερ σπάνιελ στο ντεκόρ. Πέντε κουτάβια, έτσι να βρίσκονται. Οικογένειες μακάριες τσουγκρίζουν τα ποτήρια της. Φιλενάδες διασκεδάζουν ρίχνοντας αλεύρι η μια στην άλλη. (Εγώ, πάλι, γιατί είμαι τόσο ανάποδη; Γιατί αν κάποια μου αλεύρωνε το καινούργιο μου πουλόβερ θα γινόμουνα έξαλλη;).*

*Ο σύζυγος τη φιλάει τρυφερά.*

*«Τι καλά θα φάμε σήμερα;».*

*Κι εκείνη ανοίγει μια κονσέρβα. Την αδειάζει στα πιάτα, τη σερβίρει στο
τραπέζι. Και όλοι την αποθεώνουν. Άναυδοι από τη μαγειρική της δεινότητα.
Κανένας δεν της πετάει την κονσέρβα στη μούρη. Κανένας δεν της λέει «καλά, πάλι με κονσέρβα θα τη βγάλουμε; Όλη μέρα, δεν ήξερες να ρίξεις μια χεριά μακαρόνια στην κατσαρόλα;».*

*Στη Χώρα του Υπέρλαμπρου Σποτ τα ζευγάρια δεν μαλώνουν ποτέ. Δεν χωρίζουν ποτέ. Διαζύγια δεν υπάρχουν. Απιστίες, εκνευρισμοί, τσακωμοί, καβγάδες, εντάσεις, διαψεύσεις, όνειρα που δεν εκπληρώθηκαν, εφιάλτες που εκπληρώθηκαν στο ακέραιο ­ δεν υπάρχουν.*

*Τα παιδιά εισβάλλουν στο σπίτι ουρλιάζοντας. Το φούτερ της, θεοβρώμικο. Πάνω του, της κάτω γης τα χώματα. Σοκολάτες, λάσπες, κέτσαπ, τρίχες του σκύλου κολλημένες, μια αηδία απερίγραπτη.*

*Κι αυτή η μαμά ­ η υπέροχη μαμά ­ μόλις το βλέπει, την πιάνει μια αγαλλίαση. Μια ψυχική ανάταση. Αντί να βάλει της φωνές, αντί να πάθει υστερία, αντί να κόψει της φλέβες της ­ που τζάμπα το έτριβε μιάμιση μέρα να καθαρίσει ­ αυτή ενθουσιάζεται. Τι καλά που το παιδί της έχει γίνει ένα σίχαμα. Έτσι θα έχει την ευκαιρία να δοκιμάσει το καινούργιο της απορρυπαντικό.*

*Και το δοκιμάζει. Και μέσα σε τρία δευτερόλεπτα το φούτερ από σκέτη αηδία, μετατρέπεται στα άγια των αγίων. Άσπιλο, άμωμο και αμόλυντο. Δεν προφταίνει να το εμβαπτίσει στα ύδατα, νάτο του κουτιού.*

*Εμένα αυτό γιατί δεν μου κάθεται; Γιατί χτυπιέμαι, κοπανιέμαι, γδέρνω τα δάχτυλά μου, κι ο λεκές στη θέση του, αξιοπρεπής κι αμετακίνητος, μου βγάζει τη γλώσσα;*

*Όχι, δεν φταίει το απορρυπαντικό. Δεν φταίει ο λεκές. Δεν φταίει το φούτερ. Φταίω εγώ. Εγώ. Είμαι η χειρότερη. Όλες οι γυναίκες στη διαφήμιση είναι καλύτερες από μένα. Όλες με νικάνε. Όλες φτάνουν στο νήμα πριν από μένα. Όλες παίρνουν το κύπελλο όσο εγώ μένω τελευταία και καταϊδρωμένη στα αποδυτήρια της ζωής μου.*

*Έτσι θέλω να γίνω. Όλη μου η ζωή, μετά το σήμα μιας διαφημιστικής εταιρείας. Ζωή «συμπυκνωμένη» σε τριάντα δεύτερα. Χωρίς αισθήματα. Χωρίς ατέλειες. Χωρίς αδυναμίες, αγωνίες, φοβίες, χωρίς ψυχικές αιμορραγίες. Έτσι θα γίνω.*

*Μαμά, όταν μεγαλώσω θέλω να γίνω σποτ.*

ΕΛΕΝΑ ΑΚΡΙΤΑ, Γεννήθηκα Ξανθιά, Π 29

Τι προσπαθεί να αναδείξει η συγγραφέας με το κείμενό της και με

ποια μέσα (αφηγηματικά, εκφραστικά, υφολογικά); Να αναπτύξετε την άποψή σας σε ένα ερμηνευτικό σχόλιο 200 περίπου λέξεων

### **20. Κατατρέχουν τη γραφικότητα Π29**

[Ενότητα **Ο αλλήθωρος (ποιήματα 1949-1970)**]

*Κατατρέχουν τη γραφικότητα.*

*Ήρθαν κύριοι με τσάντες και μεζούρες,
μέτρησαν το οικόπεδο, άνοιξαν χαρτιά,
οι εργάτες έδιωξαν τα περιστέρια,
ξήλωσαν το χαγιάτι, έριξαν το σπίτι,
σβήσαν ασβέστη μες στον κήπο,
φέραν τσιμέντο, στήσαν σκαλωσιές –
θα χτίσουν κι άλλη πολυκατοικία.*

*Ρίχνουν τα ωραία σπίτια ένα ένα,
τα σπίτια που μας ανάστησαν από μικρά,
με τα φαρδιά παράθυρα, τις ξύλινες σκάλες,
με τα ψηλά νταβάνια, τις λάμπες στους τοίχους,
τρόπαια λαϊκής αρχιτεκτονικής.*

*Κατατρέχουν τη γραφικότητα,
τη διώχνουν διαρκώς στην πάνω πόλη,
εκπνέει σαν προδομένη επανάσταση,
σε λίγο δε θα υπάρχει ούτε στις καρτ-ποστάλ,
ούτε στη μνήμη και την ψυχή των παιδιών μας*.

ΧΡΙΣΤΙΑΝΟΠΟΥΛΟΣ Π 31

Γ. Συσχετίζοντας τον τίτλο με το περιεχόμενο του ποιήματος, να σχολιάσετε το κύριο θέμα που πιστεύετε ότι τίθεται στο ποίημα. Να τεκμηριώσετε την απάντησή σας με κειμενικές ενδείξεις, γράφοντας ένα κείμενο 100-200 λέξεων.

### 21. Ποιήματα που μας διάβασε ένα βράδυ ο Λοχίας Otto V…

|  |
| --- |
| I*Σε δύο λεφτά θ’ ακουστεί το παράγγελμα «Εμπρός»**Δεν πρέπει να σκεφτεί κανένας τίποτ’ άλλο**Εμπρός η σημαία μας κι εμείς εφ’ όπλου λόγχη από πίσω**Απόψε θα χτυπήσεις ανελέητα και θα χτυπηθείς5**Θα τραβήξεις μπροστά τραγουδώντας ρυθμικά εμβατήρια**Θα τραβήξεις μπροστά που μαντεύονται χιλιάδες ανήσυχα μάτια**Εκεί που χιλιάδες χέρια σφίγγονται γύρω από μι’ άλλη σημαία**Έτοιμα να χτυπήσουνε και να χτυπηθούν.**Σ’ ένα λεφτό πρέπει πια να μας δώσουν το σύνθημα**10Μια λεξούλα μικρή μες στη νύχτα, που σε λίγο εξαίσια θα λάμψει.**(Κι εγώ που ’χω μια ψυχή παιδική και δειλή**Που δε θέλει τίποτ’ άλλο να ξέρει απ’ την αγάπη**Κι εγώ πολεμώ τόσα χρόνια χωρίς, Θε μου, να μάθω γιατί**Και δε βλέπω μπροστά τόσα χρόνια* *παρά μόνο τον δίδυμο αδερφό μου).*II*Σε τούτη τη φωτογραφία ήμουνα νέος κοντά 22 χρονώ· εδώ είναι η γυναίκα π’ αγαπούσα: η γυναίκα μου**Τη λέγανε Μάρθα· έσφιγγε το γιο μου με λαχτάρα στην αγκαλιά της**Δε μου ’πε: «χαίρομαι που πας να πολεμήσεις». Έκλαιγε σαν ένα μικρό κοριτσάκι.**Κι εδώ κάποιο σπίτι παλιό μ’ έναν κήπο στη μέση και μ’ άνθη…**5…Θυμάσαι όταν ήμασταν παιδιά είχαμε ένα ξύλινο άλογο και μια γυαλιστερή τρομπέτα**Τα βράδια ξαγρυπνούσαμε στα βιβλία με τις αρχαίες ηρωικές ιστορίες**Τον αθώο μας ύπνο τυράννησαν οι αντίλαλοι των φημισμένων πολεμιστών**Ύστερα τα ξεχάσαμε όλα αυτά σε μια γωνιά γελώντας για τα παιδιάστικα καμώματα.**Ίσως αύριο μια τόση τρυπίτσα μού χαράξει το μέτωπο**10Ω μια τρυπίτσα που χωρά όλο τον πόνο των ανθρώπων**Ποιός είμαι; Πού βρίσκομαι; Σκίστε τα ρούχα μου εδώ μπροστά στο στήθος**Ίσως θα βρείτε ακόμα τ’ όνομά μου σκαλισμένο. Ποιός το θυμάται;**Ψάξτε τα ρούχα μου ακόμα… Εδώ ήμουνα νέος 22 μόλις χρονώ**Κι εδώ μια γυναίκα που σφίγγει με λαχτάρα ένα παιδί στην αγκαλιά της.**15(Έκλαιγε αλήθεια όταν έφευγα σαν ένα μικρό κοριτσάκι*). |

**Μ ΑΝΑΓΝΩΣΤΑΚΗΣ**

ΑΣΚΗΣΗ "ερμηνευτικο σχολιο 150 λεξεων στο οποιο θα παρουσιαζετε τα συναισθηματα του λοχια οττο ως στρατιωτη κ ως ανθρωπου.

### 22. ΨΕΜΑ ΓΙΑΝΝΗΣ ΤΟΛΙΑΣ ΜΕΤ 7

Η αλήθεια έχει πολλές εκδοχές

Διαλέγουμε όποια μας συμφέρει

Το ψέμα όμως έχει μια και μόνη συναρπαστική εκδοχή

Ένα περίτεχνο ψέμα διαθέτει θεατρικότητα

Μια φτωχή εκδοχή της αλήθειας, θεατρινισμό

Το ψέμα προσφέρει θαλπωρή

Η αλήθεια παγετώνα

Το ψέμα κοχλάζει στην κόλαση της φαντασίας

λεπτοτέχνημα απάτης

Μεταίχμιο ονειρικού με το γήινο

Μπισκότο τραγανό

με παχιά στρώση σοκολάτας

ψημένο στο φούρνο της επινόησης

Επιμύθιο ανομολόγητου φόβου

**Υ.Γ. Μήπως και το όνειρο ψέμα της αλήθειας μας δεν είναι;**

ΑΣΚΗΣΗ Ποια χαρακτηρισιτκα αποδιδονται στο ψεμα κ πως συνδεονται με τον τελαυταιο στιχο;; Το ψεμα φαινεται να ειναι πιο γοητευτικο από την αληθεια. Συμφωνειτε;; Απαντήστε σε παράγραφο 150 λέξεων

### 23. ΚΑΤΑΦΥΓΙΑ ΓΙΑ ΤΗ ΝΥΧΤΑ ΜΠ ΜΠΡΕΧΤ ΜΕΤ 17

*Ακούω πως στη Νέα Υόρκη*

*Στη γωνιά της 26ης Οδού και του Μπρόντγουαιη*

*Στέκει ένας άντρας κάθε βράδυ τους μήνες του χειμώνα*

*Και στους άστεγους που μαζεύονται βρίσκει ένα καταφύγιο για τη νύχτα*

*Κάνοντας εκκλήσεις στους διαβάτες.*

*Ο κόσμος έτσι δε θ` αλλάξει.*

*Δε θα καλυτερέψουνε ανάμεσα στους ανθρώπους οι σχέσεις*

*Δε συντομεύει έτσι η εποχή της εκμετάλλευσης*

*Μα ωστόσο λίγοι άνθρωποι βρίσκουνε καταφύγιο για τη νύχτα*

*Για μια νύχτα τους φυλάγεις απ` τον άνεμο*

*Το χιόνι που προορίζονταν γι` αυτούς πέφτει στο δρόμο.*

*Σαν το διαβάζεις τούτο `δω, μην κλείσεις το βιβλίο, άνθρωπε.*

*Λίγοι άνθρωποι βρίσκουνε καταφύγιο για τη νύχτα*

*Για μια νύχτα τους φυλάγεις απ` τον άνεμο*

*Το χιόνι που προορίζονταν γι` αυτούς πέφτει στο δρόμο*

*Μα ο κόσμος έτσι δε θ` αλλάξει*

*Δε θα καλυτερέψουνε ανάμεσα στους ανθρώπους οι σχέσεις*

*Δε συντομεύει έτσι η εποχή της εκμετάλλευσης*.

Μπρεχτ, Μπ. Ποιήματα ΜΕΤ 17

* 1. Ποιο το ερώτημα που θέτει στο ποίημα του ο Μπρεχτ; Σας προβλημάτισε;; Ερμηνευτικό σχόλιο 150 λέξεων
	2. Ποιον ή ποιους διακρίνετε περισσότερο μέσα στο ποιήμα: τον άνδρα που προσφέρει βοήθεια, τους αστέγους, τον αφηγητή ή τους περαστικούς διαβάτες;; Αιτιολογήστε

#### 24. Να μαθαίνεις ΤΙΤΟΣ ΠΑΤΡΙΚΙΟΣ ΜΕΤ 18

Όταν φτάσεις κάποτε ν’ ανακαλύψεις
πόσες ακόμα αυταπάτες συντηρούσες
όταν αναγκαστείς ν’ αναγνωρίσεις
κι εκείνα που δεν ήθελες να παραδεχτείς
όταν πέσει και το τελευταίο είδωλο
που πάνω του στήριζες την πίστη σου
τότε μπορεί ν’ αρχίσεις να μαθαίνεις
πόσο βαθιά πηγαίνουν, πόσο είναι σκοτεινές
οι ρίζες της καθεμιάς σου πράξης.  ΜΕΤ 18

ΑΣΚΗΣΗ: Ποια ειδη λαθων αναφερονται στο ποιημα;;; Μας αφορά και σήμερα η περιγραφομενή κατάσταση;;

### 25. ΝΙΚΟΣ ΚΑΡΟΥΖΟΣ «Ο ποιητής περισσεύει» ΜΕΤ 23

*Ο ποιητής κύριοι περισσεύει!*

*Μου το ‘παν οι τσιγγάνες ένα βράδυ.*

*Μου το ‘χε πει κι η μάνα μου παλιότερα:*

*«Πρόσεξε, πρόσεξε σ’ αυτό τον κόσμο που σ’ έφερα.*

*Στο λέω για το καλό σου, παιδάκι μου,*

*CINTURATO υπάρχει μόνο PIRELLI».*

 *Μα εγώ δεν την άκουσα*..

Από τη συλλογή ΤΑ ΠΟΙΗΜΑΤΑ Α ΜΕΤ 23

–Άσκηση: Ποιο το κεντρικό θέμα που θίγει ο δημιουργός;; Ποια η θέση ενός ποιητή στον κόσμο που περιγράφει ο Καρούζος;;

### 26. Μιχάλης Κατσαρός «Όταν»

Το ποίημα ανήκει στη συλλογή Κατά Σαδδουκαίων την πιο σημαντική ποιητική συλλογή του Μ. Κατσαρού. Τα ποιήματά της εκφράζουν την ανεξάρτητη και αντιεξουσιαστική στάση του ποιητή.

*Όταν ακούω να μιλάν για τον καιρό*

*όταν ακούω να μιλάνε για τον πόλεμο*

*όταν ακούω σήμερα το Αιγαίο να γίνεται ποίηση*

*να πλημμυρίζει τα σαλόνια*

*όταν ακούω να υποψιάζονται τις ιδέες μου*

*να τις ταχτοποιούν σε μια θυρίδα*

*όταν ακούω σένα να μιλάς εγώ πάντα σωπαίνω.*

*Όταν ακούω κάποτε στα βέβαια αυτιά μου*

*ήχους παράξενους ψίθυρους μακρινούς*

*όταν ακούω σάλπιγγες και θούρια*

*λόγους ατέλειωτους ύμνους και κρότους*

*όταν ακούω να μιλούν για την ελευθερία*

*για νόμους ευαγγέλια για μια ζωή με τάξη*

*όταν ακούω να γελούν*

*όταν ακούω πάλι να μιλούν εγώ πάντα σωπαίνω.*

*Μα κάποτε που η κρύα σιωπή θα περιβρέχει τη γη*

*κάποτε που θα στερέψουν οι άσημες φλυαρίες*

*κι όλοι τους θα προσμένουνε σίγουρα τη φωνή*

*θ’ ανοίξω το στόμα μου*

*θα γεμίσουν οι κήποι με καταρράχτες*

*στις ίδιες βρώμικες αυλές τα οπλοστάσια*

*οι νέοι έξαλλοι θ’ ακολουθούν με στίχους χωρίς ύμνους*

*ούτε υποταγή στην τρομερή εξουσία.*

*Πάλι σας δίνω όραμα*.

* 1. Υπάρχούν δύο ενότητες στο ποίημα, η ενότητα «του ακούω και σωπάινω» και η ενότητα του «όταν ανοίξω το στόμα μου». Ποια χαρακτηριστικά της κάθε ενότητας ως προς τους κειμενικούς δείκτες και ως προς την ψυχική διάθεση του ποιητικού υποκειμένου;
	2. Απο το ποιητικο υποκ κ τον καταληκτικο στιχο διαφαινεται η αντιληψη του ποιητη για την ποιηση κ τον ρολο της. Ποια ειναι αυτη και πως σας φαινεται**;;**

###  27. Τάκης Χατζηαναγνώστου, *Ένας πολίτης ελεεινής μορφής*, Αθήνα 1980 Π 19

Βράδιαζε. Τα πρώτα σκότη κατέβαιναν αναπότρεπτα απ’ τον ουρανό. Αισθάνθηκε σα να τον πίεζαν στο στήθος. Χώθηκε μέσα στα πλήθη, έψαχνε. Απ’ τις ομιλίες δίπλα του, απ’ τις κραυγές, απ’ τα μεγάφωνα, καταλάβαινε διάχυτη μιαν αόριστη ανησυχία παντού, μες στις καρδιές, πάνω απ’ τα κεφάλια, πάνω απ’ τις στέγες, έξω απ’ τα κάγκελα, σ’ όλη την πολιτεία.

Ω, ναι, όλη η πολιτεία· πρέπει τώρα νά ’νιωθε να τη διαπερνά απ’ άκρη σ’ άκρη της αυτό το ανατρίχιασμα της φρίκης για κάτι σκοτεινό κι ανεξιχνίαστο, που τό ’φερναν μυστηριακά στα φτερά τους οι στιγμές, καθώς έρχονταν μια-μια απ’ το βάθος του χρόνου. Βιάστηκε.

Έπρεπε να βρεθεί το γρηγορότερο κοντά στα παιδιά. Έσπρωξε, τον έσπρωξαν, τρύπωσε, παρακάλεσε. Οι γιοι του, πουθενά. Έφτασε κοντά στην κεντρική πύλη.

— Πατέρα!

Σκίρτησε, ανοιγόκλεισε τα μάτια, γύρισε αριστερά, δεξιά. Τέλος τους είδε ανεβασμένους απάνω στα σιδερένια κάγκελα της πύλης, στην κορφή, ωραίους, με τα πρόσωπα όλο φως, με τα νεανικά κορμιά τεντωμένα, έτοιμα να σπάσουν θαρρείς απ’ την έξαρση των τρυφερών χυμών.

— Ανέβα κι εσύ!

Η καρδιά του τινάχτηκε από μέσα του. «Κι εγώ!…». Πήδησε. Τ’ άλλα σκαρφαλωμένα παιδιά τού ’καναν τόπο. Ανέβηκε. Γραπώθηκε απ’ τα σίδερα. Αγκάλιασε τ’ αγόρια του. Άρχισε να κραυγάζει κι αυτός μαζί τους, να τραγουδά, να χειρονομεί. Ελευθερία! Ελευθερία! Τι πυρετός! Θάλασσα ο λαός απ’ έξω. Πήχτρα οι δρόμοι. «Θα μας επιτεθούν; Ποιοι; Από πού;»

Ανάστα ο Κύριος! Να η δόξα του ανθρώπου!

Ξαφνικά…

Ναι, ήταν τόσο ξαφνικά, που δεν καλοκατάλαβε αμέσως κανείς. Όμως ήταν γεγονός ότι για μια στιγμή η θάλασσα του λαού απ’ έξω, στις λεωφόρους και τους δρόμους, συνταράχτηκε, σα να πέρασε από πάνω της αόρατο δρολάπι. Άξαφνη απορία άστραψε στα μάτια. Ύστερα η απορία έγινε ζωντανά ερωτηματικά, που πήδησαν από χείλια σε χείλια, χωρίς ωστόσο να τους απαντήσει κανείς. Οι άνθρωποι κοιτάχτηκαν. Και πριν προλάβουν να συνεννοηθούν έσκασε η πρώτη δακρυγόνα βόμβα ανάμεσά τους. Τρόμαξαν. Ο κρότος, η σύγχυση, ο καπνός, έφεραν τα πρώτα σημάδια ενός απρόσμενου πανικού. Οι μάζες ανασάλεψαν, κινήθηκαν βίαια. Οι βόμβες άρχισαν να πέφτουν βροχή. Οι καπνοί έπνιξαν τον κόσμο. Οι κραυγές και τα ουρλιαχτά ανέβαιναν ώς τον ουρανό. Δάκρυα, δάκρυα παντού. Πόνοι στα μάτια. Ύπουλη παραφροσύνη. Αλαλαγμοί. Παρ’ όλα αυτά, στα κάγκελα τα παιδιά τραγουδούσαν ολοένα και πιο δυνατά, ολοένα και πιο αγέρωχα. Νύχτωσε για καλά. Οι καπνοί έπνιγαν το λαιμό. Τα μεγάφωνα έδιναν οδηγίες για όσους είχαν προσβληθεί. Μες στις αυλές άναψαν δυνατές φωτιές. Οι φωτιές διώχνουν τα δηλητήρια. Πάνω στις κολόνες, πάνω στις σκεπές, πάνω στα δέντρα, πάνω στα κάγκελα, τα τραγούδια της λευτεριάς γίνονται πιο αποφασιστικά. Ο λαός απ’ έξω οπισθοχωρεί,  τραβιέται στις παρόδους. Μα σε λίγο ξαναβγαίνει, έρχεται κοντά, τραγουδεί κι αυτός μαζί με τα παιδιά. Καινούριες βόμβες. Καινούριοι καπνοί. Πιο δυνατές φωτιές. Πιο δυνατές φωνές. Μες στις αυλές λιποθυμούν πολλοί. Τους μεταφέρουν στα γρήγορα άλλοι στους κοντινούς θαλάμους. Ανάμεσά τους βρίσκονται πληγωμένοι άγνωστο από τι. Τα μεγάφωνα κάνουν έκκληση για γιατρούς, για φάρμακα. Η οργισμένη απελπισιά γίνεται ένα ζωντανό κύμα, τρέχει μέσα απ’ τις καρδιές, τις λαμπαδιάζει, γίνονται οι καρδιές φλόγες που πηδούν ως τον ουρανό, κάνουν την απεραντοσύνη να φεγγοβολά.

Οι ώρες περνούν. Η μάχη, με τις φωνές και τα τραγούδια απ’ τη μια, με τις βόμβες, το μίσος και τη λύσσα απ’ την άλλη, συνεχίζεται.

Η πόλη ολάκερη αγκομαχεί, βράζει. Οι δρόμοι της, τα σπίτια της, τα κτήριά της, ο αέρας της, ο ουρανός της, βογκούν, γυρεύουν το δίκιο τους. Ώσπου ακούγεται από μακριά βαρύς ρόχθος μηχανών. Ο λαός σωπαίνει, αφουγκράζεται. Τα παιδιά σταματούν τα τραγούδια, αφουγκράζονται.

— Τι είναι;

Μια ανώνυμη φωνή φωνάζει:

— Τα τανκς!

Έρχονται λοιπόν τα τανκς να περικυκλώσουν το κάστρο, να πολιορκήσουν τα τραγούδια και τις φωνές! Ας έρθουν να μετρηθούμε!

Ατσαλώνουν οι καρδιές. Γίνονται βουητό οι κραυγές. Οι κραυγές γίνονται γλώσσες από φλόγες. Και τα τραγούδια γίνονται τώρα μια στήλη από φως, που απλώνεται και χύνεται πάνω απ’ τον κόσμο, και διαλύει τους καπνούς, και σκορπίζει τον πανικό, και θεμελιώνει μιαν απόφαση παρμένη μέσα στην καρδιά τούτης της φυλής πριν από αμέτρητους αιώνες.

«Θα μας επιτεθούν».

«Κι εμείς;»

«Θα πολεμήσουμε ως το τέλος!»

Ένα τεράστιο τανκς, σαν κολασμένο τέρας, φορτωμένο κανόνια και θανατική φωτιά, έρχεται και σταματά ακριβώς απέναντι στην κεντρική πύλη του κάστρου. Όλα σωπαίνουν μεμιάς. Η πολιτεία κρατά την αναπνοή της. Οι άνθρωποι κρατούν για μια στιγμή τους χτύπους της αναστατωμένης τους καρδιάς. Ακούγεται μια δυνατή φωνή από τηλεβόα:

— Παραδοθείτε!

Καμιά απόκριση, από πουθενά. Ξανά ο τηλεβόας:

— Παραδοθείτε! Αλλιώς θα χυθεί αίμα άδικα!

Τότε υψώθηκε απ’ τα κάγκελα μια νεανική, παιδική σχεδόν φωνή:

— Είσαστε αδέρφια μας! Είμαστε όλοι αδέρφια! Δεν μπορείτε να μας χτυπήσετε. Το αίμα μας είναι αίμα δικό σας!

Την ίδια στιγμή μια φωνή άλλη, μια μεστή γυναικεία φωνή, απ’ το πλήθος, πετάχτηκε μπροστά. Δεν πρόλαβε κανείς να την εμποδίσει. Όρμησε πάνω στο τανκς, το χτύπησε άγρια με τις γροθιές της, φώναξε:

— Ξυπνήστε! Είμαστε όλοι της ίδιας μάνας παιδιά! Κάνετε πίσω! Πίσω!

Η μηχανή μούγκρισε. Ποιος θα λογάριαζε τώρα μια πόρνη ενός ανώνυμου, μακρινού, συνοικιακού ισόγειου; Οι ερπύστριες σάλεψαν. Τα κανόνια υψώθηκαν. Το κάστρο συνταράχτηκε. Μα δε λύγισε. Πρώτη η γυναίκα άνοιξε το στόμα. Την ακολούθησαν αμέσως όλες οι καρδιές. Σ’ όλα τα χείλια φούντωσε μεμιάς ο Ύμνος της πατρίδας, που τίποτα δεν τη λύγισε ποτέ, από καταβολής κόσμου. Με το χέρι στο στήθος αυτός ο λαός, ακόμα κι αν πέρασαν από πάνω του λαίλαπες και καταιγίδες, κι αν καταξέσκισαν το κορμί του τσακάλια κι όρνια και θηρία κάθε λογής, αυτός ορκιζόταν: «Ελευθερία ή Θάνατος!…» Κι ο όρκος τούτος δεν ήταν λόγια μοναχά. Ήταν η ίδια η ψυχή του λαού, καμωμένη τραγούδι, βγαλμένη μέσ’ απ’ τα ιερά του κόκαλα.

Ωστόσο οι μηχανές μήτε από ιστορία ξέρουν, μήτε από καρδιά. Οι ερπύστριες γύρισαν. Το άγριο τέρας, αναποδογύρισε τη γυναίκα, μάτσισε την άσφαλτο, σκαρφάλωσε στο πεζοδρόμιο. Τα παιδιά, αλύγιστα, τραγουδούσαν ασταμάτητα μπροστά του, σκαρφαλωμένα σαν άγγελοι Θεού απάνω στα κάγκελα της πύλης. Μαζί τους πάντα κι εκείνος κι οι δυο του γιοι.

Το τέρας μούγκρισε, πήρε φόρα, όρμησε. Η πύλη γκρεμίστηκε στο λεφτό, έγινε άμορφος σωρός, τσιμέντα, χώματα, σίδερα. Ο όλεθρος κι ο θάνατος πέρασαν από πάνω αδάκρυτοι, αλέθοντας πέτρες, τραγούδια και σάρκες.

Με την αύριο, όταν οι δυνάμεις της «εξουσίας» καθάριζαν τον τόπο της σφαγής απ’ τα αίματα και τις άλλες ακαθαρσίες, βρήκαν μες στο σωρό ένα κομμάτι ξεσκισμένο σακακιού, με μιαν ανοιχτή τσέπη να χάσκει μπροστά στα βαριεστημένα τους μάτια. Μέσ’ απ’ αυτήν την τσέπη ξεμύτιζε ένα βρώμικο χαρτί. Το τράβηξαν, το εξέτασαν. Διάβασαν τούτα τα γράμματα, με μολύβι:

*Καταγγέλλω*

*Καταγγέλλω τον εαυτό μου, που δεν ξύπνησα πιο μπροστά, που δεν ξεσηκώθηκα πιο μπροστά, ν’ αντισταθώ στη βία και στον τρόμο.*

*Καταγγέλλω τον εαυτό μου, που υπήρξα ένας πολίτης ελεεινής μορφής.*

11 Ιουνίου 1975

Τάκης Χατζηαναγνώστου, *Ένας πολίτης ελεεινής μορφής*, Αθήνα 1980

Α. Να σχολιάσετε το κύριο θέμα που πιστεύετε ότι τίθεται στο μυθιστορηματικό απόσπασμα, αξιοποιώντας κειμενικούς δείκτες (γλωσσικές επιλογές, αφηγηματικούς τρόπους, αφηγηματικές τεχνικές, δομή, πλοκή, χαρακτήρες κ.ά.) Ποιες σκέψεις και ποια συναισθήματα σας γεννά; Να αναπτύξετε την απάντησή σας σε ένα ερμηνευτικό σχόλιο 200 περίπου λέξεων

### 28. Κωνσταντίνος Καβάφης «Όσο μπορείς*»*

*Κι αν δεν μπορείς να κάμεις την ζωή σου όπως την θέλεις,
τούτο προσπάθησε τουλάχιστον
όσο μπορείς: μην την εξευτελίζεις
μες στην πολλή συνάφεια του κόσμου,
μες στες πολλές κινήσεις κι ομιλίες.

Μην την εξευτελίζεις πηαίνοντάς την,
γυρίζοντας συχνά κ’ εκθέτοντάς την
στων σχέσεων και των συναναστροφών
την καθημερινήν ανοησία,
ώς που να γίνει σα μια ξένη φορτική.*

ΑΣΚΗΣΕΙΣ

* 1. Αξιοποιωντας τους κειμενικους δεικτες β ενικο κ προστακτικη αλλα κ τις παραινεσεις που δινει το ποιητικο υποκειμενο ποιες πληροφοριες μπορειτε να εξαγαγετε για τον χαρακτηρα κ την ζωη του;; Εσεις αν ήσασταν στη θεση του ποιητη τι αλλο θα συμβουλευατε, ωστε ενα οικειο σας προσωπο να μην «εξευτελιζει» τη ζωη του… Απαντηση σε 2 παραγράφους συνολο λεξεων 200
	2. Καταγράψτε τις μετοχές και εξηγήστε τη γραμματική και σημασιολογική λειτουργία τους
	3. Ποιόν κίνδυνο επισημαίνει ο ποιητής στον τελευταίο στίχο; Με ποιόν τρόπο πιστεύετε ότι ο κίνδυνος αυτός μπορεί να αντιμετωπιστεί αποτελεσματικά;
	4. Ποιες κοινωνικές εκδηλώσεις μπορούν, σύμφωνα με τον ποιητή, να ευτελίσουν τη ζωή του ατόμου; Γράψτε, αν θέλετε, ένα σύγχρονό σας παράδειγμα

### **29. Αντώνης Σουρούνης, Ξενοφοβία**

Εισαγωγικό σημείωμα

Το διήγημα που ακολουθεί ανήκει στη συλλογή Κυριακάτικες ιστορίες (2002). Ο συγγραφέας, μετανάστης για χρόνια στη Γερμανία, γνωρίζει πολύ καλά τη μορφολογία αλλά και τις συνιστώσες του φαινομένου της μετανάστευσης.

*Το σήμα κατατεθέν του πατέρα μου ήταν πάντα το χοντρό του μουστάκι. Στη δεκαετία του ’50, όταν πήγε στη Γερμανία να δουλέψει, μετά από λίγο καιρό ο προϊστάμενος στο εργοστάσιο του είπε: «Ή τη δουλειά ή το μουστάκι. Διάλεξε ποιο από τα δύο θες να χάσεις». Την εποχή εκείνη υπήρχαν πολύ λίγοι ξένοι κι ακόμα λιγότεροι ξένοι με μουστάκι. Όταν θέλησε να μάθει το λόγο, του είπαν ότι οι Γερμανοί συνάδελφοι τον βλέπουν και τρομάζουν. Ο πατέρας μου ήξερε καλά τι θα πει τρόμος. Είχε ζήσει τη σφαγή της Σμύρνης, είχε ζήσει το αλβανικό μέτωπο, τον Εμφύλιο, τη φτώχια, την ανεργία, δεν ήθελε λοιπόν να τρομάζει τους ανθρώπους. Το ξύρισε. Τώρα όμως τρόμαξε ο ίδιος και σ’ ένα μήνα το ξανάφησε. «Ας με διώξουν», είπε. «Δε θα μου λεν οι Γερμανοί πώς να ξυρίζομαι».*

*Δεν τον έδιωξαν, γιατί είχαν προλάβει να δούνε όλοι πως δίχως εκείνες τις τρίχες ήταν κι αυτός ένας συνηθισμένος άνθρωπος σαν τους ίδιους και δεν υπήρχε λόγος να τον φοβούνται. Είχαμε προλάβει όμως κι εμείς να διαπιστώσουμε γιατί οι γείτονές μας Γερμανοί δεν καλημέριζαν την καλημέρα μας. Μας φοβούνταν. Εμείς φοβόμασταν αυτούς κι αυτοί εμάς. Όταν μπαίναμε στο μπακάλικο να ψωνίσουμε, ο μπακάλης βιαζόταν να ξεμπερδεύει μαζί μας κι αν τύχαινε κανένας γείτονας να ’ρχεται από απέναντι, άλλαζε καλού κακού πεζοδρόμιο. Οι ποσότητες τροφίμων που αγοράζαμε τον είχαν τρομάξει και το είχε διαδώσει παντού. Άλλωστε μας έβλεπαν όλοι που γυρίζαμε στο σπίτι καταφορτωμένοι. Αφού πεινούσαμε τόσο, γιατί να μη φάμε και άνθρωπο; Πού ξέρανε με τι τρεφόμασταν εκεί απ’ όπου ήρθαμε; Δυο βήματα παρακάτω ήταν η Αφρική, μπορεί κι ένα βήμα. Γιατί λοιπόν να μην καταβροχθίζουμε κι ανθρώπους; Εδώ που τα λέμε, ίσως και να το κάναμε αν δεν είχαμε τη δουλειά μας και δε χορταίναμε απ’ αυτήν.*

*Ο δρόμος όπου έμεναν οι γονείς μου ήταν ένας εργατικός δρόμος, όπου σπάνια συναντούσες άνθρωπο. Ολημερίς βρίσκονταν κλεισμένοι στα εργοστάσια, ολοβραδίς μπρος στην τηλεόραση κι ολονυχτίς κοιμούνταν. Όποιος έκανε κάτι έξω απ’ αυτά ήταν ύποπτος. Οι συμπατριώτες μας που έρχονταν από μακριά να γιορτάσουμε τις άγιες μέρες τους τρόμαζαν και τους πανικόβαλλαν. Παρακολουθούσαν πίσω από τις κουρτίνες τα αυτοκίνητα που κατέφθαναν γεμάτα οικογένειες, ταψιά και τεντζερέδες και δεν μπορούσαν να καταλάβουν τι συμβαίνει. Για κείνους ήταν άγριες μέρες και δεν ησύχαζαν ώσπου ν’ ακούσουν τ’ αυτοκίνητα να φεύγουν. Ρωτούσαν το σπιτονοικοκύρη μήπως υπήρχε καμιά κρυφή ταβέρνα μες στο σπίτι του και ποιος πληρώνει όλα τούτα τα φαγιά. Εκείνος φοβόταν πιο πολύ απ’ όλους, γιατί είχε καταντήσει να ’ναι ξένος μέσα στο ίδιο του το σπίτι. Μόνο η δική του οικογένεια ήταν γερμανική κι ούτε ήξερε μέχρι πότε θα εξακολουθούσε να ’ναι. Μέσα στο αχούρι του ζούσαν άλλες δύο οικογένειες αλλοδαπών, μια ιταλική και μια ακόμα ελληνική. Οι μόνοι γκάσταρ μπάιτερ**[1]**σ’ ολόκληρη την περιοχή. Όλοι αυτοί ανεβοκατέβαιναν τις σάπιες σκάλες που χρησιμοποιούσαν η γυναίκα του και τα παιδιά του, μπαινόβγαιναν στο ίδιο αποχωρητήριο της αυλής με ξεκούμπωτα πουκάμισα και λυμένα ζωνάρια και ανοιγόκλειναν την ίδια πόρτα, που πίσω της ποτέ δεν ήξερες τι σε περιμένει.*

*Τα ’λεγε όλα αυτά στους γείτονες όταν τον κατηγορούσαν πως έφερε μες στα πόδια τους αγριωπούς και πεινασμένους ανθρώπους για μια χούφτα μάρκα. Προσπαθούσε να τους πείσει ότι τα κεφαλάκια και τα έντερα που έβλεπαν να κουβαλάνε οι νοικάρηδές του προέρχονταν από αρνάκια που αγόραζαν κανονικά από τα σφαγεία και όχι από σφαγμένους Γερμανούς. Το σπίτι του βρωμοκοπούσε σκόρδο χωρίς να το βάζει στο στόμα του. Όπως κι εκείνοι, μισούσε το σκόρδο κι όμως ήταν αναγκασμένος ν’ ανέχεται την μπόχα του, για να μπορεί ν’ αγοράζει τα λουκάνικα που τόσο αγαπούσε. Η κόρη του αγάπησε το σκόρδο επειδή προηγουμένως αγάπησε τον Έλληνα που το ’τρωγε. Όταν περνάω από την Κολονία, πηγαίνω και τους βλέπω. «Το καλοκαίρι θα ’ρθω στην Ελλάδα», μου λέει κάθε φορά ο παλιός μου σπιτονοικοκύρης. «Ο εγγονός μου μού μαθαίνει ελληνικά». Ποτέ δεν ήρθε. Και γιατί να ’ρθει άλλωστε; Η Ελλάδα πήγε κοντά του*.

Αντώνης Σουρούνης, Κυριακάτικες ιστορίες, Εκδ. Καστανιώτη, 2002

**ΙΙ. ΕΡΩΤΗΣΕΙΣ ΚΑΤΑΝΟΗΣΗΣ & ΕΡΜΗΝΕΙΑΣ**

**Α.** Να γράψετε σε 60-70 λέξεις την ιστορία που αφηγείται το παραπάνω διήγημα.

**Β1.** Σε κάθε έναν από τους παρακάτω ισχυρισμούς να δώσετε τον χαρακτηρισμό Σωστό ή Λάθος, με βάση το κείμενο. Να αιτιολογήσετε την απάντησή σας με μία (1) συγκεκριμένη αναφορά στο κείμενο.

α. Για τον πατέρα του αφηγητή τα προβλήματα των μεταναστών-προσφύγων ήταν μια πρωτόγνωρη κατάσταση.

β. Ο πατέρας του αφηγητή ανήκει για τη Γερμανία εκείνης της εποχής στο κοινωνικό περιθώριο.

γ. Ο αφηγητής αντιμετωπίζει τόσο τους Έλληνες μετανάστες όσο και τους Γερμανούς με ανθρώπινη, οικεία ματιά.

**Β2.** Σε ποια περιστατικά της ζωής εστιάζει ο αφηγητής και γιατί; Να απαντήσετε σε μία (1) παράγραφο 60-70 λέξεων.

**Β3.** Να αναφέρετε ένα (1) στοιχείο του χαρακτήρα του πατέρα, όπως αποτυπώνεται στο κείμενο, και να το συνδέσετε με τις πράξεις του.

**Β4.** Χαρακτηριστικό του διηγήματος είναι η σκωπτική, σαρκαστική ματιά του συγγραφέα. α) Να εντοπίσετε δύο (2) σημεία στο κείμενο που την αναδεικνύουν και β) να παρουσιάσετε την υφολογική της λειτουργία.

**ΙΙΙ. ΕΡΜΗΝΕΥΤΙΚΟ ΣΧΟΛΙΟ**

Να γράψετε ένα ερμηνευτικό σχόλιο 100-150 λέξεων με το οποίο θα τοποθετηθείτε στο θέμα που πιστεύετε ότι πραγματεύεται το διήγημα του Σουρούνη.

### 30. Μπέρτολντ Μπρεχτ: Μήνυμα του ετοιμοθάνατου ποιητή στη νεολαία

***Εισαγωγικό σημείωμα:****Ο Μπέρτολτ Μπρεχτ ήταν Γερμανός λογοτέχνης του 20ου αιώνα (1898-1956). Τα έργα του χαρακτηρίζονται αρχικά από πνεύμα αντιπολεμικό, ενώ στη συνέχεια παρατηρείται μια αποφασιστική στροφή στη σκέψη και τη ζωή του, αναδεικνύοντας την ανθρώπινη υπόσταση. Στο ποίημα που ακολουθεί ένας συμβιβασμένος αστός, ετοιμοθάνατος ποιητής, έχοντας συνειδητοποιήσει τα λάθη της ζωής του, απολογείται στη νεολαία και την παρακαλεί να μην επαναλάβει το δικό του κακό παράδειγμα.*

*Εσείς οι νέοι άνθρωποι των εποχών που έρχονται*

*Καί της καινούργιας χαραυγής πάνω στις πολιτείες*

*που δε χτίστηκαν ακόμα, και σεις*

*που δε γεννηθήκατε, ακούστε τώρα*

*τη φωνή τη δική μου, που πέθανα*

*όχι δοξασμένα.*

*Αλλά*

*σάν τόν αγρότη που δέν όργωσε το χωράφι του*

*καί τον χτίστη που ξετσίπωτα το ‘βαλε στα πόδια*

*σάν είδε την τρύπια στέγη,*

*Έτσι κ’ εγώ,*

*δέ βάδισα με την εποχή μου, ξόδεψα τις μέρες μου,*

*και τώρα πρέπει να σας παρακαλέσω*

*να πείτε εσείς αυτά που δεν ειπώθηκαν.*

*Να κάνετε αυτά που δεν έγιναν, και μένα*

*γρήγορα να με ξεχάσετε, σας παρακαλώ.*

*Για να μην παρασύρει και σας*

*το δικό μου κακό παράδειγμα.*

*Αχ, γιατί κάθησα στων στείρων το τραπέζι*

*τρώγοντας το φαΐ*

*πού αυτοί δεν ετοίμασαν;*

*Αχ, γιατί ξόδεψα τα καλύτερα μου λόγια*

*στη δική τους*

*άσκοπη κουβέντα. Έξω όμως*

*διάβαιναν οι αδίδαχτοι*

*διψασμένοι να μάθουν.*

*Αχ, γιατί*

*τα τραγούδια μου δεν υψώνονται στα μέρη εκείνα*

*πού θρέφουν τις πολιτείες, εκεί*

*που ναυπηγούνται τα καράβια;*

*Γιατί δεν υψώνονται*

*απ’ τις γρήγορες ατμομηχανές*

*σαν τον καπνό*

*που αφήνουν πίσω τους στον ορίζοντα;*

*Γιατί ο δικός μου λόγος*

*είναι στάχτη και μεθυσμένου παραλήρημα στο στόμα*

*εκείνων που είναι χρήσιμοι και δημιουργικοί.*

*Ούτε μια λέξη*

*δεν ξέρω να πω σε σας, γενιές των εποχών που έρχονται.*

*Μήτε μια υπόδειξη δε θα μπορούσα να σας κάνω*

*με δάχτυλο τρεμάμενο.*

*Γιατί πώς το δρόμο νά δείξει*

*αυτός που δεν τον διάβηκε!*

*Γι’ αυτό σε μένα που τη ζωή μου*

*έτσι σπατάλησα άλλο δε μένει*

*παρά να σας ζητήσω*

*να μη δώσετε προσοχή σε λέξεις*

*που βγαίνουν από το δικό μας*

*σάπιο στόμα, μήτε και συμβουλή*

*καμιά νά μη δεχτείτε*

*απ’ αυτούς που στάθηκαν τόσο ανίκανοι.*

*Αλλά μόνοι σας ν’ αποφασίσετε*

*ποιό το καλό για σας καί τι σας βοηθάει*

*τον τόπο να χτίσετε που εμείς αφήσαμε*

*να ρημάξει σαν την πανούκλα,*

*καί για να κάνετε τις πολιτείες*

*κατοικήσιμες*.

**ΘΕΜΑΤΑ**

**Α1.** Ποιες παρακλήσεις φαίνεται ότι απευθύνει ο ποιητής, ως εκπρόσωπος της γενιάς του, στους νέους ανθρώπους; (50-60 λέξεις).

**Α2.** Αντιστοιχίστε τις γενιές της στήλης Α με τις συμπεριφορές/προθέσεις της στήλης Β βασιζόμενοι στο νόημα του ποιήματος. Τεκμηριώστε την απάντησή σας με αναφορές σε συγκεκριμένους στίχους από το ποίημα.

**Στήλη Α                                                  Στήλη Β**

α. Νέοι                                                        1. Κακή διαχείριση του βίου.

                                                                    2. Αντίδραση στις συμβουλές

β. Μεγαλύτεροι                                        3. Άδοξο τέλος της ζωής

                                                                    4. Οικοδόμηση υγιούς κόσμου

                                                                    5. Δημιουργικότητα.

**Β1.** Να εντοπίσετε και να καταγράψετε μία παρομοίωση και μία μεταφορά στοποίημα και να εξηγήσετε τη λειτουργία τους.

**Β2.** Ο ελεύθερος στίχος, η χρήση απλών και καθημερινών λέξεων και οι αναφορές σε θέματα υπαρξιακά - ηθικά - βιωματικά αποτελούν κάποια από τα χαρακτηριστικά που εντάσσουν αυτό το ποίημα στη μοντέρνα ποίηση. Να τεκμηριώσετε τα χαρακτηριστικά αυτά με συγκεκριμένες αναφορές στο ποίημα.

### 31. Η πιο όμορφη Θάλασσά, Ναζίμ Χικμετ

«*Να γελάσεις απ’ τα βάθη των χρυσών σου ματιών*

*είμαστε μες στο δικό μας κόσμο.*

 *Η πιο όμορφη θάλασσα*

 *είναι αυτή που δεν έχουμε ακόμα ταξιδέψει.*

 *Τα πιο όμορφα παιδιά*

 *δεν έχουν μεγαλώσει ακόμα.*

 *Τις πιο όμορφες μέρες μας*

*δεν τις έχουμε ζήσει ακόμα.*

*Κι αυτό που θέλω να σου πω,*

*το πιο όμορφο απ’ όλα,*

 *δε σ’ τό ‘χω πει ακόμα*.» (Ναζίμ Χικμέτ)

Ερμηνευτικό σχόλιο 150 λέξεων

### 32. Ανδρέας Εμπειρίκος «Ηχώ»

*Τα βήματά μας αντηχούν ακόμη*

*Μέσα στο δάσος με τον βόμβο των εντόμων*

*Και τις βαριές σταγόνες απ’ τ’ αγιάζι*

*Που στάζει στα φυλλώματα των δέντρων.*

*Κι ιδού που σκάζει μέσα στις σπηλιές*

*Η δόνησις κάθε κτυπήματος των υλοτόμων*

*Καθώς αραιώνουν με πελέκια τους κορμούς*

*Κρατώντας μες στο στόμα τους τραγούδια*

*Που μάθαν όταν ήτανε παιδιά*

*Και παίζανε κρυφτούλι μες στο δάσος*.

Το ποίημα προέρχεται από τη συλλογή Τα Κάστρα του ανέμου (1934).

Ερωτήσεις

1. Γιατί διάλεξε ο ποιητής ως τίτλο του ποιήματός του τη λέξη Ηχώ;

2. Από το πλήθος των εικόνων που ασφαλώς θα παρατήρησε ο ποιητής περπατώντας μέσα στο δάσος, ελάχιστες μας παρουσιάζει στο ποίημά του. Να τις βρείτε και να καθορίσετε το είδος τους.

3. Τι εννοεί ο ποιητής με τους τρεις τελευταίους στίχους;

«Κρατώντας μες στο στόμα τους τραγούδια

Που μάθαν όταν ήτανε παιδιά

Και παίζανε κρυφτούλι μες στο δάσος.»

### 33. Χλόη Κουτσουμπέλη, «Παρτίδα σκάκι»

(από την ποιητική συλλογή Η Αλεπού και ο κόκκινος χορός, Γαβριηλίδης, 2012)

*Καθίσαμε απέναντι.*

*Τα δικά μου πιόνια ήταν σύννεφα.*

*Τα δικά του σίδερο και αίμα.*

*Αυτός είχε τα μαύρα. Σκληροί, γυαλιστεροί οι πύργοι του*

*επιτέθηκαν με ορμή*

*ενώ η βασίλισσά μου ξεντυνόταν στο σκοτάδι.*

*Ήταν καλός αντίπαλος,*

*προέβλεπε κάθε μου κίνηση*

*πριν καλά καλά ακόμα την σκεφτώ,*

*κι εγώ παρ' όλα αυτά την έκανα,*

*με την ήρεμη εγκατάλειψη αυτού*

*που βαδίζει στο χαμό του.*

*Ίσως τελικά να με γοήτευε*

 *το πόσο γρήγορα εξόντωσε τους στρατιώτες μου*

 *τους αξιωματικούς, τους πύργους, τα οχυρά,*

*τις γέφυρες, τον βασιλιά τον ίδιο,*

*πόσο εύκολα διαπέρασε, εισχώρησε και άλωσε*

*βασίλεια ολόκληρα αρχαίας σιωπής*

*και πώς τελικά αιχμαλώτισε εκείνη τη μικρή βασίλισσα*

*από νεραϊδοκλωστή*

*που τόσο της άρεσε να διαφεύγει με πειρατικά καράβια*

*στις χώρες του ποτέ.*

*Ναι, ομολογώ ότι γνώριζα από πριν πως θα νικήσει.*

 *Άλλωστε, γι’ αυτό έπαιξα μαζί του.*

*Γιατί, έστω και μια φορά, μες στη ζωή,*

*αξίζει κανείς να παίξει για να χάσει.*

**ΘΕΜΑ Γ** Αξιοποιώντας τους κειμενικούς δείκτες του ποιήματος (π.χ. εικόνες, αντιθέσεις κ.λπ.) να σχολιάσετε το θέμα/ερώτημα που πιστεύετε ότι τίθεται στο ποίημα αυτό κατά την κρίση σας. (Μονάδες 15)

### 34. «Είμαστε όλοι εντός του μέλλοντός μας» Χρηστος Χωμενίδης

**Εισαγωγικό σημείωμα** Ο συγγραφέας Χρήστος Χωμενίδης στοχάζεται σχετικά με τα αποτελέσματα της τέταρτης τεχνολογικής επανάστασης στην καθημερινότητα των ανθρώπων

***Κείμενο****Το θέαμα κάποιων ταξιτζήδων να προπηλακίζουν στην Πλατεία Συντάγματος έναν οδηγό γνωστής εταιρείας μεταφορών ήταν απολύτως οικτρό. Ακόμα και για εκείνους που συμφωνούν ότι ο κλάδος του ταξί υφίσταται αθέμιτο ανταγωνισμό από την εν λόγω εταιρεία και –ως έναν βαθμό– δικαιολογούν την αγανάκτησή τους.
Κοιτάζοντάς τους, ωστόσο, εγώ είδα σκηνές από το εγγύς μέλλον. Τους φαντάστηκα –σε δέκα; σε δεκαπέντε χρόνια το αργότερο– να ωρύονται εναντίον του αυτοκινήτου δίχως οδηγό, το οποίο ήδη έχει κατασκευαστεί και δοκιμάζεται στην Αμερική. Χωρίς άνθρωπο στο τιμόνι κι εν τούτοις απολύτως αξιόπιστο και ασφαλές. Το κομπιούτερ που θα το κατευθύνει θα αντιδρά στα απρόοπτα πιο ψύχραιμα, πιο αποτελεσματικά κι από τον πλέον προικισμένο ραλίστα. Τι θα κάνουν τότε οι ταξιτζήδες; Θα πυρπολήσουν μήπως τα αυτοκίνητα - ρομπότ, όπως έβαζαν οι Λουδίτες στην Αγγλία στις αρχές του 19ου αιώνα φωτιά στους ηλεκτροκίνητους αργαλειούς; Θα απεργήσουν; Από ποιον θα λείψουν τραβώντας χειρόφρενο; Αφού το επάγγελμά τους θα έχει σαρωθεί ανεπιστρεπτί από την τεχνολογία...*

 *Οι προφητείες της επιστημονικής φαντασίας επαληθεύονται. Η τέταρτη τεχνολογική επανάσταση είναι κιόλας εδώ. Η τεχνητή νοημοσύνη εισβάλλει στην καθημερινότητά μας για να ανατρέψει δεδομένα που εκλαμβάνονταν ως αιώνια, ως ακατάλυτα. Λειτουργούν ήδη τα πρώτα σουπερμάρκετ χωρίς υπαλλήλους. Οι καταναλωτές διαλέγουν από τα ράφια τα προϊόντα, το σύστημα χρεώνει τον λογαριασμό τους, μία μηχανική –εγκάρδια εντούτοις– γυναικεία φωνή τούς εύχεται «εις το επανιδείν». Στην Ιαπωνία τα τραπεζικά καταστήματα έχουν εν πολλοίς καταργηθεί, οι συναλλαγές γίνονται ηλεκτρονικά. Η κυκλοφορία του μετρητού χρήματος περιορίζεται διαρκώς, οι κάρτες –πιστωτικές και χρεωστικές– παρέχουν ασυγκρίτως μεγαλύτερη ασφάλεια, τα κέρματα και τα χαρτονομίσματα θα αποτελούν για τα εγγόνια μας μουσειακό είδος. Όπως και οι βιομηχανικοί εργάτες. Όπως και οι ταμίες. Ίσως ακόμα και οι πλοίαρχοι και οι πιλότοι αεροπλάνων.*

 *Οι μετριοπαθείς μιλούν για ταχεία έκλειψη των καθαρά διεκπεραιωτικών επαγγελμάτων, στα οποία δεν απαιτείται ιδιαίτερη πρωτοβουλία ή δημιουργικότητα. Οι τολμηρότεροι προβλέπουν ότι τα κομπιούτερ θα αναλάβουν τη διαγνωστική –ίσως και την επεμβατική– ιατρική. Θα αντικαταστήσουν τους θεράποντες της Εκπαίδευσης και της Δικαιοσύνης. Θα λαμβάνουν σε βάθος χρόνου και πολιτικές ακόμα αποφάσεις, σταθμίζοντας το συλλογικό ανθρώπινο συμφέρον, με γνώμονα τις γενικές αρχές που εμείς θα τους έχουμε εμφυτέψει. Η πρόσβαση και η ταχύτατη επεξεργασία όλων των διαθέσιμων δεδομένων, η ακρίβεια στους υπολογισμούς και η δυνατότητα να σταθμίζουν απροκατάληπτα –ελεύθερα από κάθε ιδιοτέλεια– τους δίνει αυτή την προοπτική.*

*Το εφιαλτικό σενάριο του υπερ-υπολογιστή (ή του δικτύου υπολογιστών) που αυτονομείται και «επαναστατεί» εναντίον μας μοιάζει απλοϊκά κινδυνολόγο. Οι μηχανές διαθέτουν μεν ευφυΐα, στερούνται δε «εγώ», βούλησης και αντίληψης ιδίου συμφέροντος. Επιλύουν και τα πιο δύσκολα προβλήματα. Συναισθηματικά όμως είναι ανύπαρκτες. Έννοιες όπως στοργή, αγάπη, μίσος, έρωτας –ό,τι πηγάζει από τον τρόμο του θανάτου κι από τη λαχτάρα της διαιώνισης– τις αγνοούν εντελώς. Η ευγενέστερη εξάλλου ανθρώπινη δραστηριότητα, η τέχνη, βασίζεται σε ελεύθερους συνειρμούς, σε αυθαίρετους εν πολλοίς συνδυασμούς χρωμάτων, ήχων, λέξεων. Θα παραμείνει συνεπώς για τα κομπιούτερ απάτητος πλανήτης. Μόνο να τη μιμούνται θα μπορούν. Αλλά γιατί να το κάνουν;
Οι επιστήμονες που ιχνηλατούν το μέλλον ομοφωνούν ότι η τέταρτη τεχνολογική επανάσταση θα αυξήσει θεαματικά τον πλούτο στη Γη. Η βαριά και ανθυγιεινή εργασία θα καταργηθεί. Η γενετική θα εκτινάξει την παραγωγικότητα σε τροφή. Δισεκατομμύρια άνθρωποι θα περάσουν από την αγωνία της επιβίωσης στην ευδαιμονία της υλικής αφθονίας. Εκτός και αν τα οφέλη της τα καρπώνεται μια ελάχιστη κάστα υπερπρονομιούχων, σπρώχνοντας όλους τους υπόλοιπους στο περιθώριο, μετατρέποντάς τους σε παρίες. Κάτι τέτοιο εντούτοις θα πυροδοτούσε διαρκώς εντάσεις και εξεγέρσεις, θα σήμαινε μια κατάσταση μόνιμης αστάθειας και οικονομικά –συν τοις άλλοις– ασύμφορη. Ποιος ο λόγος; Τα αγαθά θα αρκούν για όλους. Ο καταναλωτισμός, όπως έχει αποδειχθεί, είναι ο ισχυρότερος παράγοντας κοινωνικής ειρήνης.*

*Το κρίσιμο ερώτημα είναι πώς θα χρησιμοποιούν τα παιδιά ή τα εγγόνια μας τον άπλετο χρόνο τους. Θα ανοιχτούν άραγε καινούργιοι ορίζοντες δημιουργίας και απόλαυσης ή θα βουλιάξει ο άνθρωπος μέσα σε ένα σύμπαν εικονικής πραγματικότητας και videogames; Θραύοντας τα δεσμά της αναγκαστικής, για το προς το ζην, εργασίας, θα απελευθερωθούμε ή θα νοσήσουμε όλοι ψυχικά; [...]*
Χωμενίδης, Χ. (10.03.2018 ). «Είμαστε όλοι εντός του μέλλοντός μας». Τα Νέα.
 ΘΕΜΑΤΑ
1. α) Ποιο είναι το βασικό θέμα του κειμένου; β) Ποιες είναι οι θέσεις του συγγραφέα απέναντι στο θέμα αυτό; γ) Πώς τις τεκμηριώνει;
 2. Να εντοπίσετε στο πλαίσιο του κειμένου -αρκούν τρία παραδείγματα- διαβαθμίσεις βεβαιότητας (επιστημική τροπικότητα) στις απόψεις που καταγράφει ο συγγραφέας και να τις αιτιολογήσετε.
3. Πώς αντιλαμβάνεστε τη σύνδεση ανάμεσα στον τίτλο του κειμένου και το βασικό θέμα που αναπτύσσεται σε αυτό.
 4. «Θα λαμβάνουν σε βάθος χρόνου και πολιτικές ακόμα αποφάσεις, σταθμίζοντας το συλλογικό ανθρώπινο συμφέρον, με γνώμονα τις γενικές αρχές που εμείς θα τους έχουμε εμφυτέψει. Η πρόσβαση και η ταχύτατη επεξεργασία όλων των διαθέσιμων δεδομένων, η ακρίβεια στους υπολογισμούς και η δυνατότητα να σταθμίζουν απροκατάληπτα –ελεύθερα από κάθε ιδιοτέλεια– τους δίνει αυτή την προοπτική.» Συμφωνείτε με την άποψη αυτή του συγγραφέα; Θεωρείτε ότι η λήψη πολιτικών αποφάσεων βασίζεται μόνο στην αντικειμενική επεξεργασία δεδομένων;
5. Στο κλείσιμο του κειμένου το ρηματικό πρόσωπο μετατρέπεται από γ΄ (ενικό ή πληθυντικό) σε α΄ πληθυντικό. Να ερμηνεύσετε την επιλογή του συγγραφέα σε σχέση με τον σκοπό που επιδιώκει να επιτύχει.
6. Σε ποιο είδος ανήκει το κείμενο; Ποια χαρακτηριστικά του σας οδηγούν σε αυτή τη διαπίστωση;
7. Να ερμηνεύσετε τη χρήση των ερωτήσεων στη δεύτερη παράγραφο του κειμένου, λαμβάνοντας υπόψη την επικοινωνιακή περίσταση (πομπός, δέκτης, σκοπός του κειμένου).
8. Ποιος είναι ο ισχυρισμός τον οποίο επιχειρεί να αποδείξει ο συγγραφέας στην τρίτη παράγραφο του κειμένου; Με ποια μέσα επιτυγχάνει τον στόχο του;
9. Να εξηγήσετε με πιο απλά λόγια το περιεχόμενο του υπογραμμισμένου χωρίου του κειμένου, ώστε να γίνει κατανοητό από έναν φίλο σας που δεν το καταλαβαίνει.
10. «Δισεκατομμύρια άνθρωποι θα περάσουν από την αγωνία της επιβίωσης στην ευδαιμονία της υλικής αφθονίας.» Πώς τεκμηριώνει την αισιόδοξη αυτή άποψη ο συγγραφέας; Θεωρείτε πειστική την τεκμηρίωσή **του**;

### 35. ΝΙΚΟΣ ΚΑΣΔΑΓΛΗΣ  Τόκιο

*Το ταξίδι του Κάσδαγλη στην Ιαπωνία πραγματοποιήθηκε τη δεκαετία του 1980, την εποχή δηλαδή που η μεγάλη ανάπτυξη των συγκοινωνιών άρχισε να διευκολύνει σημαντικά τα ταξίδια και τον τουρισμό. Αν και οι χώρες της Άπω Ανατολής είναι μακρινοί προορισμοί για τον Έλληνα και Ευρωπαίο ταξιδιώτη, ασκούσαν πάντοτε έντονη γοητεία εξαιτίας της διαφορετικής από τη Δύση πολιτισμικής τους παράδοσης. Το απόσπασμα που επιλέξαμε από την ταξιδιωτική περιγραφή της Ιαπωνίας αναφέρεται στην απόλαυση του φαγητού, θέμα ενδιαφέρον για τον αναγνώστη του 1988, έτος κυκλοφορίας του βιβλίου του Κάσδαγλη* **Δρόμοι της στεριάς και της θάλασσας**.

*Η Ιαπωνία είν' εντυπωσιακή, κι η αίσθηση αυτή ξεκινάει από τ' αεροδρόμιο, μόλις φτάνεις. Η σωστή οργάνωση στην αίθουσα υποδοχής δεν επιτρέπει κανένα λάθος, καμία παρεξήγηση. Ο επιβάτης θα περάσει τον υγειονομικό έλεγχο, τον τελωνειακό και τα διαβατήρια, δίχως να προλάβει να σκεφτεί τις πιθανές δυσκολίες. Οι υπάλληλοι σου δίνουν την αίσθηση πως περιμένουν ακριβώς εσένα, να σ' εξυπηρετήσουν. Όσο να ξεμπερδέψεις τις σύντομες διαδικασίες για να σε δεχτούνε στην Ιαπωνία οι αποσκευές είναι κιόλας πάνω στην**κορδέλα**,\* και στριφογυρίζουνε. Στην Ιαπωνία όλα δουλεύουνε σαν καλολαδωμένη μηχανή.
   Βγαίνοντας, καλά θα κάνεις να πάρεις το λεωφορείο ως το**τέρμιναλ**.\* Η διαδρομή είναι μεγάλη, μιάμιση ώρα και βάλε, κι η ταρίφα για το ταξί περισσότερο από τρεις χιλιάδες δραχμές. Το ταξί στην Ιαπωνία είναι ίσως τέσσερις φορές πιο ακριβό από την Ελλάδα.
   Φτάνω αργά στο ξενοδοχείο, κοντά στα μεσάνυχτα, μα έχω την αίσθηση πως το Τόκιο είναι μια πόλη νεκρή. Οι δρόμοι έρημοι, τα μαγαζιά κλειστά, οι επιγραφές σκοτεινές. Το Τόκιο, από τις μεγαλύτερες πόλεις στον κόσμο, είναι μια βιομηχανική πόλη με περιορισμένη νυχτερινή ζωή.
   Το ξενοδοχείο είναι μεγάλο, εμπορικό, τυποποιημένο. Οι υπάλληλοι στην υποδοχή συνεχίζουν τη δουλειά, αδιάφοροι για την παρουσία μου. Λέω σε κάποιον πως έχω κλείσει δωμάτιο, κι αμέσως αλλάζει το σκηνικό. Βιάζεται να μ' εξυπηρετήσει, χαμογελαστός, πρόθυμος.*

*Πρώτη εμπειρία: στην Ιαπωνία μην περιμένεις να σε ρωτήσουν. Πρέπει να ζητήσεις κάτι, για να ενδιαφερθούν. [...]
   Στο ξενοδοχείο αλλάζω τα βρεμένα ρούχα μου, κάνω κι ένα ζεστό μπάνιο, καλού κακού. Δεν έχω φάει μετά το πλούσιο πρωινό, και πεινάω σαν λύκος. Στο ξενοδοχείο έχει δυο παραδοσιακά εστιατόρια, ένα δυτικό, και την καφετερία. Θα φάω γιαπωνέζικα, να δω πώς είναι.
   Στο εστιατόριο, η περιπέτεια της συνεννόησης. Στον περιποιητικό**μετρ**,\* που**σιμώνει**,\* μιλάω αγγλικά. Θέλω να φάω γιαπωνέζικα, του λέω, μα δεν καταλαβαίνω τίποτα απ' τη γιαπωνέζικη κουζίνα, και τον παρακαλώ να μου διαλέξει το μενού. Χαμογελάει αμήχανα, και τον παρεξηγώ, νομίζω πως δεν κατάλαβε. Ρωτάω αν υπάρχει κάποιος να μιλάει αγγλικά, για να συνεννοηθώ. Απαντά πως μιλάει αγγλικά, και με προσκαλεί μαζί του, να διαλέξω. Αποφεύγει την ευθύνη να διαλέξει για λογαριασμό μου, έστω κι αν τον βεβαιώνω πως, αν δε μ' αρέσει το φαγητό, δικό μου λάθος.
   Η εκλογή στην Ιαπωνία δε γίνεται στην κουζίνα, μα στη βιτρίνα του μαγαζιού. Εκθέτουν όλα τα φαγητά του μενού, φτιαγμένα με πορσελάνη, με τις τιμές τους δίπλα, για να μην ξαφνιαστείς στο λογαριασμό. Τα πιάτα που μου δείχνει έχουν κρέας ωμό, ψάρι ωμό, και θαλασσινά, κι όλα τα συνοδεύουν πολλά χορταρικά, μανιτάρια, κρεμμύδια, μακαρόνια, και δε θυμάμαι τι άλλο.*

*Το κρέας και το ψάρι, ωμά, με κάνουν και διστάζω, και διαλέγω τα θαλασσινά. Παρόλο που διαλέγω μόνος μου ο μετρ κοντοστέκεται, μου εξηγεί πώς τα βράζουν, και δεν ξέρει αν θα μ' αρέσουν. Επιμένω, το ωμό κρέας και το ψάρι τα φοβάμαι περισσότερο, κι ας λέει ό,τι θέλει ο μετρ.
   Η περιποίηση είναι πριγκιπική. Τρεις κοπέλες με**κιμονό**\* με βολεύουνε σ' ένα τραπεζάκι, ρωτάν αν πρέπει να μου φέρουν τα ορεκτικά, που συνοδεύουν κάθε γιαπωνέζικο τραπέζι. Βέβαια, όλα.
   Οι κοπέλες μού φέρνουν ένα σωρό μπολ με περίεργα φαγητά, που δεν καταλαβαίνω, λογιώ λογιώ σάλτσες, και τ' απαραίτητο ωμό κρέας και το ψάρι που τόσο πάσκισα ν' αποφύγω. Αρνιέμαι το πιρούνι που μου φέρνουν, και πιάνω ένα φαρδύ ξυλαράκι, μέσα σ' ένα πιάτο. Το χρησιμοποιώ για κουτάλι, και τσακώνω έναν από τους μεζέδες που μου φέρνουν. Γελάν όλοι, κι επεμβαίνει ο μετρ. Με μια γρήγορη κίνηση χωρίζει το φαρδύ ξυλαράκι σε δυο στενά, μου δείχνει πώς να τα κρατήσω, για να τσακώνω το φαΐ.
   Η μεγαλύτερη σερβιτόρα, μεσόκοπη, μ' επίσημο μαύρο κιμονό, αναλαβαίνει να με περιποιηθεί. Μου δείχνει πώς ν' ανακατέψω τις σάλτσες, ποια πηγαίνει με το ψάρι, ποια με το κρέας, τι ταιριάζει στους άλλους μεζέδες. Το ωμό κρέας και το ψάρι γλιστράν από τα ξυλαράκια μέσα στη σάλτσα, μα τελικά τα καταφέρνω. Παρά το δισταγμό μου, στην αρχή, τα τρώω μ' ευχαρίστηση.*

*Στο μεταξύ μου φέρνουν ένα μάτι με αέριο, το συνδέουνε στο τραπέζι μου. Βάζουν πάνω ένα πήλινο τσουκάλι με νερό, κι η σερβιτόρα, χαμογελαστή, ρίχνει μέσα στο νερό που βράζει, λίγα λίγα, τα χορταρικά και τα θαλασσινά, και τα κομμάτια το ψάρι, κι ό,τι άλλο βρίσκεται στο πιάτο. Τρώω μέσα από ένα μπολ, και μου το γεμίζει συνέχεια απ' το τσουκάλι. Χρησιμοποιεί δυο μακριά ξυλαράκια για σερβίρισμα, σκαλισμένα και λακαρισμένα, πολυτελή. Τα δικά μου, πρόχειρα, θα πεταχτούνε μετά τη χρήση. Κάθε τόσο με σερβίρει σάκι, το γιαπωνέζικο ρακί, που το ζεσταίνουνε για να το πιουν.*

*Το πιάτο είναι τεράστιο, όχι όμως βαρύ. Το αποτελειώνω, πεινασμένος καθώς είμαι, άλλωστε οι Γιαπωνέζοι δε δίνουν ψωμί. Το ίδιο το φαγητό θα το 'λεγα άγευστο, αν δεν ήταν οι πικάντικες σάλτσες.
   Η σερβιτόρα μου, αφού ψαρέψει και το τελευταίο χορταρικό, και το τελευταίο μακαρόνι μέσα από το τσουκάλι, μου σερβίρει ύστερα και το νερό, να το πιω για**κονσομέ**.\* Δεν έχει άδικο, είναι νόστιμο, τόσα πράματα έχουνε βράσει μέσα.*

*Στο παραδοσιακό εστιατόριο με περιποιηθήκανε σαν να 'μουν πρίγκιπας, κι ύστερα με βάλαν να πληρώσω για την περιποίηση· λογικό. Ο λογαριασμός έξι χιλιάδες γιεν, κάπου χίλιες διακόσιες δραχμές.
   Μια δεύτερη εμπειρία: στην Ιαπωνία έχει περισσότερη σημασία ο τρόπος που θα σε σερβίρουν, από το ίδιο το φαΐ.*

Ν. Κάσδαγλης, *Δρόμοι της στεριάς και της θάλασσας*, Κέδρος

**Λεξιλόγιο**
\* **κορδέλα**: ιμάντας που μεταφέρει τις αποσκευές

\* **τέρμιναλ**: τελευταίος σταθμός

\* **μαιτρ**: αρχισερβιτόρος

\* **σιμώνει**: πλησιάζει

\* **κιμονό**: γιαπωνέζικη γυναικεία ενδυμασία

\* **κονσομέ**: ζωμός

    1 Ποια στάδια ακολουθεί η ιεροτελεστία του φαγητού στο Τόκιο; Τι εξυπηρετεί αυτή η εθιμοτυπία;

  2 O αφηγητής, περιγράφοντας τις συνήθειες των κατοίκων του Τόκιο, ουσιαστικά συγκρίνει τον ανατολίτικο με τον ελληνικό τρόπο ζωής. Ποιες διαφορές ανάμεσα στους δύο κόσμους εντοπίζει; Σε ποιά σημεία έχει καυστικά σχόλια για τους Ιάπωνες

       3 Με ποια αφηγηματική τεχνική (είδος αφήγησης, τύπος του αφηγητή) ο συγγραφέας εκθέτει τις εμπειρίες του και ποιοι αφηγηματικοί τρόποι (αφήγηση, διάλογος, μονόλογος, περιγραφή, σχόλιο κ.λπ.) υπερτερούν στο απόσπασμα;

    4. Γιατί ο συγγραφέας χρησιμοποιεί και α κ β κ γ ενικό πρόσωπο;;

###  36. Θανάσης Βαλτινός, «Φουραντάν»

(από τη συλλογή Επείγουσα ανάγκη ελέου, Βιβλιοπωλείον της Εστίας, 2015)

*«Ερώτηση: Τι συνέβη το βράδυ της Κυριακής 13ης Ιανουαρίου τρέχοντος έτους;*

*Απάντηση: Την τελευταία εβδομάδα είχα θυμώσει με την κόρη μου Σταυρούλα διότι ενώ ήταν έγκυος μου το απέκρυψε στην αρχή. Μετά μου το αποκάλυψε ότι πράγματι ήταν σε προχωρημένο μήνα, χωρίς να μου λέει με ποιον. Στο χωριό είναι μεγάλο σκάνδαλο να γεννήσει μια ανύπαντρη κοπέλα, γι’ αυτό και επειδή έχω άλλα τρία κορίτσια, και ένα γιο, εθόλωσε το μυαλό μου και την Κυριακή το βράδυ, γύρω στις εννιά που το ράδιο έλεγε τις ειδήσεις, έβαλα στα παιδιά μου να φάνε. Αφού έβαλα στα άλλα, φακές στα πιάτα τους, έβαλα και στης Ρούλας. Προτού της το δώσω πήγα στο φούρνο που είναι στην αυλή, πήρα ένα μπουκαλάκι γυάλινο με μαύρο βούλωμα που είχε μέσα δηλητήριο φουραντάν και έριξα λίγο στο πιάτο της. Μετά το έβαλα μπροστά της που καθόταν με τα άλλα παιδιά και είδα ότι το έφαγε όλο.*

*Το δηλητήριο το είχε βάλει στο φούρνο η Ρούλα και μου το είχε δείξει. Το φέρνουν στην κοινότητα για την καταπολέμηση εντόμων στα χτήματα και παίρνει όποιος θέλει. Μετά από λίγο, που έφαγε, βγήκε έξω από το σπίτι και έκανε εμετό. Γύρισε και αφού κάθισε μισή ώρα είπε ότι την πόναγε η κοιλιά της και πήγε για ύπνο. Εγώ έπλυνα τα πιάτα και κοιμήθηκα μετά από αυτήν, δίπλα της. Την κοίταξα και είδα ότι κοιμόταν κανονικά.*

*Ερώτηση: Σε ποιο δωμάτιο κοιμηθήκατε και ποιος άλλος κοιμήθηκε εκεί;*

*Απάντηση: Στο σπίτι μας έχουμε το χειμωνιάτικο και τη σάλα και τους μήνες που κάνει κρύο κοιμόμαστε όλοι μαζί στο χειμωνιάτικο που έχει το τζάκι. Εγώ και στη σειρά τα παιδιά μου στρωματσάδα. Με το φώτημα σκούντησα τη Ρούλα να σηκωθεί και να ανάψει τη φωτιά αλλά δεν κουνιόταν και ήταν παγωμένη. Τότε σηκώθηκα και κατάλαβα ότι είχε πεθάνει.*

*Ερώτηση: Ποιος υποπτεύεστε ότι ήταν ο αίτιος της εγκυμοσύνης της κόρης σας Σταυρούλας;*

*Απάντηση: Ο κουνιάδος μου Μιχάλης Ισαακίδης. Ο Μιχάλης ερχόταν στο σπίτι μας συχνά για να έχουν τα παιδιά έναν ίσκιο και με βοήθαγε και εμένα. Με βοήθαγε στις δουλειές, στο αμπέλι κλάδεμα, και άλλες.*

*Ερώτηση: Διανυκτέρευε στο σπίτι σας ο Μιχάλης Ισαακίδης; Απάντηση: Καμιά φορά αλλά σπάνια, όταν νύχτωνε και ήταν κουρασμένος για να πάει στο Πλατάνι. (χωριό μόνιμης κατοικίας Μιχαήλ Ισαακίδη).*

*Ερώτηση: Όταν διανυκτέρευε στο σπίτι σας ο Μιχάλης Ισαακίδης πού κοιμόταν;*

*Απάντηση: Στο χειμωνιάτικο αλλά του έστρωνα ξεχωριστά, από τη δική μου μεριά.*

*Ερώτηση: Πώς και πότε νομίζετε ότι ο Μιχάλης Ισαακίδης εκμεταλλεύτηκε την κατάσταση και αποπλάνησε την κόρη σας; Απάντηση: Ένα βράδυ στο τέλος του περασμένου Αυγούστου που πήγα στον Πύργο για δουλειά, έμεινε στο σπίτι ο Μιχάλης και τότε το πείραξε το κορίτσι. Την άλλη μέρα που γύρισα το κατάλαβα.*

 *Ερώτηση: Γιατί η κόρη σας δεν σας είπε τίποτα και πώς το καταλάβατε;*

*Απάντηση: Η κόρη μου ήταν νευρική και επιθετική εναντίον μου. Από καιρό δεν τα πηγαίναμε και πολύ καλά και συχνά με κατηγορούσε, όταν έμενε στο σπίτι μας ο θείος της Μιχάλης. Όταν γύρισα από τον Πύργο την ρώτησα τι είχε, και μου είπε ότι δεν είχε τίποτα. Μου είπε ευχαριστώ πολύ για το ενδιαφέρον σου. Και εγώ της έδωσα ένα σκαμπίλι που μου έβγαλε γλώσσα. Τότε μου είπε, εσύ δεν είσαι μητέρα, και την πήραν τα κλάματα.*

*Ερώτηση: Μετά από αυτό το επεισόδιο ποια ήταν η συμπεριφορά της κόρης σας;*

*Απάντηση: Ήταν ευερέθιστη και λιγομίλητη. Φαινόταν μοναχή της. Του Αγίου Νικολάου ψιχάλιζε, γύρισε στο σπίτι βρεγμένη και είχε χώματα στο φουστάνι της. Την ρώτησα πού γύριζε. Ήταν απελπισμένη, πήγε να με αγκαλιάσει και εγώ την απώθησα. Ξεσυνερίστηκα το παιδί μου.*

*Ερώτηση: Ο Μιχάλης Ισαακίδης τι έκανε στο μεταξύ; Απάντηση: Ο Μιχάλης αραίωσε. Δύο φορές τον Δεκέμβριο ήρθε στο χωριό αλλά δεν ήρθε στο σπίτι μας. Ο Μιχάλης ήρθε μας έβαλε φωτιά και μετά χάθηκε.*

*Ερώτηση: Έχετε να προσθέσετε άλλο τι;*

*Απάντηση: Γυρεύω συγνώμη από τον Θεό, τα παιδιά μου και τους ανθρώπους. Ό,τι έκανα το έκανα γιατί η Ρούλα με είχε φέρει σε απόγνωση. Εγώ τριάντα εφτά χρονών έμεινα χήρα και μεγάλωσα πέντε παιδιά δουλεύοντας όλη την ημέρα και δεν ήθελα τα άλλα μου κορίτσια να πάρουν τον δρόμο που πήρε η Ρούλα μας και μας ντρόπιασε όλους. Και τον μικρό μας γιο.»*

ΕΡΩΤΗΣΕΙΣ Α.1. Να γράψετε σε λίγες γραμμές (80-100 λέξεις) την ιστορία που αφηγείται το παραπάνω διήγημα

Α.2. Ποια είναι τα πρόσωπα που αναφέρονται στο διήγημα και ποιο από αυτά φαίνεται να είναι το δρων πρόσωπο; Μπορείτε να αναφέρετε κάποια χαρακτηριστικά του, όπως αποτυπώνονται στο κείμενο, και να τα συνδέσετε με τα αίτια της πράξης της;

* 1. Στην πρώτη της απάντηση, η μητέρα ισχυρίζεται ότι δηλητηρίασε την κόρη της γιατί «εθόλωσε το μυαλό» της. Διαβάστε προσεκτικά όλη την απάντηση και συσχετίστε τα στοιχεία του λόγου της που επιβεβαιώνουν ή ανατρέπουν αυτόν τον ισχυρισμό (το έγκλημα έγινε «εν θερμώ» ή «εν ψυχρώ»;).
	2. Συσχετίστε τα κειμενικά στοιχεία που δείχνουντη μεθοδικότητα με την οποία εκτέλεσε η μητέρα το έγκλημα (στην πρώτη της απάντηση), με τις απαντήσεις της α) χειμωνιάτικο αλλά του έστρωνα ξεχωριστά, από τη δική μου μεριά», και β) «Από καιρό δεν τα πηγαίναμε και πολύ καλά και συχνά με κατηγορούσε, όταν έμενε στο σπίτι μας ο θείος της Μιχάλης». Κάνετε κάποια υπόθεση για τα κίνητρα της δολοφονίας πέρα από την «ντροπή»;

Β. Ερμηνευτικό σχόλιο: Ποιο είναι κατά τη γνώμη σου το θέμα που θέτει το διήγημα Φουραντάν (200-300 λέξεις)

### 37. Οδυσσέας Χρονόπουλος – Ανθρώπινα Δικαιώματα

***Ανθρώπων δικαιώματα***

*Εἶχανε, λέει δικαιώματα,*

*ἐνῶ μπρος και πίσω τους ἔσερναν οἱ ἀλυσίδες,*

*ἦταν λέει λεύτεροι ἄνθρωποι,*

*ἐνῶ φάνταζαν ὡς μαριονέτες*

*χειροπόδαρα δεμένες νὰ κοιτᾶν*

*στον ἀπέναντι τοίχο τις ὁθόνες τῶν σκιῶν,*

*καὶ χαμογελούσαν μες τὸ βαρύ τους ψέμα,*

*ἐνῶ ἔκλαιγε ἡ ψυχή τους,*

*Εἶχανε, λέει δικαιώματα*

*μες την μωρή τους πλάνη,*

*καὶ γελούσαν πίσω ἀπ’ την κουρτίνα*

*οἱ παγκόσμιοι τύραννοι*

*μὲ τις μαύρες κουκούλες*

*και τὴν προβιά ἀνθρώπου,*

*Ἑμπρός, ἑμπρός λοιπόν, μὲ τὰ χέρια ψηλά,*

*ὑποταχτείτε δεσμώτες,*

*στῶν ἀνθρώπων ἀδικαίωτα δικαιώματα,*

*χορέψτε, χορέψτε μὲ τὸν ρυθμό τοῦ ἀλύτρωτου.*

*Οδυσσέας Νασιόπουλος*

**Θέμα Γ**

Ο ποιητής θέτει το ερώτημα του μέσα από μια θεατρική σύνθεση. Ποιό είναι αυτό, με ποια μέσα αναδεικνύεται και ποια η δική σας άποψη;

##### 38. Κώστας Καρυωτάκης, Τρεις Μεγάλες Χαρές

*Όμορφος κόσμος, ηθικός, αγγελικά πλασμένος! Δ. Σολωμός*

Ι. Καλός υπάλληλος

Είναι ένας αγαθός γεροντάκος. Έπειτα από τριάντα χρόνων ὑπηρεσία, έχει νά διατρέξει όλους τούς βαθμούς. Γραφεύς στο πρωτόκολλο.

Πάντα έκανε τη δουλειά του ευσυνείδητα, σχεδόν με κέφι. Σκυμμένος από το πρωὶ ως το βράδυ στο παρθενικό βιβλίο του, περνούσε τούς αριθμούς και αντέγραφε τὶς περιλήψεις. Κάποτε, μετά την καταχώριση ενός εισερχομένου ή ενός εξερχομένου, ετράβαγε μιά γραμμή πού έβγαινε από την τελευταία στήλη και προχωρούσε προς το περιθώριο, έτσι σάν απόπειρα φυγής. Αυτή ἡ ουρά δεν είχε θέση εκειμέσα, όμως την τραβούσε βιαστικά, με πείσμα, θέλοντας νά εκφράσει τον εαυτό του. Ἂν έσκυβε κανεὶς πάνω στην απλή και ίσια γραμμούλα, θά διάβαζε την ιστορία του καλού ὑπαλλήλου. Νέος ακόμη, μπαίνοντας στην ὑπηρεσία, εχαιρέτησε με συγκαταβατικό χαμόγελο τούς συναδέλφους του. Έτυχε νά καθίσει σ᾿ αυτήν την καρέκλα. Κ’ έμεινε εκεί. Ήρθαν ἄλλοι αργότερα, έφυγαν, επέθαναν. Αυτός έμεινε εκεί. Οι προϊστάμενοί του τον θεωρούσαν απαραίτητο. Είχε αποκτήσει μία φοβερή, μοιραία ειδικότητα.

Ελάχιστα πρακτικός ἄνθρωπος. Τίμιος, ιδεολόγος. Μ’ όλη τη φτωχική του εμφάνιση, είχε αξιώσεις ευπατρίδου. Ένα πρωί, επειδή ο Διευθυντής του του μίλησε κάπως φιλικότερα, επήρε το θάρρος, του απάντησε στον ενικό, εγέλασε μάλιστα ανοιχτόκαρδα και τον χτύπησε στον ώμο. Ο κύριος Διευθυντής τότε, μ᾿ ένα παγωμένο βλέμμα, τον εκάρφωσε πάλι στη θέση του. Κ’ έμεινε εκεί.

Τώρα, βγαίνοντας κάθε βράδυ από το γραφείο, παίρνοντας τον παραλιακό δρόμο, βιαστικός βιαστικός, γυρίζοντας δαιμονισμένα το μπαστούνι του με την ωραία, νικέλινη λαβή, γράφει κύκλους μέσα στο ἄπειρο. Και μέσα στούς κύκλους τα σημεία του απείρου. Όταν περάσει τά τελευταία σπίτια, θ’ αφήσει πάντα να ξεφύγει ψηλά με ορμή το μπαστούνι του, έτσι σάν απόπειρα λυτρωμού.

Μετά τον περίπατο τρυπώνει σε μία ταβέρνα. Κάθεται μόνος, αντίκρυ στά μεγάλα, φρεσκοβαμμένα βαρέλια. Όλα έχουν γραμμένο πάνω απ᾿ την κάνουλα, με παχιά, μαύρα γράμματα, τ’ όνομά τους: Πηνειός, Γάγγης, Μισσισσιππής, Τάρταρος. Κοιτάζει εκστατικός μπροστά του. Το τέταρτο ποτηράκι γίνεται ποταμόπλοιο, με το οποίο ταξιδεύει σε θαυμάσιους, ἄγνωστους κόσμους. Από τά πυκνά δέντρα, πίθηκοι σκύβουν και τον χαιρετάνε. Είναι ευτυχής. [Καρυωτάκης 2017: 557]

Ερώτημα: Να εντοπίσετε το θέμα του διηγήματος και αξιοποιώντας τους κειμενικούς δείκτες να επισημάνετε πως το παρουσιάζει ο Καρυωτάκης. Πώς κρίνετε τη στάση του ήρωα; Τεκμηριώστε την απάντηση σας σε ένα κείμενο 200 λέξεων.

Πίνακας περιεχομένων

[Η ΑΦΗΓΗΣΗ 3](#_Toc169456698)

[ΑΦΗΓΗΣΗ 4](#_Toc169456699)

[Α. ΑΦΗΓΗΜΗΜΑΤΙΚΑ ΕΙΔΗ 5](#_Toc169456700)

[Β. ΑΦΗΓΗΜΑΤΙΚΟΙ ΤΡΟΠΟΙ: 5](#_Toc169456701)

[Γ. ΤΥΠΟΣ ΑΦΗΓΗΤΗ 8](#_Toc169456702)

[Ο ΧΡΟΝΟΣ ΑΦΗΓΗΣΗΣ 19](#_Toc169456703)

[Α. ΕΞΩΚΕΙΜΕΝΙΚΟΣ (ΕΞΩΤΕΡΙΚΟΣ) – ΕΣΩΚΕΙΜΕΝΙΚΟΣ 20](#_Toc169456704)

[ΧΑΡΑΚΤΗΡΕΣ - ΠΡΟΣΩΠΑ 36](#_Toc169456705)

[Α. ΧΑΡΑΚΤΗΡΙΣΤΙΚΑ ΧΑΡΑΚΤΗΡΩΝ – ΠΡΟΣΩΠΩΝ 38](#_Toc169456706)

[Β. ΚΑΤΗΓΟΡΙΟΠΟΙΗΣΗ ΧΑΡΑΚΤΗΡΩΝ – ΕΙΔΗ ΧΑΡΑΚΤΗΡΩΝ 39](#_Toc169456707)

[Γ. ΤΕΧΝΙΚΕΣ ΠΑΡΟΥΣΙΑΣΗΣ ΠΡΟΣΩΠΩΝ 40](#_Toc169456708)

[ΚΟΙΝΩΝΙΚΟ ΠΛΑΙΣΙΟ - ΑΞΙΕΣ 47](#_Toc169456709)

[Α. ΣΤΟΙΧΕΙΑ ΤΟΥ ΚΟΙΝΩΝΙΚΟ ΠΛΑΙΣΙΟΥ 48](#_Toc169456710)

[Β. ΙΔΕΕΣ ΚΑΙ ΠΡΟΒΛΗΜΑΤΙΣΜΟΙ ΣΥΓΓΡΑΦΕΑ ΚΑΙ ΠΡΟΒΑΛΟΜΕΝΕΣ ΑΞΙΕΣ 49](#_Toc169456711)

[ΥΦΟΣ - ΛΕΞΙΛΟΓΙΟ 57](#_Toc169456712)

[Α. ΥΦΟΣ ΩΣ ΠΡΟΣ ΤΑ ΕΚΦΡΑΣΤΙΚΑ ΜΕΣΑ 58](#_Toc169456713)

[ΑΠΛΟ – ΛΙΤΟ – ΦΥΣΙΚΟ 58](#_Toc169456714)

[ΣΥΝΘΕΤΟ – ΠΕΡΙΠΛΟΚΟ – ΠΕΡΙΤΕΧΝΟ 59](#_Toc169456715)

[ΓΛΑΦΥΡΟ – ΛΟΓΟΤΕΧΝΙΚΟ – ΛΥΡΙΚΟ 59](#_Toc169456716)

[ΖΩΗΡΟ – ΠΡΟΦΟΡΙΚΟ 59](#_Toc169456717)

[ΕΠΙΣΗΜΟ – ΤΥΠΙΚΟ – ΑΝΤΙΚΕΙΜΕΝΙΚΟ – ΟΥΔΕΤΕΡΟ 60](#_Toc169456718)

[ΕΙΡΩΝΙΚΟ ΣΑΡΚΑΣΤΙΚΟ 61](#_Toc169456719)

[ΔΙΔΑΚΤΙΚΟ – ΣΥΜΒΟΥΛΕΥΤΙΚΟ – ΠΑΡΑΙΝΕΤΙΚΟ 61](#_Toc169456720)

[ΠΡΟΣΩΠΙΚΟ - ΑΠΟΛΟΓΗΤΙΚΟ – ΕΞΟΜΟΛΟΓΗΤΙΚΟ 61](#_Toc169456721)

[Β. ΕΠΙΛΟΓΗ ΛΕΞΙΛΟΓΙΟΥ 63](#_Toc169456722)

[Η ωφελιμότητα των ιδιωμάτων 64](#_Toc169456723)

[Γ. ΓΡΑΜΜΑΤΙΚΑ ΠΡΟΣΩΠΑ, ΧΡΟΝΟΙ ΚΑΙ ΕΓΚΛΙΣΕΙΣ 65](#_Toc169456724)

[ΡΗΜΑΤΙΚΑ – ΓΡΑΜΜΑΤΙΚΑ ΠΡΟΣΩΠΑ 65](#_Toc169456725)

[ΓΡΑΜΜΑΤΙΚΟΙ ΧΡΟΝΟΙ 66](#_Toc169456726)

[ΕΓΚΛΙΣΕΙΣ ΡΗΓΜΑΤΟΣ 68](#_Toc169456727)

[Δ. ΧΡΗΣΗ ΕΙΚΟΝΩΝ 70](#_Toc169456728)

[Ε. ΤΑ ΣΧΗΜΑΤΑ ΛΟΓΟΥ 71](#_Toc169456729)

[ΛΟΓΟΤΕΧΝΙΚΑ ΚΙΝΗΜΑΤΑ ΚΑΙ ΡΕΥΜΑΤΑ 88](#_Toc169456730)

[Α. Ηθογραφία - Χαρακτηριστικά 89](#_Toc169456731)

[Β. Ρεαλισμός - Χαρακτηριστικά 90](#_Toc169456732)

[Γ. Νατουραλισμός - Χαρακτηριστικά 90](#_Toc169456733)

[Δ. Συμβολισμός - Χαρακτηριστικά 91](#_Toc169456734)

[Ε. Υπερρεαλισμός 92](#_Toc169456735)

[ΧΑΡΑΚΤΗΡΙΣΤΙΚΑ ΜΟΝΤΕΡΝΑΣ ΠΟΙΗΣΗΣ 94](#_Toc169456736)

[ΦΙΛΙΠΠΟΣ 107](#_Toc169456737)

[Τάκης Σινόπουλος, 108](#_Toc169456738)

[ΕΡΜΗΝΕΥΤΙΚΟ ΣΧΟΛΙΟ - ΚΕΙΜΕΝΙΚΟΙ ΔΕΙΚΤΕΣ 109](#_Toc169456739)

[Α) Ερμηνευτικό Σχόλιο 110](#_Toc169456740)

[Γ. Κειμενικοί Δείκτες 111](#_Toc169456741)

[**Πώς σχολιάζουμε έναν τίτλο** 112](#_Toc169456742)

[ΕΝΔΕΙΚΤΙΚΕΣ ΑΣΚΗΣΕΙΣ ΓΙΑ ΕΡΜΗΝΕΥΤΙΚΟ ΣΧΟΛΙΟ ΒΑΣΙΣΜΕΝΟ ΣΕ ΚΕΙΜΕΝΙΚΟΥΣ ΔΕΙΚΤΕΣ 115](#_Toc169456743)

[ΚΕΙΜΕΝΑ ΓΙΑ ΕΞΑΣΚΗΣΗ 126](#_Toc169456744)

[1. Η τρίπλα των ονείρων 126](#_Toc169456745)

[2. Η ΦΑΜΠΡΙΚΑ (τραγουδι του Γ Μαρκόπουλου) 127](#_Toc169456746)

[3. ΑΛΚΙΝΝΟΣ ΠΑΤΡΙΔΑ (JOLLY ROGER) 128](#_Toc169456747)

[4. Απολείπειν ο Θεός Αντώνιον[i] 130](#_Toc169456748)

[5. ΑΝΤΙΣΤΑΘΕΙΤΕ ΜΙΧ ΚΑΤΣΑΡΟΣ 131](#_Toc169456749)

[6. ΚΩΣΤΑΣ ΚΑΡΥΩΤΑΚΗΣ: «ΣΤΑΔΙΟΔΡΟΜΙΑ» Π8 132](#_Toc169456750)

[7. Μιχάλης Πασιαρδής «Η Ποίηση» 133](#_Toc169456751)

[8. ΜΠΕΡΤΟΛΤ ΜΠΡΕΧΤ Ερωτήσεις ενός εργάτη που διαβάζει 134](#_Toc169456752)

[9. Γιώργης Παυλόπουλος, Το τέλειο έγκλημα 135](#_Toc169456753)

[10. Θεόδωρος Γρηγοριάδης, Μικρού μήκους 136](#_Toc169456754)

[11 Τάσου Λειβαδίτη, «Αν θέλεις να λέγεσαι άνθρωπος» Π 10 138](#_Toc169456755)

[12. Κική Δημουλά «Το κοριτσάκι με τα σπίρτα» Π 20 140](#_Toc169456756)

[13. Κική Δημουλά «Υπέρβαση» 142](#_Toc169456757)

[14. Η ΦΥΣΗ ΤΩΝ ΠΡΑΓΜΑΤΩΝ Π30 143](#_Toc169456758)

[15. Η πόλις ΚΑΒΑΦΗΣ Π 21 145](#_Toc169456759)

[16. ΔΑΣΚΑΛΕ ΜΑΘΑΙΝΕ.. ΜΠ. ΜΠΡΕΧΤ Π24 146](#_Toc169456760)

[17. Το ψωμί Μίλτος Σαχτούρης 146](#_Toc169456761)

[18. TΩΝ ΔΗΛΗΤΗΡΙΑΣΜΕΝΩΝ Π28 147](#_Toc169456762)

[19. ΟΤΑΝ ΜΕΓΑΠΩΣΩ ΘΕΛΩ ΝΑ ΓΙΝΩ ΣΠΟΤ Π29 148](#_Toc169456763)

[20. Κατατρέχουν τη γραφικότητα Π29 150](#_Toc169456764)

[21. Ποιήματα που μας διάβασε ένα βράδυ ο Λοχίας Otto V… 151](#_Toc169456765)

[22. ΨΕΜΑ ΓΙΑΝΝΗΣ ΤΟΛΙΑΣ ΜΕΤ 7 152](#_Toc169456766)

[23. ΚΑΤΑΦΥΓΙΑ ΓΙΑ ΤΗ ΝΥΧΤΑ ΜΠ ΜΠΡΕΧΤ ΜΕΤ 17 153](#_Toc169456767)

[25. ΝΙΚΟΣ ΚΑΡΟΥΖΟΣ «Ο ποιητής περισσεύει» ΜΕΤ 23 155](#_Toc169456768)

[26. Μιχάλης Κατσαρός «Όταν» 156](#_Toc169456769)

[27. Τάκης Χατζηαναγνώστου, *Ένας πολίτης ελεεινής μορφής*, Αθήνα 1980 Π 19 157](#_Toc169456770)

[28. Κωνσταντίνος Καβάφης «Όσο μπορείς*»* 161](#_Toc169456771)

[29. Αντώνης Σουρούνης, Ξενοφοβία 162](#_Toc169456772)

[30. Μπέρτολντ Μπρεχτ: Μήνυμα του ετοιμοθάνατου ποιητή στη νεολαία 165](#_Toc169456773)

[31. Η πιο όμορφη Θάλασσά, Ναζίμ Χικμετ 168](#_Toc169456774)

[32. Ανδρέας Εμπειρίκος «Ηχώ» 168](#_Toc169456775)

[33. Χλόη Κουτσουμπέλη, «Παρτίδα σκάκι» 169](#_Toc169456776)

[34. «Είμαστε όλοι εντός του μέλλοντός μας» Χρηστος Χωμενίδης 170](#_Toc169456777)

[35. ΝΙΚΟΣ ΚΑΣΔΑΓΛΗΣ  Τόκιο 173](#_Toc169456778)

[36. Θανάσης Βαλτινός, «Φουραντάν» 176](#_Toc169456779)

[37. Οδυσσέας Χρονόπουλος – Ανθρώπινα Δικαιώματα 179](#_Toc169456780)